
                Ajánlás
              

            
      

    
     
      
        A Braun Róbert fordításában megjelent 1909-es magyar kiadás ajánlása.



      

     
     A száz év előtt élt ama jeles franciák:

Quesnay, Turgot, Mirabeau, Condorcet, Dupont és társaik emlékének,

akik a despotizmus éjében előrelátták a jövendő nap dicsőségét.


     

    
    
    
    
     
      
        
              
                A szerző előszava
              

            
      

    
     
      
        Az 1909-es magyar kiadás szerzői előszava Braun Róbert fordításában, a korabeli nyelvhasználatot korszerűsítve.



      

     
     E könyvben igyekeztem eldönteni, vajon a vámvédelem vagy a szabadkereskedelem egyezik-e jobban a munka érdekeivel, továbbá közös álláspontra igyekeztem juttatni e kérdésben mindazokat, akik valóban emelni akarják a munkabért.

Nemcsak a szokásos úton haladtam és az általában használt érveket vizsgáltam meg, hanem tovább vittem a kutatást, mint ameddig a vita bármelyik oldalának képviselői eljutottak. Igyekeztem feltárni, miért őrzi a vámvédelem erős népszerűségét minden téves érvének cáfolata ellenére; kimutatni az összefüggést a vámkérdés és a még fontosabb társadalmi kérdések között, amelyek rohamosan korunk égető kérdéseivé válnak; és megmutatni, milyen radikális intézkedésekhez vezet logikusan a szabadkereskedelem elve. Miközben bebizonyítottam annak a hiedelemnek a hamisságát, hogy a vámok védik a munkát, nem mulasztottam el elismerni azokat a tényeket, amelyek hihetővé teszik ezt a hiedelmet. E tényeket vizsgálva nemcsak azt mutattam ki, milyen keveset remélhetünk attól a pusztán „pénzügyi reformtól”, amelyet tévesen „szabadkereskedelemnek” neveznek, hanem azt is, mennyit remélhetünk az igazi szabadkereskedelemtől. A szabadkereskedők által felismert igazságokat így összhangba hoztam azokkal a tényekkel, amelyek a védővámosok számára hihetővé teszik saját elméletüket. Véleményem szerint ezzel olyan közös teret nyitottam, amelyen a látszólag kibékíthetetlen véleménykülönbségek által elválasztott emberek egyesülhetnek a szabadkereskedelmi elv teljes alkalmazásáért, amely egyszerre biztosítaná a legnagyobb termelést és a vagyon legméltányosabb megoszlását.

A kutatást így azon a ponton túl folytatva, ahol Adam Smith és követői abbahagyták, úgy hiszem, megszabadítottam a vámkérdést legnagyobb nehézségétől, és utat törtem egy olyan vita eldöntéséhez, amely máskülönben vég nélkül folytatódna. Az elért eredmények a szabadkereskedelem tanát az angol közgazdasági írók által tanított, meggyengített formájából arra a teljességre emelik, amelyre Adam Smith elődei — azok a kiváló franciák, akiktől a laissez faire elve származik — jutottak. Bármilyen zavaros volt is terminológiájuk, és bármilyen hibás a módszerük, olyan általános igazságot találtak meg, amelyet a szabadkereskedők azóta sem ismertek fel.

Röviden, arra törekedtem, hogy a vámkérdés minden oldalát olyan világos és alapos vizsgálatnak vessem alá, amely határozott és szilárd következtetéshez segítheti azokat, akik számára e tárgy zavaros összevisszaságnak látszik. Bízom benne, hogy tettem valamit azért, hogy a ma még félénk mozgalmat a radikális meggyőződés komolyságával és erejével töltsem meg; hogy megakadályozzam azok két táborra szakadását, akiket közös céljuknak kellene egyesítenie; hogy határozottabb célt adjak a munka felszabadítására irányuló törekvéseknek; és hogy kiirtsam a nemzeti érdekek ellentétébe vetett hitet, amely még az azonos vérű és nyelvű népeket is arra készteti, hogy természetes ellenségüknek tekintsék egymást.

Hogy elkerüljem annak látszatát, mintha a vámvédelem álláspontjának képtelenségeit válogatnám össze, elsősorban azt a legújabb szerzőt idéztem, akit az amerikai védővámosok nézeteik hivatott védelmezőjének látszanak tekinteni: Thompson professzort, a Pennsylvaniai Egyetem tanárát.


     

    
    
    
    
     
      
        
              
                A fordító előszava
              

            
      

    
     
      
        Braun Róbert előszava az 1909-es magyar kiadáshoz, a korabeli nyelvhasználatot korszerűsítve.



      

     
     A könyveknek megvan a maguk története. E könyv eredetije kétmillió példányban van forgalomban, szerzője tudományos munkáival lázba hozta az egész angolszász világot, magyar fordítására azonban még ingyen sem akadt kiadó. Körülbelül három éve a skót Land Restauration League titkára, John Paul beszélt rá e mű lefordítására. A fordítás kézirata már két éve hevert pénzhiány miatt kiadatlanul, amikor szinte deus ex machinaként megjelent egy mesebeli amerikai milliomos. Értesült a körülményekről, és rendelkezésemre bocsátotta a kiadáshoz szükséges pénzt. Nem nevezem meg, bár évente annyit költ George eszméinek terjesztésére, amennyi a magyar sajtónak juttatott állami átalánytámogatással vetekszik, mert tudom, hogy csak megbántanám vele. Éppilyen jelét adta az emberiség összetartozásának az a derék amerikai kereskedő is, aki szintén értesült arról, hogy nem tudom kiadni a fordításomat, és Texas közepéből küldött egy dollárt meg egy buzdítólevelet, hogy ne csüggedjek, még ha egyelőre egyedül vagyok is.

Henry George elveinek ismertetését a Huszadik Században kíséreltem meg; annak különlenyomatát szívesen elküldöm az érdeklődőknek.

Alig van ország, ahol George közgazdasági eszméi valaha annyira időszerűek lettek volna, mint hazánkban II. József idején. Tudom, hogy az ő neve nem jó ajánlólevél nálunk. De azt is tudom, hogy barátai és ellenségei egyaránt félreismerték. Nem a felvilágosodás, az egynyelvűség és hasonlók voltak alapeszméi, hanem — amint azt többször igen világosan megmondta — az igazságos vagyonmegoszlás. Kazinczy és többi jozefinista társa, a magyarság legbuzgóbb harcosai és vértanúi bizonyára nem a germanizálónak vélt császár eszméiért raboskodtak Kufsteinben, hanem azokért az eszmékért, amelyektől az ország szellemi és anyagi újjászületését várták. Alig hiszem, hogy ezek az eszmék teljesen kivesztek volna Magyarországról. Híveik gyarapítása volt a fordító egyetlen célja e könyv kiadásával.

Marosvásárhely, 1909 márciusa

Braun Róbert.

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Az ablakhoz közel, amelynél írok, egy nagy bika van lekötözve, karikával az orrában. Körös-körül legelészve kötelét a cövek köré csavarta, s most megkötött rabként áll: gyötri a buja fű, amelyet nem érhet el, és a fejét sem tudja megrázni, hogy megszabaduljon a lapockáján nyüzsgő legyektől. Újra meg újra hiába küzd, azután panaszosan bőgve süllyed vissza néma nyomorúságába.

Ez a bika a nyers erő igazi megtestesítője: mivel nincs elég értelme ahhoz, hogy meglássa szabadulása módját, a bőség láttára szenved szükséget, és könyörtelenül a gyengébb lények martaléka. Nem rossz jelképe a munkástömegeknek.

Mindenfelé azok az emberek, akiknek munkája megteremti a dús gazdagságot, szegénységben sínylődnek. Miközben az előretörő művelődés tágabb kilátást nyit és új kívánságokat ébreszt, a legalapvetőbb szükségleteik állati színvonalon tartják őket. Az igazságtalanság keserű tudatában, lelkük legmélyén érezve, hogy a nyomorúságos életnél többre születtek, ők is görcsösen küzdenek és feljajdulnak. De amíg nem jutnak el az okozat okához, amíg nem látják, hogyan vannak lebilincselve és hogyan szabadíthatók meg, küzdelmük és feljajdulásuk éppolyan hasztalan, mint a bikáé. Sőt még hasztalanabb. Kimegyek, és úgy hajtom a bikát, hogy kötele lecsavarodjon. De ki hajtsa az embereket a szabadságba? Amíg nem használják az eszüket, amellyel megáldattak, semmi sem segít. Nincs számukra külön gondviselés.

Bármely kormányforma alatt a végső hatalom a tömegeké. Sem királyok, sem arisztokraták, sem földtulajdonosok, sem tőkések nem teszik valójában sehol rabszolgává a népet. Csak saját tudatlansága teszi azzá. Ez ott a legvilágosabb, ahol a kormányok az általános választójogon nyugszanak. Az Egyesült Államok munkásai saját akaratuk szerint alakíthatják törvényhozásukat, bíróságaikat és alkotmányukat. Politikusok keresik kegyüket, és politikai pártok vetélkednek szavazatukért. De mit ér ez? Az összegyűjtött tőke kisujjának vastagabbnak kell lennie a munkástömegek derekánál, amíg nem tudják, hogyan használják erejüket. A munkásszervezeteken látható, milyen távol vannak még bármiféle megegyezéstől a gyakorlati reformokról azok, akik a leginkább érzik a fennálló viszonyok igazságtalanságát. Noha kezdik belátni a sztrájkok hiábavalóságát, és érzik, hogy a törvényhozásban egyazon terv alapján kell fellépniük, amikor e szervezeteknek politikai követeléseket kell megfogalmazniuk, képtelennek látszanak egyesülni bármely, nagy eredményekkel kecsegtető intézkedés mellett.

Ennek a politikai tehetetlenségnek addig kell folytatódnia, amíg a tömegek — vagy legalább azok a gondolkodóbb emberek, akik a közvéleményt vezetik — nem fordítanak akkora figyelmet a nagyobb kérdésekre, hogy megegyezésre juthassanak arról, milyen irányban haladjon a reform.

Egy ilyen megegyezés előkészítésének reményében szándékozom e lapokon megvizsgálni azt a kérdést, amelyet meg kell oldani, mielőtt bármilyen áldásos egyezség születhetne a társadalmi reformokért folytatott politikai cselekvésben: vajon hasznosak-e a védővámok azoknak, akik munkájukkal keresik kenyerüket?

Ez önmagában is fontos kérdés, de még fontosabb az, amit magában foglal. Vizsgálata nemcsak más társadalmi-gazdasági kérdésekre vet világot, hanem egyenesen a nagy munkáskérdéshez vezet, amelyet minden elmúló nap előtérbe hoz a művelt világ valamennyi országában. Mert az irány kérdése ez: a kétfelé ágazó út közül melyiket válasszuk? Az állami korlátozásokkal nyer-e a munka, vagy inkább e korlátozások eltörlésével? Röviden: merre induljon a bika, hogy legombolyítsa a kötelet?

Így vagy úgy, de foglalkoznunk kell a vámkérdéssel. Az egész művelt világon a gyakorlati politika körébe tartozik. Még ahol a védővám a legáltalánosabban elfogadott, ott is van egy többé-kevésbé tevékeny kisebbség, amely eltörlésére törekszik; az állandó módosítások pedig, amelyeket végrehajtanak vagy javasolnak, a politikai tevékenység körében tartják a kérdést. Abban az országban viszont, amelyben látszólag a legerősebben gyökerezik a szabadkereskedelem, a védővám politikája újból felüti fejét. Itt1 nyilvánvalóan a vámkérdés lesz a közvetlen jövő nagy politikai kérdése. Az Egyesült Államokban több mint egy nemzedéken át a rabszolgaság körüli küzdelem, az ebből fakadó háború és a háború következményei kötötték le a politikai figyelmet. Ez a kor letűnt, és új kezdődik, amelyben a gazdasági kérdéseknek kell előtérbe kerülniük. Ezek közül az első, amelyről hamarosan pártprogramot kell alkotni, és amely körül politikai viták lángolnak majd fel, a vámkérdés. Nemcsak azoknak fontos, akik politikai vezető szerepre törekszenek, hanem azoknak is, akik tudatosan kívánják használni befolyásukat és szavazatukat, hogy helyes álláspontra jussanak benne; különösen nagy jelentőségű pedig azoknak, akiknek célja a munka felszabadítása. Némelyek közülük támogatják a védővámot, mások ellenzik. Nem volna szabad, hogy ez a megoszlás politikai ellenfelekké tegye azokat, akik a végcél tekintetében egyetértenek. Vagy az egyik állítás igaz, vagy a másik: a védővám vagy több munkalehetőséget teremt és emeli a munkabért, vagy nem. Ha emeli, akkor nekünk, akik úgy látjuk, hogy nincs elég munkalehetőség és a munka nem kap tisztességes bért, tudnunk kell, hogy össze kell fognunk — nemcsak a jelenlegi vámvédelem fenntartásáért, hanem azért is, hogy jóval többet követeljünk belőle. Ha nem emeli, akkor a vámvédelem még abban az esetben is megtévesztés és fogás, ha közvetlenül nem árt a munkásosztálynak: elvonja a figyelmet és megosztja az erőt. Minél hamarabb látják be azok, akik emelni kívánják a béreket, hogy a vámvédelem nem emeli a munkabért, annál nagyobb az esélyük arra, hogy megtalálják azt, ami igen. Ahhoz, hogy megtudjuk, miként lehet valamit megtenni, előbb azt kell tudnunk, miként nem lehet. Ha az említett bikának volna elég esze ahhoz, hogy belássa az egyik út hiábavalóságát, bizonyára megpróbálná a másikat.

E tanulmány célja minden kétséget kizáróan megállapítani, vajon a vámvédelem vagy a szabadkereskedelem szolgálja-e jobban azok érdekét, akik munkájukból élnek. Nem értek egyet azokkal, akik szerint az államnak semmi köze a munkabér nagyságához. Azokkal tartok, akik a munkabér emelését a közpolitika törvényes céljának tekintik. A bérek emelése és magas szinten tartása az a nagy cél, amelyre mindazoknak törekedniük kell, akik munkabérből élnek; a munkások pedig helyesen teszik, ha támogatnak minden intézkedést, amely eléri ezt a célt. Ezzel nem is cselekszenek önzően, mert a munkabér kérdése nemcsak a munkások, hanem az egész társadalom számára is a legfontosabb kérdés. Bármi, ami javítja a legalsó és legszélesebb társadalmi réteg helyzetét, mindenki valódi érdekét szolgálja. Ahol a közönséges munka bére magas, és könnyű jövedelmező foglalkozást találni, ott általános lesz a jólét. Ahol a legmagasabbak a bérek, ott lesz a legnagyobb a termelés és a legméltányosabb a vagyon megoszlása. Ott a legtevékenyebb a feltalálás, és ott vezeti legjobban az ész a munkáskezet. Ott lesz a legnagyobb kényelem, a tudás legszélesebb körű elterjedtsége, a legtisztább erkölcs és a legigazabb hazaszeretet. Ha egészséges, boldog, felvilágosult és erényes népet akarunk; ha tiszta, a nép akaratán szilárdan alapuló és arra gyorsan reagáló kormányzatot akarunk, akkor a bérek emelésére és magas szinten tartására kell törekednünk. Jónak és dicséretesnek ismerem el a vámvédelem hívei által vallott célokat. Csak azt javaslom, vizsgáljuk meg, valóban előmozdítják-e ezeket a célokat a védővámok. Hogy ezt alaposan megtegyem, végig akarok haladni minden érven, amellyel a védővámokat támogatják vagy védelmezik; meg akarom vizsgálni, milyen hatással járna az ellenkező politika, a szabadkereskedelem, és nem állok meg addig, amíg olyan következtetésekre nem jutok, amelyekben feltétlenül biztosak lehetünk.

Némelyeknek túl merésznek tűnhet azt hinni, hogy ez lehetséges. Egy évszázada a közpolitika egyetlen kérdését sem vitatják olyan széles körben és kitartóan, mint a vámvédelem és a szabadkereskedelem kérdését. Mégis éppolyan távolinak látszik a megoldástól, mint valaha — annyira, hogy sokan már olyan kérdésnek tekintik, amelyben nem lehet biztos következtetésre jutni, és még többen vélik túl bonyolultnak és elvontnak ahhoz, hogy hosszas tanulmányok nélkül meg lehessen érteni.

Ez valóban reménytelen kilátás. A tudomány számos ágát nyugodtan rábízhatjuk azokra, akik szaktanulmányokra szentelik magukat. Nyugodtan elfogadhatjuk, amit a vegyészek a kémiáról, a csillagászok a csillagászatról, a nyelvészek a nyelv fejlődéséről vagy az anatómusok belső szervezetünkről mondanak, mert ezekben a kutatásokban sem anyagi érdek nem kísért az ítélőképesség elferdítésére, sem közönséges emberi és polgári kötelességeink nem kívánnak ilyen szaktudást. A nép nagy tömegének a legferdébb fogalmai lehetnek ezekről a dolgokról, mégis boldog és hasznos életet élhet. Egészen más azonban az, ami a vagyon termelésére és megoszlására vonatkozik, és így közvetlenül érinti az emberek kényelmét és megélhetését. Ezekben a dolgokban csak a tömegek értelme vezethet biztosan, mert az ilyen ügyekben a közvélemény, nem pedig a tudós kevesek véleménye jut kifejezésre a törvényhozásban.

Ha a közügyek helyes vezetéséhez szükséges tudás hasonlítana ahhoz, amely egy napfogyatkozás megjövendöléséhez, egy vegyi elemzés elvégzéséhez, egy ékírásos feljegyzés megfejtéséhez vagy akár a kézművesség bármely ágához szükséges, akkor az emberi élet rövidsége és az emberi lét szükségletei örök tudatlanságra kárhoztatnák az emberek tömegét azokban a dolgokban, amelyek közvetlenül érintik létfenntartásunk eszközeit. Ha ez így volna, a népkormányzat reménytelen lenne. Minden tapasztalat igazolja, hogy a nép nem bízhatja nyugodtan önmaga egy részére azokat az intézkedéseket, amelyek keresetét érintik. Ha ugyanakkor a tömegek sohasem láthatnák át maguk ezeknek az intézkedéseknek a következményeit, akkor az emberiség előtt csak az a kilátás maradna, hogy a kisebbség szükségképpen mindig kormányozza és kirabolja a többséget.

De nem így van. A közgazdaságtan csupán az emberi közösségek gazdaságtana, törvényeit pedig mindenki felismerheti. Tisztázásukhoz nincs szükség hosszú statisztikai adatsorokra vagy fáradságosan igazolt tények rendszerezésére, csak arra a világos gondolkodásra, amely szem előtt tartja a rész és az egész közötti különbséget, és az ismert dolgok közötti viszonyokat kutatja. Erre a tanulatlan és a tanult ember egyaránt képes.

Az, hogy a vámvédelem növeli-e a nemzeti vagyont, és hogy javára válik-e a munkásnak, természeténél fogva olyan kérdés, amelynek határozott választ kell megengednie.

Az, hogy a vámvédelem és a szabadkereskedelem vitája széles körű és heves küzdelem ellenére sem vezetett általánosan elfogadott döntésre, még nem tulajdonítható a tárgyban rejlő nehézségeknek. Részben annak tudható be, hogy ez a kérdés hatalmas anyagi érdekeket érint. Igaz ugyanis, amint Macaulay mondta, hogy ha nagy anyagi érdek fűződne a nehézkedési erő tagadásához, még ennek a legszembetűnőbb fizikai ténynek is lennének vitatói. Azt azonban, hogy annyi józan eszű, külön érdeket nem szolgáló ember mégis más-más nézeten van e tárgyban, véleményem szerint csak az magyarázhatja meg teljesen, hogy a vita még nem jutott el odáig, hogy napfényre hozza a teljes igazságot, amely valamennyi részleges igazságot összhangba rendezi.

A vita jelenlegi állása valóban ezt mutatja. A kérdés irodalmában egyetlen olyan munkáról sem tudok, amelyben a kutatás elérte volna valódi célját. A védővámnak a javak termelésére gyakorolt hatásáról talán már mindent elmondtak, amit el lehet mondani; a munkabért érintő rész azonban, amely elsősorban a vagyon megoszlásával függ össze, nem részesült hasonló vizsgálatban. Márpedig ez a vita központi része, az az alap, amelyből mindaddig álokoskodásoknak és tévedéseknek kell fakadniuk, amíg gyökeresen fel nem tárják; ezek pedig még azt is homályba burkolják, ami önmagában már kellően meg van magyarázva.

E sikertelenség okát nem kell messze keresni. A közgazdaságtan a legegyszerűbb tudomány. Nem más, mint azoknak a törvényeknek a társadalmi életre alkalmazott, értelmi felismerése, amelyeket erkölcsi vonatkozásukban az emberek ösztönösen elfogadnak, és amelyek annak egyszerű tanításaiban testesülnek meg, akit a köznép örömmel hallgatott. De ahogy a kereszténységet, úgy a közgazdaságtant is kiforgatták azok az intézmények, amelyek tagadják az emberek egyenlőségét és testvériségét: szolgálatukba állították a tekintélyt, elhallgattatták az ellenvetéseket, és beépültek gondolkodásunk szokásaiba és módjába. A közgazdaságtan tanárai és művelői csaknem kivétel nélkül ahhoz az osztályhoz tartoztak, vagy annak uralma alatt álltak, amely nem tűri azoknak a társadalmi berendezkedéseknek a megvitatását, amelyek a munka gyümölcseit olyanoknak juttatják, akik nem dolgoznak. Azokhoz az orvosokhoz hasonlítanak, akiket azzal a feltétellel bíztak meg a diagnózis felállításával, hogy semmiféle kellemetlen igazságot ne fedezzenek fel.

Ha a fennálló társadalmi viszonyokat vesszük alapul — amelyek az egész civilizált világban sértik erkölcsi érzékünket —, a közgazdaságtan bátor tanulmányozásának olyan eredményekre kell vezetnie, amelyek az úton heverő oroszlánként riasztják azokat, akik gyengéd érzelmeket táplálnak a „törvény adta jogok” iránt. Korunk főiskoláin és egyetemein azonban, akárcsak a régi szanhedrinben, hiába várnánk a jelenlegi hatalom számára kellemetlen igazságok hirdetését.

Adam Smith elég világosan kimutatta, hogy a védővámok akadályozzák a vagyon termelését. De Adam Smith — az egyetemi tanár, Buccleuch herceg nevelője és járadékosa, az óvatos állami hivatalnok — vagy nem tartotta bölcs dolognak továbbmenni, vagy, ami valószínűbb, korának és helyzetének légköre akadályozta meg abban, hogy felismerje ennek szükségességét. Bárhogy volt is, elmulasztotta tovább folytatni nagy kutatását azoknak az okoknak a feltárására, amelyek „a dolgok természetes állapotát, amelyben a munka terméke a munka természetes kárpótlása vagy bére”, olyan állapottal váltották fel, amelyben a természetes munkabér csupán a munkatermék ama részének látszik, amely a munkás megélhetését biztosítja. Smith után jött Malthus, és megfogalmazott egy tant, amely a Teremtőre hárította a felelősséget azért a nyomorért és bűnért, amely az ember igazságtalanságából fakad. Ez a tan még az olyan emelkedett és nemes elméket is elzárta attól a kutatástól, amelyet Smith nem folytatott, mint John Stuart Mill. A Gabonavám-ellenes Liga2 néhány kiadványa arra utal, hogy ha az angol gabonavám elleni küzdelem tovább folytatódik, a vita túlterjedt volna a pénzügyi és védővámok kérdésén. A manchesteri iskola tőkései azonban elégedettek voltak az elért eredménnyel, és az angol szabadkereskedők ezt követő vitái — kevés kivétellel — nem hoztak további előrelépést, míg a szabadkereskedelem amerikai védelmezői csupán követték angol elődeiket.

Másrészt a vámvédelem hívei is kevés kedvet mutattak arra, hogy erre a veszélyes területre lépjenek. A vámvédelem érdemeként emelik ki, hogy foglalkoztatást nyújt, de nem kérdezik meg, miért kell bárkit is foglalkoztatással ellátni; azt állítják, hogy fenntartja a munkabér szintjét, de nem magyarázzák meg, mi határozza meg azt. A legtehetségesebbek közülük, Careyvel az élen, elvetették Malthus elméletét, de csak azért, hogy egy ugyanilyen tarthatatlan optimista elmélettel helyettesítsék. Ez ugyanúgy arra szolgál, hogy útját állja a munka bajaira irányuló kutatásnak, és a kontinens szabadkereskedői fegyverként vették át a társadalmi reformért folyó mozgalmak ellen.

Hogy a vámvédelem és a szabadkereskedelem vitája legalább eddig még nem jutott el logikai végkifejletéig, azt a két fél álláspontja mutatja. Úgy látszik, a védővámosokból és a szabadkereskedőkből egyaránt hiányzik meggyőződésük ereje. Ha a védővámnak csakugyan megvannak az állítólagos érdemei, miért korlátozzák alkalmazását az idegen országokból való behozatalra? Ha valóban „munkát ad” és emeli a béreket, akkor az a helyzet, amelyben százezrek hiába keresnek munkát, és a bérek a puszta megélhetés szintjére süllyedtek, sokkal erőteljesebb alkalmazását követeli ennek az áldásos elvnek, mint amilyet bármely védővámos valaha ajánlott. Másrészt, ha a szabadkereskedelem elve igaz, akkor a védővámok puszta felváltása pénzügyi vámokkal nevetségesen jelentéktelen alkalmazása ennek az elvnek.

Ahogy a mesebeli két lovag ugyanazon az oldalon állva vitatkozott a pajzsról, holott bármelyikük egyetlen lépése feltárta volna a vitát eldöntő igazságot, úgy állnak ma egymással szemben a védővámosok és a szabadkereskedők. Legyen a mi feladatunk tovább folytatni a kutatást, bárhová vezessen is. Ha teljesen meg akarjuk érteni a vámkérdést, túl kell lépnünk azon a körön, amelyben ma rendszerint vitatják. Talán itt találjuk meg azt a teret, ahol a becsületes véleménykülönbségek kibékíthetők, és a látszólag egymásnak ellentmondó tények összhangba hozhatók.

Lábjegyzetek


	
Tudniillik az Egyesült Államokban. ↩



	
A Gabonavám-ellenes Ligát Richard Cobden alapította 1838-ban. Hétévi küzdelem után keresztülvitte az angol parlamentben a behozott gabonára kivetett vám eltörlését, amelynek következtében Anglia szabadkereskedővé vált. ↩

     A védővámos politika tagadhatatlan előnye, hogy széles körben elfogadott. Negyven évvel ezelőtt valamennyi civilizált ország erre alapozta politikáját. Azóta csak Nagy-Britannia vetette el; gyarmatai viszont, amint hatalmuk nyílt rá, hajlottak a visszaállítására, és ez a hajlandóság az utóbbi években magában Nagy-Britanniában is újraéledt.1

Ne feledjük azonban: sok olyan nézet mellett hivatkoztak már az általános elfogadottságra, amelyről ma tudjuk, hogy teljesen téves. Ez az érv különösen gyenge egy olyan elmélet védelmében, amelyet — mint a vámvédelmet — hatalmas magánérdekek támogatnak. Az emberiség története mindenütt bizonyítja azt a hatalmat, amelyet a szervezkedésre és cselekvésre képes magánérdekek a legszörnyebb elméletek elfogadtatására gyakorolni. Elég körülnéznünk, hogy lássuk, milyen könnyen gyakorolhat egy szűk magánérdek nagyobb befolyást a közvéleményre, mint a tágabb közérdek. Mint ahogy ami mindenkinek a dolga, senkinek a dolga sem, úgy ami mindenkinek az érdeke, senkinek az érdeke sem. Egy tengerparti város két vagy három polgára látja, hogy egy vámház építése, vagy egy tengeröböl kikotrása megtömi pénzzel zsebüket; néhány ezüstbányász belátja, hogy jó dolog rájuk nézve, ha a kormány havonta néhány milliót fektet ezüstbe; a haditengerészet egy vállalkozója nyerni szeretne haszontalan páncélosok javítása vagy szükségtelen cirkálók építése által és újra meg újra ilyen kicsinyes érdekek érvényesülnek az egész nép nagyobb érdekeivel szemben. Mi lehetne világosabb, mint hogy a kormánytól közvetlenül kibocsátott jegy értéke legalább is olyan jó, mint egy a kormány kötvényén alapuló jegy? De a magánérdekek elegendők voltak egy hibrid valuta felállítására és fenntartására, amelyre a magánérdeken kívül semmiféle elfogadható ok nincs.

Akiknek közvetlen érdekük fűződik a védővámok fenntartásához, könnyen elhiszik, hogy a vámvédelem az egész társadalom érdeke. Közvetlen érdekeltségük tevékenyebbé teszi őket nézeteik terjesztésében; nagy összegekkel rendelkeznek — hiszen a védett iparágakba jelentős tőkét fektettek —, és üzleti okból készek pénzt költeni elveik népszerűsítésére. Ezért nagy befolyásuk van a közvéleményt alakító orgánumokra. Ellenben a szabadkereskedelem nem nyújt semmiféle előnyt valamely külön magánérdeknek, és a társadalmi erkölcs jelen állapotában azokat az előnyöket vagy hátrányokat, amelyekben embertársainkkal közösen részesülünk, nem érezzük olyan intenzíve, mint amelyek külön érintenek bennünket.

Nem azt akarom mondani, hogy azok a pénzérdekek, amelyek a vámvédelem szolgálatában állnak, kellőképpen megmagyarázzák az elmélet elfogadását és makacs védelmét. De nyilvánvaló, hogy ez érdekek a közvélemény formálásában és a törvényhozás befolyásolásában hatalmat alkotnak s hogy a tény meggyöngíti azt a bizalmat, amelyet a vámvédelem nagy elterjedtsége különben felkeltene, és ok arra nézve, hogy azok, akik a vámvédelemben hisznek, csupán azért, mert folyton hallják dicsérni, ne vizsgálják meg a kérdést.

A vámvédelem ezenkívül mindig hathatós szövetségesre talált abban a nemzeti előítéletben és gyűlöletben, amely részben oka, részben következménye a háborúknak, amelyek az emberiség évkönyveit a vérontás és pusztítás történeteivé tették; az előítélet és a gyűlölet mindenütt arra szolgált, hogy a tömegek saját hatalmukat saját leigázásukra fordítsák. Nemzeti létünk első félszázadában az amerikai védővámosok Nagy-Britannia védővámjára mutattak mint követendő példára; de mióta ez az ország 1846 óta elvetette a védővámot, amerikai védői igyekeztek felhasználni a nemzeti előítéletet, állandóan úgy beszélve a vámvédelemről, mint egy amerikai rendszerről és a szabadkereskedelemről mint brit találmányról. Éppen most pedig hasonlóképpen igyekeznek felhasználni a minden brit dolog elleni gyűlöletet, amelyet a hosszú elnyomatás és sérelmek az ír szívekben keltettek, és egy minapi politikai program szavai szerint az ír amerikaiak felszólíttatnak, hogy szálljanak ellent, „nehogy a szabadkereskedelem angol elmélete Amerikába kerüljön, amelyet olyan sikeresen használtak fel Írország iparának tönkrejuttatására és népének elnyomatására”. Még ha a szabadkereskedelem Nagy-Britanniából is származna, épp olyan ostobaság volna emiatt elvetni, mint vonakodni anyanyelvünket beszélni azért, mert brit származású, vagy visszatérni a régi vízierőhöz, mert a gőzgépeket először Nagy-Britanniában használták. Azonban igazság szerint a szabadkereskedelem nem keletkezett inkább Nagy-Britanniában, mint akár a lábakon való járás szokása. A szabadkereskedelem a természetes kereskedelem — az a kereskedelem, amely mesterséges megszorítások nélkül folyik. A vámvédelmet kellett feltalálni. De korántsem az Egyesült Államokban találták fel, sőt sokkal előbb volt teljes érvényben Nagy-Britanniában, mielőtt az Egyesült Államokban gondoltak volna is rá. Közelebb lenne az igazsághoz az az állítás, hogy a vámvédelem Nagy-Britanniában született, mert ha nem is született ott, ott fejlődött ki teljesen és ez országból származott át hozzánk. Még az ellene való reakció sem származik Nagy-Britanniából, hanem Franciaországból, ama jeles férfiak iskolájából, akiknek élén Quesnay állt, és akik Adam Smith elődei, sok tekintetben pedig tanítói voltak. Ezek a francia közgazdászok valódi szabadkereskedők voltak — ellentétben Smithszel és az őt követő brit közgazdasági írókkal vagy államférfiakkal. Nemcsak a védővámokat akarták eltörölni, hanem a föld értékére kivetett egyetlen adó kivételével minden közvetlen és közvetett adót is. A szabadkereskedelem elveinek e logikai következményeitől az úgynevezett brit szabadkereskedők visszariadtak és manapság épp olyan elkeseredett ellentállásra talál a Cobden Club részéről, mint az amerikai védővámosok részéről. Az egyetlen helyes értelem, amelyben a „brit szabadkereskedelem”-ről beszélhetünk, ugyanaz az értelem, amelyben egy bizonyos fémutánzatról mint „kína-ezüst”-ről beszélünk. A „brit szabadkereskedelem” nem az igazi szabadkereskedelem, Nagy-Britannia nem örvend igazi szabadkereskedelemnek. Nem is említve az igazi szabadkereskedelemmel összeférhetetlen belső vámokat, a vámtisztek, partőrök és poggyászszaglászók egész kordonját tartja még fenn és jövedelméből még mindig száz millió dollárnál többet szed be behozatali vámok által. Igaz, a vám csak „pénzügyi vám”, de a csak pénzügyi vám nem szabadkereskedelem. Nagy-Britannia uralkodó osztálya csak annyi szabadkereskedelmet fogadott el, amennyi osztályérdekeivel egyezik, és a szabadkereskedelemért való csatát csak ezután kell még megvívnia. Másrészt képtelenség a védővámról mint amerikai rendszerről beszélni. Teljesen fejlett volt ez Európában, mielőtt az amerikai gyarmatokat alapították és mi is gyarmatok voltunk. Anglia alaposabb védővámos rendszert tartott fenn, mint amilyen ma bárhol is létezik — olyan rendszert, amely nemcsak védővámokkal törekedett brit ipart teremteni, hanem a hasonló iparágak elnyomásával is Írországban, a gyarmatokon és mindenütt, ahol az angol hatalom érvényesülhetett. Mi csak a védővám rossz felében részesültünk, olyan intézkedésekben, amelyeknek célja az volt, hogy az amerikai ipart megakadályozza az anyaországgal való versenyben és hogy ennek juttassa az amerikai kereskedelem monopóliumát. A növekedő gyarmatokban e korlátozások szülte felháborodás volt főoka annak a forradalomnak, amely független nemzetet alkotott belőlük. Kétségkívül ez időben védővámos eszmék lappangtak népünkben, aminthogy ezekkel volt telve a civilizált világ szellemi légköre; de olyan kevés hajlandóság volt, hogy ez eszméket nemzeti politikává tegyék, hogy a békekötésről tárgyaló amerikai megbízottak a kereskedelem teljes szabadságát igyekeztek biztosítani az Egyesült Államok és Nagy-Britannia között. Ezt Anglia, amelyben ekkor és még sokáig ezután a védővámos eszmék uralkodtak, visszautasította. De a forradalmat követő időszakban, amikor az Amerikai Unió a Konföderációs cikkelyek alatt állt, semminemű vám sem akadályozta meg a behozatalt az Amerikai Államokba.

Az alkotmány elfogadása tette lehetővé a szövetségi vámtarifát. Hamarosan vámot vetettek ki, hogy a szövetségi kormány önálló bevételhez jusson; de bár a vámvédelem akkor kezdett védőkre találni az Egyesült Államokban, az első amerikai vámtarifa úgyszólván csak névleges volt az akkori brit és a mi jelenlegi vámtarifánkhoz képest. És a Szövetségi Alkotmányban az „állami” vámok eltiltattak2 — olyan lépés, amely a szabadkereskedelmet eredményezte az Egyesült Államok egyes államai között. Ez okozta a szabadkereskedelem elvének legnagyobb kiterjesztését az újabb korban. Mi sem mutathatná világosabban, milyen távol állt akkor az amerikai nép az azóta népszerűvé vált védővámos elvek elfogadásától: a nemzeti eszme még nem érte el azóta megszerzett erejét, és ha szükségesnek tartották volna a védővámot, a különböző államok nem adták volna fel küzdelem nélkül saját külön vámtarifájuk megállapításának jogát. Nem is érhette el a védővám jelenlegi nagyságát az Egyesült Államokban máskor, mint a polgárháborúban. Miközben a figyelem a harcra irányult és az anyák a harcmezőre küldték fiaikat, a vámvédelmet kereső érdekek arra használták a hazafiságot, amely minden áldozatra kész volt, hogy sohasem álmodott vámokat biztosítsanak maguknak, amely vámokat azóta sikerült fenntartaniuk, sőt sok esetben növelniük. Igazság szerint a vámvédelem nem amerikaibb, mint rendes hadseregünkben és hajóhadunkban tett megkülönböztetés a megbízott tisztek és a besorozott emberek közt, nem fokozati, hanem minőségi különbség, úgy hogy a legnagyobb rangú nem megbízott és a legkisebb rangú megbízott tiszt között áthidalhatatlan ösvény van, olyan ösvény, amely csak a fehér és fekete szín közti határvonalhoz hasonlítható ott, hol e vonal legélesebben van meghúzva. E megkülönböztetés történelmileg maradványa annak, amelyet Európa arisztokratikus hadseregeiben tettek, amelyeket nemes és paraszt származású tisztek vezettek és amelyet mi épp olyan szellemben utánoztunk, amely más antidemokratikus intézmények és szokások utánzására késztetett bennünket. Bár megtartottuk ezt az arisztokratikus megkülönböztetést akkor is, mikor több európai államban abbahagyták, semmiképpen sem amerikai. Nem tőlünk származik, és nem is egyezik sajátos eszméinkkel és intézményeinkkel. Így van ez a vámvédelemmel is. Bármik is legyenek gazdasági érdemei, kétségkívül ellenkezik a természetes jog és a személyes szabadság azon eszméivel, amelyek az amerikai köztársaság alapításával kifejezést nyertek és amelyeket rendszerint különlegesen amerikaiaknak szoktunk tekinteni. Mi lehet összeférhetetlenebb, mint a vámházi eskük, az utasok ládáinak és kézi táskáinak átkutatása „A Világot Bevilágító Szabadság”3 árnyékában? Ami azt az állítást illeti, hogy a „szabadkereskedelem angol teóriáját” felhasználták „Írország iparának tönkrejutására és népének elnyomatására”, az igazság az, hogy minderre „a vámvédelem angol teóriáját” használták fel. A brit vámvédelem által az amerikai gyarmatokban okozott korlátozások csekélyek voltak az Írországban okozottakhoz képest. A gyarmatok sikeres ellenállása hasonló szellemet keltett Írországban és az „ír Önkéntesek” mozgalmára vezetett, amely „szabadkereskedelem vagy —” feliratú ágyúkkal e korlátozások eltörlését csikarta ki és egy időre kivívta az ír törvényhozási függetlenséget. Hogy vajon az ír ipar, amelyet a brit védővámok kétségkívül megakasztottak és megfojtottak, nyerne-e ír védővámok által, valamint az a kérdés, hogy vajon az Egyesült Államok nyernek-e a védővámok által, csak azon hatás által határozható meg, amely a vámot kivető országban mutatkozik. De ennek megvitatása nélkül is világos, hogy az 1801-iki Unió óta Nagy-Britannia és Írország közt fennálló szabadkereskedelem nem volt oka az ír ipar elmaradottságának. Van Írországnak egy olyan része, amely aránylag felvirágzott és amelyben fontos iparágak fejlődtek, pedig közülük némelyek, mint a vashajók építése, természeti előnyökkel sem dicsekedhetnek. Hogy magyarázható ez meg azon elmélet alapján, hogy az ír ipar nem kelthető életre védővámok nélkül? Ha ugyanazokat, akik most igyekeznek az ír-amerikai szavazókat meggyőzni, hogy Írországot a „brit szabadkereskedelem” szegényítette el, magánúton megkérdezné valaki, hogy mi az oka Ulster nagyobb gazdagságának Írország többi részeivel szemben, azt a vallási bizottság sugallta választ adnák, hogy Ulster azért életrevaló és gazdag, mert protestáns, míg Írország azért lusta és szegény, mert katolikus. De az igazi ok világos. Ez pedig az, hogy Ulsterben a földbirtok-rendszer olyan, hogy a termelt vagyon nagyobb része hagyatik ott, mint Írország többi részében s hogy a nép tömegét nem üldözik és nyomják el olyan lelkiismeretlenül. A presbiteriánus Skye-on ugyanaz az általános szegénység, ugyanazon kezdetleges ipari állapotok uralkodnak, mint a katolikus Connemarában, és oka a földesúri rendszer azonos kapzsiságában lelhető meg, amely a szorgalom gyümölcseit elvitte és megakadályozta a tőke felhalmozódását. Az ipar elmaradottságát egy olyan népnél, amelyet a puszta létfenntartáshoz szükségesen kívül mindenétől kifosztanak, a védővámoknak vagy vallási nézeteknek tulajdonítani épp olyan, mint egy meglékelt hajó süllyedését a hajódísz elvesztésének, vagy festése színének tulajdonítani.

Ami azonban, legalább az Egyesült Államokban, inkább keltett hangulatot a vámvédelem mellett, mint bármilyen hivatkozás a nemzeti érzelemre, a versengő politikai irányok magatartása volt a munkásosztállyal szemben. Kezdetben a vámvédelem azon részekben volt a legerősebb, ahol legtöbb alkalom kínálkozott munkára és ahol a munka a legnagyobb megbecsülésben részesült, míg a szabadkereskedelem ereje ott volt a legnagyobb, hol a polgárháborúig a rabszolgaság uralkodott. Az a politikai párt, amely sikeresen harcolt a rabszolgaság hatalma ellen, a védővám mellett nyilatkozott, míg akik az Uniót olyanná akarták tenni, hogy olyan nemzetet teremtsenek, amely a tőke azon jogán alapul, hogy a munkát tulajdonban tarthassa, az általuk csinált alkotmányban útját szegték a védővámnak. E tények magyarázata az, hogy az ország egyik részében sok védeni való ipar volt, a másikban kevés. Míg az amerikai pamuttermelés első éveiben volt, a déli pamutültetvényesek ugyancsak hajlandók voltak az indiai pamutra kivetett súlyos vámmal védekezni, és a louisianai cukortermelők is mindenkor buzgó harcosai voltak a vámvédelemnek. De mikor a kivitelre termelt pamut lett a Dél főterméke, a vámvédelem, gyárak nemlétében, nemcsak nyilván ellenkezett a déli uralkodó érdekekkel, de részleges adó jellegével bírt, amely által a Dél az Észak javára adóztattatott meg. A vámkérdés miatti megoszlásnak semmi köze sem volt a munka érdekeihez, de sok elmére nézve az a hatása volt, hogy a vámvédelmet a munka iránti tisztelettel és a szabadkereskedelmet ennek rabszolgaságra vetésével társította.

Ettől függetlenül a két elmélet külső megjelenése is sok tekintetben a vámvédelem felé, a szabadkereskedelem ellen hangolta a munkásosztályt. A munkások általában érzik, hogy munkájukért nem kapnak tisztességes fizetést. Tudják, hogy megakadályozza őket a nagyobb munkabér eredményes követelésében a mások sikeres versenye, akik szeretnének munkát kapni és természetszerűleg hajlandók pártolni azt az elméletet vagy pártot, amely a verseny elleni védelmet javasolja. Ez, mint védői szorgalmazzák, a vámvédelem célja. És bármit is tesz a vámvédelem, a védővámosok legalább a munkásosztály iránt figyelmet mutatnak és azt hirdetik, hogy a kormányhatalmat a munkabér emelésére és fenntartására kívánják fordítani. A protekció, a vámvédelem, mondják, a munka védelmét jelenti. Olyan gyakran ismétlik ezt, hogy sokan azt hiszik, ez e kifejezés igazi származása és hogy „protekció” csak „a munka protekció”-jának rövidítése.

Másrészt a vámvédelem ellenségei legtöbbnyire nemcsak nem mutatták semmi különös érdeklődést a munkásosztály jólléte és a munkabérek emelése iránt, de tagadták annak jogosultságát is, hogy a kormányhatalmat ilyen célra használják. A szabadkereskedelem elveit olyan tanokkal keverték össze, amelyek természeti törvényekre vezetik vissza a munkásosztály szegénységét és könyörtelen közönyt árasztanak szenvedéseik iránt. Ugyanazon az alapon, amelyen elítélték a törvényhozás beavatkozását a kereskedelembe, elítélték a szabadkereskedők a munkaidő és a munkabérek megállapításába, sőt a nők és gyermekek foglalkoztatásába való avatkozást is s a vámvédelmet a tradeunionismussal egy kalap alá vették, azt hirdetve, hogy a kereslet és kínálat a munka árának épp olyan igazságos és jogos megállapítója, mint a nyersvas árának. Miközben a vagyon termelésének korlátozása ellen tiltakoztak, megfeledkeztek a vagyon megoszlásának szörnyű igazságtalanságáról. Tisztességesnek és normálisnak tekintették azt a versenyt, amelyben a saját maguk foglalkoztatásának természetes lehetőségétől megfosztott emberek a sanyarú ínség kényszere alatt egymás bérét nyomják le.

Mindez igaz. De az is igaz, hogy a munkások bajai nemcsak nyájas szavakat kívánnak és nem elégíthetők ki olyan hízelgő beszéddel, amilyet egy lóhoz intézünk, mikor meg akarjuk fogni, hogy zabolát tehessünk szájába és nyerget hátára. Hadd kérdezzem meg azokat, akik hajlandók azt hinni, hogy a védővám kedvez a munkások kívánalmainak: vajon igaz lehet-e, hogy a munkának védelemre van szüksége? Megengedni, hogy a munkának védelemre van szüksége, annyi, mint gyöngeségét elismerni; annyi, mint belenyugodni abba a feltevésbe, amely a munkást függő helyzetbe süllyeszti és logikailag ahhoz az igényhez vezet, hogy az alkalmazott köteles a munkaadó érdekében szavazni, aki őt munkával látja el. Van valami e puszta „protekció”, védelem szóban, amely óvatossá kell hogy tegye a munkásokat, hogy bármit is elfogadjanak, amit e név alatt ajánlanak. A tömeg védelmezése minden időben ürügye volt a zsarnokságnak, a monarchiának, az arisztokráciának és mindennemű magánérdekeknek. A rabszolgatartók a rabszolgaságot mint a rabszolgák védelmezését igazolták. Az igazságtalan brit kormányzatot Írországban azzal magyarázzák, hogy az írek védelmére való. De vajon, akár monarchiában, akár köztársaságban, van-e arra példa a világtörténelemben, hogy a munkásosztály „védelme” ne jelentette volna annak elnyomatását? Az a védelem, amelyben azok, akik a törvényhozóhatalmat kezükbe kerítették, a munkásosztályt részesítették, legjobb esetben az a védelem volt, amelyben az ember barmát részesíti — védi, hogy használhassa és megehesse.

A védővámosoknak munkásokra vonatkozó tanításán egy bizonyos leereszkedő atyáskodás hangja vonul át, amely jobban sérti azokat, akik a munka igazi méltóságát érzik, mint a nyíltan kifejezett megvetés sérthetné — az a felfogás, hogy a munkásság természetes helyzete a pauperizmus, amelybe mindenütt bele kell esnie, hacsak jótékony védelemben nem részesül. Sohasem javasolják, hogy a földtulajdonos vagy a tőkés védelmeztessék. Felteszik, hogy ezek tudják maguknak gondját viselni. Csak a szegény munkást kell védeni.

Vajon mi a munka, hogy ennyire rászorul a védelemre? Vajon nem a munka-e teremtője a tőkének, termelője minden vagyonnak? Nem azok táplálják és ruházzák a többieket, akik munkások? Nem igaz-e, amint mondják, hogy a társadalom három rendje a „munkások, koldusok és tolvajok” rendje? Mi az oka, hogy csupán a munkások szorulnak a védelemre? Mikor az első ember megjelent a földön, ki volt, aki megvédte vagy ellátta volna munkával? Bármikor és bárhol is jelent meg, magának kellett gondoskodnia, hogy megélhessen és családot nevelhessen. Ha megfontoljuk, hogy a munka minden vagyon termelője, nem világos-e, hogy a munkásság függése és szegénysége rendellenes körülmények, megszorításoknak és bitorlásoknak eredménye, és a védelem elfogadása helyett a szabadság az, amit a munkának követelnie kell? Hogy azok, akik a szabadság valamelyes kiterjesztését védelmezik, nem mennek tovább, mint amennyi magánérdekeiknek megfelel, nem ok, hogy magában a szabadságban ne bízzunk. Évekig azt vélték, hogy Függetlenségi Nyilatkozatunk4 azon állítása, hogy minden ember egyenlőnek született és a teremtő által bizonyos elidegeníthetetlen jogokkal van felruházva, csak a fehér emberekre illik. De ez semmiben sem rontja le az elvet. Valamint az sem rontja le az elvet, hogy még mindig azt vallják, hogy csak politikai jogokra vonatkozik.

És így az a körülmény, hogy a kereskedelem szabadságát azok védik, akik nem éreznek szimpatiát a munkásság iránt, ne keltsen ellene előítéletet bennünk. Lehet-e a tömegek gazdasági felszabadításának útja más, mint a szabadság útja?

     Egy hajó fedélzetén az emberek egy kötelet húznak és árbocán egy vitorlarúd emelkedik. A főárbocon egy ember fogódzik a kötélzetbe, amely emeli a vitorlarudat. Vajon súlya előmozdítja, vagy hátráltatja-e emelkedését? Ez persze attól függ, hogy súlya a kötelek amelyik részére nehezedik; és csak úgy mondható meg, ha észrevesszük, hogy iránya azonos-e vagy ellentétes azok erőkifejtésének irányával, akik a fedélzeten húzzák a kötelet.

Ha ilyen egyszerű dolgokban könnyen tévedhetünk az okozatot oknak véve, mennyivel könnyebb a tévedés olyan nézetekben, amelyek a társadalmi élet bonyolult jelenségeire vonatkoznak.

Sok olyasmit hoznak fel a vámkérdés vitáiban, aminek semmi köze sincs a dologhoz és bármennyire is hasznos lehet a vita szempontjából, az igazság felderítésében nem segíthet. Hogy egy dolog egy másikkal együtt van, vagy utána következik, nem bizonyítja, hogy ez a másik dolog folytán van. Ez a post hoc, ergo propter hoc téves következtetése, amelyet ha elfogadunk, a legtévesebb következtetésekre jutunk. Az Egyesült Államokban a munkabér nagyobb, mint Angliában és Angliától eltérőleg védővámunk van. De az a feltevés, hogy egyik tény a másikból következik, semmivel sem helyesebb annál a feltevésnél, hogy a nagyobb munkabér tizedes pénzrendszerünknek vagy köztársasági kormányformánknak tulajdonítandó. Hogy Anglia a vám eltörlése óta növekedett vagyonban, nem bizonyít többet a szabadkereskedelem mellett, mint az Egyesült Államok gyarapodása a védővámos rendszer alatt a vámvédelem mellett. Nem következik, hogy egy intézmény jó, mert egy ország virágzott alatta, sem hogy rossz, mert egy ország, amelyben fennáll, nem virágzik. Még abból sem következik egy intézmény hasznossága, hogy minden fejlett országban megtalálható, az elmaradottakban pedig nem. Különböző korokban ugyanezt bizton el lehetett volna mondani a rabszolgaságról, a többnejűségről, az arisztokráciáról, az államvallásokról és még mindig el lehetne mondani az államadósságokról, a magánföldtulajdonról, a pauperizmusról, vagy a határozottan káros, sőt kriminális társadalmi osztályok létezéséről. Még ha kimutatható is, hogy valamely ország, iparág vagy társadalmi osztály jóllétének változása bizonyos törvények vagy intézmények megváltozását követte, ebből még nem következik, hogy a kettő ok-okozati kapcsolatban áll, hacsak ki nem mutatható, hogy a jelzett ok tendenciája a jelzett okozatot létrehozni, vagy hacsak, ami a legtöbb esetben tisztára lehetetlen, ki nem mutatható, hogy nincs más ok, amelynek az okozat tulajdonítható. Az emberi társadalmakban folyton működő, csaknem végtelen sokaságú okok és az egyik okozatnak csaknem végnélküli kölcsönös hatása a többire azt a népies gondolkodási módot, amelyet a logikusok az egyszerű felsorolás módszerének neveznek, több mint haszontalanná teszik a társadalmi kutatásokra nézve.

Ami a statisztikában való bizakodást illeti, ez még azt a nehézséget is foglalja magában, hogy tudjuk, vajon a helyes statisztika van-e kezünkben. Bár a számok nem hazudhatnak, összegyűjtésükben és csoportosításukban annyira ki vannak téve a figyelmetlenségnek és az előítélet kísértésének, hogy vita esetében meg nem bízhatók, hacsak szigorú vizsgálat alá nem vetjük őket. A statisztikából merített legtöbb érv értékét jól illusztrálja annak az államhivatalnoknak története, aki megbízatván, hogy egy bizonyos kérdésre nézve a statisztikát vegye elő, először tudni kívánta, hogy a kérdés amelyik eldöntését óhajtják. Pontosságuk imponáló külseje alatt a legnagyobb tévedések és legképtelenebb feltevések rejtőzhetnek.

Hogy a védővámok hatását megállapíthassuk, ki kell kutatnunk, hogy mik és hogyan működnek. Ha így kikutatjuk természetüket és célzatukat, képesek leszünk mérlegelni, hogy mi hozható fel mellettük vagy ellenük és megvan az a fonalunk, amely által megállapíthatjuk eredményüket a társadalmi élet összetettségében. Mert a legnagyobb emberi közösségek is csak a legkisebb közösségek kiterjesztései, és a számtan szabályai, mellyel a dollárokkal való tranzakció nyereségét vagy veszteségét kiszámítjuk, épp úgy érvényesek a százmilliók tranzakciójára.

A felhasznált tények és az alkalmazott elvek közönséges tények, amelyeket mindenki ismer és olyan elvek, amelyek ismeretesek a köznapi életben. Olyan premisszákból kiindulva, amelyeket nem lehet vitatni, csak lépéseinkre kell ügyelnünk, hogy olyan eredményre jussunk, amelyben feltétlenül megbízhatunk. Nem kísérletezhetünk az emberi közösségekkel, mint a vegyész az anyagokkal, vagy mint a fiziológus az állatokkal. Nem találhatunk olyan nemzeteket sem, amelyek minden más tekintetben egyformák lennének, így helyzetük bármely különbségét egyetlen ok jelenlétének vagy hiányának tulajdoníthatnánk anélkül, hogy előbb megvizsgálnánk annak az oknak a hatását. A képzelet azonban olyan módszert ad a közgazdasági kérdések vizsgálatához, amely bizonyos határok között alig kevésbé hasznos, mint a valódi kísérlet. Az ismert elvek működését kipróbálhatjuk, ha viszonyainkat gondolatban elválasztjuk, összekapcsoljuk vagy kiküszöböljük. Egy korábban is használt példával szemléltetem, mire gondolok.1

Gyermekkoromban egy másik fiúval lementem a rakpartra, hogy lássam az első vasból való gőzhajót, amely az óceánon keresztül Philadelphiába jött. Akkoriban egy vashajó olyan képtelenségnek tűnt előttünk, mint egy ólomból való sólyom, vagy egy fából való kemence. De alig voltunk egy darabig fedélzetén, pajtásom máris megvető csalódás hangján szólt: „Eh, látom, hogy áll a dolog. Egészen meg van rakva fával; ez az oka, hogy úszik a vízen." Egyelőre nem tudtam megcáfolni, de a magyarázat nem elégített ki, és mikor magamra hagyott, leülve a rakodópartra nekifogtam, hogy gondolatban kísérleteket tegyek. Ha a benne levő fa tartja a víz színén, akkor minél több fa van benne, annál magasabban lebegne a víz színén. De minthogy jártas voltam a csónakcsinálásban, azonnal átláttam, hogy ahelyett, hogy magasabban lebegne, mélyebbre süllyedne. Azután gondolatban kivettem az összes fát belőle, amint facsónakjainkat szoktuk kivájni és láttam, hogy így megkönnyebbülve még magasabban lebegne a víz színén. Azután képzeletben léket vágtam bele és láttam, hogy folyna be a víz és süllyedne el, mint a mi csónakjaink szoktak. És így olyan világosan láttam, akárcsak mintha tényleg megtettem volna e kísérleteket a gőzössel, hogy nem a fateher tartotta a víz színén, hanem üressége, vagy mint ma mondanám „vízkiszorítása”.

Hasonló módon, amilyenben mindnyájan jártasok vagyunk, elszigetelhetjük, elemezhetjük vagy összekapcsolhatjuk a gazdasági elveket és az arányok fokozatának növelése vagy csökkentése által szellemi nagyító üveg alatt vizsgálhatjuk azokat, vagy nagyobb területet vehetünk megfigyelés alá. És ezt kiki maga is megteheti. Abban a vizsgálódásban, amelybe fogni készülök, mindössze arra kérem az olvasót, hogy semmit se bízzon bennem.

Lábjegyzetek


	
Felolvasás a kaliforniai egyetem hallgatói előtt 1877 április hóban. „A közgazdaságtan tanulmányozásáról". ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Hogy egy dolgot megismerjünk, sokszor jó, ha megnézzük, hogy milyen kívülről és megfigyeljük viszonyait, mielőtt részletesen megvizsgálnánk. Hadd tegyük meg ezt a védővámos elmélettel.

A vámvédelem, amint e műkifejezéssel egy bizonyos nemzeti politikát jelölünk, a behozott javakra való vámok kivetését jelenti, azzal a célzattal, hogy e javak honi termelőit megvédje a versenytől. A védővámosok azt vitatják, hogy minden nemzet legnagyobb virágzását biztosítandó, maga termelje mindazt, amit termelni képes, és hogy e célból a honi termelés megvédessék az idegen verseny ellen. Azt is vitatják (legalább az Egyesült Államokban), hogy ha a munkást képessé akarjuk tenni a lehető legnagyobb munkabér elnyerésére, meg kell védenünk az olyan országokban termelt javak versenyétől, hol a munkabér kisebb. Anélkül, hogy egyelőre az elmélet helyességét vitatnánk, nézzük meg nagyobb léptékben.

A védővámos elmélet, mint látható, általános törvényt állít, amely épp olyan igaz az egyik országban, mint a másikban. Bármennyire is emlegessék az Egyesült Államokban a védővámosok az amerikai vámvédelmet és a brit szabadkereskedelmet, a védővámért úgy küzdenek és szükségképpen úgy is kell küzdeniük, mint amely általánosan alkalmazható. Az amerikai védővámosok az idegen védővámosok érveit használják, és még akkor is, mikor azt fájlalják, hogy más országok védelmi rendszere káros ránk, mint következő példát ajánlják. Azt vitatják, hogy (legalább a nemzeti fejlődés egy bizonyos pontjáig) a védővám mindenütt hasznos, a szabadkereskedelem mindenütt káros egy nemzetre nézve; hogy a gazdag nemzetek gazdagságukat vámvédelem által szerezték, és hogy minden nemzetnek, amely gazdag akar lenni, el kell fogadnia e politikát. És érveiknek általános értéküknek kell lenniük, hogy bizonyos plauzibilitásuk legyen, mert képtelenség volna azt állítani, hogy a nemzeti gyarapodás és gazdagodás elmélete csak egyes országokra nézve bír érvénnyel, a többire nézve nem.

Hadd kérjem meg az olvasót, aki idáig elfogadta a védővámos elméletet, hogy gondolja meg, mit is foglal magában ez elmélet általános jellege szükségképpen. Ennek megtevése vezetett engem is először arra, hogy ez elméletet kétségbe vonjam. Mikor felnőttem, több évre védővámossá lettem, vagyis helyesebben, hittem, hogy az vagyok, mert igazi megfontolás nélkül elfogadtam e hiedelmet, amint eleinte valamennyien szoktunk elfogadni nézeteket, mások tekintélye alapján. Azonban, amennyiben egyáltalában gondolkodtam e tárgyról, logikus voltam. És jól emlékszem, hogy mikor a Florida és az Alabama a tengeren elsüllyesztették az amerikai hajókat, azt hittem, hogy pusztulásuk összességében jó dolog arra az államra nézve, amelyben én éltem, Californiára nézve, minthogy az amerikai hajók óceáni szállításának (akkor egyetlen útja a javak szállításának a keleti államokból Californiába) kockázata és díja az olyan kívánatos védelemből juttatna egy keveset Californiának a keleti államok alacsonyabb bérű és fejlettebb termelése ellen, amely védelmet a Szövetségi Alkotmány az állami vámok eltörlése által Californiára nézve lehetetlenné tett. E nézetek teljes jelentősége csak akkor ötlött szemembe, mikor a védővámos rendszert részletesen hallottam kifejtve egy eszes embertől. Minthogy sürgette, hogy az amerikai termelést meg kell védeni az idegen országok versenyétől, hogy nyersanyagunkat magunknak kell feldolgoznunk, és hogy semminek behozatalát sem szabad megengednünk, amit képesek vagyunk magunk termelni, kezdtem érteni, hogy ha e javaslatok helyesek, általános érvényűeknek kell lenniük, és hogy nemcsak egyik nemzetnek kell elzárkóznia minden más nemzettől; nemcsak minden nagy ország különféle részei állítsák fel a vámsorompót, hogy megvédjék saját termelésüket a többi nép termelése ellen, de hogy ugyanazon oknál fogva senki se kaphasson bármit is kívülről, amit maga állíthat elő otthon, épp olyan érvényesnek kell lennie a családra nézve is. Ez volt az, ami rábírt, hogy mérlegeljem azokat az érveket, amelyeket azelőtt komoly megfontolás nélkül fogadtam el.

Nem tudom megvizsgálni a védővámos elmélet szükségképpen egyetemes jellegét anélkül, hogy ne érezzem ellentétesnek erkölcsi fogalmainkkal és összeférhetetlennek azzal az egyszerűséggel és harmóniával, amelyet mindenütt felfedezünk a természeti törvényekben. Mit gondolnánk olyan, valamely ország kormánya számára alkotott emberi törvényekről, amelyek minden családot arra kényszerítenének, hogy résen álljon minden más család ellen, hogy ideje és munkája nagy részét arra fordítsa, hogy a szomszédaival való cserét megakadályozza, és hogy saját javát abban lelje, hogy más családok ama természetes törekvését, hogy vagyonosságra tegyenek szert, megakadályozza? Pedig a védővámos elmélet magában foglalja, hogy ilyenféle törvényeket alkotott a Teremtő az emberek családjai számára, akik e földet birtokolják. Azt jelenti, hogy a társadalmi törvényeknél fogva, amelyek olyan változtathatatlanok, mint a fizikai törvények, minden nemzetnek gondosan résen kell állnia minden más nemzettel szemben, és a nemzetek érintkezése ellen mesterséges gátakat kell emelnie. Azt jelenti, hogy az emberiség olyan értelmű szövetkezése, mint amilyen megakadályozza a vámok felállítását az amerikai unió államai között, csapás lenne az emberi fajra nézve, és hogy az ideális világban minden egyes nemzet a többi nemzet ellen meg volna védve a vámszedő által, a hozzájuk tartozó kémeket és informátorokat hozzáértve. Ilyen elmélet a politeizmusnak azzal a formájával megegyezhetik, amely minden nemzet számára külön ellenséges Istent tűzött ki; de nehezen egyeztethető meg a Teremtő elme egységének és a törvény egyetemességének eszméjével. Képzeljük el, hogy keresztény hittérítők egy újonnan fölfedezett népnek magyarázzák a béke és szeretet evangéliumának fönséges igazságait, Isten atyaságát, az emberek testvériségét; hogy embertársaink jóllétét úgy kell tekintenünk, mint a magunkét, és hogy úgy cselekedjünk másokkal, amint szeretnénk, hogy ők cselekedjenek velünk. Folytathatnák-e ugyanabban a lélegzetben azzal, hogy ugyanennek az Istennek a törvényeire hivatkozva kijelentsék, hogy minden nemzetnek, ha virágozni akar, védővámmal kell védekeznie minden más nemzet ellen?

Vallás és tapasztalat egyaránt arra tanítanak bennünket, hogy ki-ki saját legfőbb javát mások javában keresse; hogy az emberek igaz érdekei összhangzók, nem ellentétesek; hogy a jóllét a jóakarat és béke gyermeke; hogy az ellenségeskedést nyomon követi a szükség és pusztulás. A védővámos elmélet azonban a nemzetek érdekeinek ellentétességét jelenti; hogy egyik nép nyeresége a többiek vesztesége; hogy ki-ki saját javát ama folytonos törekvésében keresse, hogy másokkal szemben előnyt vívjon ki és másokat megakadályozzon abban, hogy vele szemben előnyt vívjanak ki. A nemzeteket együttműködők helyett vetélytársakká teszi; a megszorítások, tilalmak, szimatolások és elkobzások háborújára visz, amely csak fegyverre, de nem szellemre nézve különbözik attól a háborútól, amely hajókat süllyeszt el és városokat gyújt fel. Elképzelhetjük-e a nemzeteket, hogy kardjaikat szántóvasakká és dárdáikat szőlőkésekké alakítsák és mégis fenntartsák az ellenséges vámokat? Mindegy, hogy valaki kereszténynek vagy deistának, agnosztikusnak vagy ateistának nevezi magát: nem nézhet körül anélkül, hogy ne látná, hogy az önzésből szükségképpen nyomor és szenvedés származik, s hogy bármely közületben az az aranyszabály, amely arra tanít bennünket, hogy mások érdekeit annyira becsüljük, mint a magunkéit, nemcsak békét, de bőséget is hozna? Lehet-e, hogy ami igaz egyénekről, ne legyen igaz nemzetekről, — hogy egyik szférában a jóllét törvénye a szeretet törvénye, a másikban a viszályé? Ellenkezőleg, a történelem bizonyítja, hogy a szegénység, süllyedés és rabszolgaság elkerülhetetlen eredményei annak a szellemnek, amely a nemzeteket arra bírja, hogy egymást vetélytársaknak és ellenségeknek tekintsék. Minden politikai igazságnak erkölcsi igazságnak kell lennie. De ki fogadhatja el a védővámos rendszert erkölcsi igazságnak?

Néhány hónap előtt egy éjjel négy más utassal együtt voltam a pennsylvániai expresszvonaton, nyugat felé utazva. A beszélgetés gyorsvonatokon kezdődött, gyorsgőzhajókra és azután vámvizsgálati tapasztalatokra fordult. Egyik elmondta, hogy Európából érkezve, egy feleségének szánt ajándékokkal telt útiládával, mint mondta jelentősen a vámvizsgálónak, akinek részletesen kellett ládáit átvizsgálnia, hogy nagy sietségben van. „Mekkora sietségben?” mondta a hivatalnok. „Tíz dollárnyi sietségben” volt a felelet. A hivatalnok gyorsan belenézett a ládába és megjegyezte: „Nem valami nagy sietség mindezért.” „Még tizet adtam neki” mondta az elbeszélő „és megkrétázta a ládát.” Aztán egy másik elmondta, hogy ő hasonló körülmény között egy pompás tajtékpipát úgy helyezett el, hogy az ötlött először szembe, ha a ládahuzatot felemelte valaki, és mikor a hivatalnok megcsodálta, azt felelte, hogy az övé. A harmadik azt mondta, hogy ő egyszerűen egy zöldhasú bankót tesz szembetűnően poggyászának első tárgyába, és a negyedik elmondta, hogy mi volt az ő találmánya, mikor egy bankót összegöngyölt és kulcsaival együtt a hivatalnok markába nyomta. Íme, itt volt négy üzletember, mint később megtudtam — az egyik vasgyáros, a másik szénbányatulajdonos, a többi kettő gyáros — legalábbis átlagos erkölcsű és hazafiságú emberek, akik nemcsak nem tartották bűnnek a vám kijátszását, de akik nem tekintették a szükséges hamis esküt1 sem lelkiismereti kérdésnek és a vámhivatalnokok megvesztegetését jó tréfának vették. Kíváncsiságból átvittem a beszélgetést a szabadkereskedelemre, mikor is mind a négyüket kemény védővámosoknak találtam, és így kicsit tovább vive a dolgot, azt láttam, hogy mind a négyen meg voltak győződve a munkaadó azon jogáról, hogy elbocsássa azt a munkást, aki szabadkereskedelmi jelöltre szavaz, úgy vélve, mint mondták, hogy senki se egye az olyan munkaadó kenyerét, akinek érdekeit ellenzi. Azért említem e beszélgetést, mert jellegzetes. Aki már óceáni hajón utazott, hallott ilyen beszélgetéseket és tudja, hogy az amerikai védővámosok nagy többsége, akik Európát felkeresték, olyan bevásárlásokkal térnek vissza, amelyeket még egy „vámházi eskü” és egy a vizsgáló hivatalnoknak adott bankó árán is becsempésznek. A legnagyobb csempészek közül nem egy volt a legnagyobb társadalmi és egyházi rangú, akik szívesen adtak az egyházaknak és jótékony társaságoknak. Nemrégen nagy tekintélyű bankárt, egy rendkívül vallásos embert, aki alighanem elmulasztotta az én vasúti barátaim óvintézkedéseit, rajtakaptak, amint becsempészni igyekezett poggyászában (amelyben persze „vámházi eskü”-je szerint semmi megvámolni valója nem volt) egy csomó értékes ajándékot egy templom számára! Lelkiismeretes ember (hacsak meg nem szokja) visszariad a hamis eskütől, a megvesztegetéstől, vagy bármely más eszköztől, amely a vám kijátszásához szükséges. De vajon a védővámban hívők közt is van-e olyan, aki igazán bűnnek tartaná az ilyen kijátszást? Ki az az elméleti védővámos, aki, ha senki sem figyelné meg, haboznék egy doboz szivart, vagy egy ruhamintát, vagy bármi mást, amit csak vinni lehet, egy gőzhajóknak való kőgáton, vagy a Niagara hídján keresztülvinni? És miért haboznék átvinni ilyen dolgokat egy kőgáton, egy folyón, vagy egy képzeleti vonalon, ha már a vámház határán belül senki sem gátolja meg, hogy azokat akár ezer mérföldre vigye?

Hogy lelkiismeretlen emberek saját magánelőnyükre megszegik a közjóra irányuló törvényeket, mit sem bizonyít; de hogy senki sem érzi igazában a csempészetet bűnnek, sokat bizonyít. Akár intuitíveknek, akár utilitáriusoknak tartsuk az erkölcsi eszmék alapját, nem összeférhetetlen-e az a tény, hogy a vámvédelem így híján van az erkölcsi támogatásnak, azzal az eszmével, hogy a vámok szükségesek az emberiség jóllétéhez és haladásához? Ha, mint némelyek vélik, az erkölcsi fogalmak eszközöléül vannak természetünkbe oltva, amelyek által magatartásunk ösztönszerűleg olyan úton haladjon, amely a közjólétre vezet, hogy van az, ha a Teremtő úgy rendezte el, hogy az emberek védővámok által boldoguljanak, hogy az erkölcsi érzék nem vesz tudomást ilyen törvényről? Ha, mint mások vélik, az, amit erkölcsi fogalmaknak nevezünk, amaz általános tapasztalat eredményei, hogy mi vezet a közjólétre, hogy van az, hogy a vámvédelem hasznos eredménye még nem fejlesztette ki erkölcsi elismerését?

Megtenni bűnnek a törvénykönyvben azt, ami erkölcsileg nem bűn, múlhatatlanul annyi, mint lerontani a törvény iránti tiszteletet; esküt követelni, hogy az embereket annak megtevésében gátolják, amit senki sem tart jogtalanságnak, annyi, mint az eskü szentségét gyöngíteni. Vesztegetés, kijátszás és hamis eskü elválaszthatatlanok a vámoktól. Jó lehet-e az, aminek ezek a gyümölcsei? Az olyan rendszer, amely ilyen kémkedést és szaglászást, ilyen hivatkozást kíván a Mindenhatóra, hogy minden doboz, csomag és láda tartalmát bizonyítsa; olyan rendszer, amely örökösen csak vesztegetést és csalást provokált és az emberi természeténél fogva nem is provokálhatott egyebet, lehet-e szükséges az emberiség jóllétéhez és haladásához?

Figyeljük meg inkább, milyen élesen ütközik a védővám elmélete a köznapi tapasztalattal és gondolkozással. Ki gondolna egy földdarabot egy tervezett város, vagy új gyarmat számára azért ajánlatosnak, mert nagyon nehezen hozzáférhető? Azonban, ha a védővámos elmélet igaz, ez csakugyan előny lenne. Ki gondolná a kalózságot a művelődés elősegítőjének? Azonban egy különbséget tenni tudó kalóz, olyan javakra szorítkoznék, amelyeket abban az országban termelhetnek, ahová szánják őket, épp olyan hasznos volna, mint egy vám. Akár védővámosok, akár szabadkereskedők vagyunk, valamennyien érdeklődéssel és örömmel hallunk a vízi és szárazföldi szállítás tökéletesbüléséről; valamennyien hajlandók vagyunk a csatornák nyitását, a vasutak építését, a kikötők mélyítését, a gőzhajók javítását üdvösnek tekinteni. De ha e dolgok üdvösek, hogy lehetnek üdvösek a vámok? E dolgok következménye a javak szállítási költségének csökkentése; a vámoké azok növelése. Ha a védővámos elmélet igaz, akkor minden javítás, amely a javak szállítását ország és ország között olcsóbbítja, kár az emberiségre nézve, hacsak a vámokat arányosan nem növelik.

Az az egyenesség, gyorsaság és könnyedség, mellyel a madarak átszelik a levegőt, természetszerűleg keltik fel az ember vágyát. Képzelete mindig szárnyat kölcsönzött az angyaloknak és örökösen arról az időről álmodozott, mikor a korlátlan területek bejárásának hatalmát ő is eléri. Hogy e diadal az emberi zsenialitás hatalmán belül van, ki vonhatná kétségbe a csodák jelen korában? És ki ne üdvözölné gyönyörrel azt a hírt, hogy a leleményesség végre is megvalósította századok álmát és a légkör hajózását épp olyan lehetővé tette, mint az óceán hajózását? De ha a védővámos elmélet igaz, egy más elem fölötti uralom szerencsétlenség volna az emberre. Mert a vámvédelmet lehetetlenné tenné. Minden belföldi város és falu, minden házteleknyi hely az egész föld színén egyszerre egy mindent átölelő óceán kikötőjévé válna és az egyetlen lehetőség, hogy valamely nép továbbra is élvezze a vámvédelem áldását, az lenne, hogy országát becserepeztetné.

Nemcsak a szállításban tett javítások vannak érdekellentétben a védővámmal; de minden munkamegtakarítással járó találmány és fölfedezés. A földgáz felhasználása sokkal jobban csökkentené a honi kőszén utáni szükségletet, mint az idegen kőszén szabad behozatala csökkenthetné. New York állam középső részén nemrégen nagy, tiszta sórétegeket fedeztek fel, amelyek kiaknázása tönkre fogja tenni a sófőzés iparát, amelynek pártolására vámot vetünk ki az idegen sóra. Vámot tartunk fenn azzal a bevallott céllal, hogy az olcsó idegen munka termékeit kizárjuk, azonban naponta találunk fel gépeket, amelyek olcsóbban termelnek javakat, mint a legolcsóbb idegen munka. Világos, az egyetlen következetes vámvédelem a kínai, amely nemcsak az idegen kereskedelmet tiltja el, hanem a munkamegtakarítással járó gépeket is. Röviden, a vámvédelem célja, hogy a magukban véve hasznos és értékes dolgok behozatalát megakadályozza azért, hogy ilyen dolgok készítésére kényszerítsen. De amit az egész emberiség a mindennapi élet egyéni dolgaiban kívánatosnak talál, az nem a dolgok készítése, hanem a dolgok bírása.

Lábjegyzetek


	
Amerikába jövő utazóknak esküt kell tenniük, hogy semmi elvámolandó tárgyat el nem titkoltak. ↩

     Minél többet gondolkodunk azon az elméleten, hogy minden nemzetnek „védekeznie” kell minden más nemzet ellen, annál következetlenebbnek látszik.

Nem szembeötlő képtelenség-e elsősorban egy nemzetet vagy országot vámvédelmi egységül venni és azt mondani, hogy mindegyiknek legyen védővámja?1 Amit a védővámos elmélet nemzeten vagy országon ért, az nem más, mint politikai felosztás. Így Nagy-Britannia és Írország egyetlen nemzetnek tekinthetők, Franciaország is, Németország is, Svájc is, az Egyesült Államok, Kanada, Mexikó, a közép- és délamerikai köztársaságok is. De a felosztás önkényes. Nem esnek egybe semmiféle különbséggel a földet, az éghajlatot, fajt vagy foglalkozást illetőleg, nincs meghatározott legnagyobb vagy legkisebb területük, illetve népességük. Sőt inkább folyton változnak. A mai iskolásgyermekek által használt Európa és Amerika térképei ugyancsak különböznek az apáik által használtaktól. Száz év előtt még nagyobb volt a különbség; és ha még tovább megyünk vissza, még nagyobb különbségek tűnnek fel. Ez elmélet szerint, mikor a három brit királyságnak külön kormányzata volt, mindnyájuk jólétéhez szükséges volt, hogy egymás ellen megvédjék őket, és ha Írország elnyerné függetlenségét, ennek szükségessége újból beállna; de mivel a három ország egy kormány alatt egyesült, nincs rá szükség. Ez elmélet szerint azoknak az apró államoknak, amelyekből Német- és Olaszország néhány évvel ezelőtt állt, külön vámokkal kellett bírniuk, amint valamikor bírtak is. Most ellenben, ugyanezen elmélet szerint, nincs többé szükségük a vámokra. Mikor Elzász és Lotaringia francia tartományok voltak, Franciaország védelmére szorultak Németország ellen. Most, hogy német tartományok, Franciaország ellen szorulnak védelemre. Texasnak, mint Mexikó részének, vámvédelemre volt szüksége az Egyesült Államok ellen. Most, mint az Egyesült Államok része, Mexikó ellen szorul védelemre. Mi az Egyesült Államokból védővámot kívánunk Kanada ellen, a kanadaiak pedig ellenünk; de ha Kanada belépne az Unióba, mindkét vám szükségessége eltűnnék.

Nem bizonyítják-e ezek az összeférhetetlenségek, hogy a védővámos elmélet híján van a tudományos alapnak; hogy ahelyett, hogy bármiféle elvek levezetéséből vagy tényekből való következtetésből származnék, csupán azért találták fel, hogy feltalálója célját szolgálja? A politikai változások semmiben sem változtatják meg a talajt, az éghajlatot vagy az ipari szükségleteket. Ha a három brit királyságnak nincs szüksége most egymás elleni vámokra, nem lehetett rájuk szükségük az egyesülés előtt sem. Ha nem sérelmes a különféle német és olasz államokra nézve szabadon kereskedni most, nem lehetett sérelmes egyesülésük előtt sem. Ha Elzász és Lotaringia nyernek a Németországgal való kereskedelem által, francia tartomány korukban is nyertek volna. Ha a Nagy-tavak és a Szent Lőrinc-folyó túlsó partján élő embereknek nem ártana javaik szabad cseréje, ha Kanada belépne az amerikai Unióba, most sem árt nekik, ha termékeiket szabadon cserélhetik.

Gondoljuk csak meg, milyen összeegyeztethetetlen a védővámos elmélettel az amerikai Unió egyes államai között fennálló szabadkereskedelem. Uniónk majd akkora területet foglal el, mint Európa, a védővámosok mégsem ellenzik az amerikai államok közötti szabadkereskedelmet, bár azt tartják, hogy minden európai országnak védekeznie kell a többi ellen. Pedig némelyik államunk nagyobb, mint egy európai királyság, és a köztük levő különbségek a természeti kincseket és az ipari fejlettséget illetően legalább akkorák. Ha Német- és Franciaország javára válik, hogy védővámokkal elkülönítsék egymástól, nem kívánatos-e New Jerseyre nézve a vámvédelem New York és Pennsylvania ellen? És nem kívánatos-e New Yorkra és Pennsylvaniára nézve is a védelem New Jersey ellen? Ha New England védelemre szorul Quebec tartomány ellen, Ohio, Illinois és Michigan pedig Ontario tartomány ellen, nem világos-e, hogy ezeknek az államoknak azok ellen is védelemre van szükségük, amelyekkel délen határosak? Mi különbséget tesz, hogy az államok egyik csoportja az amerikai Unióhoz, a másik pedig a kanadai szövetséghez tartozik? Ha az ipart és a kereskedelmet magára hagyjuk, nem törődik többet a politikai határokkal, mint a madarak vagy a halak.

Világos, hogy ha van valami igazság a védővámos elméletben, nemcsak a nagy politikai egységekre kell illenie, hanem azok minden részére. Ha egy országnak nem jó más országból bármit is behoznia, amit saját népe megtermelhet, ugyanezen elvnek minden részre nézve érvényesnek kell lennie, és minden államnak, minden megyének, minden városnak saját külön védővámra van szüksége.

Sőt mi több, a védővámos elmélet helyes alkalmazása megkívánja az emberiség lehető legkisebb politikai részekre való osztását, amelyek mindegyikét külön vám védje a többi ellen. Minél nagyobb ugyanis a védővámos egység területe, annál nehezebbé válik a védővámos elmélet alkalmazása. Minden olyan ország területi növekedésével, mint az Egyesült Államok, csökken a védelem lehetősége; ha pedig az emberiség egy „Világszövetségben” egyesülne, a védővám lehetősége megszűnne. Másrészt minél kisebb a védelmi egység, annál jobban alkalmazható a védővámos elmélet. A védővámosok nem mennek annyira, hogy minden kereskedelem káros voltát erősítenék. Azt tartják, hogy minden ország nyugodtan behozhatja azt, amit nem termelhet, de szorítsa meg annak behozatalát, amit termelhet. Ilyen megkülönböztetés szükséges, ami annál könnyebbé válik, minél kisebb a védelmi egység.

A védővámos elvek szerint ugyanaz a tarifa nem illenék jobban Uniónk összes államára, mint ugyanazon számú cipő hatvanmillió lakosunk lábára. Például Massachusetts nem termel kőszenet, vasat vagy cukrot. Ezeknek tehát védővámos elmélet szerint szabadon kell jönniük Massachusettsbe, míg Pennsylvania vámvédelmet élvezne a vasra és kőszénre, Louisiana pedig a cukorra nézve. Narancs termelhető Floridában, de nem Minnesotában; ezért Floridának kell védővám a narancsra, Minnesotának nem. És így tovább az államok teljes sorozatán keresztül. Ugyanazon tarifával „védeni” őket annyi, mint mindegyiknél e védővámos elmélet azon részéről megfeledkezni, amely megengedi azon javak szabad behozatalát, amelyek otthon nem termelhetők és arra kényszerítette őket, hogy nagyobb árakat fizessenek azért, amit nem termelhetnek; annyi, mint neutralizálni azt a jó hatást, amely azon javak védelméből származik, amelyeket termelnek.

Továbbá, míg Massachusettsnek a védővámos elmélet szerint nincs szüksége védelemre a kőszenet, vasat és cukrot illetőleg, amit nem termelhet, van szüksége a vágómarhát, sertést és kenyéranyagot illetőleg; amelyekkel nyugatról mezőgazdasági termelésének kárára „elárasztják” és amelyekből védelem segítségével képes lenne a honi fogyasztás számára eleget termelni. Másrészt a Nyugat védelemre szorul Massachusetts csizmái, cipői és gyapjúárui ellen, hogy a Nyugat nyersbőrét és gyapjúját otthon dolgozzák fel, ahelyett hogy nyers formában messzire elvigyék és feldolgozott állapotban hozzák vissza. Hasonlóképpen Ohió vasmunkásai inkább szorulnak védelemre Pennsylvania mint Anglia ellen; csak tiszta gúny a Rocky Mountain kőszénbányászait védeni Nova Scotia, Brit Columbia és Ausztrália kőszene ellen, amely nem is versenyezhet velük, holott nem védik őket Iowa kőszene ellen; vagy a Dél fejletlen pamutiparát Anglia ellen védeni ellenben nem védeni Új-Anglia ellen.

A védővámos elmélet szerint a védelemre leginkább a hasonló termelés ellen van szükség. Minden védővámos megegyezik abban, hogy az Egyesült Államoknak nagyobb szükségük van védelemre Nagy-Britannia, mint Brazília ellen, Kanadának az Egyesült Államok, mint India ellen — mind megegyeznek, hogyha már kell szabadkereskedelmünknek lennie, azokkal az országokkal legyen, amelyeknek termelése leginkább különbözik a miénktől. Most sokkal kisebb különbség van New Hampshire és Vermont, India és Illinois, vagy Kansas és Nebraska termelése és termelőképessége között, mint az Egyesült Államokat összességében és valamely idegen ország között. Ezért a védővámos elmélet szerint ezen államok között nagyobb szükség van vámokra, mint az Egyesült Államok és idegen országok között. És minthogy szomszédos városok termelőképességükre vonatkozólag kevésbé különbözők, mint szomszédos államok, annál inkább van szükségük védővámokra.

A tizenhárom amerikai gyarmat mint tizenhárom független szuverenitás jött össze, mindegyik megőrizve az adókivetés teljes jogát, beleértve a behozatalra való vámkivetés jogát, amelyet csak 1787-ben adtak fel, tizenegy évvel a Függetlenségi Nyilatkozat után, mikor a Szövetségi Alkotmányt elfogadták. Ha a védővámos elmélet, amely akkor uralkodott Nagy-Britanniában, akkora hatalommal bírt volna az amerikai nép fölött, mint később, bizonyos, hogy a vámvédelem hatalmáról az államok sohasem mondtak volna le. És ha az Unió úgy folytatta volna, amint kezdte, vagy ha az Alkotmány tervezőinek nem lett volna meg az előrelátásuk, hogy az államok közti vámot megakadályozzák, kétségtelen, hogy mikor utánozni kezdtük a brit védővámos rendszert, épp olyan erős vágyakozás volna a különböző államokban védelem után más államok ellen, mint amilyen volt idegen országok ellen és az idegen államokkal való szabadkereskedelem ellen használt érveket az államok között űzött kereskedelem ellen fordítanák.

Afelől sem lehet kétség, hogy ha politikai szervezetünk városainkat egymástól függetlenekké tenné, városainkban és falvainkban ugyanaz a jajveszékelés volna védelem után más városok és falvak termelése ellen, mint amilyen most van egyik nemzetnél a többi nemzet ellen.2

Long Islandon írok, Jamaica városához közel. Azt hiszem, épp olyan jól tudnék érvelni e kis város népe előtt, mint a védővámosok az Egyesült Államok népe előtt. Azt mondhatnám a jamaicai boltosoknak: „A ti földieitek most New Yorkba mennek, ha egy öltözet ruhát, vagy egy megrendelésnyi rövidárút akarnak venni, nektek csak a csipp-csupp bevásárlások maradnak, míg a farmerek kocsijai, amelyek hosszú sorokban haladnak a vámsorompón keresztül, minden éjjel élelmet víve New Yorkba és Brooklynba, másnap készletekkel megrakva jönnek vissza. A védővám arra kényszerítené őket, hogy bevásárlásaikat itt végezzék. Így az a haszon, amely most New Yorkba és Brooklynba megy, itt maradna Jamaicában; nagyobb üzletekre és jobb házakra lenne szükségetek, nagyobb bért fizethettek segédeiteknek és napszámosaitoknak, több bankra lenne szükségtek, bővebben hirdethettek a jamaicai újságokban és így a város nőni és gyarapodni fog.

„Sőt mi több”, mondhatnám, „micsoda munkapazarlás a tejet, vajat, csirkét, tojást, főzeléket New Yorkba és Brooklynba vinni és más holmit visszahozni. Mennyivel jobb lenne farmereinknek, ha honi piacuk volna. Ezt biztosíthatjuk számukra olyan vám által, amely meg fogja védeni a jamaicai termelést a newyorki és brooklyni ellen. Ruhát, szivart, csizmát, cipőt, mezőgazdasági eszközöket és bútorokat itt épp úgy lehet gyártani, mint ama városokban. Miért ne lenne pamut- és gyapjúgyárunk, vasöntödénk és röviden, minden olyan felszerelésünk, ami csak szükséges embereink szükségleteinek fedezésére? Ehhez csupán védővám kell. Ha a tőke biztos a védővám felől, örömest fog özönleni ilyen vállalatokhoz és csakhamar exportálni fogunk abból, amiből most importálunk, míg farmereink saját kapujuk előtt találnak vevőket termékeikre. Még ha kezdetben valamivel nagyobb árakat is fizetnek azért, amit vesznek, bőven lesznek kárpótolva azon nagy ár által, amelyet azért kapnak, amit eladnak és nyolc vagy tíz mérföldnyi utat takarítanak meg Brooklynba vagy New Yorkba. Így ahelyett, hogy Jamaica kis falu maradna, az az ipar, amely a védővám által keletkeznék, nagy várossá tenné, míg a munka iránti megnövekedett kereslet a munkabért nagyobbá, a foglalkozást pedig állandóbbá tenné.”

Ítélje meg az olvasó, vajon mindez nem legalább is olyan igaz, mint azok a védővámos érvek, amelyeket az egész Egyesült Államok népének mondanak, és senki sem fog kételkedni, aki valaha meghallgatta a falusi boltosok beszédét vagy megfigyelte a helyi lapok cikkeit, hogy ha városaink függetlenek volnának, a falusi védővámosok épp olyan készséges meghallgatást nyernének, mint a nemzeti védővámosok most.

De hogy a védővámos elméletet logikai végső következményéig kövessük, nem állapodhatunk meg az állam és állam, város és város, falu és falu közti védelemnél. Ha a védővám szükséges nemzetek közt, nemcsak politikai egységek között kell szükségesnek lennie, hanem család és család között is. Ha nemzetek ne vásároljanak soha más nemzettől olyant, amit otthon termelhetnek, nem tiltja-e ugyanaz az elv, hogy minden egyes család bármit is vásároljon, amit maga termelhet? A társadalmi törvényeknek épp úgy, mint a fizikai törvényeknek épp olyan érvényeseknek kell lenniük a molekulákra, mint az egész tömegre nézve. A vámvédelem elvének következetes alkalmazása azonban a teljes barbárság társadalmi állapotához vezetne.

Lábjegyzetek


	
Hogy maguk a védővámos írók is tudatában vannak e képtelenségnek, kiviláglik abból az állandó törekvésükből, hogy elhitessék azt az eszmét, amely a bővebb bizonyításra túlságosan képtelen, hogy vagyis a nemzetek nem tisztán önkényes politikai felosztásai az emberiségnek, hanem istenileg kijelölt felosztások. Így, hogy több példát ne említsek, Prof. Robert Elis Thompson (Political Economy, p. 34.) azt mondja, hogy a nemzet „egy ugyanazon nyelvet beszélő nép, amely egy kormányzat alatt él és egybefüggő területet foglal el. Ez a terület olyan földdarab, amelyet természetes határai függetlenné tett lakóhelyéül jelöltek ki”. E meghatározás vastag betűkkel van adva, míg alul kis betűkkel van odatéve: „E meghatározás egyik pontja sem lényeges, a második kivételével.” De ez engedmény ellenére, hogy vagyis a „nemzet” tisztán önkényes politikai felosztás, Prof. Thompson egész könyvén keresztül teljesen különböző felfogást igyekszik az olvasó elméjében kelteni, beszélvén a nemzetek létéről, mint a világ gondviselésszerű rendjének egy részéről és a nemzetek gondviselésszerű határairól: stb. ↩



	
Hadd említsek meg magyar sajátosságként, hogy Arad városa egy ízben egész komolysággal meg akarta vámolni a szomszéd falvakból jövő téglát; talán felesleges mondanom, hogy nem a város közönsége érdekében. A ford. ↩

     A védelem fogalmához a megelőzés is hozzátartozik. Megvédeni annyi, mint megőrizni vagy megóvni.

Mitől óv meg a vámvédelem? A kereskedelemtől. Pontosabban szólva, az a része a kereskedelemnek, amely olyan javak idegenből való behozatalából áll, amelyek otthon is termelhetők.

De a kereskedelem, amelytől a védővám bennünket megóvni vagy megőrizni törekszik, nem olyan, mint az árvíz, földrengés vagy tornádó1, valami, ami emberi tevékenység nélkül támad. A kereskedelem emberi tevékenységet foglal magában. Nem lehet szükség megóvásra vagy megvédésre a kereskedelem elől, hacsak nincsenek emberek, akik óhajtanak és próbálnak kereskedni. akik tehát azok, akiknek kereskedői törekvései elől a védővám megóv és megőriz bennünket?

Ha ezt a kérdést akkor intézték volna hozzám, mikor még nem kezdtem gondolkodni e dolog felől, azt mondtam volna, hogy a „védelem” az idegen termelők ellen óv meg bennünket, akik honi piacunkon akarják eladni termékeiket. Ez az a feltevés, amely az összes védővámos érveket áthatja, az a feltevés, hogy az idegenek folytonosan arra törekednek, hogy termékeiket ránk tukmálják és hogy a védővám eszköz, mellyel védjük magunkat az ellen, amit ők akarnak tenni.

De egy pillanatnyi gondolkodás ki fogja mutatni, hogy az idegenek semmiféle olyan törekvése, hogy eladják nekünk termékeiket, magában véve nem tenné a vámot szükségessé. Mert az egyik fél kívánsága, bármily erős legyen, magában véve nem hozhat kereskedelmet létre. Minden kereskedelemhez két olyan fél szükséges, akik kereskedni akarnak, és akiknek a tevékenysége kölcsönös. Senki sem vehet, ha nem talál valakit, aki hajlandó eladni; és senki sem adhat el, ha nincs más valaki, aki venni hajlandó. Ha az amerikaiak nem óhajtanának külföldi javakat venni, a külföldi javakat nem lehetne eladni, még ha vámok nem lennének is. A vámokkal megakadályozni kívánt kereskedelem valódi oka, az amerikaiak ama kívánsága, hogy idegen javakat vegyenek, nem pedig az idegen termelők kívánsága, hogy azokat eladják. Így a védővám tulajdonképpen azt akadályozza meg, amit a „védelmezettek” maguk kívánnak tenni. Nem az idegenektől óv és őriz meg a védővám, hanem önmagunk ellen.

A kereskedelem nem invázió. Nem foglal magában támadást egyfelől és ellenállást másfelől, hanem kölcsönös megegyezést és hasznot. Nem lehet kereskedelem, amíg a felek meg nem egyeznek, éppúgy mint nem lehet civakodás, ha a felek nem egyenetlenek. Azt mondjuk, hogy Anglia rákényszerítette a külvilággal való kereskedelmet Kínára és az Egyesült Államok Japánra. De mindkét esetben nem a népet kényszerítették a kereskedelemre, hanem kormányaikat, hogy népeiknek ezt megengedjék. Ha a nép nem óhajtott volna kereskedni, a kikötők megnyitása hasztalan lett volna.

Ellenben a civilizált népek nem használják hadseregüket és hajóhadukat arra, hogy egymást arra kényszerítsék, hogy megnyissák kikötőiket a kereskedelemnek. Ők arra használják hadseregüket és hajóhadukat, hogy viszály esetén elzárják egymás kikötőjét. És akkor még inkább az a törekvésük, hogy az áruknak a kikötőbe való behozatalát, mint a kikötőből való kivitelét — inkább az importot, mint az exportot akadályozzák. Mert hamarabb lehet ártani egy népnek az áruk vásárlásának megakadályozásával, mint az eladásuk akadályozásával. A kereskedelem nem kíván erőszakot. A szabadkereskedelem egyszerűen abban áll, hogy az embereket tetszésük szerint hagyjuk venni és eladni. Csak a vámvédelem kíván erőszakot, minthogy megakadályozza az embereket abban, amit tenni akarnak. A védővámok éppúgy az erőszak eszközei, mint az ostromzároló hajórajok és céljuk is azonos — a kereskedelem megakadályozása. A különbség a kettő közt az, hogy a hajórajok olyan eszközök, amelyek által a nemzetek ellenségeinek a kereskedelem megakadályozására törekszenek; a védővámok olyan eszközök, amelyek által a nemzetek saját népüket igyekszenek megakadályozni a kereskedésben. A vámvédelem arra tanít bennünket, hogy azt tegyük önmagunk ellen béke idején, amit ellenségeink igyekszenek ellenünk tenni háború idején.

Képzelhető-e nagyobb visszaélés a nyelvvel, mint a kereskedelemre küzdelmet jelentő kifejezéseket alkalmazni és úgy beszélni egy nemzetről, hogy rátör, előzönli, túlhalmozza vagy elárasztja a másikat javakkal? Javak! Hát nem jó dolgok ezek — olyan dolgok, amelyeken örömest kapunk? Hát nem esztelenség arról beszélni, hogy egyik nemzet rákényszeríti jó dolgait egy másik nemzetre? Ugyan ki óhajtana, ami a saját személyét illeti, védelmet kapni egy ilyen invázió ellen? Ki ellenezné, hogy elárasszák ama női ruházati javakkal, amelyek feleségének és leányainak kellhetnek, hogy túlhalmozzák lóval és kocsival, hogy előzönöljék ruhával, fűszerekkel, jó szivarokkal, szép képekkel vagy bármi mással, aminek értéke van? És ki venné jó néven, ha bárki is arra vállalkoznék, hogy védelmezni fogja őt azáltal, hogy elkergeti mindazokat, akik neki ilyen dolgokat kívánnának hozni? Azonban a valóságban nemcsak lehetetlen, hogy egyik nemzet eladjon egy másiknak, ha a másik nem akar venni, hanem a nemzetközi kereskedelem nem is áll javak elküldésében, hogy azokat eladják. Minden civilizált ország behozatalának nagy tömege azon javakból áll, amelyeket az illető ország lakói rendeltek és a saját kockázatukra hoznak be. Ez a mi esetünkben is igaz, bár vámunk egyik következménye az, hogy sok árut, amelyet különben amerikaiak hoznának be, európai gyárosok szállítanak, minthogy így a csekélyebb értékbevallás könnyebb. De nem az importőr oka az importnak. Akár amerikai importőrök hozzák be, akár idegen exportőrök küldik ki az árukat, az áruk idejutásának oka az, hogy az amerikai nép kívánkozik utánuk. A kicsinyben vásárlók kereslete okozza javak behozatalát. Így tehát a védővám egy nép óvintézkedése nem az ellen, amit mások akarnak ő ellene tenni, hanem ellen, amit ő maga kíván. Ha a szó közönséges értelmében egyének vagy közületek önvédelméről beszélünk, mindig valami külellenség vagy veszély léte van feltételezve, mint hideg, meleg vagy baleset, vadállatok vagy ártalmas férgek, tűz vagy ragály, rablók vagy betörők, valami, ami olyat akar tenni, amit a védendő ellenez. Az egyetlen olyan esetek, amelyekben a szó közönséges értelme nem tételez fel külellenséget vagy veszélyt, mikor valamely nagyobb intelligenciájú védelmezőt tételez fel, mint mikor gyenge elméjűekről, őrültekről, vagy fiatal gyermekekről van szó, hogy saját cselekedeteik ellen megvédessenek.

De a megszorítás ama rendszere, amelyet védői „védővámnak” neveztek el, a valódi védelem mindkét lényeges kvalitása nélkül szűkölködik. Nem a külellenség vagy veszély ellen védik meg az embereket, hanem az ellen, amit az emberek maguk akarnak tenni. Ez a „védelem” azonban nem egy nagyobb intelligencia védelme, mert az emberi elme még nem volt képes valami olyan módozatot megjelölni, amelynél fogva a parlamentben vagy kongresszusban bármiféle olyan intelligencia volna biztosítható, amely a képviselt népet felülmúlná.

Hogy ahol védővámokat létesítettek, ez a nemzeti akarattal egyetértésben történt, nem tagadom. Amit ki akarok mutatni, az, hogy még az a nép is, amely így védővámot vet ki önmagára, mindazonáltal azt teszi, aminek megtételében védővám által akarja magát megakadályozni. Ez látható abból, hogy törekszenek folytatni a behozatalt a vámok ellenére, a polgárok ama hajlandóságából, hogy a vámot igyekszenek elkerülni amikor csak lehet és ama tényből, hogy ugyanazok az egyének, akik a vám kivetését követelik, hogy az idegen javak behozatalát megakadályozzák, azok közt az egyének közt vannak, akiknek a javakra irányuló keresete oka a behozatalnak. Egy olyan népet véve, amelynek minden férfia, nője és gyermeke védővámos és a vámra nézve egyhangúlag megegyeznek, e vám mégis korlátozza azt, amit az emberek tenni kívánnak és mégis csak tenni majd megkísérelnek. A védővámosok csak elméletben és politikában védővámosok. Ha arra kerül a sor, hogy megvegyék, amire szükségük van, az összes védővámosok szabadkereskedőkké válnak. Nem azért mondom ezt, hogy a védővámos következetlenségére mutassak rá, hanem valami jelentősebbre.

„Írok.” „Lélegzem.” Mindkét állítás cselekvést jelent ugyanazon egyén részéről, de különböző fajtájú cselekvést. Írok tudatos akarás által; lélegzem ösztönszerűleg. Csak akkor tudom, hogy lélegzem, ha gondolok rá. De lélegzésem folytatódik, akár gondolok rá, akár nem — ha tudatomat a gondolkodás foglalja el, vagy ha az szunnyad alváskor. Bár teljes akaratommal igyekszem a lélegzést elakasztani, mégis akaratom ellenére lélegzeni törekszem és folytatom e törekvést, míg az élet tart. Más vitális funkció még messzebbre áll a tudaton és akaraton felül. Szakadatlan és különféle processzusok folytatása által élünk, amelyek csak hatásaikban mutatkoznak és egyáltalán nem függnek szellemi irányítástól.

Az ember és a közület közt e tekintetben olyan analógia van, amely annál inkább növekszik, minél inkább halad a civilizáció és minél inkább bonyolulnak a társadalmi viszonyok. Az összesség hatalma, amely a kormányokba van letéve, tudatának és cselekvésének kiterjedésére nézve sok tekintetben úgy van korlátozva, mint az egyén tudatos akarata; s még a szellemi hiedelmek és óhajtások azon egybehangzósága, amelyet véleménynek neveznek, csak kevéssel áll efölött rangra nézve. Létezik a nemzeti irányon felül és a nemzeti tudaton alul a részek olyan élete és viszonya s a funkciók olyan teljesítése, amely a társadalmi testre nézve ugyanaz, mint a fizikai testre nézve a vitális folyamat. Ugyanaz, ami az egyénnel történnék, ha a test összes funkciói a tudat ellenőrzése alá volnának helyezve és egy ember elfeledhetne lélegezni, vagy rosszul számíthatná, hogy mennyi gyomorsav kell gyomrának, vagy tévedhetne, hogy mit kell kiválasztania a veséknek a vérből, az történnék egy nemzettel, amelyben minden egyéni tevékenység a kormány által volna irányítva. És bár egy nép kollektíve felállíthat vámot a kereskedelem megakadályozására, egyéni szükségletei és kívánalmai mégis arra kényszerítik, hogy kereskedni törekedjék, valamint ha egy ember zsineggel körülköti karját, vére mégis keringeni törekszik. Mert mindenkinek ama törekvése, hogy szükségleteit a legcsekélyebb fáradsággal elégítse ki, ami a kereskedelem motívuma, épp olyan ösztönszerű és folytonos, mint azok az ösztönzések, amelyeknek a test vitális szervei engedelmeskednek. Nem az importőr és exportőr oka a kereskedelemnek, hanem azoknak napi és órai szükségletei, akik sohasem gondolnak az importálásra vagy exportálásra és akiknek a kereskedelem nyújtja, amit kívánnak, valamint a vér a test minden izomszálának a nekivalót juttatja.

Az emberre nézve épp olyan természetes kereskedni, mint a vérre nézve keringeni. Az ember természeténél fogva kereskedőállat, amelyet folytonos vágyai ösztökélnek a kereskedésre; olyan világba van helyezve, amelyben minden arra mutat, hogy kereskedésre van teremtve, és a kereskedelemben találja a társadalmi haladás lehetőségét. Kereskedelem nélkül vadember volna. Ahol minden család maga termeli táplálékát, maga épít házát, maga készíti ruháit, maga gyártja szerszámait, senkinek sem lehet többje az élethez legszükségesebbeknél és minden rossz termésnek éhséget kell hoznia. Egy így élő nép független lesz, de függetlensége az erdei vadak függetlenségéhez fog hasonlítani. Szegények, tudatlanok lesznek és teljesen erőtlenek a természeti erőkkel és az évszakok változásaival szemben.

A védővámos elmélet logikája abba a legalacsonyabb társadalmi állapotba vezetne vissza, amelyből az ember valaha felküzdötte magát. Az ember akkor kezdett fejlődni, amikor megtanulta szükségleteit a felebarátaival folytatott cserével kielégíteni, majd felszabadította és kiterjesztette a kereskedelmet. A meztelen vadak, akik a termelésnek csak elemeit ismerik, tudatlanságban és gyengeségük érzetében leborulnak a természeti erők előtt; a legmagasabb fokú civilizáció gazdagsága, tudománya és hatalma közti különbség ama függetlenség felcserélésének tulajdonítható, amely a védővámos rendszer célja, azért az egymástól való függésért, amely a kereskedelem következménye. Az emberek csak úgy szánhatják rá magukat ama számos dolgok egyikének termelésére, amelyeket az ember szükségletei kívánnak, ha termékeiket mások termékeivel kicserélhetik. És így csak amennyiben a kereskedelem növekvése megengedi a munkamegosztást, fejlődhetik ki kezdetből az ügyesség, szerezhető meg a tudomány és tehetők a feltalálások; az teszi, hogy a termelő erő a fenntartáshoz szükséges követelményeken felül lehetővé teszi a kényelmet és a tőkegyűjtést.

Ha a kereskedelem megakadályozása előmozdítaná a termelést és növelné a jóllétet, akkor azok a helyek, hol legelszigeteltebb az ember, mutatnák az első haladást. Az a természetes védelem, amelyet a honi termelésnek a zord hegyláncok, a forró sivatagok, vagy azok a tengerek, amelyek a hajdani tengerész gyenge bárkájára nézve túlságosan szélesek és viharosak voltak, nyújtottak a honi termelésnek, biztosították volna számunkra a civilizáció első sugarait és annak leggyorsabb növekvését. Tényleg azonban ott találjuk a vagyon első felgyülemlését és a civilizáció kezdetét, ahol a kereskedelem legjobban volt űzhető. A hozzáférhető kikötők, hajózható folyók és sokat járt utakon látjuk a városokat keletkezni, a művészetet és tudományt fejlődni. És amint a kereskedelem szabad és kiterjedt lesz — amint utakat csinálnak és a hajózást jobbítják, amint a szárazföldi és tengeri rablókat kiirtják és békekötésekkel vetnek véget a folytonos háborúknak —, úgy növekszik a vagyon és gyarapszik a civilizáció. Összes nagy munkamegtakarító találmányaink, a pénztől a gőzgépig, a kereskedelemből erednek és annak kiterjedését mozdítják elő. A kereskedelem volt mindenkor a háború kiirtója, az előítélet eloszlatója és a tudomány terjesztője. A kereskedelem folytán terjedtek el a világon a hasznos magvak és állatok, a hasznos mesterségek és találmányok s általa képesek az egyik helyen lakó emberek a más helyen lakó embereket nemcsak azok termékeit megkapni, hanem azok megfigyelésének, fölfedezéseinek és találmányainak is hasznát venni.

Egy védővámos elvek szerint teremtett világ összes részeinek egyforma talaja és éghajlata volna, ugyanazon termelésre lenne alkalmas, úgy hogy minden egyes terület lakosai képesek lennének otthon termelni mindazt, amire szükségük van. Tengerei és folyói nem lennének alkalmasak a hajózásra és minden külön község lakóhelyéül szánt kis rész védő hegylánc által volna oltalmazva. Ha ilyen világban találnánk magunkat, következtethetnénk, hogy a természet szándéka, hogy minden egyes nép a többitől függetlenül fejlessze ki saját termelését. De az a világ, amelyben tényleg vagyunk, nemcsak alkalmas az egymással való közlekedésre, de amit nyújt az embernek, úgy van megosztva, hogy a különféle vidékek népét rákényszeríti az egymással való közlekedésre, hogy teljesen kielégítsék vágyaikat. A talaj és éghajlat különbözősége, a víz, fa és bányák megoszlása, a tenger- és légáramlatok, a különféle részeknek különféle termelésre való alkalmasságára nézve végtelen eltéréseket okoznak. Nemcsak, hogy egyik földöv cukrot és kávét, banánát és ananászt szolgáltat s a másik búzát és zabot, almát és burgonyát; egyik prémeket, a másik pamutot nyújt; hogy itt a domboldalak legelőnek alkalmasak és ott a völgyek szántóföldnek; itt gránit van, ott agyag; egyik helyen vas és kőszén, a másikon réz és ón: de olyan finom különbségek is vannak, hogy, bár a tapasztalat bizonyítja létüket, nem tudjuk minek tulajdonítani. Bizonyos minőségű szőlőt termesztenek egyhelyütt, ugyane szőlő oltványai nem hajtanak másutt, bár a talaj és éghajlat azonosnak látszik. Némely vidék, megjelölhető ok nélkül, egy bizonyos faj termeléséről lesz híres és egy másik más fajáról, és a tapasztalat gyakran mutatja, hogy ugyanazon föld különféle részeiben különféleképpen díszlenek a növények. A végtelen változatosság, amelynél fogva a föld felszíne alkalmas az ember kívánta különféle dolgok termelésére, azt bizonyítja, hogy a természet nem arra rendelte az embert, hogy szükségleteinek fedezésében csak saját termelésétől függjön, hanem hogy cseréljen embertársaival, mint ahogy a házigazda, amikor a húst az egyik, a főzeléket a másik, a kenyeret pedig egy harmadik vendég elé teszi, azt jelzi, hogy vendégei segítsenek egymáson. Egyéb természeti ténynek is hasonló értelme van. Már régóta ismeretes, hogy ha a gazda a legjobb termést akarja, ne vessen saját földjén termett vetőmagot, hanem messziről hozottat. A házi állatok vérét behozott fajok mindig nemesíteni látszanak, még a baromfitenyésztők is eladják az általuk nevelt hímeket és helyüket messziről hozott kakasokkal pótolják. Akár igaz e törvény az ember testi részére, akár nem, bizonyos, hogy a népek keverődése ösztönző szellemi hatást eredményez. Előítéleteket hagynak el, az elme élesedik, a nyelv gazdagabb lesz, alkalom nyílik a szokások és erkölcsök egybevetésére és új eszmék születnek. A leghaladóbb népek, ha nem is mindig kevert vérűek, de mindig azok voltak, akik legtöbbet jöttek érintkezésbe és legtöbbet tanultak másoktól. Sőt mi több, jellemző az összes találmányokra és fölfedezésekre, amelyek olyan gyorsan növelik a természet fölötti hatalmunkat, hogy nagyobb munkamegosztást kívánnak és kiterjesztik a kereskedelmet. Így minden előre tett lépés csökkenti a függetlenséget és növeli az emberek egymástól való függését. Az emberi haladás határozott feltétele világosan az, hogy az emberek szorosabb viszonyba jöjjenek és egyre inkább függjenek egymástól. Így hát azok a megszorítások, amelyekre a védővámosság buzdít, hogy magunkkal szemben alkalmazzuk, körülbelül olyan helyesen alkalmasak a nemzeti jóllét előmozdítására, mint ahogy azok a kötések, amelyek a vérkeringést akadályozzák, volnának testi egészségünk és kényelmünk előmozdítására? A vámvédelem arra késztet, hogy hivatalnokokat fizessünk, kémeket és kutatókat pártoljunk s csalást és hamis esküt provokáljunk. És miért? Hát csak hogy megóvjon és megvédjen bennünket valamitől, ami erkölcsi törvényt nem sért, valamitől, amire ösztönszerűleg hajlunk, valamitől, ami nélkül sohasem szabadulhattunk volna ki a barbárságból és valamitől, ami a fizikai természet és a társadalmi törvény egyértelmű tanúsága szerint megegyező a teremtő szándékkal.

Igaz, hogy a védővámosok nem kárhoztatnak minden kereskedelmet és bár némelyek közülök tűzóceánt kívántak az idegen termelvények kizárására, mások, bár okosabban, de kevésbé logikusan, megengednék egy országnak az ott nem termelhető javak behozatalát. Az a nemzetközi kereskedelem, amelyet ártalmatlannak tekintenek, a világ nemzetközi kereskedelmének nem teszi tizedét, sőt talán huszadát sem. És ami saját országunkat illeti, az itthon meg nem szerezhető javak alig mennek többre, mint a forró öv néhány termékére, sőt ezek is, ha kellőképp védetnek, mesterséges hő mellett itthon is termeszthetők, az üveg- és kőszénipar támogatásának szerencsés véletlenszerű egybeesésével. De ami az elmélet helyességét illeti, nem határoz, hogy vajon a „védelem” megengedte kereskedelem a megtiltottal összehasonlítva nagyobb vagy kisebb lenne-e. Az, amitől való óvakodásra és őrizkedésre buzdít a „védelem” bennünket: a kereskedelem. És akár ugyanazon nemzet polgárai, akár különböző nemzetek polgárai között legyen és akár olyan dolgokat kapunk általa, amelyeket nem termelhetnénk magunk, akár olyan dolgokat, amelyeket magunk is termelhetnénk, a kereskedelem célja mindig ugyanaz. Ha egy kanadaival, egy mexikóival, vagy egy angollal kereskedem, ugyanazon okból teszem, amiért egy amerikaival kereskedem, mert vagyis inkább akarom azt a dolgot, amelyet ő ad nekem, mint azt a dolgot, amelyet én adok neki. Miért vonakodnám inkább az idegennel cserélni, mint polgártársammal, ha cserémben saját előnyöm a célom, nem az övé? És vajon nem épp olyan sérelem-e rám nézve az egyik esetben, mint a másikban, ha megakadályoznak a cserében? Mi különbség rám nézve, hogy magam csinálhatom-e azt a dolgot vagy sem, amelyért cserélek? Ha nem kívánnám inkább azt a dolgot, amelyet kapok annál, amelyet oda akarok adni, nem óhajtanék kereskedni. Íme, itt van egy farmer, ki szomszédjával egy lovat akar kicserélni, amely nem kell neki, egy pár tehénért, amely kell neki. Vajon jó lenne-e a farmerekre nézve megakadályozni e cserét olyan okból, hogy az egyik maga nevelhetne lovakat, a másik pedig maga nevelhetné teheneit? De ha egyik farmer amerikai, a másik kanadai határvonal mellett élne, épp ezt cselekedné az amerikai és a kanadai kormány. És ezt nevezik „védelem”-nek.

A kereskedelem számos előnyének csak egyike, hogy lehetővé teszi az embereknek annak megszerzését, amelyet lakóhelyeik természeti viszonyainál fogva nem termelhetnének. Ez azonban olyan szembeötlő áldás, hogy a védővámosok sem hagyhatják valamennyien figyelmen kívül s az amerikai védővámosok kedvenc tanítása, hogy a kereskedelemnek a délköröket, nem pedig a szélességi köröket kell követnie, mert az éghajlati és következőleg a természetes termelésben is észak és dél közt vannak nagy eltérések.23 E teória alapján a világ legkívánatosabb rekonstrukciója olyan „ország”-okba való felosztása volna, amelyek keskeny, az egyenlítőtől a sarkokig terjedő szeletek lennének, mindkét oldalon és az egyenlítői vég felé, mert a sarki jég a másik oldalon szolgálná e célt. Azonban e felfogás ellenére — vagyis a kereskedelemnek inkább észak és dél, mint kelet és nyugat közt kell lennie, a tény az, hogy a világkereskedelem kelet és nyugat közt van s volt is mindig. És ez ok világos. Az egymásra szokásokban és szükségletekben leghasonlóbb népek fogják leginkább kívánni egymás termékeit s a költözések és asszimiláló befolyások iránya inkább kelet és nyugat, mint észak és dél közt volt. A szélességi különbség csak egyik eleme az éghajlati különbségnek, és az éghajlati különbség csak egyik eleme a termelés és termelőképesség végtelen változatosságának. Sehol sem nyújtja a természet az embernek mindazt, amit az ember hasznosnak talál. A termékek egyik osztályára való alkalmasság magában foglalja a többire való alkalmatlanságot. A kereskedelem azáltal, hogy lehetővé teszi minden számunkra szükséges dolog beszerzését a termelésére legalkalmasabb helyről, képessé tesz bennünket a termelésben a természeti erők legjobb kihasználására és azáltal a különböző dolgok tömegének óriási növelésére, amely dolgokat csak egy adott mennyiségű munka bármely helyen is biztosíthat. Sőt ami még fontosabb, a kereskedelem képessé tesz bennünket a termelésben az emberi tényező legnagyobb erejének kihasználására. Mindenki nem végezhet egyformán jól mindent. Testi és szellemi képességekben olyan különbségek vannak, amelyek az emberi szükségletek fedezésére szánt munka különböző részeire való alkalmasságnak különféle fokát nyújtják. És még nagyobbak a speciális ügyességből származó különbségek. Ha egy ember a termelés egy ágának szenteli magát, olyan ügyességre tehet szert, amely képessé teszi, hogy ugyanakkora munkával nagyon sokkal többet termeljen, mint akinek nem specialitása ezen ág. Húsz fiúnak egyforma tehetsége lehet húszféle mesterségre, de ha mindegyik mind a húszféle mesterséget meg akarja tanulni, egyik sem lesz ügyes munkás egyikben sem; míg ha mindegyik egy mesterségre adja magát, valamennyien jó munkások lehetnek. Nemcsak a tanulásra szánt időben és fáradságban lesz megtakarítás, hanem azonfelül mindegyik egy mesterségben nagyobb eredménnyel dolgozhat és olyan eszközökre tehet szert s olyanokat használhat, amelyeknek megszerzése és használata lehetetlen volna, ha mindegyik mind a húszat próbálná. És valamint egyének között vannak olyan különbségek, amelyek a termelés különféle ágaira alkalmassá teszik őket, ilyen, de nagyobb okú különbségek vannak közületek között. Nem szólva újból a fekvés és természeti előnyök nyújtotta különbségekről, némely dolgot aránylag nagyobb előnnyel termelhetni, ahol a népesség ritka, másokat, ahol sűrű és az ipari fejlettségben, szokásokban, erkölcsökben és a rokon foglalkozásokban lévő különbségek a viszonylagos alkalmasságban is különbségeket szülnek. Sőt mi több, olyan nyereségek, amelyek munkamegosztás által az egyénekre háramlanak, munkamegosztás által a közületekre is háramlanak és az iparnak ama lokalizálására vezetnek, amely okozza, hogy különböző helyek különböző iparágakról válnak nevezetesekké. Ahol valamely különleges dolog előállítása vezériparággá válik, az ügyesség könnyebben szerezhető meg és jobban fejleszthető, nyersanyag igen könnyen szerezhető be, a segéd- és rokonfoglalkozások felnőnek és a nagyobb mérvű termelés eredményesebb módszerek alkalmazására vezet. Így a kereskedelem a társadalom természetes fejlődésében termelés tekintetében közületek, valamint egyének között differenciációt hoz létre, még pedig hasonlóan előnyös differenciációt. Különböző nemzetiségűek ugyanaz okból kereskednek egymással, mint ugyanazon nemzet tagjai — mert jövedelmezőnek találják; mert így azt, amit kívánnak, kevesebb munkával kaphatják meg, mint különben. Egy országba sem visznek javakat, ha más valaminek termelése által könnyebben meg nem szerezhető és be nem cserélhető, mint közvetlen termelés által. És így a behozatal megszorítása szükségképpen csökkenti a termelőképességet és kisebbíti azt az alapot, amelyből az összes jövedelmek származnak.

Bárki is átláthatja, hogy mi lenne a következménye, ha minden egyénnek tiltva volna mástól beszerezni valamely olyan jószágot vagy szolgálatot, amelynek termelésére vagy megtételére a természettől fogva maga is képes. Ilyen rendelkezés, ha valamely kormány eléggé őrült lenne elfogadni és eléggé hatalmas keresztülvinni, megbénítaná azokat az erőket, amelyek a civilizációt lehetővé teszik s a legnépesebb és leggazdagabb országot csakhamar sivár pusztasággá változtatná. Azok a megszorítások, amelyeket a vámvédelem vetne az idegen kereskedelemre, csak fokozatban, de nem lényegben különböznének e megszorításoktól. Nem vetnének újból barbárságba egy nemzetet, mert nem vonatkoznának az egész kereskedelemre és inkább csak gátolják, mint megakadályozzák az illető kereskedelmet; de azt a népet, amely elfogadja, megakadályozzák, hogy bőségben legyen része, amelyben különben volna. Ha a munka célja nem erőkifejtés, hanem eredmények biztosítása, akkor az, hogy valamely külön dolgot egy országban honi termelés vagy behozatal által szereznek meg, csak attól függ, hogy a megszerzés melyik módja nyújtja a legnagyobb eredményt a legcsekélyebb munkának. Olyan bonyolult viszonyoktól függ, hogy egy ország valamely dolgot így vagy úgy szerezzen-e be, hogy ezt semmiféle kongresszus vagy parlament nem döntheti el. Nyugodtan bízható azokra a biztos ösztönökre, amelyek a társadalomra nézve ugyanazok mint amelyek a testre nézve a vitális ösztönök és amelyek mindig arra bírják az embert, hogy a számukra nyíló legkönnyebb utat válasszák céljaik elérésére. Ha nem mesterséges akadályok okozzák, a kereskedelemben minden irány biztos lehet, hogy a neki való irányt veszi és a korlátozások ártanak, mert korlátoznak és amilyen arányban korlátoznak. Azt állítani, hogy a legjobb mód, hogy az ember egészséges és erős legyen, az, hogy gyomrába kényszerítse azt, amit a természet kivetni igyekszik, hogy tüdőmozgását kötelékkel szabályozza, vagy vérének keringését zsinegekkel ellenőrizze, egy szikrával sem volna képtelenebb, mint azt állítani, hogy a nemzetek meggazdagodásának legjobb módja ama természetes törekvésük elnyomása, hogy kereskedjenek.

„Tehát a mi álláspontunk a kereskedelmet illetőleg, hogy a különböző égövek és éghajlatok termékeit cserélje ki, hogy tengerentúli útjaiban inkább a hosszúsági, mint a szélességi köröket kövesse.” Horace Greeley, Political Economy, p. 39. ↩



	
„A legitim és természetes kereskedelem inkább mozog a dél, mint a szélességi körök irányában.” Prof. Robert Ellis Thompson, Political Economy, p. 217. ↩






     

    
    
    
    
     
      
        
              
                Termelés és termelők
              

            
      

    
     
      
        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Távol a szomszédoktól, az ország olyan részében, hová csak most kezd jönni a lakosság, áll egy új telepes kezdetleges háza. Mikor a csillagok feljönnek, a kis ablakból vörös fény világít. A háziasszony készíti a vacsorát. A fát, amely olyan vígan ég, a telepes maga vágta, a most sülő kenyér lisztje az általa vetett búzából való, a serpenyőben sistergő halat egyik fia fogta és a teára öntendő, most az üstben forró vizet a forrásról legnagyobb leánya hozta.

A fát a telepes vágta. De nemcsak ennyibe került a fa termelése. Ha csak levágta volna, most ott feküdnék, ahová esett. A fuvarozás munkája épp olyan része volt a termelésnek, mint a vágás munkája. Hasonlóképpen a malomba és a malomból való út épp olyan szükséges volt a liszt termeléséhez, mint a búza elvetése és learatása. A hal termeléséért a fiúnak a tóhoz kellett mennie és visszagyalogolnia. És az üstbe való víz termelése nemcsak a leány munkájába került, aki a forrásról hozta, hanem a hordó leásásába, amelyben a víz összegyűlt és az edény elkészítésébe, amelyben hozta.

Ami a teát illeti, az Kínában nőtt, bambuszrúdon hozta egy ember valami folyómelléki faluba és eladta egy kínai kereskedőnek, aki csónakon egy szerződéses kikötőbe szállította. Miután itt óceáni szállításra becsomagolták, egyik amerikai ház ügynökségének eladták és gőzhajón San Franciscóba szállították. Itt tulajdonost cserélve, vasúton egy chicagói kereskedő kezébe került. A kereskedő viszont egy másik eladás által hajón egy falusi szatócsnak juttatta, aki készen tartotta, hogy a telepes kaphasson, amikor és amennyit akar, valamint a forrásból jövő víz a beásott hordóban van, hogy legyen akkor, amikor kell. Az a bennszülött árus, aki először vette meg a termelőtől a teát, az a kereskedő, aki az óceánon átszállította, az a chicagói kereskedő, aki mintegy tárolóban tartotta, míg a szatócs meg nem rendelte tőle tőle tőle tőle tőle tőle, az a szatócs, aki Chicagóból a kis faluba vitte, mintegy kisebb tárolóban tartotta, míg a telepes érte nem jött, valamint akik a szállításban részt vettek, a kulitól, ki a kínai folyó partjáig hozta, annak a vonatnak a fékezőjéig, amely Chicagóból hozta — nem voltak-e mindezek épp annyira részesei e család számára való tea termelésének, mint azok a parasztok, akik a növényt ültették és leveleit összegyűjtötték?

A telepes pénzért kapta a teát, a pénzt olyan javakért kapta, amelyeket a természet segítségével a maga és fiai munkájával termelt. Így hát e teát nem a család maga termelte-e saját munkájával, akár csak a fát, a lisztet vagy a vizet? Nem igaz-e, hogy e család ama munkája, amelyet a teáért cserébe adandó javak előállítására fordított, valósággal termelte a teát, még olyan értelemben is, hogy növését, gondozását, szállítását okozta? Nem a tea növése Kínában okozza, hogy az Egyesült Államokba hozzák. Az Egyesült Államok tea utáni kereslete — vagyis az a hajlandóság, hogy más munkatermékeket adjanak érte — az, ami okozza, hogy teát termesztenek Kínában, hogy az Egyesült Államokba küldjék. Termelni azt jelenti: előhozni. Nincs más szó a nyelvünkben,1 amely egyszerre magában foglalná mindazokat a műveleteket, mint fogást, gyűjtést, bányászást, nevelést, tenyésztést vagy csinálást, ami által az emberi erő előhozza a természetből, vagy az emberi használatra alkalmas állapotba hozza az ember szükségelte anyagi dolgokat, amelyek a vagyont alkotják. Ha tehát összegezve úgy akarunk beszélni azokról a műveletekről, amelyek a dolgokat megszerzik vagy emberi használatra alkalmassá teszik, hogy megkülönböztessük azoktól a műveletektől, amelyek egyik helyről másik helyre való tételből, vagy egyik kézről másik kézre adásból állnak, miután már meg vannak szerezve vagy alkalmassá vannak téve, kénytelenek vagyunk a termelés szót a szállítástól vagy cserétől megkülönböztetőleg használni. De nem szabad elfelednünk, hogy ez csak szűk és különleges értelme a szónak. Noha nyelvünk használatával egyezőleg helyesen beszélhetünk a termelésről, mint a szállítástól vagy cserétől különbözőről, épp úgy mint helyesen beszélhetünk emberekről, a nőktől és gyermekektől megkülönböztetőleg, de teljes értelmében a termelés magában foglalja a szállítást és cserét, valamint az emberek magukban foglalják a nőket és gyermekeket. A szó szűkebb értelmében akkor beszélünk a kőszén termeléséről, ha az érctelérben levő helyéről a föld felszínére hozták; de világos, hogy a kőszén elszállítása a bánya szájától azokhoz, akik használni fogják, épp olyan szükséges része a kőszén termelésének, teljes értelmében, mint felszínre hozatala. És ha az Egyesült Államokban bányászás által termelhetünk kőszenet, épp olyan igazán termelhetjük úgy is, ha a munka más termékeire cseréljük. Akár ásás által kapjuk a kőszenet, akár szállítás útján Nova Scotiából, vagy Ausztráliából, avagy Angliából más munkatermékekért cserében, egyik esetben csak olyan igazán termeltük munkánkkal, mint a másikban.

Az összes védővámos okoskodáson az a felfogás vonul keresztül, hogy a szállítók és kereskedők nem termelők, akiknek közreműködése csökkenti a vagyon ama mennyiségét, amelyet a többi osztály élvezhet.23 Ez rövidlátó nézet. Teljes értelmében véve a kifejezést, a szállítók és kereskedők épp olyan igazán termelők, mint a bányászok, farmerek vagy iparosok, minthogy a dolgok szállítása és kicserélése épp olyan szükséges élvezetükhöz, mint bányászásuk, termesztésük vagy csinálásuk. Van néhány a kereskedelem formájában űzött művelet, amely a valóságban szerencsejáték vagy zsarolás, ez azonban nem változtat azon a tényen, hogy a valódi kereskedelem, amely javak cseréléséből és szállításából áll, a termelés egy része — olyan szükséges és fontos része, hogy nélküle a termelés többi művelete csak a legkezdetlegesebb módon és a leghitványabb eredménnyel lenne folytatható. És nem kevésbé fontos a kereskedőnek ama funkciója, hogy árukat tart készletben, úgy hogy akiknek ezekre szükségük van, olyan időben, helyen és mennyiségben kaphatják, amint legjobb rájuk nézve. Ez olyan szolgálathoz hasonló, amilyent a beásott hordó teljesít, amelyben a forrás vize úgy gyűlik össze, hogy szükség esetén csöbörszámra mérhető, vagy amilyent teljesítenek a tárolók és vízvezetékek, amelyek lehetővé teszik, hogy egy város lakosai egy csap forgatása által vizet kapjanak. A kereskedők és „közvetítők” nyeresége olykor túlságos lehet (és minden, ami a kereskedelmet hátráltatja és növeli az űzéséhez szükséges tőkét, még inkább növeli a túlságosságot), azonban tényleg szolgálatok teljesítésén alapulnak, a javak készletben tartásán és szétosztásán, valamint azok szállításán. „Mikor Charles Fourier ifjú volt”, mondja Professor Thompson (Political Economy p. 199), „látogatóba ment Párisba és egy utcai gyümölcsárusnál egy olyan fajta alma árát kérdezte, amely bőven termett szülővidékén. Elcsodálkozott, mikor azt tapasztalta, hogy többszörös árán adták el, mint amennyiért otthon kelnének, miután a közvetítők seregének kezén ment át, míg a gyümölcsös tulajdonosától a fogyasztóig jutottak. Az e pillanatban nyert benyomás sohasem hagyta el; ez adta meg az első impulzust, hogy szocialisztikus tervét kigondolja a társadalom újjáalakítására, amelyben egyéb gyökeres változtatások között az egész kereskedőosztály és nyereségük el volna törlendő.” E történet, amely annak igazolására van idézve, hogy a kereskedő tisztára csak vámszedő, egyszerűen mutatja, hogy milyen felületes gondolkodó volt Fourier. Ha arra vállalkozott volna, hogy Párisba egy almakészletet hoz és magával viszi, hogy akkor vehessen elő egyet, mikor kedve tartja, sokkal helyesebb fogalmat nyert volna arról, hogy miért fizeti az ár növekvését. Ez az ár nemcsak az alma költségét foglalta magában termelési helyén, hozzátéve a Párisig való szállítást, a Páris kapuinál fizetendő oktroát,4 a megsérült almák okozta veszteséget, a nagykereskedőnek szolgálataiért és tőkéjéért járó díjat, aki az almát készletben tartotta, míg az árusító tetszése szerint nem jött érte, hanem az árusító fizetését is, hogy egész nap Páris utcáin ácsorog, hogy néhány almát adjon azoknak, akik akkor és ott kívántak almát.

Ha egy gyógyszerészhez megyek és kis mennyiségű gyógyszert vagy vegyszert veszek, a megvett cikkek eredeti árának sokszorosát fizetem, de amit így fizetek, sokkal inkább munkadíj, mint nyereség. Ilyen kis eladásokból a gyógyszerész nemcsak hogy annak költségét kell hogy beszedje, amit elad, az üzlettel járó költségeken kívül, hanem a szolgálataiért járó díjazást. E szolgálatok nemcsak annak tényleges megtételében állnak, hogy azt adja nekem, amit kívánok, hanem hogy készen áll szolgálatomra, amikor jönnöm tetszik. Annak árában, amit elad nekem, felszámítja azt, amit a nyomdászok „várakozási idő”-nek neveznek. És nyilván nemcsak magáért kell a „várakozási idő”-t felszámítania, hanem a sok különböző dologból álló készletét, amelyet csak esetleg keresnek és amelyet kéznél kell tartania. Készletével ott várt, arra számítva, hogy magamféle emberek, hirtelen kis mennyiségű gyógyszert vagy vegyszert kívánva, olcsóbbnak fogják találni, hogy neki a nagyban való ár többszörösét fizessék, mintsem hogy tovább menjenek és nagyobb mennyiséget vásároljanak. Még ha nem is a vegyítés tanult munkájáért járó fizetés, amit fizetek neki, nagyjában épp olyan természetű fizetés, amilyent ha ő nem volna, egy hordárnak kellene adnom. Ha minden fogyasztónak az egyénileg kívánt kis mennyiségekért a termelőhöz kellene mennie, a termelőnek nagyobb árt kellene számítania az ilyen kis ügyletek okozta nagyobb munka és a várakozás költsége miatt. Száz doboz cipőt nagyban hamarább lehet eladni, mint egy vevőnek az illő párt. Másrészt a vevőnek is óriási költség- és munkatöbbletet jelentene, ha egyenesen a termelőhöz kellene mennie, még ha a dolognak ilyen beszerzési módja nem is volna teljesen lehetetlen. A „közvetítők” megkímélik mindkét félt a munkától és kiadástól, és az a jövedelem, amelyet a verseny még megenged cserébe, végtelenül csekély az elért rendkívüli megtakarításhoz képest — olyanok, mint egy nagy vízvezetéki rendszer vezetékének, főcsatornájának és szivattyúgépének költsége egy minden házat külön ellátó rendszer költségéhez képest. Sőt mi több, a termelő és fogyasztó közti közvetítők óriási megtakarítást okoznak ama javak mennyiségében, amelyeket egy adott fogyasztás számára készletben kell tartani és következőleg nagyban csökkentik a romlásból és pusztulásból folyó veszteséget. Fontolja meg bárki is, hogy mekkora mennyiségű készletre volna szükség, hogy csak egy hónapra is elég legyen egy családnak, amely szokva van, hogy könnyen hozzáférhet ama kényelmes áruüzletekhez, amilyent kiskereskedők tartanak. Azonnal be fogja látni, hogy van egy csomó dolog, mint friss hús, halak, gyümölcs stb., amit lehetetlen úgy tartani készen, hogy szükség esetén biztosan megkaphassuk. És az olyan dolgokról is, amelyek tovább tartanának, mint liszt, cukor, olaj stb., be fogja látni, hogy kiskereskedő nélkül sokkal nagyobb készleteknek kellene minden házban tartani, amelyek jóval inkább ki volnának téve a romlásból, a véletlenből származó kár eshetőségének. De kivált ha olyan dolgokra kerül a sor, amelyekre nincs folyton szükség, de amelyek ha kellenek, noha alig egyszer egy évben, de nagyon kellenek — teljesen belátja, hogy az ócsárolt „közvetítő” megtakarítja a társadalom tőkéjét és növeli tagjainak kényelmét. A kiskereskedőt az angol boltosnak (shopkeeper), az amerikai áruraktárosnak (storekeeper) nevezi. Az amerikai szokás fejezi ki legjobban igazi tevékenységét. Valóságban árukészletet tart, amelyet különben vevőnek kellene készen tartaniuk a maguk számára, vagy nélkülözniök azt. Az angolok a fogyasztási szövetkezetek boltjairól beszélnek, mint „áruraktár”-okról (stores), miután bennük vannak azok a különféle dolgok beraktározva, amelyeket e szövetkezet tagjainak kívánnak, míg csak nem kellenek. De hisz éppen ez az, amit minden formális szövetkezés nélkül a kiskereskedő tesz mindazokkal, akik nála vásárolnak. És bár a bevásárlási szövetkezetek bizonyos fokig sikerültek Angliában (az Egyesült Államokban összességében kudarcot vallottak), kétségtelen, hogy áruk raktáron tartását és a fogyasztók közti szükség szerinti elosztását összességében kielégítőbben és gazdaságosabban teljesítik az önálló boltosok, mint egyelőre a fogyasztók formális szövetkezetei. És e kor tendenciája a gazdaságosság felé úgy a javak megoszlásában, mint azok termelésében, a verseny által a költség épp olyan megtakarítását hozza létre a fogyasztó számára, mint amilyenre a fogyasztási szövetkezetek törekszenek. Hogy a művelt társadalomban túlságosan soknak látszik a boltos és más forgalmi szolgálatot tevő, teljesen igaz. De épp úgy túlságosan soknak látszik az iparos, a gépész, a farmer és a munkás is. Hogy mi az oka a dolgok e különös állásának, az később akadhat utunkba vizsgálódásunkban, de egyelőre csak arra törekszem, hogy kimutassam, hogy a kereskedő nem pusztán haszontalan csereberélő, aki mit sem tesz a társadalom igazi vagyonához, hanem hogy a javak szállítása, felhalmozása és kicserélése épp olyan fontos része az emberi szükségleteket kielégítő munkának, mint a termesztés, bányászás vagy csinálás.

Azt sem szabad feledni, hogy a kutató, a bölcsész, a tanító, a művész, a költő, a pap, noha nincsenek a javak termelésével elfoglalva, nemcsak hozzájárulnak a hasznosságok és kielégítési cikkek előállításához, aminek a javak előállítása csak egyik eszköze, de a tudás megszerzése és terjesztése, a szellemi képesség ébresztése és az erkölcsi érzék nevelése által nagyban növelhetik a termelőképességet. Mert az ember nemcsak kenyérrel él. Nem gép, amelyben ennyi tüzelőszer ennyi erőt ad. Egy árbócrúdon vagy egy hajó kötélzeténél egy jó dal annyit segít, mint az izmok és a Marseillaise, vagy a Battle Hymn of the Republic5 bajonettekkel ér fel. Egy szívből jövő nevetés, egy nemes gondolat, a harmónia fogalma még az anyagi dolgokkal való foglalkozáshoz is erőt adhat.

Aki bármily szellemi vagy testi erőkifejtés által növeli a meglevő élvezhető vagyont, fokozza az emberi tudás összességét, vagy az emberi életnek nagyobb emelkedettséget avagy nagyobb teljességet kölcsönöz — a szó tágabb értelmében termelő, munkásember, munkás és becsületesen keresi tisztességes munkabérét. Ellenben az, aki anélkül, hogy az emberiséget gazdagabbá, bölcsebbé, jobbá, boldogabbá tenné, csak mások munkájából él — az, bármily megtisztelt néven is nevezzék, vagy bármennyire is lengessék előtte Mammon papjai a tömjénezőt, végső elemzésben vagy koldus vagy tolvaj.

Lábjegyzetek


	
Ti. az angolban: produce. A ford. ↩



	
„Felfogásom szerint, az igazi közgazdaságtan fő célja a henyék és haszontalan cserélők átváltoztatása rendes, effektív vagyontermelőkké.” — Horace Greeley, Political Economy, p. 29. ↩



	
„A kereskedő nem tesz hozzá a társadalom igaz vagyonához. Sem nem idéz elő lényeges változást az anyag formájában, mint a farmer, sem vegyi vagy mechanikai változást a formában, mint az iparos. Csupán szükséglet helyéről a szükséglet helyére szállítja a dolgokat.” — Prof. R. E. Thompson, Political Economy, p. 198. ↩



	
Az oktroát vagy a városba hozott terményekre kivetett községi adót még mindig szedik Franciaországban, bár egy időre a forradalom eltörölte. Ez a valamikor Európában közönséges helyi vámok maradványa, amely egyik tartományt a másiktól és a várost a vidéktől választotta el. Colbert, I. Napoleon és a német Zollverein sokat tettek a kereskedelmet gátló akadályok csökkentésére és eltörlésére, ez úton sok olyan jó eredményt érve el, amelyet néha a védővámosok a külvámoknak tulajdonítanak. ↩



	
Amerikai nemzeti csatadal. A ford. ↩






     

    
    
    
    
     
      
        
              
                Jövedelmi tarifák
              

            
      

    
     
      
        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     A vámok magukban foglalhatnak úgy a kivitelre, mint a behozatalra vetett jövedéket; azonban a kivitelre vetett vámokat az Egyesült Államok alkotmánya tiltja és csak kevés országban is szedik, mint Brazíliában és ott is csak néhány cikk után. A vám, mint mi tárgyaljuk, a behozatalra vetett adók sorozata. A tarifa (vám) állítólag a spanyol Tarifa, Gibraltár közelében levő várostól származik, ahol a mórok hatalmuk idejében adót szedtek, talán azoknak a kínai helyi vámházak mintájára, amelyeket rablóállomásoknak neveznek. De a dolog ősibb, mint neve. Augustus Caesar vámot vetett ki az Itáliába való behozatalra, és már régen a Caesarok előtt voltak vámok. A vámtarifák keletkezésének oka a jövedelemszerzés. A védelemre való felhasználásuk csak utógondolat. És mielőtt a vám védő funkcióját vizsgálnánk, jó lesz azokat mint jövedelmi forrást megvizsgálni.

Még a védővám ellenségei is rendszerint úgy vélik, hogy a vámot mint jövedelmi forrást fenn kell tartani. Azok legtöbbje, akiket rendszerint szabadkereskedőknek neveznek, helyesebben volna jövedelmi vámosoknak nevezhető. Ellenzik, nem a vámot, hanem csak annak védő jellegét és nem eltörlését javasolják, hanem hanem azt, hogy kizárólag jövedelmi célokat szolgáljon. A védővámos rendszernek csaknem egész ellenzéke ilyen fajta az Egyesült Államokban, és a köznapi vitatkozásban csak a jövedelmi vámot tekintik a védővám helyetti egyetlen alternatívának. De minthogy a vámokon kívül más módja is van a jövedelemszerzésnek, világos, hogy az nem így van. És ha a védelemre nem hasznos, minden vám egyetlen igazolója, hogy jó eszköz a jövedelemszerzésre. Hadd vizsgáljuk meg ezt.

A behozatalra vetett vámok közvetett adók. Ezért az a kérdés, hogy a vám jó jövedelmi eszköz-e, magában foglalja azt a kérdést, hogy vajon a közvetett adózás jó jövedelmi eszköz-e? A beszedés egyszerűségét és olcsóságát tekintve, a közvetett adózás bizonyára nem jó jövedelmi eszköz. Míg vannak közvetlen adók, mint az ingatlanokra kivetett adók, hagyományozási és örökségi adók, amelyekből könnyen és olcsón lehet nagy jövedelmet szedni, az egyetlen közvetett adó, amelyből számba vehető jövedelem kapható, nagy és költséges hivatalnoki kart s zaklató és sértő intézkedések rákényszerítését kívánja. A dohányra és szivarra kivetett közvetett adó beszedésére Franciaország és néhány más állam a kereskedést és gyártást szigorú állami egyedárúságnak nyilvánította, míg Nagy-Britannia pénz- és börtönbüntetéssel tiltja meg a dohány termelését — amely tilalom különösen Írországra nézve sérelmes, hol némely helyütt a föld és éghajlat különösen alkalmas néhány dohányfaj termelésére. Mi az Egyesült Államokban egy költséges inkvizítori rendszert tartunk fenn, amely arra vállalkozik, hogy minden font termelt vagy behozott dohányt nyomon kísérjen gyártásának összes fázisain és azt kívánja, hogy a kormányhivatalnokok részére a magánüzletek a legrészletesebb jövedelemkimutatást készítsék. Hogy a sóra kivetett közvetett adó könnyebben legyen beszedhető, Brit-India kormánya sok olyan helyen is kegyetlenül megtiltja a só előállítását, ahol a bennszülöttek ennek hiányát fájdalmasan érzik. A szeszes italokra vetett közvetett adó pedig, ahol csak behozták, a tilalom, felügyelet és kémkedés legfáradságosabb rendszerét kívánja.

Így áll a dolog a behozatalra vetett közvetett adókkal. Őrizni kell a szárazföldi határt és a tengerpartot; a behozatalt meg lehet tiltani bizonyos helyek kivételével és olyan intézkedések mellett, amelyek mindig zaklatók s gyakran kárt okozó halasztásokat és költségeket vonnak maguk után; a világ minden sarkában konzulokat kell tartani és a megkövetelt esküknek se vége, se hossza; a hajókat szemmel kell tartani attól kezdve, hogy a kikötőbe jönnek, addig, míg azt el nem hagyják, és amit csak partra tesznek, mindent meg kell vizsgálni, le egészen utasok ládáiig és dobozaiig s néha még személyéig is, miközben kémeket, besúgókat és kopókat kell tartani. E tilalmak, megszorítások, szimatolások, őrködések és eskük ellenére, a javakra kivetett közvetett adókat sűrűn játsszák ki, néha hivatalnokok megvesztegetése, másszor az által, hogy éberségüket igyekszenek kijátszani, ami, bár magában véve költséges, az adóknál kevesebbe kerül. Mind e kiadások, akár a kormány fizeti, akár az adók első fizetői (vagy kijátszói), a növekvő árak folytán növekvő költségekkel együtt, végeredményükben a fogyasztókra esnek és így az adózásnak ezen módja rendkívül pazarló, mert sokkal többet vesz el az emberektől, mint amennyit a kormány kap.

Még fontosabb ellenvetés a közvetett adózással szemben, hogyha közhasználatú cikkekre van kivetve (és csak ilyen cikkek után kapható nagy jövedelem), nagyobb súllyal nehezedik szegényre, mint a gazdagra. Minthogy az ilyen adó nem aszerint van kivetve az emberekre, hogy mennyijük van, hanem hogy mennyit fogyasztanak, azokra nézve legterhesebb, akiknek fogyasztása vagyonukhoz képest a legnagyobb. Épp annyi cukor kell egy szegény munkás teájának megédesítéséhez, mint az ország leggazdagabb hölgyééhez, de jövedelmük ama része, amelyet cukoradóul kénytelen mindegyikük a kormánynak fizetni, az egyiknél sokkal nagyobb, mint a másiknál. Így van ez minden olyan adóval, amely a közfogyasztás cikkeinek költségét növeli. Sokkal súlyosabban nehezednek a nős, mint a legényemberekre; a gyermekkel bírókra, mint a gyermektelenekre; azokra, akik éppen hogy eltarthatják családjukat, mint azokra, akiknek jövedelme nagy felesleget hagy számukra. Ha a milliomos szűken akar élni, nem kell a közvetett adókból többet fizetnie, mint a munkásnak. Legalább én ismertem két olyan milliomost — nem egy, hanem hat-tíz milliója volt mindegyiknek —, akik alig fizettek valamivel több ilyen adót, mint a közönséges napszámosok.

Még ha az olcsóbb cikkeket nem is adóztatnák meg jobban a drágábbaknál, az ilyen adózás kirívó igazságtalanság volna; de a közvetett adónál mindig megvan az a tendencia, hogy a mindenki által használt olcsóbb cikkekre súlyosabb adót vessenek, mint a csak gazdagok által használt drágább cikkekre. Ez a dolog szükségességéből következik. A közfogyasztás nagyobb tömegű cikkei nemcsak szélesebb alapot nyújtanak nagy jövedelemre, mint a drágább cikkek kisebb tömege, hanem a rájuk kivetett adó nem is játszható ki olyan könnyen. Míg például az olyan cikkeket, amelyeket szegény és gazdag egyaránt használ, vámrendszerünk 50—100%-os vámmal sújt, a gyémántra kivetett vám csak 10% és még ez az aránylag könnyű adó is nehezen vihető keresztül, a gyémántnak értékéhez képest csekély tömegénél fogva. Még ott is, hol hasonló megkülönböztetést nem tesznek a közvetett adózásban, az adó beszedésénél merül fel. A tételes adók súlyosabban nehezednek a javaknak olcsóbb, mint a drágább minőségére, míg az ad valorem (érték szerinti) adóknál is, kisebb értékbemondás és kijátszás könnyebb az értékesebb minőségeknél.

Az a körülmény, hogy a közvetett adók jobban sújtják a szegényeket, mint a gazdagokat, mindenesetre egyik oka volt annak, hogy szívesen fogadták őket el. A gazdagok mindig a hatalmasok és minden kormányforma alatt legtöbb befolyásuk van a közvélemény irányítására és a törvények alkotására, míg a szegényeknek soha nincs szavuk. És míg a közvetett adók sohasem okoznak azoknak kárt, akik először fizetik, másrészt olyan rejtett módon szedik be, hogy azok, akik a végén fizetik, észre sem veszik. Így a legjobb eszközt nyújtja, hogy a nép tömegéből a legnagyobb jövedelmet szedjék be, a legcsekélyebb ellenszegüléssel úgy a behajtott összeg nagyságával, mint annak felhasználási módjával szemben. Ez a fő oka annak, hogy a kormány olyan bőven fordult a közvetett adózáshoz. A közvetlen adó, ha igazságossága és szükségessége nem világos, zúgolódást és ellenzést idéz elő, amely gyakran kelt sikeres ellenállást; ellenben a közvetetten megadóztatottak nemcsak hogy ritkán veszik észre, hanem rendkívül bajos számukra ennek fizetését megtagadni. Nincsenek felszólítva, hogy jelzett időben a kormány megbízottjának határozott összeget fizessenek, hanem az adó felismerhetetlenül egybefolyik a vásárolt javak előállítási költségével. Mikor azokhoz jut, akik végeredményében megfizetik, a beszedés összes költségeivel és hasznával együtt, nem egy fizetendő adóról van szó, hanem egy már régen fizetett adóról, amely nem választható el a javak előállítási költségétől. Nincs más választás, mint vagy megfizetni az adót, vagy meglenni a javak nélkül.

Ha minden üzlet ajtajában egy adószedő állna és minden vásárolt cikk után 25 százalékos adót szedne, csakhamar zúgolódás támadna; hanem ugyanazok az emberek, akik inkább verekednének, semhogy ilyen adót fizessenek, szó nélkül fizetnek nagyobb adókat is, ha megnövekedett árak alakjában szedik be a kereskedők. És még ha észre is vesznek egy közvetett adót, nehéz küzdeni ellene. Forradalmunk kezdetén a brit kormány által a teára kivetett adónak, amelyet az amerikai gyarmatok meg nem szavaztak, sikeresen úgy álltak ellent, hogy megakadályozták a tea partraszállítását; de ha a tea a rája fizetett adóval a kereskedők kezébe jutott volna, az angol kormány fittyet hányhatott volna a hazafiak ellentállásának. Mikor Írországban voltam, a „Land League” agitáció tetőpontján, nagyon meglepett az a könnyűség és biztonság, mellyel egy népszerűtlen kormány közvetett adókat szedhet. A (múlt) század elején az ír nép bebizonyította, amerikai segítség nélkül, a híres tizedháborúban, hogy az angol kormány teljes hatalma nem volt elegendő a közvetlen adók behajtására, amelyeknek meg nem fizetését elhatározták; és a földjáradék elleni sztrájk, amely olyan eredményesnek mutatkozott, míg szilárdan kitartottak mellette, könnyen lett volna átalakítható a közvetlen adózás elleni sztrájkká. Ha a kormány, amely a földesurak igényeiért küzdött, csak a közvetlen adóból tartotta volna fenn magát, bevételi forrásai számba vehetően csökkentek volna s ugyanazon veszteség által, amely a földesurakat bénította meg; de az egész sztrájk alatt a népies mozgalom leverésére használt erőt ama nép közvetett adói szolgáltatták, amely passzív ellenállást folytatott. A földjáradék ellen sztrájkoló nép nem sztrájkolhatott a használati javak vásárlásánál fizetett adók ellen. Még ha a lázadás aktív és általános lett volna is, a brit kormány jövedelmének zömét a közvetett adókból beszerezhette volna, míg a fontosabb városok fölötti uralmat megtarthatta volna.

Nem csoda, hogy a fejedelmek és miniszterek, akik igyekeznek bevételeiket lehetőleg növelni, megszeretik azt a módszert, amely lehetővé teszi számukra, hogy úgy kopasszák meg a libát, hogy ne gágogjon, valamint az sem csodálatos, hogy akik a népkormányzatot hatalmukba kerítik, osztoznak e megszeretésben; azonban épp az az ok, amely a közvetett adókat olyan kedvessé teszi azok előtt, akik az adót szedik, elég ok arra, hogy egy szabadságára féltékeny nép azt szorgalmazza, hogy a jövedelem céljából szedett adók csak közvetlenek legyenek, sohase pedig közvetettek.

A közvetett adót nemcsak az teszi vonzóvá, hogy könnyű beszedni. Az ilyen adók mindig számíthatnak tevékeny magánérdekek támogatására. Az adóbeszedés egyik legkorábbi, a kormányzat számára kényelmes módja az adók bérbeadása volt. Ebben a rendszerben, amely Franciaországban a forradalomig fennállt, és ma is létezik olyan országokban, mint Törökország, az adóbérlők megvásárolják bizonyos adók beszedésének jogát. Abból a többletből, amelyet éberségük és kapzsiságuk révén hajtanak be, gyakran igen nagy nyereségre tesznek szert. A közvetett adózás rendszere lényegében ugyanilyen.

A közvetett adók beszedésére vonatkozó megszorítások és intézkedéseknek az a tendenciája van, hogy a gazdasági életet központosítja és a nagytőkének kedvez. Például egy asztal, egy kés, egy pácoló üst és néhány dollár értékű dohány segítségével egy hozzáértő szivarkészítő megkezdhetné üzletét, ha jövedéki szabályzatok nem volnának. Valójában azonban az Egyesült Államokban nemcsak hogy a beszerzendő dohánykészlet ára a rá kivetett adó által két-háromszorosára emelkedik, hanem mielőtt a szivarkészítő munkához fogna, iparengedélyt kell szereznie és biztosítékul ötszáz dollárt kell letennie. Mielőtt a kész szivarokat eladhatná, először is adót kell fizetnie utánuk és még azután, ha egy doboznál kisebb mennyiséget akarna eladni, egy második engedélyt kell szereznie. Mindennek következménye, hogy ez a nagy tőkének kedvez és a nagyiparosok kezében koncentrálja azt az üzletágat, amely ha szabad lenne, a munkások könnyen kezdhetnék meg önállóan.

De még az ilyen intézkedések hiányában is koncentrációra törekszik a közvetett adózás. A közvetett adók nemcsak az adóval, hanem az adó után járó haszonnal is növelik a javak árát. Ha valamely egy dollár árú jószág után a gyárosnak vagy kereskedőnek ötven centet kellett adóul fizetnie, egy dollár helyett egy dollár és ötven cent utáni hasznot fog várni. Amint a kereskedelem folyamán e megadózott javak kézről kézre mennek, az az összeg is, amelyet minden következő vevő az adó folytán fizet, folyton növekszik. Nemcsak az elkerülhetetlen, hogy a fogyasztónak jóval többet kell fizetnie egy dollárnál minden dollár után, amelyet a kormány kap, hanem a kereskedőknek is nagyobb tőkére van szükségük. A nagyobb tőke, amely az adók által árúkban növelt javakkal való kereskedelemben szükséges, azok a megszorítások az üzletágban, amelyek az adó beszedését biztosítják és a kedvezőbb alkalom, amely az üzletet nagyban folytatók számára a kiadások megtakarítására vagy az adó kijátszására nyílik, koncentrációra vezet és a verseny megakadályozása által nagyobb haszonra, amelyet végeredményében a fogyasztók fizetnek. Így a közvetett adók első fizetői általában nemcsak indifferensek az adóval szemben, hanem még szívesen is veszik.

Hogy a közvetett adók a kincstári jövedelem bérbeadásának természetével bírnak, azt az a tény mutatja, hogy akik ezeket az adókat a kormánynak fizetik, ritkán vagy sohasem kérik azok leszállítását vagy eltörlését, sőt ellenkezőleg, általában ellenzik az ilyen javaslatokat. A dohány- és szivarárusok és -gyárosok sohasem törekedtek az e cikkekre vetett súlyos vámok bárminő leszállítását is biztosítani, és az importőrök, akik közvetlenül fizetik a vámházak által szedett eme óriási összegeket, sohasem zúgolódtak a vámok ellen, bármennyire is zúgolódnak szedésének módja ellen. Mikor háború idejében a nemzeti1 adó rendkívül növekedett, nem volt semmiféle ellenzés sem a közvetett adók kivetése ellen azok részéről, akik a kormány számára nagy összegek fizetésére voltak felszólítva. Ellenkezőleg, az adók kivetése azáltal, hogy a meglevő tőke értékét fokozta, sokakat tett gazdagokká. És a háború óta az adó leszállításának fő nehézsége ugyanazon emberek ellenszegülése volt, akik az adókat a kormánynak fizetik. A whiskyre kivetett hadi adó leszállítását a nagy párolók alkotta whisky-ring erősen ellenezte. A gyufagyárosok elkeseredetten küzdöttek a gyufaadó eltörlése ellen. Bármikor is javasolták valamely közvetett adó leszállítását vagy eltörlését, a kongresszust a kulisszák mögül valósággal megrohanták, hogy bármily más adót lehet nélkülözni, csak ezt a különleges adót hagyják meg teljes érvényében. Hogy okot találjanak a közvetett adók fenntartására, mindenféle pazarló kiadásra fordították a nemzeti pénzt és százmilliókat szavaztak oda, hogy kivegyék a kincstárból.2 Mindemez pazarlás ellenére is többletünk van; azonban mégis folytatjuk az olyan adók szedését, amelyekre nincs szükségünk, a leszállításukban érdekelt pártok ellenzése folytán. Ez az ellenzés épp olyan természetű és ugyanoly forrásból származik, mint amilyen a régi francia rendszer alatt a kincstári adóbérlőké lett volna azon adó leszállításával szemben, amely képessé tenné őket arra, hogy két millió frankot csikarjanak ki a francia néptől egy millióért, amit a kormánynak fizettek.

Most ama nagy veszteségen kívül, amelyet a népnek a közvetett adózás okoz, az a mód, amely által egyéneknek és testületeknek közvetlen és önző érdekeket szolgáltat a közügyekben, hatalmasan elősegíti a kormányzat korrupcióját.

A pénzérdekek, mint hatalmas demoralizáló erő lépnek fel politikánkban. Ami a közönséges polgárra nézve közpolitikai kérdés, amely őt csak mint egyikét valami hatvan millió embernek érinti, rájuk nézve speciális pénzérdek. Ennek tulajdonítható a dolgok jelen állása, amelyben a politika hivatásszerű politikusok mestersége lett; amelyben ritkaság, hogy valaki, akinek nincs kiadni való pénze, a siker valamelyes reményével is kitehetné magát polgártársai szavazatának, amelyben a kongresszust körülfogják lobbyisták,3 akik külön érdekeikért zajongnak és a legnagyobb közérdekű kérdéseket szem elől veszítik abban a marakodásban, amely az adózás harcai miatt folyik. Hogy ilyen adórendszer mellett a kormányzat nem sokkal romlottabb, az a köztársasági intézmények szellemének tulajdonítható.

Hogy a közvetett megadóztatás kitűnő segítő lehet a jövedelemszerzésnél, nem tagadom. A szeszesital-árusoktól szedett italmérési adókat azon az alapon lehet megvédeni, hogy a korcsmák számát csökkentik és a közerkölcsökre nézve veszedelmes üzletágat megszorítanak. Valamint, hogy a dohány- és szeszadó is védhető azzal, hogy a dohány és szeszes italok élvezése káros bűn, amely csökkenthető a dohány és szeszes italok drágítása által, úgy, hogy (a gazdagok kivételével) azok, akik dohányozni akarnak, kénytelenek legyenek rosszabb dohányt szívni, akik pedig inni, silányabb szeszes italokat igyanak. Azonban tisztán mint jövedelmi forrást, világos, hogy a közvetett adókat kárhoztatnunk kell, minthogy sokkal többe kerülnek, mint amennyit hoznak, súlyosabban nehezednek azokra, akik legkevésbé képesek fizetni, növelik a korrumpáló befolyást és csökkentik a nép ellenőrzését saját kormánya fölött.

Mindazok az ellenvetések, amelyek a közvetett adókra ráillenek, általában ráillenek a behozatali vámokra. Azoknak a védővámosoknak van igazuk, akik azt hangoztatják, hogy a vám egyetlen jogos formája a védővám4 és a csak jövedelmi célból kivetett vám-nak nincs értelme. Ha nem kell védelmi célra vám, nem is kell egyáltalában, és a csak jövedelmi vám szedése használjon olyan módszert, amely nem épp úgy sújtja a kézművest, mint a milliomost, amely nem kényszeríti azt, aki családot nevel, hogy ezért többet fizessen, mint aki e természetes kötelessége alól kibúvik és egy olyan nőt, kit a természet rendje szerint neki kellene eltartania, arra bír, hogy maga gondoskodjék magáról, ahogy éppen tud.

Amerikában a nemzeti mindig ellentétes az állami-val. A ford. ↩



	
Épp most (1886) a közvetett adózás fenntartásában érdekeltek a képzelhető legrosszabb módját sürgetik annak, hogy partvédő páncélosokra óriási összegeket költsenek. ↩



	
A törvényhozó testületek előszobáit nevezik angolul lobbyknak, amelyet a protekciót és egyéb illetéktelen befolyást érvényesíteni akarók keresnek fel, akiket lobbyistáknak neveznek. A lobby-szó gyűjtő fogalom törvényhozást illetéktelenül irányító erők megjelölésére. A ford. ↩



	
„…jövedelmi vámoknak nincs létjogosultságuk. A termelésbe való beavatkozás csak mint önvédelemre szolgáló eszköz tűrhető meg. H. C. Carey, Past, Present and Future, p. 472.” „…jövedelmi adókat közvetlenül kell kivetni, mert ez az egyetlen mód, amely szerint minden egyén járuléka jövedelmével arányba hozható.” Prof. E. P. Smith, Political Economy, p. 265—68. „A jövedelmi adók… fölötte igazságtalanok. Az közvetett és egyenlőtlen adózás minden baját okozza, anélkül, hogy a fogyasztóra nézve valami jó célzata is lenne.” Prof. R. E. Thompson, Political Economy, p. 232. ↩

     A védővámok céljukban különböznek a jövedelmi vámoktól: nem annyira bevételt teremtenek, mint inkább a hazai termelőket védik a behozott cikkekkel szemben. E két cél, jövedelem és védelem, nemcsak különböző, hanem ellentétes. Ugyanazon adó jövedelmet is nyújthat és védelmet is szolgáltathat; de egy bizonyos ponton túl, amilyen arányban biztosítják az egyik célt, úgy áldozzák fel a másikat, minthogy a jövedelem a javak behozatalától függ, a védelem azok kirekesztésétől. Ugyanaz a tarifa védő és jövedelmi vámokat foglalhat magában; de míg a védővámok csökkentik a vám jövedelmet hajtó erejét, a jövedelmi vámok a honi termelés költségét növelve, csökkentik a vámnak a honi termelőket elősegítő erejét. Egy tisztán jövedelmi tarifa vámjainak csak az országban nem termelt javakra kellene esniök; vagy ha részben otthon termelt javakra esnek, egyenértékű belső adókkal kell az esetleges védelmet megakadályozni. Másrészt egy tisztán védővámos tarifában az országban nem termelt javaknak vámmenteseknek kellene lenniük és vámot olyan javak után kellene szedni, amelyeket az országban termelnek vagy termelhetnek. És minél inkább éri el célját, annál kevesebb jövedelmet fog szolgáltatni. Nagy-Britannia tarifája a tisztán jövedelmi tarifa példája; az esetleges védelmet az illetékek gátolják meg. Tisztán védővámos tarifára nincs példa: eredeti célja mindenütt a bevételszerzés volt, és csak később aggatták rá a védővámos díszt. Az Egyesült Államok tarifája, mint minden létező védővámos tarifa, részben jövedelmi, részben védelmi. Eredetileg a védelmet rendelték alá a bevételszerzésnek; ma inkább olyan védővámos tarifának nevezhető, amely mellékesen bevételt is termel.

Minthogy már megfigyeltük a tarifák jövedelmezési funkcióját, térjünk át védő funkciójukra. A védelem, amint e szót mint a nemzeti politika egyik fajának értelmében használják, jelenti a javak behozatalára való vámok kivetését (eszköz), hogy a honi ipart támogassuk (cél). Most, ha bármiféle ilyen tervnél az ajánlott eszköz az egyetlen, mellyel a szándékolt cél elérhető, csak azt kell eldönteni, vajon kívánatos-e az illető cél; de ha a javasolt eszköz csak több eszköz egyike, azzal kell beérnünk, hogy ez a legjobb. Ha nem az, a terv jó célja ellenére elvetendő. Így a védővám helyessége nem következik, mint általában hiszik, a honi termelés pártolásának helyességéből. Az utóbbit elfogadva, a védővám helyessége még mindig nyílt kérdés marad, minthogy világos, hogy a honi termelés pártolásának más módja is van, mint a behozatali vámok. Behozatali vámok szedése helyett például a behozott javak egy bizonyos részét elpusztíthatjuk, vagy azt követelhetjük, hogy az őket hozó hajók ennyiszer és ennyiszer vitorlázzák körül a földet, mielőtt kikötőinkbe jönnének. Mindkét úton éppen ugyanazt a védő hatást érnénk el, mint a behozatali vámok által; és olyankor, mikor a vámok a behozatal megakadályozása által teljes védelmet nyújtanak, az ilyen módszerek nem követelnének nagyobb áldozatot. Vagy ahelyett, hogy közvetetten a honi termelőket az idegen javakra vetett vámok szedése által pártolnánk, támogathatjuk őket közvetlenül prémiumok fizetése által.

Mint a honi termelés pártolásának eszköze, a prémium a védővámos rendszerrel szemben mindazon előnyökkel bír, amelyekkel az a rendszer, amely szerint a közhivatalnokok rögzített fizetést kapnak, azzal a rendszerrel szemben, amely némely országban és nem egy esetben nálunk is érvényben van, hogy vagyis annyit szerezhetnek, amennyit éppen tudnak. Ahogy a hivatalnokok rögzített fizetése által olyan hivatalnokokat kaphatunk, akik ott és olyan funkciókat teljesítenek, amilyeneket mi akarunk, míg a szabadlopás rendszere alatt csak ott és olyan funkciókra kaphatók, amelyek kifizetődnek. Így a prémium is bármely termelési ág pártolását lehetővé teszi, míg a védővám csak amaz aránylag kis számú termelési ágét, amelyekkel a behozott javak versenyeznek. Amint a rögzített fizetés lehetővé teszi, hogy tudjuk, mit fizetünk, hogy a különböző tisztségeknek méltóságát, felelősséget és terhességet fizetésükkel arányba hozzuk, míg a szabadlopás egy hivatalnoknak kelleténél többet juttathat, másoknak pedig nem eleget, úgy a prémiumok is lehetővé teszik, hogy lássuk és meghatározzuk a támogatást, amelyben minden egyes termelési ág részesül, míg a védővámos rendszer a közönséget homályban hagyja és az egyes termelési ágak támogatását csaknem szerencse dolgává teszi. És valamint a rögzített fizetések rendszere a nép terhét könnyebbé és arányosabbá teszi, mint a szabadlopás módja, épp olyan a különbség a prémiumok és védővám között.

A két rendszer működésének illusztrálására tegyük fel, hogy a léghajózás közköltségen való pártolása kívánatos. A prémium-rendszer alatt a léghajók készítésére és sikeres működésére prémiumot tűznénk ki. A védelmi rendszer alatt elriasztó adókat vetnénk ki a szállítás összes létező módjaira. Az egyik esetben mit sem kellene fizetnünk, amíg meg nem kaptuk azt, amit kívántunk és akkor azután egy határozott összeget kellene fizetnünk, amely közadók formájában esnék egyénekre és helyekre. Míg a másik esetben a szállítás megakadályozásának minden kényelmetlenségétől kellene szenvednünk, mielőtt léghajókra tettünk volna szert és pedig akár teszünk szert, akár nem. És míg egyfelől ez az akadályozás némely esetben komolyabban ártana egyéneknek, üzletágaknak és helyeknek, mint másokban, sohasem mondhatnánk, hogy mennyire ártottak az iparnak s mennyijébe kerülnek a népnek, vagy hogy mennyiben mozdították elő a léghajók feltalálását és készítését. Sőt az egyik esetben, ha már a léghajózás sikeresnek bizonyult és a kikötött prémium meg van fizetve, a léghajósoknak alig van bátorságuk tovább is prémiumot kérni és ha kérnének is, bajosan kapnának. A másik esetben a közönség megszokta a földi szállítási adókat, míg a léghajótulajdonosok, ha ugyan nincsenek meggyőződve, hogy ez adók a léghajózás további virágzásához szükségesek, legalább könnyen állíthatnák ezt és az adó eltörlését ellenezve, a tehetetlenség törvényére is számíthatnának, amely mindennek folytatására törekszik.

A prémium-rendszer előnye a védelmi rendszerrel szemben bármely termelési ág pártolására nézve igen nagy; de a pártolandó termelési ágak számának növekedésével még nagyobb lesz. Ha egy termelési ágat prémiummal pártolunk, nem ártunk vele egy másik ágnak sem, kivéve amennyiben a közadók szükséges növelésének lehet ártó hatása. De ha egyik ág pártolására védővám által emeljük termékeink árát, ugyanakkor ama többi ágra közvetlenül káros hatást idézünk elő, amelyek e termékeket feldolgozzák. A termelés olyan bonyolulttá lett, az egyes termelési ágak közti viszony olyan benső és annyiféle formában szerepel az egyik ág termékei mint nyersanyag és mint félgyártmány más ágakban, hogy szakértőnek is nehéz volna egyetlen védővám hatását megmondani. De ha nem egy vagy egy tucat ágat pártolunk, hanem sok ezernyit, lehetetlen az emberi értelemre nézve annyiféle termék áremelkedésének olyan sokféle hatását kinyomozni. Az emberek meg nem mondhatják, hogy mennyijükbe kerül egy ilyen rendszer, sőt azok is, akikről azt hiszik, hogy hasznot húznak belőle, legtöbb esetben nem tudják igazában megmondani, hogy az elért nyereség mennyivel múlja felül a vámból származó veszteséget.

Az adóvisszatérítés rendszere kísérlet, hogy amennyiben a kivitelt illeti, megakadályozzák azt a kárt, amelyet egyik termelési ág támogatása a többinek okoz. Az adóvisszatérítés a honi javak kivitelére kitűzött olyan összegű prémium, amely a számítások szerint kárpótol azért a nyers anyagra kivetett adóért, amely a termelési költséget fokozta. De az adóvisszatérítés nemcsak változatlanul hagyja a honi árakat, hanem mivel elősegíti a csalást, csak kis részben akadályozza meg a kivitel hanyatlását, minthogy visszatérítés csak olyan javaknál engedhető meg, amelyeknek termelésénél adó alá eső javak nagy mértékben és szembetűnő módon szerepelnek, vagy amelyeknél a kivivőre nézve érdemes a visszatérítés elnyerését megkísérelni. 1884-ben például az Egyesült Államok a réz után több adóvisszatérítést fizettek, mint amennyi adót a réz után kaptak, pedig bizonyos, hogy igen sok kiviteli cikk, amelyben réz van és amelynek árát ezért az adó növelte, semmiféle adóvisszatérítésben nem részesült. Épp így van a dolog a finomított cukorral, amely után jóval nagyobb összeget fizetünk, mint amennyi adót a nyers cukor után szednek, noha több kiviteli cikkünk, mint kondenzált tej, szirup- és gyümölcskonzervek, hátrányt szenvednek az adó miatt.

A védővámnak prémiumokkal való helyettesítése, a termelés támogatására, megszüntetné az ilyen hatástalan, csalást provokáló és visszaható intézkedések szükségességét. A prémium-rendszer alatt az árak kizárólag a közadózás által emelkednének. Minden támogatott termelő dollárokban és centekben tudná, hogy mennyi támogatást kapott és az emberek nagyjában tudnák, hogy mennyit fizettek. Röviden, mindazt, sőt többet, mint a védővám tesz a honi termelés támogatására, olcsóbban és biztosabban megtehető prémiumok által.

Gyakran állították a vámadó egyik előnyéül, hogy a behozott javak termelőire esnek és így idegenek fizetik. Ebben az állításban van egy szikra igazság. Egy olyan jószágra vetett behozatali vám, amelynek előállítása szigorúan ellenőrzött idegen monopólium, némely esetben részben vagy egészben az idegen termelőre esik. Például tegyük fel, hogy egy idegen cégnek vagy kombinációnak1 bizonyos cikk előállítására nézve monopóliuma volna. Ama határok közt, amelyeket egyrészt a termelési költség, másrészt az elérhető legnagyobb eladási ár szab, e cikk ára a termelő által állapítható meg, aki természetesen azt az árt fogja megállapítani, amely a legnagyobb összes hasznot nyújtja. Ha behozatali vámot vetünk az ilyen cikkre, lehet, hogy a termelő inkább le fogja szállítani nyereségét, mellyel ebben az országban elad, semhogy az adó által növelt ár folytán kisebb eladása legyen. Ilyen esetben az adó rá esik. Vagy viszont tegyük fel, hogy egy kanadai farmer olyan helyzetben van, hogy az egyetlen piac, ahol megfelelően adhatja el búzáját, az amerikai oldalon van. Mivel a hazai búzatermelés nemcsak fedezi a belföldi szükségletet, hanem felesleget is hagy kivitelre, a búzára kivetett adó nem emeli az árat. Ezért az a kivételes helyzetben levő kanadai farmer, akinek az amerikai oldalra kell küldenie gabonáját, noha általában nincs kereslet a kanadai búzára, az ár emelésével nem háríthatja át a vámot.

Az e példák által képviselt két osztályra vezethetők vissza az összes olyan esetek, amelyekben a behozatali vámok az idegen termelőre esnek.2 Az ilyen esetek, amelyek sokkal jelentéktelenebbek, semhogy a nemzeti jövedelem becslésében számba vehetők lennének, csak ritka kivételek az alól az általános szabály alól, hogy a megadóztatás lehetősége véget ér az adószedő hatalom területének határaival. És jó is az emberiségre nézve, hogy ez így van. Ha egyik ország kormánya bármiféle adórendszer által arra kényszeríthetné a többi ország lakosait, hogy az ő kiadásait fedezze, a világ az adózás folytán csakhamar barbárságba süllyedne.

Azonban annak lehetősége, hogy kivételes esetekben a behozatali vámok részben vagy egészben idegen termelőre eshetnek a honi fogyasztók helyett, még azokra nézve is, akik örömest adóztatnák meg az „idegenek”-et, a védelem ajánlatosságának még árnyékával sem bír. Mert bárki is észreveheti, hogy azok az esetek, mikor a behozatali vám az idegen termelőre esik, olyan esetek, mikor semmiféle támogatást sem nyújthat a honi termelőknek. A behozatali vám csak akkor hárítható az idegen termelőre, ha megfizetése nem növeli az árt; holott az egyetlen lehető mód, amely által a behozatali vám támogathatja a honi termelőt, az, hogy az árt növeli.

Néha azt állítják, hogy a védővám nem növeli az árakat. Elég azt kérdezni: hát akkor hogyan támogathat? Azt mondani, hogy a védővám úgy támogatja a honi termelőt, hogy nem emeli az árakat, éppen annyi, mint azt mondani, hogy úgy támogatja, hogy semmit sem tesz érte. Ha ez állítás mögött, amely sem a tényekkel, sem az elmélettel nem törődik, van egy szikrája az igazságnak, az vagy az a felfogás, hogy a védővámok tartósan nem növelik az árakat, minthogy olyan versenyt támasztanak a honi termelők közt, amely végül az eredeti színvonalra szállítja le az árakat; vagy valamely másik zavaros eszme, hogy vagyis a honi termelők számára előnyös volna az egész piac biztosítása, még ha nem is magasabb árak mellett.

De ami az elsőt illeti, az egyetlen mód, amely által a védővám növelheti egy jószág termelésére vonatkozó honi versenyt, az, hogy növeli az árakat, minek folytán a nagyobb haszon által a termelőket az illető termelési ághoz vonja. A verseny szabadon érvényesül, végeredményében az általános színvonalra szállítja le a hasznot.3 De ez nem azt jelenti, hogy az árakat annyira szállítja le, amennyire vám nélkül volnának. Kétségtelen, hogy a louisianai cukortermelés jövedelmezősége most nem nagyobb, mint ama foglalkozásoké, amelyek hasonló kockázattal járnak, amennyiben a cukoradó a cukor árát sokkal nagyobbá teszi az Egyesült Államokban, mint Angliában, hol nincs rá adó kivetve. És még ahol nincs is természeti vagy a társadalmi viszonyokból folyó ok, hogy miért ne termeltessék valamely jószág olyan olcsón, mint bármely idegen országban, a vámok, amelyeknek az illető vám csak egyik része és amelyek szövevényes hatása a termelési költség növekvése s így, bár a jövedelem kisebbedik, az árak a szabad behozatal vonalán felül maradnak. Ha egy védett cikk ára arra a vonalra süllyedne, amelyen az idegen termék akkor sem hozatnék be, ha vám nem volna, a vám megszűnne védeni, minthogy az idegen termék akkor sem hozatnék be, ha el volna törölve, és az a termelő, akinek védelméül kivetették, nem törődnék további fenntartásával. Ugyan mely esetben történt meg ez? Védett termelési ágaink között van-e olyan, amely kevésbé kiáltozna védelem után most, mint negyven év előtt?4

Ami a második felfogást illeti, erre nézve megjegyzendő, hogy az egyetlen mód, amely által a honi piac, a honi termelők számára biztosítható, azon ár emelése, amelyen az idegen termékek eladhatók. Nemcsak, hogy az idegen termék áremelkedése maga után vonja ama honi termékek áremelkedését, amelyeknek termelésében szerepelnek, hanem az idegen termékek kizárásának a hasonló honi termékek árát is emelnie kell. Mert csak ahol az árakat a termelő akarata szabja meg, nem követi a kínálat növekvését vagy csökkenését az ár növekvése vagy csökkenése. Így, bár az újságüzlet nem monopólium, minden egyes újság kiadása az, és árát a kiadó szabja meg. A kiadó jobban szereti és legtöbbször jobban is fogja szeretni a nagyobb forgalmat a nagyobb áraknál. És ha a versenyt csökkentenék, sőt megszüntetnék, mint pl. bélyegadó által vagy azáltal, hogy New Yorkban egy kivételével az összes újságok megjelenését megtiltanák, nem következnék szükségképpen, hogy e lap ára növekednék. De a javak nagy tömegének ára és különösen amaz áruk nagy tömegét, amelyet kivisznek és behoznak, a verseny állapítja meg. Nem a termelő akarata határozza meg, hanem a kínálat és kereslet viszonylagos intenzitása, amely az árban egyenlítődik ki, amit Adam Smith „a piac cigánykodása”-nak („the higgling of the market”) nevezett és következőleg a behozatal kirekesztése által okozott bármiféle csökkentése a kínálatnak egyszerre emelni fogja az árt. Röviden, a védővámos rendszer egyszerűen olyan rendszer, amely bizonyos termelési ágakat azáltal pártol, hogy lehetővé teszi számukra, hogy továbbra is nagyobb árakat kapjanak termékeikért. Ügyetlen és bizarr módja a támogatásnak, amelyet sokkal jobban és olcsóbban lehetne megadni a prémiumok vagy államsegélyek által. Ha bölcs dolog volna az amerikai termelést „pártolni” és ezt még meg kell vizsgálnunk, ennek legjobb módja az volna, ha a vámtarifát teljesen eltörölnénk és egyenes adókból szedett alapból prémiumokat fizetnénk. Ilyen módon a költség a méltányosságot némileg megközelítőleg oszlanék meg és annak a polgárnak, akinek milliószor annyija van, mint másoknak, meglehetne az az elégtétele, hogy milliószor többel járul hozzá az amerikai termelés pártolásához, mint mások. Jól tudom, hogy a gyarmati időkben, mikor a Pacific-vasút az államtól pénzbeli támogatásban részesült az ártalmas állatok irtására, a tapasztalat megmutatta, hogy a prémium-rendszer elkerülhetetlenül csalásra vezet és korrupciót szül, holott kitűzött célját alig éri el. De e bajok elválaszthatatlanok a „pártolás” összes módjaitól és inkább járnak együtt a védővámos, mint a prémiumos rendszerrel, minthogy ennek működése nem olyan világos. Ha a védővámot a prémiumoknál szívesebben használták, ez nem azért történt, mert ez a támogatás jobb eszköze, hanem ugyanabból az okból, amiért a közvetett adózást szívesebben használták a közvetlennél — mert a nép nem vette olyan könnyen észre, hogy mi is történik. Ahol százezer dollárnyi közvetlen adomány a kincstárból jajveszékelést idézne elő, az olyan vám kivetése, amely nagyobb árak alakjában milliók beszedését teszi lehetővé, semmi észrevételre sem ad alkalmat. Ahol államaink új termelési ágak létesítésére prémiumokat adtak, ezek aránylag csekély összegek voltak, egyben kifizetve vagy határozott fizetést, tűrték folytatását.

A védővámosok gyakran mondják, hogy a szabadkereskedelem helyes elméletben, de helytelen gyakorlatban. Bármit is jelentsenek eféle frázisok, tény, hogy e kifejezések ellentmondást foglalnak magukban, minthogy az olyan elméletnek, amely a tényekkel ellenkezik, helytelennek kell lennie. De nem is kutatva, hogy helyes-e a védővámos elmélet, világos, hogy az általa javasolt vámtarifa sohasem létezett és soha meg nem valósítható. A szabadkereskedelem elmélete az ideális tökély fokáig vihető keresztül a gyakorlatban. Mert a szabadkereskedelem biztosítására csak a korlátozásokat kell eltörölnünk. Ellenben a védővám gyakorlati keresztülvitelére némely cikket meg kell adóztatnunk, másokat nem és az adó alá esőket viszont különböző mértékben kell megadóztatnunk. És minthogy bármely termelési ágnak nyújtott védelmet neutralizálhatja az a védelem, amely nyersanyagának árát emeli, gondos ítélőképesség szükséges, mert igen kevés cikk van, amely bármily használatra nézve befejezett terméknek volna tekinthető. Egyes termelési ágak kész termékei más ágak eszközei vagy nyersanyagai. Míg így egyrészt bármely termelési ág védelme haszontalan, ha nem elegendő a kívánt hatás elérésére, nagyon sok védelem valószínűleg, védővámos szempontból is, kárt okozna.

De nemcsak, hogy az az ideális tökély, mellyel a szabadkereskedelem a gyakorlatban megvalósítható, lehetetlen a védővámnál, hanem még annak hozzávetőleges megközelítése is lehetetlen. Sohasem volt olyan védővámos tarifa, amely a védővámosokat kielégítette s sohasem lehet. Például jelen tarifánkról a védővámosok is megengedik, tele van a legvastagabb hibákkal.5 Csak azért fogadták el, mert hosszas civakodás után lehetetlen volt egy jobban megállapodni s csak azért tartják fenn és védik, mert bármely javítási kísérlet olyan tülekedést indítana, amelyből senki sem tudhatná, hogy milyen tarifa keletkezik. Így volt ez minden régebbi tarifával és így lesz ez minden jövendő tarifával.

Már a védővámos elméletet csak hozzávetőleg követő tarifa is megkívánná valamennyi termelési ág részletes ismeretét, továbbá annak felmérését, hogyan hatna és hatna vissza a többire az egyik ágat érő intézkedés. Ilyen tudással sem király, sem kongresszus, sem parlament nem rendelkezhet. Emellett teljes érdektelenségre is szükség volna, mert a védővámok megállapítása egyszerűen pénzbeli kedvezmények szétosztása egy sereg kapzsi kérelmező közt. És ha e védővámos tarifa elkészítéséhez lehetséges is volna magukban véve nem érdekelt és megvesztegethetlen, fenyegetésnek, barátságnak vagy hízelgésnek ellenálló embereket megnyerni, emberfölöttieknek kellene lenniük, hogy az önző érdek képviselőinek lármája el ne kábítsa őket.

Azonban a vámtarifa összeállítása korántsem, mint a védővámos elmélet kívánja, minden egyes termelési ág körülményeinek és szükségleteinek gondos megállapítása, hanem gyakorlatban egyszerűen egy nagy marakodás, amelyben az önző érdekek fizetett védői ordítva fenyegetnek és könyörögnek, vesztegetnek és cinkos szolgálatokat tesznek azzal a törekvéssel, hogy ők maguk a lehető legnagyobb védelemben részesüljenek, tekintet nélkül mások érdekeire vagy a közjóra. Az eredmény, és mindig is annak kell lennie, egy olyan vámtarifa szentesítése, amely az elméleti védővámos amaz eszméjéhez, hogy vagyis milyennek kellene egy védővámos tarifának lennie, körülbelül úgy hasonlít, mint egy veder falra öntött festék Rafael valamelyik freskójához.

De ez még nem minden. Mikor már a tarifa szentesítve van, jönnek a kincstári hivatalnokok, a bíróságok magyarázatai és döntvényei, hogy átalakítsák és újból csinálják azt6 s a vámokat aszerint emelik és csökkentik, hogy egy nyomdász hová tett egy vesszőt vagy önkényes értelmezések szerint, amelyek gyakran súlyos gyanút keltenek s amelyeket senki sem látott előre, úgy, hogy, mint Horace Greeley naivul mondja (Political Economy, p. 183):

„Minél tovább áll fenn egy tarifa, annál több hiány található benne, annál több csorbát ütnek rajta, míg végül, a folytonos kijátszás, értelmezés, döntvény befolyása folytán, tulajdon apja sem ismerhetné fel az átalakult csecsemőben, aki helyét egész csendben elfoglalta, az eredeti arcvonásait.”

Bármily rossz is a prémiumos rendszer, általa sokkal inkább megközelíthetjük azt, amit tenni akarunk és jobban tudjuk, hogy mit tettünk.

Lábjegyzetek


	
Trust, kartell stb. ↩



	
Bizonyos esetekben, amikor az egyik ország termékeire egy másik országban behozatali vámot vetnek ki és a vám következménye, hogy a földjáradék rovására leszállítja az exportáló országban az árt, megeshetik, hogy a vám némi részben az idegen földtulajdonosra esik. John Stuart Mill (Chap. III., Book V., Political Economy) továbbá azt állítja, hogy a behozatali vámok részben nem az idegen termelőre esnek, hanem az idegen fogyasztóra, akitől mi eladunk — minthogy növelik ama javak termelési költségét, amelyeket kiviszünk. De ez csak azt jelenti, hogy a védővám által magunk okozta kár részben azokat is éri, akikkel kereskedünk. És ez ott, ahol az ilyenképpen a behozatali vámok növelik valamennyire annak árát, amit tőlünk vesznek és így bizonyos mértékben kénytelenek osztozni veszteségünkben, viszont ők velünk szemben vannak előnyben, ha velük versenyzünk. Így, feltéve, hogy behozatali vámunk néha igen csekély mértékben növelte azt az árt, amelyet az angol fogyasztóknak pamutban, búzában vagy olajunkért kellett fizetniük, az Egyesült Államokban megnövekedett termelési költség bizonyára sokkal erősebben hatott arra, hogy az angol termelők előnyben legyenek az amerikai termelőkkel szemben azokon a piacokon, ahol versenyeznek egymással és ez képesítette Angliát arra, hogy a világ óceáni kereskedelmének oroszlánrésze neki jusson. Azonban az adózás hatásának és visszahatásának pontos kinyomozása a világkereskedelemben inkább elméleti pontosság dolga, mint gyakorlati érdekkel bíró, minthogy az általános eredmények azok, amelyek a szövegben megállapítják, vagyis, hogy nem árthatunk magunknak anélkül, hogy másoknak ártanánk és hogy a kormány adóztató hatalma területi határain belülre szorítkozik. Ez alól a legvilágosabb kivételek azok a kiviteli cikkekre vetett vámok, amelyekre a vámszedő országnak monopóliuma van, mint pl. Braziliának a kaucsukra és Kubának a havanna-dohányra. ↩



	
A védővám hatását a védett termelési ágakra a XVII. fejezetben fogom részletesebben vizsgálni. ↩



	
Hadd említsek fel egy szintén jellemző példát arra, hogy a vám hogyan hat a termelési költségre és az viszont a kivitelre. E példát francia napilapokból vettem. Tudvalevő dolog, hogy Franciaországnak búzatermelése kedvező években éppen hogy fedezi a belszükségletet, különben behozatalra szorul. A nagy behozatali vámok a búza árát annyira emelték, hogy Európában sehol sem drágább a búza, mint ott. Ennek következtében az élelem ára nagyobb; ez lassanként maga után vonta az összes cikkek áremelkedését. Ez magában teljesen közönyös volna, mert így csak a névleges árak változtak, a javak egymás közti viszonya a régi maradván. Azonban amint a francia cikk túlmegy az ország határán, a helyzet egészen más; a drága francia árú nem versenyezhet a külföldivel. Ez a magyarázata annak, hogy Franciaország hajdan virágzó kivitele lassanként elmarad a többi államéval szemben. A ford. ↩



	
Például, hogy csak egy esetet említsek, az utóbbi vámtörvény, amely 1888 júliusban lépett életbe, a paszomántiparban való gyártáshoz szükséges félgyártmányok vámját 35-ről 125%-ra emelte, míg a kész árú vámját 35%-on hagyta. Ezelőtt, mondják a javak előállítói a kincstári titkársághoz intézett emlékirataikban, nemcsak ellátták az amerikai piacot, hanem sok száz millió dollár értékűt adtak el évente Kanadának, Nyugatindiának és más országoknak, mivel munkamegtakarító gépeik a nyersanyagra kivetett 35% ellenére olyan előnyt biztosítottak számukra, hogy sikeresen versenyeztek az európai gyárakkal. Azonban a 125%-os vám nemcsak a kiviteli üzletet semmisítette meg teljesen, hanem a brit áruk akkora behozatalára vezetett, hogy mint az emlékirat mondja, a munkások ezerszámra vesztették el kenyerüket és az iparágban dolgozó gyárosok háromnegyede tönkre ment teljesen. Ez persze nem volt a kongresszus szándéka. A paszomántipar csak egyike ama számos kisebb iparágaknak, amelyeket az utóbbi tarifa elgázolt és letiport. ↩



	
A kincstári titkárság jelenti, hogy most (1886 februáriusában) 2300 vámesetnél több van csak New York déli kerületében döntés alatt. ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Anélkül, hogy célját tekintettük volna, láttuk, hogy a védővám mint eszköz elvetendő. Hadd vizsgáljuk most célját — a honi iparpártolását. Arra nézve nem lehet véleményeltérés, hogy mit jelent e pártolás. Védővámos értelemben egy ipar támogatása azt jelenti, hogy azoknak, akik űzik, nagyobb hasznot biztosítsanak, mint amekkorát különben elérnének. Csak amennyiben és ameddig teszi ezt a védelem, pártolhat egy ipart. De ha azt kérdezzük, hogy melyek azok az iparágak, amelyeknek pártolását a védelem ajánlja, nagy eltéréseket találunk. Azok, akiket az amerikai védővámosok legtehetségesebb szószólóiknak tartottak, a „zsenge iparágak” pártolására kértek védelmet — úgy festették le a védővámos rendszert, mint eszközt új iparágak létesítésére olyan országokban, amelyek erre alkalmasak.1 Visszautasították azt az eszmét, hogy az egész ipart pártolják és kijelentették, hogy egy országba nem illő vagy már fennálló avagy fennállása után is segítségre szoruló iparág pártolása tékozlás és rablás. Amint azonban most a nép előtt védik és gyakorlatilag alkalmazzák az Egyesült Államokban, a védelem célja nem a „zsenge iparágak”, hanem a „honi ipar” pártolása — vagyis minden honi iparé. És ami igaznak bizonyult a mi esetünkben, általában igaz. Ahol egyszer bevezették a védelmet, a vámok kivetése nem szűnik meg, míg csak minden olyan honi termelési ág, amelynek csak némi politikai befolyása van és vámmal védhető, nem részesül valamelyes pártolásban. Az európai védővámosok alig kérhetik „zsengeségük” címén az olyan iparágak védelmét, amelyeket a rómaiak óta űznek. És az Egyesült Államokban most az olyan óriások pártolása, mint vas-, acél- és textiliparunké, annyi évi nagy vám után kézzelfogható képtelenségnek tűnne.

Így tehát két külön javaslatot kell megvizsgálnunk — az egyik, hogy az új és kívánatos iparágakat pártoljuk, amint ez még mindig szerepel a védővámos apológiákban s a másik, amelyet a közfelfogás sürget és a védővámos törvényhozás megvalósítani törekszik —, hogy a honi ipart támogassák.

Elvontan, azt hiszem, nem tagadható, hogy lehetnek iparágak, amelyekre az ideiglenes pártolás előnyösen terjeszthető ki. A fejlődésre képes közhasznú iparágaknak gyakran kell kezdetben nehézségekkel küzdeniük és fejlődésüket néha jótékonyan mozdíthatná elő a megfontolt pártolás. De leküzdhetetlen nehézségek állják útját annak, hogy fölfedezzük azokat az iparágakat, amelyek visszafizetnék a pártolást. Kétségkívül minden nagyobb közületben vannak rendkívüli tehetségű emberek, akiket ha közköltségen biztos megélhetéssel látnának el és ha gondtalanul kutathatnának, feltalálhatnának vagy gondolkodhatnának, igen becses ellenértéket szolgáltatnának a köznek. De bizonyos, hogy bármely eddig ismert rendszerben, ha ilyen állásokat szerveznének, nem ilyenféle emberekkel töltenék be, hanem tolakodókkal és nagy befolyásúakkal, hízelgőkkel és azoktól függőkkel, akik hatalmon vannak vagy pedig tiszteletreméltó nullákkal. Az igazi emberek, akik jó ellenszolgáltatást adnának ezen állásokért, éppen tulajdonságaik miatt, legutoljára nyernék el azokat. Így áll a dolog a küzdő iparágakkal. Minden tapasztalat azt bizonyítja, hogy ha egyszer megkezdték a pártolás politikáját, ez olyan tülekedésre visz, amelyben az erős és nem a gyönge, a lelkiismeretlen és nem aki megérdemli, kerekedik felül. Az igazi zsenge iparágaknak nincs több esélyük az állami támogatás elnyerésére, mint a zsenge malacoknak a kifejlett disznókkal szemben a vályúnál. Nemcsak az valószínű, hogy a pártolásban azok az iparágak részesülnek, amelyeknek erre szükségük nincs, hanem valószínű, hogy e pártolás azoknak az iparágaknak jut, amelyek csakis ezáltal tarthatók fenn és így a munka és tőke jövedelmező iparágaktól való elvonása által a közösségnek tiszta veszteséget okoznak. Összességében, bármely iparág ama képessége, hogy létesül és fenntartja magát szabad versenyben, közhasznának a mértéke, és a létért való küzdelem, amely a hasznot nem hajtó iparágakat kiszorítja, legjobb mód annak eldöntésére, hogy az adott viszonyok közt mely iparágak szükségesek és melyek nem. Még a sokat ígérő iparágak is inkább ki vannak téve a demoralizálásnak és hanyatlásnak egészséges fejlődésükben olyan pártolás által, amely azt juttatja nekik, amit nem ők kerestek meg, semhogy előnyös volna ez rájuk nézve, valamint egy fiatal embernek is inkább árt, mint használ a nagy örökség. Azok a nagy nehézségek, amelyekkel az új iparágaknak küzdeniük kell, nemcsak annak megállapítására szolgál, hogy amelyikük szükséges igazán, hanem abban is segítségükre van, hogy a környező viszonyokhoz alkalmazkodjanak és hogy olyan javításokat és találmányokat fejlesszenek ki, amelyekre kedvezőbb viszonyok között nem törekednének soha.

Így, noha elvontan igaz lehet, hogy vannak olyan iparágak, amelyeket jó volna támogatni, az egyetlen helyes mód valamennyinek szabad utat, de nem kedvezményt adni. Ha érezhető szükség van valamilyen találmányra vagy valamely iparág létesítésére, amely bár közhasznú, kereskedelmileg ki nem fizetődne ki, ennek pártolására legjobb mód siker esetére prémiumot felajánlani.

Semmi sem mutatja jobban annak a kísérletnek a hiábavalóságát, hogy vám által egy iparágat életképessé tegyünk, mint az általunk olyan régóta támogatott iparágak bevallott képtelensége, hogy saját lábukon megálljanak. Az amerikai köztársaság első napjaiban, mikor a védővám barátai a szövetségi jövedelmi rendszerbe beoltani igyekeztek rendszerüket, nem az amerikai ipar fenntartására kértek védelmet, hanem a „zsenge iparágak” létesítésére, amelyet ha néhány évig támogatnak, mondták, képesek lesznek egymagukban megállani. Annak a kornak a fiai és leányai felnőttek, öreg emberek és asszonyok lettek s kevés kivétellel el is hunytak. A nemzet, amely akkor az atlanti partra szorítkozott, a kontinensre terjeszkedett és négy millió helyett most közel hatvan milliót számlál.2 Ellenben a „zsenge iparágak”, amelyek részére félénken kértek ideiglenes védelmet akkor, még mindig zsenge csecsemők pártolás utáni kívánkozásukban. Noha hatalmasan megnövekedtek, annál mohóbban követelik a gyermekvédő törvényt, kijelentve, hogy ha nem részesülnek sokkal nagyobb védelemben, mint amilyenek kéréséről eleinte csak álmodhattak volna is, nyomban tönkre kell menniük.

Mikor Broderick szenátort az Egyesült Államokban Terry főbíró párbajban lelőtte és ez végrendelet nélkül halt meg, egy dublini ember levelet írt egy sanfranciskói újság szerkesztőjének, azt állítva, hogy ő az elhunyt legközelebbi rokona. Megadta születésének idejét, amelyből kitűnt, hogy 47 éves és a szerkesztő segítségét kérte egy szegény árva számára, aki atyját és anyját elvesztette. A mostani „zsenge iparágak” érve mindig e szegény árvára emlékeztet.

A védővámos írók még mindig nem adták fel a „zsenge iparágak” apológiáját, mert ez az egyetlen érv, amelynek alapján a védelem az oknak némi látszatával kérhető; de a tényekkel szemben kiterjesztették azt az időtartamot, amelyről beigazolható, hogy elégséges egy zsenge iparág létrehozásához. Szokásban volt azt mondani az amerikai népnek, hogy néhány évi mérsékelt vám képesekké fogja tenni a védett iparágakat, hogy egymagukban megálljanak és megküzdjenek az idegen versennyel. Azonban Thompson, a pennsylvániai egyetem tanára, Political Economy-jában (p. 233) azt mondja, hogy „rendszerint két nemzedék életéig tart, míg egy új iparág akklimatizálódik és a honi termelés a honi szükséglet fokáig emelkedik”.

Ha halljuk, hogy két nemzedéknek kell magát megadóztatnia, hogy egy harmadik számára ipart létesítsen, hát kérdezhetnénk: „Ugyan mit tett értünk az utókor?” De még e reményt sem igazolják a tények. Azok az iparágak, amelyeket több mint két nemzedéken át védtünk, a védővámosok állítása szerint most több védelemre szorulnak, mint valaha.

Azonban ma az Egyesült Államokban a tömeg előtt a védővámot nem úgy ajánlják, mint a zsenge iparágak, hanem mint a honi ipar pártolását, vagyis valamennyi honi iparágét.

Most világos, hogy egy védelmi tarifa nem pártolhat minden honi ipart. A kizárólag itthon készült javakra kivetett vámok persze nem lehetnek pártoló hatással semmiféle honi iparágra. Csak ha a megvámolt javak részint importáltak és részint itthon készültek, vagy egészen importáltak, de itthon is termelhetők, képesek a vámok egyáltalában valamely termelési ágat támogatni. Például a pamut vagy gabona termelését, az állattenyésztést, a kőolajtermelést, az arany- vagy ezüstbányászatot az Egyesült Államok semmiféle vámja sem pártolhatná; mert nemcsak hogy nincs behozatalunk e dolgokból, nemcsak hogy magunknak jut elég, de még fölöslegünk is van, amelyet kiviszünk.

Valamint azon iparágak egyikét sem pártolhatja semmiféle behozatali vám, amelyet a szükséglet helyszínén kell űzni, mint amilyen például az építés, a patkolás, újságnyomás stb. Minthogy ama termelési ágak, amelyek nem védhetők, minden országban a termelési ágak nagy többsége, a védelmi tarifa legjobb esetben egy ország összes termelési ágaiból csak néhánynak a védelmét kísérelheti meg.

E szembeötlő tény ellenére a védelmet sohasem kizárólag azoknak a termelési ágaknak sürgetik, amelyek a vám által nyerhetnek. Ez annak megengedését jelentené, hogy a vám néhánynak nyújtott előnyt a többi rovására és így a nagyközönségének szánt védőbeszédekben az egész termelés pártolásáról van szó. Ha megkérdezzük, hogy ez hogy lehetséges, azt felelik, hogy a tarifa pártolja a védett termelési ágakat és azután a védett termelési ágak pártolják a védtelen ágakat; hogy a védelem felépíti a gyárat és a vaskohót a gyár és a vaskohó pedig keresletet idéz elő a farmer terményei iránt.

Képzeljünk el egy száz szavazattal bíró falut. Képzeljük el, hogy két falubeli ember ilyenféle javaslatot tesz: „Szeretnénk benneteket, polgártársak, gazdagabbaknak látni és e célból azt a tervet javasoljuk: Adjátok meg nekünk azt a kiváltságot, hogy a faluban mindenkire napi öt cent adót vessünk. Senki sem érezné meg nagyon ezt az adót, mert hiszen egy feleséges és nyolc gyerekes embernél is mindössze potom napi ötven centre rúgna. Azonban ez a csekély adó falunknak két gazdag embert ad, akiknek költeni való pénzük lesz. Egyszerre majd elkezdünk megfelelő módon élni. Kibővítjük házainkat és feljavítjuk földeinket, fogatokat tartunk, szolgákat fogadunk, zsúrokat rendezünk és az üzletekben bővebben vásárolunk. Ez a forgalmat élénkítené és a munka utáni keresletet okozna. Ez viszont nagyobb keresletet teremtene mezőgazdasági termékek után, ami a szomszédos farmereket arra képesítené, hogy üzleti javakra és ipari munkákra többet költsenek. Így valamennyien gazdagok leszünk.”3

Sehol egy országban sem, a föld színén nincs az a falu, amelynek népe az ilyen tervekre hallgatna. Pedig minden porcikája épp olyan hihető, mint az a tan, hogy néhány iparág pártolása a többit is pártolja.

Az egyetlen mód, amelyen csak meg is kísérelhetnők az egész ipar pártolását, a prémiumos vagy szubvenciós rendszer volna. Ha a vámokat prémiumokkal helyettesítenénk, mint az iparpártolás eszközét, nemcsak az válna lehetővé, hogy a most vámokkal pártolt iparágakon kívül másokat is pártoljuk, hanem kénytelenek is lennénk így tenni, mert ellenkezik az emberi természettel, hogy a farmerek, állattenyésztők, építészek, újságkiadók stb. beleegyezzenek más termelési ágaknak prémiumokkal való fizetésébe anélkül, hogy saját maguk számára ne kívánnák ugyanazt. Következőleg meg sem állhatnánk, míg minden termelési faj, a cipőtisztításig és a rongyszedésig nem részesül szubvencióban. Pedig világos, hogy valamennyinek ilyen pártolása csak ártana valamennyinek. Mert, minthogy csak az osztható ki, amit adózással szedtek be, levonva a szedés költségeit, ha a felosztás igazságos lenne, senki sem kaphatna szubvenció alakjában annyit, mint amennyit adókban fizetnie kellett. Ez a gyakorlati redukció ad absurdum lehetetlen a védővámos rendszer alatt, minthogy így egy ország termelésének csekély része „pártolható”, a pártolás költsége pedig el van rejtve az árakban, amit a tömeg észre nem vesz. Az adószedő nem kér minden polgártól adót a kiválasztott kevesek pártolására. Csak leül egy vámházba és a behozatal megadóztatása által lehetővé teszi a kedvezményes termelő számára, hogy polgártársaitól a „pártolást” nagyobb árak alakjában szedje be. Pedig épp olyan igaz a vám, mint a prémium általi pártolásnál, hogy a néhányaknak jutott nyereség a többiek veszteségét jelenti s minthogy a vám általi pártolás sokkal több költséget és pazarlást jelent, mint a prémium által, annak az aránynak, amelyben a veszteség a nyereséggel áll, is nagyobbnak kell lennie. Bármily hatása is legyen a védelemnek az ipar egyes ágaira, az ipar összes termékeit szükségképpen csökkentenie kell — először is a vámmal való pártolástól elválaszthatatlan fecsérlés által és másodszor ama veszteség által, amely a tőkét és munkát azáltal éri, hogy ama helyekről, amelyeket maguk választanának, olyan kevésbé jövedelmező helyekre vitetnek el, amelyeket csak megvesztegetések által foglalnak el. Ha ezt gondolkodás nélkül észre nem vesszük, ez csak azért van, mert figyelmünk a védelem következményeinek csak egy részével van elfoglalva. Látjuk a nagy olvasztóműveket és a hatalmas fonógyárat anélkül, hogy eszünkbe jutna, hogy ugyanazok az adók, amelyekről azt halljuk, hogy ez épületeket létesítették, minden egyes elkészült szöget és minden tűbe való cérnát, amit csak az országban használnak, drágábbá tett. Képzeletünket épp úgy megragadja ez, mint az első európaiakét, akik Indiát felkeresték, elkábította a ráják pazarlása és pompája, és nem vették észre a tömeg földhözragadt szegénységét, a föld leggazdagabb országának nézték azt, amely igazában a legszegényebb volt. De a gondolkodás azt is kimutatja, hogy a védővám mellett felhozott népszerű érv, hogy pártolja a honi ipart, (vagyis az egész honi ipart), csak egy értelemben igaz, — olyan értelemben, amilyenben Fáraó pártolta a zsidók iparát, mikor arra késztette őket, hogy szalma nélkül csináljanak téglákat. A védővámok több munkát adnak, olyan értelemben, mint a zsír kiömlése a konyhapadlóra a háziasszonynak ad több munkát, vagy mint az eső, amely átáztatja a szénát, a gazdának ad több munkát.

Lábjegyzetek


	
„Aki Alexander Hamiltonnak az iparról szóló jelentését, Mattheus Carey, Hezekiel Niles és társaik iratait forgatja, Henry Clay, Thomas Newton, James Tod, Walter Forward, Rollin C. Mallary és más védővámos harcosok beszédeivel együtt első elnökeink, Governor Simon Suyder, George Clinton, Daniel D. Tompkins, De Witt Clinton és másokéival, lehetetlen észre nem vennie, hogy nem a honi ipar fenntartásáért, hanem annak megteremtéséért küzdenek.” — Horace Greeley, Political Economy, p. 34. ↩



	
Ma nyolcvanat. ↩



	
Nálunk még ilyen érvelés is bajos. Mert fölötte valószínű, hogy a mi két gazdag emberünk a szomszéd faluban (Ausztriában) költené el pénzét. A ford. ↩

     Tartsuk fenn saját piacunkat saját termelőink számára — ez egyesek szemében ugyanolyan javaslatnak tűnik, mint az, hogy Tartsuk fenn saját legelőnket saját teheneink számára, holott valójában olyan javaslat, mint ez: Tartsuk fenn saját étvágyunkat saját konyhánk számára, vagy: Tartsuk fenn saját magunk szállítását saját lábaink számára.

Mi az a honi piac, amelyből a védővámosok szerint olyan gondosan kell az idegen termékeket kizárnunk? Nem a honi kereslet-e — vagyis a szükségleteink kielégítése iránti kereslet? Ezért az a javaslat, hogy honi piacunkat honi termelők számára tartsuk fenn, egyszerűen az a javaslat, hogy saját szükségleteinket tartsuk fenn saját kielégítő képességeink számára. Röviden, az egyén szintjére vetítve, azt jelenti, hogy nem szabad a más által főzött ebédet megennünk, mivel ez megfosztana bennünket attól az élvezettől, hogy magunk főzzük meg ebédünket, vagy nem szabad lovakat vagy vasutat használnunk, mert ez megfosztaná lábainkat a foglalkozástól. Nemrég az angol védővámosok (mert a védővám korántsem halt meg Angliában1) bírálgatták a kormányt, mert angol gyárosok helyett németeknél tett nagy lőpormegrendelést. Kitűnt, hogy a németek egy új, cocoa nevű lőport gyártottak, amely a nehéz ágyúkban csekély nyomás mellett nagy sebességet eredményez és amellyel egyszerre látta el magát valamennyi európai hatalom. Ha az angol kormány vonakodott volna idegen termelőktől vásárolni, az angol hajók háború esetén, amely pedig közelállónak látszott, komoly hátrányban lettek volna. Már most épp úgy, mint ahogy a honi piacnak honi termelők számára való fenntartása egy ilyen elvet követő országot háború esetére nagy bajba döntene — akkorába, ha ezt az elvet teljesen végigvinnék, hogy egy olyan ország, amely kőszenet nem termel, kénytelen lenne vitorlás hajókra szorítkozni; amelynek vasa nincs, íjakkal és nyilakkal harcolhatna, — épp úgy hasonló kárt okozna e politika az összes békés foglalkozásokban. A honi piacot honi termelőink számára fenntartani annyit jelentene, mint kizárni magunkat azokból az előnyökből, amelyekben természeti helyzetük vagy népük különös ügyessége által más országok részesülnek. Ha itthon nem terem banán, nem szabad banánt ennünk. Ha a kaucsuk nem honi termék, le kell mondanunk ezerféle hasznáról. Ha hazánkban a sót csak a tengervíz elpárologtatása által kaphatjuk, továbbra is így kell megszereznünk sónkat, noha más országokban a természet elvégezte e munkát és olyan mennyiséggel látta el kristályos sóval annak népét, hogy még nekünk is jut elegendő. Mivel nem termeszthetjük a kínafát, el kell szenvednünk a váltólázat és maláriában kell elvesznünk, vagy a szemorvos kése alatt kínok között kell vergődnünk, mert ez a jótékony gyógyszer, amely helyi érzéketlenséget idéz elő, nem honi termék. Ugyanez áll mindazokra a termékekre, amelyek előállításában a különböző országok népei a termelés sajátos fejlődése révén kitűnnek. Honi piacunkat a honi termelés számára fenntartani azt jelenti, hogy azt a világot, honnan szükségleteinket kielégíthetjük, hazánk határai közé szorítsuk, bármilyen kicsiny is legyen az. És a bevitelt bármilyen korlátozással sújtani annyit jelent, hogy — amennyiben a korlátozás hatásos — megfosztjuk magunkat szükségleteink kielégítésének lehetőségeitől. Egy boltosnak lehet érdeke, hogy a szomszédságában levő embereknek tiltva legyen mástól venniük, mint tőle, hogy olyan javakat kelljen elfogadniuk, amilyeneket neki tetszik tartania, olyan áron, amilyent neki tetszik kérnie, de ki vitatná, hogy ez a köznek érdeke? A gázvilágító-társaságoknak lehet érdeke, hogy az ablakok számát és nagyságát korlátozza, de aligha lehet egy község érdeke. A lábtörések jövedelmezők a sebészekre nézve, de vajon hasznos lenne-e egy törvényhatóságra nézve meg nem engedni, hogy a gyalogjáróról a jeget eltakarítsák, csak hogy a sebészetet pártolják? Pedig a védővámok így hatnak. Gazdasági szempontból mi a különbség aközött, hogy a vastermelők javára korlátozzák a vas behozatalát, vagy a vállalkozók javára az egészségügyi intézkedéseket? Megkísérelni, hogy egy nemzetet úgy tegyünk gazdaggá, hogy eltiltsuk más nemzetektől való vásárlástól, éppolyan képtelenség, mint megkísérelni, hogy egy embert úgy tegyünk gazdaggá, hogy eltiltsuk más emberektől való vásárlástól. Hogy ez miként hat az egyénekre, abból a gyakorlatból láthatjuk, amelyet az ír földagitációban való alkalmazása óta „bojkott"-nak neveznek. Boycott kapitány, aki abban az irigylésre nem méltó dicsőségben részesült, hogy neve fogalommá vált, tényleg teljes „védelem"-ben részesült. A leghatásosabb természetű védővámot létesítette önmaga körül, szomszédainak határozata következtében, amelynek nagyobb hatása volt, mint egy parlamenti törvénynek. Senki sem akart neki munkát szolgáltatni, senki sem akart neki tejet, kenyeret, húst vagy bárminemű szolgálatot vagy javakat eladni. Azonban meggazdagodás helyett e sokat védett férfiúnak menekülnie kellett arról a helyről, ahol saját piaca így fenn volt tartva saját termelése számára. Amire a védővámosok felhívnak bennünket, hogy vagyis saját honi piacunkat tartsuk fenn honi termelőink számára, olyanféle, mint amit a „Land League" emberei tettek Boycott kapitánnyal. Arra szólítanak fel, hogy bojkottáljuk önmagunkat.

Jelentős leleményességet fordítottak arra, hogy meggyőzzenek bennünket ennek jótékony hatásáról. Azt állítják (1), hogy az idegen kereskedelem elé tett akadályok azért jók, mert a honi kereskedelem jövedelmezőbb az idegennél; (2) hogy, ha e korlátozások következtében az emberek kénytelenek is ugyanazon javakért nagyobb árakat fizetni, a tényleges költség nem nagyobb és (3), ha a költség nagyobb is, ez megtérül.

Elég különös, hogy ez állítások közül az elsőt Adam Smith tekintélye is védi. The Wealth of Nations II. könyvének V. fejezetében fordul elő e passzus: „Az a tőke, amelyet az ország egy részében bevásárlásra fordítanak, hogy egy más részében ugyanazon ország termelésének termékeit eladják, rendszerint minden ilyen műveletnél két külön tőkét helyettesít, amelyek egy ország földművelésében vagy iparában találtak volna alkalmazást és ezáltal arra teszi őket képesekké, hogy ez alkalmazást folytassák. Az a tőke, amely skót gyártmányokat küld Londonba és angol búzát és gyártmányokat hoz vissza Edinburghba, minden ilyen műveletnél szükségképpen két brit tőkét helyettesít, amelyek mindketten Nagy-Britannia földművelésében vagy iparában nyertek volna alkalmazást. Az a tőke, amelyet honi fogyasztásra szánt idegen javak vásárlására fordítanak, ha e vétel a honi termelés termékeivel történik, szintén minden ilyen műveletnél két külön tőkét helyettesít: azonban csak egyet fordítanak a honi termelés támogatására. Az a tőke, amely brit javakat szállít Portugáliába és portugál javakat hoz vissza Nagy-Britanniába, minden műveletnél csak egy brit tőkét helyettesít. A másik portugál. Noha ezért a fogyasztás idegen kereskedelmének forgalma éppolyan gyors, mint a honié, a ráfordított tőke csak felényi pártolásban részesíti az ország iparát, vagyis produktív munkáját."

E csodálatos feltevés, amelynek Adam Smith, úgy látszik, sohasem vette észre jelentőségét2, egyike azoknak a következetlenségeknek, amelyekbe akkor jutott, amikor elhagyta azt a szilárd alapot, ahonnan a munkát tekintette a termelés első tényezőjének és arra lépett, ahol a tőke látszott annak — az a gondolatzavar, amely azóta is egyre ködbe burkolja a közgazdaságtant. Ehelyett bizonyítékul idézik a védővámos írók és amennyiben lehetséges, még képtelenebb állítások alapjává tették. De ez az álokoskodás egy pillanatra észrevehető. Épp olyan, mint az ír ember osztása, „Two for you two and two for me, too" (lefordíthatatlan szójáték) és teljesen a „brit" kifejezésen fordul meg a dolog, amely az imént használt mindkét kifejezést az „angol"-t és „skót"-ot magában foglalja. Ha az Adam Smith használta kifejezéseket ugyanolyan természetű kifejezésekkel helyettesítjük, hasonló értékű ilyenféle feltevésekre jutunk: ha anglikánok kereskednek presbiteriánusokkal, két haszon jut a protestánsoknak; míg, ha e presbiteriánusok katolikusokkal kereskednek, csak egy haszon jut a protestánsoknak. Ezért a protestánsok közötti kereskedelem kétszer jövedelmezőbb, mint a protestánsok és katolikusok közötti.

Adam Smith példájában a brit javak két mennyiségéről van szó: az egyik Edinburghban, a másik Londonban. Az általa feltételezett belkereskedelemben a brit javak e két mennyiségét kicserélik; ellenben, ha a skót javakat Anglia helyett Portugáliába szállítanák és portugál javakat hoznának vissza, a brit javaknak csak egy mennyiségét cserélnék ki. Nagy-Britanniában csak feleannyi a visszapótlás, de feleannyi volt az elvétel is. Az elküldött edinburghi javak helyébe portugál javak jöttek; ellenben a londoni javakat semmivel sem helyettesítették, mivel még itt vannak. Egyik esetben kétszer annyi brit tőkét használtak és ezért a kétszer akkora jövedelem egyenlő hasznot jelent.

Nem következetesebbek azok az érvek sem, amelyekkel azt igyekeznek bizonyítani, hogy nem megerőltetés egy nép számára, ha a honi termelőknek nagyobb árakat fizetnek olyan javakért, amelyek behozatal által sokkal olcsóbban szerezhetők be. A javak valódi árának mértéke, mondják, nem a piaci ár, hanem a munka, amely a megszerzésükhöz szükséges. Nagyobb munkabér, kamat, adók stb. lehetetlenné tehetik bizonyos dolognak olyan olcsón való termelését egyik országban, mint a másikban, igazi áruk nem nagyobb, ha előállításukhoz nem kell nagyobb munkamennyiség és így a nemzet nem veszít, ha az olcsóbb idegen termékeket kizárja.

E feltevésben az az álokoskodás, hogy hasonló munkamennyiségek mindig hasonló eredményeket hoznak létre. Egy elsőrangú arcképfestő a meszelést épp annyi munkával végezhetné el, mint egy hivatásszerű mázoló és mégis veszteség lenne számára, ha azt az időt, amely alatt mint arcképfestő kereshetne, meszelésre fordítaná, hogy mint mázoló keressen. Vesztesége nem lenne kevésbé igazi, ha jövedelmét úgy átlagosítaná, hogy ugyanannyit számítana a meszelésért, mint az arcképfestésért. Hasonlóképpen nem a munkamennyiség határozza meg, amely itt vagy ott egy dolog előállításához szükséges, hogy vajon honi termelés vagy behozatal által szerezhető-e meg előnyösebben, hanem a viszony aközött, amit ugyanaz a munka termelhetne ebben vagy pedig amabban a foglalkoztatásban. Ezt az ár tünteti ki. Noha különböző helyen és különböző időben a javak árai nem mutatják pontosan a megszerzésükhöz szükséges viszonylagos munka mennyiségét és minőségét, de megmutatják ugyanazon a helyen és ugyanabban az időben.

Ha valamely adott időben és helyen egy bizonyos jószág nem termelhető olyan csekély áron, mint amekkorán importálható, ez nem szükségképpen annak a bizonyítéka, hogy az adott helyen több időbe kerülne a termelés, hanem annak bizonyítéka, hogy a munka ott és akkor jövedelmezőbben foglalkoztatható. És ha a termelés jövedelmezőbb foglalkozásokból kevésbé jövedelmezőkbe tereltetik, noha az így elterelt tőke és munka adók vagy prémiumok által kárpótolhatók, a nép számára egészben véve veszteségnek kell lennie.

Azt az érvelést, hogy a magasabb árak, amelyeknek elérésére a vám képesít bizonyos honi termelőket, nem jelent veszteséget azokra nézve, akik fizetik, így fejti ki Horace Greeley (Political Economy, p. 150): „Sohasem gyártottam vasat és nem is volt annak gyártásában egyéb, mint közös, általános érdekem, amikor sok ezer dollár értékű gőzsajtót, gépet, kazánt, építőlemezt stb. vettem és használtam. Azt mondják, ugye, az én érdekem az, hogy olcsón vegyem a vasat. Természetesen; csakhogy (végeredményében és igazában) nem pénzen veszem a vasat, hanem munkám termékén — vagyis újságokon; és könnyebben adhatok 70 dollárt a vas tonnájáért, amelyet azok az emberek olvasztottak, akik amerikai újságokat olvasnak, mintsem 50 dolláron vegyem azoktól, akik ritkán látnak és sohasem vesznek egyet is termékeimből. Az amerikai vasnak pénzbeli ára nagyobb lehet, de igazi ára kisebb számomra, mint a brit vasé." Ugyanilyen téves az a feltevés, hogy bizonyos emberek csak akkor képesek amerikai újságot venni, ha vasat termelnek; erre bármilyen termelőtevékenység képessé teheti őket. Újságokat nem vesznek vason, az újságkiadók sem vesznek újságokon vasat. Az ilyen tranzakciók pénzzel történnek, a pénz pedig nem képviseli a vagyonnak egyetlen alakját, hanem az értéket minden alakban. Ha vastermelés helyett bármi mást csináltak volna azok az emberek, akikre Mr. Greeley utal, ami brit vasért elcserélhető, Mr. Greeley idegen vasvásárlása éppolyan igazi cseréje lenne az ő termékeinek amazokéiért. A tonnánkénti 20 dollárnyi többlet, amelynek fizetésére a vám kényszeríti őt, veszteséget képvisel rá nézve, amelyet senki sem nyer. Mert Mr. Greeley azon feltevése szerint, hogy vám kell ahhoz, hogy az amerikai vastermelőknek éppolyan jövedelmet juttasson, amilyent a munka más termelésben nyer, hatása egyszerűen az volt, hogy 70 dollár értékű munkaráfordítást tett szükségessé annak a megszerzésére, ami különben 50 dollár értékű munkáért lett volna megszerezhető. Ehhez az ország teljes vagyonát, vele pedig az újságok és más cikkek megvásárlására fordítható alapot is csökkenteni kellett. A veszteség éppolyan bizonyos és éppolyan természetű, mintha Mr. Greeley arra kényszerülne, hogy arcképfestőket meszeléssel foglalkoztasson.

Annak az érvelésnek népszerűbb formái, hogy a védővám semmibe sem kerül, alig szorulnak komoly vizsgálatra. Ha, mint mondják, a fogyasztók mit sem veszítenek a vám okozta nagyobb árak által, mivel ezeket az árakat saját népünknek fizetjük, akkor a termelők mit sem veszítenének, ha polgártársaiknak az előállítási áron alul adnának el. Ha a munkásokat szükségképpen kártalanítja a nagyobb árú javakért a munkájuk utáni növekedett kereslet, a termelőket is kárpótolná a nagyobb árú munkáért a javak utáni növekedett kereslet. Röviden, ez okoskodás szerint mindenki számára mindegy, hogy valaminek az ára nagy-e vagy kicsiny. Ha a farmerek a nagy vasúti díjak miatt panaszkodnak, sok hűhót csinálnak semmiért és a munkások haszontalan gondot vesznek a nyakukba, ha béremelést kérnek, a munkaadók meg éppolyan bolondok, amikor a béreket leszorítani törekszenek.

Lábjegyzetek


	
Ki hitte volna 1886-ban, hogy milyen igaza van Georgenak! A ford. ↩



	
A rákövetkező paragrafusban Adam Smith öntudatlan reductio ad absurdum-ig viszi a dolgot. Azt mondja: „Egy a belkereskedelemben elhelyezett tőke tehát néha tizenkét műveletet végez, vagyis tizenkétszer megy és jön vissza, mielőtt a fogyasztás külkereskedelmében elhelyezett tőke csak egyet is végezne. Ha tehát a tőkék egyenlők, az egyik huszonnégyszerte több pártolást és támogatást nyújt az ország termelésének, mint a másik." Ez éppen olyan feltevés, mint hogy egy vendéglős, aki csak egy napra engedi meg vendégeinek, hogy nála maradjanak, hasonló módon tizenkétszer annyi ellátásban részesíthet embert és állatot, mint az a vendéglős, aki minden vendégének megengedi, hogy tizenkét napig maradjon. ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     A védővám célja a behozatal csökkentése, sohasem a kivitel csökkentése. Ellenkezőleg, a védővámosnak az a szokása, hogy a kivitelt mindig jó szemmel nézi és annak az országnak a kereskedelmét tekinti a legjövedelmezőbbnek, amely legtöbbet visz ki és legkevesebbet hoz be. Ha a kivitel felülmúlja a behozatalt, ezt kedvező kereskedelmi mérlegnek nevezik. Eszményének megfelelően minden védővámos ország mindenféle kedvezményben részesíti a javak kiküldését és bünteti az embereket a javak behozataláért. Ha azok a dolgok, amelyeknek kiküldésére így törekszünk és amelyeknek behozatalát megakadályozzuk, pestis és férgek lennének — amely dolgokból mindenki lehetőleg keveset akar —, ez a politika ésszerű lenne. Azonban azok a dolgok, amelyek a kivitelt és behozatalt teszik, nem olyan dolgok, amelyeket a természet akaratunk ellenére ránk kényszerítene és amelyektől való szabadulásért küszködnünk kellene, hanem olyanok, amelyeket a természet csak munkáért ad, amelyekért az emberek fáradoznak és nélkülözéseknek vetik alá magukat. Azt, akinek ilyen dolgokból sok van vagy sok fölött rendelkezik, gazdagnak mondják; akinek kevese, szegénynek; és ha azt mondjuk, hogy egy ország vagyona gyarapszik, ezt úgy értjük, hogy azok a dolgok, amelyekkel rendelkezik, jobban növekszenek népességénél. Mi állhatna tehát jobban ellentétben a józan ésszel, mint az a felfogás, hogy egy ország vagyonának növelésére vezető legjobb út az, ha elősegítjük az ilyen dolgok elküldését és megakadályozzuk behozatalukat? Lehet-e az eszméket alaposabban a fejük tetejére állítani? Nem gondolnánk-e még egy kutyáról is, hogy elment az esze, ha harapna és morogna, amikor csontot adnak neki és a farkát csóválná, ha elvennék tőle a csontot? Az ügyvédek nyerhetnek a pereskedések, az orvosok a betegségek, a patkányirtók a patkányok szaporasága által és épp így egy nemzet néhány tagjának is érdekében lehet, hogy minél többet küldjenek el azokból a jó dolgokból, amelyeket „javak"-nak nevezünk és hogy minél kevesebbet hozzanak belőlük be. De a védővámosok azt mondják, hogy a közösségnek, mint egészet véve, egy nemzetnek, mint egy embert véve, javára válik a javak elszállításának megkönnyítése és behozataluk megnehezítése. Vegyünk egy olyan közösséget, amelyet szükségképpen egy egésznek kell tekintenünk — azt az országot, amelynek egy lakosa van, amelyet Defoe szelleme ismertté tett nemcsak az angol, hanem valamennyi európai nyelvű nép olvasóközönsége előtt. Tegyük fel, hogy Robinson Crusoe még mindig egyedül él szigetén. Tegyük fel, hogy egy amerikai védővámos szegi meg először magányát az emberi beszéd régóta vágyott zenéjével. Könnyen képzelhetjük Crusoe örömét. De most, hogy olyan régóta itt van, nemigen gondol távozásra, annál kevésbé, mert vendége azt mondja, hogy a szigetet, felfedezése következtében, gyakran fogják arra menő hajók felkeresni. Tegyük fel, hogy miután védővámos barátunk Crusoe meséjét meghallgatta, a szigetet megszemlélte, olyan vendéglátásban részesült, amilyen éppen lehető volt, cserében beszélt neki a nagyvilágban beállt változásokról és könyveket meg újságokat hagyott neki, barátunk távozni készül, de elmenetele előtt néhány barátságos intelemmel látja el Crusoet, hogy milyen veszélynek van kitéve az olcsó javak beözönlése által, amelyeket az arra haladó hajók akarnak majd cserébe adni gyümölcsért és kecskékért. Képzeljük el, hogy elmondja Crusoenak épp azt, amit a védővámosok nagyobb közösségeknek mondanak és óva inti, hogy ha nem nehezíti meg a javak partra rakását, termelése tönkre fog menni. „Tényleg" — elképzelhetjük, amint a védővámos mondja — „mind e dolgok olyan olcsón termelhetők külföldön, hogy ha nem gátolja meg kirakásukat a partra, nem tudom, miként fogja saját termelő erejét egyáltalán foglalkoztatni." „Nekem fogják adni mind e javakat?" — kiáltana fel természetesen Robinson Crusoe — „Úgy gondolod, hogy e dolgokat ingyen fogom kapni és semmi dolgom sem lesz? Épp ez kell nekem. Majd ehelyett pihenek, olvasok és halászok. Éppen nem töröm magam a munka után, ha munka nélkül kaphatom meg azt, amire szükségem van."

„Nem, nem éppen így gondolom" — lenne kénytelen a védővámos magyarázni. — „Nem adnák e dolgokat ingyen. Persze ők is kívánnának értük valamit. De olyan sokat fognak hozni és olyan keveset fognak elvinni, hogy behozatala tetemesen felül fogja múlni kivitelét és csakhamar lehetetlen lesz munkájára foglalkozást találni."

„De hiszen én nem is akarok munkámra foglalkozást találni" — felelné persze Crusoe. — „Nem azért töltöttem hónapokat azzal, hogy csónakot vájjak ki és heteket, hogy a kecskebőröket cserezzem és összevarrjam, mert munkám számára foglalkozást kívántam, hanem mert a dolgokat kívántam. És ha azt, amire szükségem van, kevesebb munkával szerezhetem meg, annál jobb és ha abban a kereskedelemben, amelyet beszéded szerint űzni fogok, minél többet kapok és minél kevesebbet adok — vagy a te szavaiddal, minél inkább túlhaladja behozatalom kivitelemet —, annál könnyebben fogok élni és annál gazdagabb leszek. Nem félek, hogy elárasztanak javakkal. Minél többet hoznak, annál jobb számomra."

És így ketten elválhatnak, mert bizonyos, hogy bármeddig is beszélt védővámosunk, az a gondolat, hogy termelő erejét tönkreteszi az, ha a javakat kevesebb munkával szerzi meg, mint azelőtt, sohasem ijesztené meg Crusoet.

De vajon egy szemernyivel is képtelenebbek-e ezek a védővámos érvelések, ha szigeten élő egy emberhez intézzük, mint ha hatvan millió kontinensen élőhöz intézném? Ami igaz lenne Robinson Crusoe esetében, igaz Brother Jonathanében1 is. Ha az idegenek olcsóbban hoznak javakat, semmint magunk állíthatnánk elő, mi leszünk a nyertesek. Minél többet kapunk a behozatalban ahhoz képest, amit kivitelben kell adnunk, annál jobb a csere számunkra. És mivel az idegenek nem eléggé bőkezűek, hogy ajándékba adják termékeiket, hanem csak a mi termékeinkért juttatják azokat nekünk, ugyan hogy tehetnék tönkre termelőképességünket? Az egyetlen mód termelőképességünk tönkretételére az lenne, ha ingyen hoznák be azt, amire szükségünk van, úgy hogy felmentenének bennünket a munka kényszerűségétől. Ha ez lehetséges, olyan nagyon szörnyűnek tűnik-e?

Vizsgáljuk meg más módon e dolgot. Ha a kivitelre vámot vetnénk ki, hogy a honi fogyasztók a kis árak okozta előnyben részesüljenek, ez éppolyan igazságos lenne, mintha a behozatalra vetnénk ki vámokat, hogy a honi termelők a nagy árak okozta előnyben részesüljenek, és ez sokkal inkább megegyezik „a legnagyobb szám legnagyobb javá"-nak elvével, mivel valamennyien fogyasztók vagyunk, holott csak kevesen vagyunk olyan dolgok termelői, amelyeknek ára a behozatalra vetett vámok által emelhető. És mivel a vagyonos ország az, amelynek népességéhez képest legtöbbje van azokból a dolgokból, amelyek a kivitelt és behozatalt teszik, a nemzeti gazdagodásnak sokkal hihetőebb módja lenne az ilyen dolgoknak inkább kivitelét, semmint behozatalát megakadályozni.

Már most tegyük fel, hogy mint az Egyesült Államok gazdagodására vezető komoly eszközként ajánlaná valaki a vagyon kivitelének vámokkal való megakadályozását, a vagyon behozatalának megvámolása helyett. Bizonyos, hogy ezt a védővámosok elleneznék. De miféle ellenvetést tehetnének?

Az ellenvetés lényegében ilyen lenne: „A kereskedelemben a javaknak egyik országból a másikba való szállítása nem jelent veszteséget arra az országra nézve, amelyikből szállítják, sőt nyereséget, mivel helyükbe nagyobb értékű javakat hoznak vissza. Ezért a javak elküldésének bármiféle megakadályozása fokozás helyett csökkentené egy ország vagyonát." Ez igaz. De ezt mondani nem annyi-e, mint azt állítani, hogy a kivitel megnehezítése azért káros, mert csökkentené a behozatalt? Már pedig a védővámok egyenes célja és következménye a behozatal csökkentése.

A kivitel és behozatal, amennyiben a kereskedelemtől függnek, egymással kölcsönös viszonyban vannak. Mindegyik oka és kiegészítője a másiknak és ha az egyik elé akadályokat gördítünk, szükségképpen a másikat is csökkentjük. És ahelyett, hogy a jövedelmező kereskedelemnek lenne jele, ha egy nemzet kivitele meghaladja behozatalát, épp az ellenkezője igaz. Jövedelmező nemzetközi kereskedelemben a behozott javak értékének mindig meg kell haladniuk az értük fizetett kivitt javak értékét, valamint egy jövedelmező kereskedelmi útnál a vissztehernek értékben felül kell múlnia az elvitt terhet. Ez minden nemzetre nézve lehetséges, amely a kereskedelemben részt vesz, mert a normális kereskedelemben az árukat onnan, ahol viszonylag olcsók, oda viszik, ahol viszonylag drágák és értékük így növekszik a szállítás által, úgy hogy egy rendeltetése helyére érkezett árunak értéke nagyobb, mint amikor kiviteli kikötőjét elhagyta. Azonban annak az elméletnek alapján, amely szerint a kereskedelem csak akkor jövedelmező, ha a kivitel meghaladja a behozatalt, az egyetlen mód arra, hogy az országok egymással jövedelmező kereskedelmet űzzenek, az lenne, hogy a javakat onnan, ahol viszonylag drágák, oda vigyék, ahol viszonylag olcsók. Olyan nemzetközi kereskedelem, amely ilyenféle tranzakciókon alapulna, mint műjég szállítása Nyugat-Indiából Új-Angliába és melegágyi gyümölcsök szállítása Új-Angliából Nyugat-Indiába, minden országot sokkal nagyobb értékű kivitelre képesítene, mint amennyit behoz. Ugyane teória szerint minél több hajó vész a tengerbe, annál jobb a kereskedelmi világra. Ha valamennyi hajó, amely az összes országokat elhagyta, a tengerbe veszne, mielőtt más országba érne, a védővámos elvek szerint az egész világ meggazdagításának leggyorsabb eszköze lenne, mivel akkor valamennyi ország a legnagyobb kivitellel egyidejűleg a legkisebb behozatalt élvezné.

Csakhogy azt is meg kell jegyeznünk, hogy nem minden kivitel és behozatal termékek kicserélése. Ez azonban olyan tény, amely ha lehetséges, még erősebben világítja meg annak a felfogásnak képtelenségét, hogy a kivitelnek a behozatalnál való nagyobb volta a gazdagság növekedését mutatja. Amikor Róma a világ ura volt, Sicilia, Spanyolország, Afrika, Egyiptom és Britannia sokkal többet vittek ki Itáliába, mint amennyit behoztak onnan. Azonban az, hogy kivitelük behozatalukat felülmúlta, korántsem mutatta gazdagodásukat, sőt inkább elszegényedésüket. Azt jelentette, hogy a provinciákban termelt javak adók és földjáradék formájában Rómába vándoroltak, minden ellenérték nélkül. Az a hadisarc, amelyet Németország Franciaországon behajtott, 1871-ben a francia kivitel nagy többletét eredményezte a behozatallal szemben. Hasonlóképpen Indiában egy idegen kormánynak fizetett adók és idegen tisztviselők pénzküldeményei a kivitelnek állandó többletet biztosítanak a behozatallal szemben. Épp így a külföldi tartozás, amelyet sürgősen ráerőszakoltak Egyiptomra, megkívánja, hogy az ország termékeiből nagy készleteket szállítsanak el, amiért behozatal formájában nincs ellenérték. És épp így sok éven keresztül az ír kivitel erősen felülmúlta a behozatalt, ami a távollevő földesuraknak fizetett járadéknak tulajdonítható. Az ír földesurak, akik külföldön élnek, járadék fejében nem kapnak közvetlenül termékeket, sem nem húznak pénzt. Kiviszik az ír vágómarhát, sertést, juhot, vajat, lent és egyéb terméket, mintha ez lenne a kereskedelem rendes menete, hanem a belőlük származó jövedelem ahelyett, hogy behozatal formájában Írországba jönne vissza, a bank- és kereskedelmi tőzsdéken a távol levő földesurak javára írják jóvá, akik azt felhasználják. Azoknak a kivitt javaknak a tömege, amelyek helyébe nem hoznak be más javakat, még nagyobb lenne, ha nem menne minden nyáron sok ezer ír a csatornán keresztül, hogy az angol aratásban részt vegyen és aztán hazatérjen és azok, akik maradandóan kiköltöztek idegen országokba, nem küldenének állandóan pénzt hátrahagyott rokonaiknak.2 Amikor legutóbb Angliába hajóztam, a gőzhajó asztalánál két fiatal angollal ültem együtt, akik sokat pezsgőztek és másképpen is mutatták, hogy sok pénzük van. Amikor megismerkedtünk, megtudtam, hogy egy angol grófi család ifjabb fiai, egy olyan iskolát végeztek, amelyet Iowában állítottak fel olyan gazdag angol ifjak számára, akik úri farmerek, vagyis földtulajdonosok akarnak lenni az Egyesült Államokban. Mindegyik jókora darab új földet vásárolt, farmokba darabolta fel, minden farmon lakóházat és magtárt építtetett és aztán a fele termésért bérbe adta e farmokat. Azt mondták, hogy szeretik Amerikát; nagyon jó ez országban földesúrnak lenni. A földtörvények kitűnőek és ha valamelyik bérlő nem fizet pontosan, minden hosszas alakiság nélkül megszabadulhat tőle az ember. De mégis jobb szerettek Angliában élni és azért tértek vissza, hogy majd ott élvezzék jövedelmüket, miután ügyeiket egy ügynöknek adták át, akinek a bérlők kötelesek tudtul adni, hogy amikor akarják learatni a termést és aki utána nézett, hogy a földesúr pontosan megkapja saját felerészét. Így ebben az esetben bizonyos iowai farmerek évi termelésének fele (a költségek levonásával) kerül kivitelre mindenféle behozatali ellenérték nélkül. És a kivitelnek ez az áradata, amelyért behozatal nem jön, csak most kezd dagadni. Nem egy angolnak van már százezer, sőt millió acre számra földje Amerikában és csak most kezdik húzni a járadékot és jövedelmet. A Punchban nemrég volt egy vaskos élce, amelynek csattanója az volt, hogy a brit lordok házának sokkal nagyobb földérdekei vannak az Egyesült Államokban, mint Nagy-Britanniában. Ha még nem igaz, a jelen viszonyok között, nem sok év fog eltelni, amikor a brit arisztokráciának sokkal nagyobb jövedelme lesz amerikai, mint hazai birtokaiból — amely jövedelmet nekünk kell fedeznünk kivitellel, amelyért semmi behozatalt sem kapunk.3

Abban a kereskedelemben tehát, amely az Egyesült Államok és Európa között folyik, egyéb elemek is szerepelnek, mint a termékek kicserélése. Behozatalunkat növeli vagy kivitelünket csökkenti az Európától vasúti és más kötvények eladásával felvett tőke, az európaiak amerikai földvásárlása és itteni ipari befektetése, a bevándorlók magukkal hozott tőkéje, az itt utazó európaiak költése, valamint néhány kisebb adomány, hagyaték és örökség is. Másrészt nemcsak, hogy Európának fizetünk meg kivitelünkkel a Braziliából, Indiából és ilyenféle országokból származó behozatalunkért, hanem a kötvények és más értékpapírok után fizetendő kamatok, az itt elhelyezett tőkék utáni jövedelem, az idegenek kezén levő amerikai föld utáni bér, a bevándorlók által rokonaiknak küldött pénz, a végrendelet vagy örökség által külföldi embereknek jutó tulajdon, az óceáni szállításért fizetett díjak, amelyet régebben a mi vitorlásaink kaptak, most ellenben a külföldiek kapják, az az összeg, amelyet az Európát évente felkereső amerikai turisták elköltenek és a gazdag amerikaiak növekvő száma, akik Európában élnek, mindez hozzájárul kivitelünk növeléséhez és behozatalunk csökkentéséhez.

Az emiatt kárunkra valló mérleg máris igen nagy és folytonosan növekszik. Ha meg is szüntetnénk teljesen behozatalunkat, mégis bőven kellene kivinnünk, hogy fizethessük földjáradékunkat, a kamatokat és hogy pénzzel lássuk el azokat a növekvő számú amerikaiakat, akik külföldön utaznak vagy laknak. Azonban az a tény, hogy kivitelünknek így felül kell múlnia behozatalunkat, korántsem annak a jele, aminek a védővámosok veszik, vagyis növekvő gazdaságunké, sőt egyszerűen nemzeti vagyonunk kiáramlásának jele, mint az, amely úgy elszegényítette Írlandot. De ez a kiáramlás nem akadályozható meg vámok által. Mélyebb okból származik, mint amennyire a vám elhatolhat és csak része egy általános irányzatnak. Belkereskedelmünk is a vidékről a város és Nyugatról Kelet felé özönlő irányt ad a javaknak, amelyekért ellenérték nem jön. Nagy bányanyájtulajdonosaink, földspekulátoraink és sok nagy farmerünk a nagy városokban lakik. Kis farmereinknek többnyire amortizációra kellett venniük farmjaikat olyanoktól, akik a tőlük keletre fekvő városokban laknak; a nemzeti, állami, megyei és törvényhatósági kormányzó testületek kötvényei többnyire azoknál vannak, akiknél a vasutak és más társulatok részvényei és kötvényei, — aminek az az eredménye, hogy a vidék többet küld a városoknak, a Nyugat Keletnek, mint amennyit ezek visszaküldenek. Ez az áramlat növekszik és bármilyenek is legyenek vámtörvényeink, egyre növekedni fog, mert társadalmi intézményeink legalapjából fakad, amely a földet magántulajdonná teszi. Amint az illinoisi, az iowai, oregoni, newmexikói föld, amely New York-i vagy bostoni lakos kezében van, értékében növekszik, azok, akik az említett államokban laknak, kénytelenek termékeikből egyre többet küldeni a New York-inak vagy bostoninak. Bár az előbbiek keményen dolgoznak, viszonylag elszegényülnek; az utóbbiak munka nélkül is viszonylag meggazdagodnak, úgy, hogy amikor vasútépítési vagy bármely más célból tőkére van szükségük, ezeknek kell kölcsönt kérniük és kamatot fizetniük, míg az utóbbi kölcsönözhet és kamatot kaphat. Az idő iránya tehát, hogy az egész vidék városi lakosok tulajdonává legyen és a vidéki kerületek lakosaira nézve mindegy, vajon Amerikában vagy Európában vannak-e ezek a városok.

Lábjegyzetek


	
Az amerikaiak tréfás neve. A ford. ↩



	
1882-ben Dublinben több ízben találkoztam az egész Írországot behálózó nagy pénzintézetek egyikének titkárával. Mindannyiszor tudakozódott a terméskilátások felől az Egyesült Államokban, mintha ez lenne legfőbb gondolata, valahányszor egy amerikaival találkozott. Végül így szóltam hozzá: „Azt hiszem, az Egyesült Államok rossz termése az önök előnyére lenne, mivel növelné azoknak a mezőgazdasági cikkeknek az értékét, amelyeket kivisznek Írországból." „Ó dehogy" felelte, „nagy érdekünk, hogy jó amerikai termés legyen. Jó termés jó keresetet jelent és jó kereset az Egyesült Államokban nagy pénzküldeményeket jelent az íreknek Amerikából itthon levő családjaik számára és e pénzküldemények fontosabbak az üzlet szempontjából itt, mint azok az árak, amelyeket saját termékeinkért kapunk." ↩



	
A chicagói Tribune 1886 január 25-iki száma egy ír földesúrnak, William Scully amerikai birtokainak hosszas leírását tartalmazza. Ez a Scully, aki egyike volt a legnotóriusabb bérnyúzó és kilakoltató ír földesuraknak, 75–90 000 acre elsőrangú földdel rendelkezik Illinoisban, egyéb államokban levő nagy birtokairól nem is szólva. Birtokait farmokra darabolták és bérlőknek adták ki, akik kötelesek az adókat fizetni, a javításokat eszközölni és termésüket addig tilos eladniuk, míg a bért meg nem fizették. Kémrendszer van érvényben és a bérlők kötelesek kalapjukat lekapni, ha a gazdasági hivatalba lépnek. A Tribune azt írja róluk, hogy abszolút szolgaság állapotában sínylenek. Azok a házak, amelyekben laknak, a legnyomorúságosabb viskók, legtöbbnyire másfél szobával és az egész kerület úgy van leírva, mint amelyet a ragya pusztított el. Scully legtöbb földjét névleges áron szerezte meg, mintegy hetvenöt centjével acrenként. Londonban él és azt mondják, hogy évente 400.000 dollár jövedelmet húz amerikai birtokaiból, ami azt jelenti természetesen, hogy ilyen értékű amerikai terméket visznek ki évente anélkül, hogy helyébe behozatal jönne. A Tribune hosszas jelentését ezzel végzi: „Nem elégedve meg, hogy maga szerez földet, Scully rábírta egy csomó rokonát, hogy amerikai földesurak legyenek és mintául az ő rendszere szolgál." ↩






     

    
    
    
    
     
      
        
              
                A pénz használatából eredő tévedések
              

            
      

    
     
      
        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Nincs ember, aki, ha saját termékeit másokéival elcseréli, azt hinné, hogy minél többet ad és minél kevesebbet kap, annál jobb rá nézve. Pedig sok ember előtt mi sem látszik világosabbnak, hogy minél többet küld el egy nemzet termékeiből és minél kevesebbet kap értük cserébe más nemzetek termékeiből, annál jövedelmezőbb kereskedelme. Olyan elterjedt e hiedelem, hogy manapság szinte minden civilizált nemzet gátat igyekszik vetni más nemzetek termékei behozatalának, míg megelégedéssel tekinti saját termékei elküldését. Mi ennek az oka? Az emberek nem szokták a nemzetek ügyleteinek elveit az egyéni ügyletek elveivel ellentétesen alkalmazni. Ellenkezőleg, a természetes törekvés az, hogy a nemzeteket személyesítsék és hogy úgy gondolkodjanak és beszéljenek róluk, mintha ugyanazon motívumok mozgatnák és ugyanazon törvények kormányoznák őket, mint azokat az emberi lényeket, akikből állnak. Nem is kell messze tekintenünk, hogy lássuk, hogy az a ferde felfogás, amely szerint egy nemzet veszít behozatal és nyer kivitel által, tényleg abból származik, hogy az egyéni ügyletekről alkotott elképzeléseket a nemzetek közötti kereskedelemre alkalmazzák, amelyekhez az egyéni ügyletek szoktatják a civilizált embereket. Amije az embernek mások számára van, eladó árunak mondjuk, amit mástól vesz, vett árunak. Ezért megszokjuk, hogy a kivitelt eladásnak és a behozatalt vételnek tekintsük. És valamint a hétköznapi életben rendesen azt hisszük, hogy minél többre megy egy ember eladásának értéke és minél kevesebbre vételéé, annál jobb üzletet csinált; így ha meg nem állapítjuk pontosan a használt szók értelmét, természetes dolognak látszik, hogy minél többet visz ki egy nemzet és minél kevesebbet hoz be, annál gazdagabb lesz.

E felfogás eredetére nézve jellemző, hogy a vadak között ismeretlen. Nem keletkezhetett volna civilizált emberek között sem, ha úgy szoktak volna kereskedni, mint a vadak. Nemrégen a kufárok egy faja járt házról-házra, szappant adva cserébe a maradék zsiradékért, amelyet a háziasszonnyal összegyűjtöttek. E kezdetleges módon űzött kiskereskedelemben az a felfogás, hogy a jövedelmező kereskedelemnél az eladás értékének felül kell múlnia a vétel értékét, sohasem keletkezhetett volna, világos lévén, hogy minél több zsiradékot adnának és minél kevesebb szappant kapnának, annál rosszabb üzletet csinálnának. Mert a cserekereskedés egyszerűen a javak cseréje javakért és a cserekereskedésnél mindenki azt látja, hogy érdeke abban áll, hogy minél kevesebbet adjon és minél többet kapjon.

De a civilizált társadalomban ez a kereskedelemnek csak kivételes formája. Amint a mi hétköznapi életünk megismerteti velünk, a vétel és eladás nem javak cseréje javakért, hanem pénz cseréje javakért vagy javaké pénzért. A pénz használatából származó téves gondolkodás az, amelyben nyomát találhatjuk annak a hiedelemnek, hogy egy nemzet nyer a kivitel és veszít a behozatal által — amely hiedelemért számtalan életet és kiszámíthatatlan vagyont áldoztak véres háborúkban és amely ma is csaknem az összes civilizált nemzetek politikáját irányítja és mesterséges gátakat állít a világkereskedelem elé.

A kereskedelem eredeti formája a cserekereskedés — a javak kicserélése javakért. De valamint amikor a hosszúságról, súlyról, űrtartalomról kezdünk beszélni, mértékeket vagy egységeket kell elfogadnunk, amelyekkel e tulajdonságok kifejezhetők, úgy amikor a kereskedelem kezdődik, szükség támad valamilyen közös mértékre, amely által a különböző cikkek értéke meghatározható. A cserekereskedéssel járó nehézségek is csakhamar közös megállapodás következtében valamely jószágnak mint csereeszköznek elfogadására visznek, miáltal ha valaki egy vagy több más dolgot el akar cserélni, nem kénytelen többé valakit keresni, akinek éppen kölcsönös szükségletei vannak, hanem a teljes cserét fokokra vagy lépésekre oszthatja, amelyet különböző egyénekkel tömérdek idő és fáradság megkímélésével vihet véghez. A kezdetleges társadalomban a szarvasmarha, bőrök, kagylók és sok más dolog teljesítette úgy, ahogy, e funkciót. De a nemes fémek annyira különösen alkalmasak e szolgálatra, hogy ahol csak ismertté váltak, az emberiség pénzül fogadta el azokat. Eleinte súlyuk szerint használtatnak, de nagy lépést tesznek előre, ha határozott súlyú és tisztaságú érmévé veretnek, úgy, hogy aki megkapja, nem kénytelen megnézni és tisztaságukat megvizsgálni. Amint a civilizáció halad, amint a társadalom megállapodottabb és rendezettebb, a cserék pedig számosabbak és szabályosabbak lesznek, az aranyat és ezüstöt mint csereeszközt a hitel különböző formái szorítják ki. Folyószámlák által egyik vételt a másik egyenlíti ki és egyik tartozást a másik semmisíti meg. Az elismerten fizetőképes egyének vagy testületek váltókat, zálogleveleket, jegyeket és utalványokat bocsátanak ki, amelyek bőven pótolják az érempénz helyét; a bankok hitelt közvetítenek az egyének és a clearing-houseok a bankok között, úgy hogy kevés pénz tényleges felhasználásával óriási tranzakciókat folytatnak. És végül kényelmes összegű hitelt papírra nyomtak és forgatás vagy bárminemű formalitás nélküli használatra alkalmassá tették, ami olcsóbb és kényelmesebb és ez részben osztozik az aranynak és ezüstnek használatával, részben teljesen kiszorította abban az országban, ahol kibocsátották.

Ez röviden annak a munkakímélő eszköznek, amely különböző formáiban az afrikaiak kaurijától, vagy az indiánok wampumjától1 a bankjegyig elterjedt és amely annyira megkönnyíti a kereskedelmet, hogy nélküle a civilizáció lehetetlen lenne. Az a szerep, amelyet a társadalmi életben és érintkezésben játszik, olyan fontos, használata a gondolkodásban, beszédben és tényleges ügyletekben olyan közönséges, hogy bizonyos reá vonatkozó tévedések nagyon könnyen keletkeznek. Nem is kell arról a tévedésről szólni, hogy a kamat a pénz használata következtében keletkezik, vagy hogy a pénz növekedése a vagyon növekedése, vagy hogy a papírpénz nem teljesítheti megfelelően funkcióit, ha nincs valahol megfelelő értékű érempénz eldugva, csak azokat a gondolkodásbeli zavarokat említsük, amelyek a nemzetközi kereskedelemre vonatkoznak.

Ott voltam tegnap, amikor az egyik farmer egy másiknak egy lovat és négy malacot adott egy anyakancáért. Mindketten megelégedetteknek látszottak a cserével, de egyik sem mondta: „köszönöm". De ha bármi másért pénzt adnak, szokás, hogy az, aki a pénzt kapja, azt mondja: „köszönöm", vagy valami más módon jelzi, hogy hálásabb a pénzért, mint a másik fél azért a dologért, amelyért a pénzt adta. Ez a szokás az a gondolkodásmód jele, amely (noha világos, hogy egy dollár nem érhet többet egy dollár értékénél) azt véli, hogy nagyobb jótétemény pénzt adni javakért, mint javakat adni pénzért. Ennek fő oka, hogy a csere nehézségét leginkább az a fél érzi, amely a csereeszközzé akar valamit átcserélni. Hogy valamit pénzért elcserélhessünk, olyan valakit kell találnunk, akinek arra a bizonyos dologra van szüksége; de ha ez a csere végbement, a pénz átcserélése más javakká rendszerint könnyebb, mivel valamennyien, akiknek cserélni valójuk van, szívesen vesznek el pénzt érte. Ez és az a tény, hogy értéke biztosabb és határozottabb, mint az általa mért dolgoké és az a további tény, hogy az eladás vagyis a javaknak pénzért való elcserélése azokat az ügyleteket szokta befejezni, amelyek után hasznot várunk, könnyen arra késztet bennünket, hogy a pénz szerzését tekintsük a kereskedelem tárgyának és céljának és hogy az eladást hasznosabbnak tekintsük a vételnél. Sőt a pénz, csereeszköz lévén, az a dolog, amely leggyorsabban és legkönnyebben cserélhető el más dolgokért, ezért a legmegfelelőbb jószág minden eshetőségre. Régebbi időkben, mielőtt még a hitel szervezése mai fejlettségét elérte lenne, amikor a világ egymással folyton háborúskodó apró államokra volt feldarabolva; amikor a rend kevésbé volt biztosítva, a tulajdon sokkal bizonytalanabb volt és a gazdagság fitogtatása gyakran vont sarcolást maga után; amikor kalózok veszélyeztették a tengert és rablók a szárazföldet; amikor a tűzvészek gyakoriak voltak, a biztosításra pedig nem gondoltak; amikor a foglyokat váltságdíj végett tartották fogva és az elfoglalt városokat felprédálták, azok az eshetőségek, amikor fontos a vagyont olyan formában bírni, amelyben legkényelmesebben vihető, könnyen elrejthető és gyorsan elcserélhető, sokkal gyakoriabbak voltak, mint most és mindenki arra törekedett, hogy vagyonának egy része nemes fémekben legyen. A paraszt eldugta megtakarított vagyonát, a kereskedő pénzét erős ládájában tartotta, a zsugori aranyhalmazát mérte szemmel és a fejedelem nagy kincset igyekezett felhalmozni a hirtelen szükség esetére. Így az arany és ezüst még szembeötlőbb jelképei voltak a vagyonnak akkor, mint most és kialakult az a gondolkodásmód, amely csak ezeket tartotta az egyetlen igazi vagyonnak.

E gondolkodásmód kész segítségül szolgált a védővámos politikának. Amikor a kereskedelem növekedése lehetővé tette a közvetett adók általi nagy jövedelemszerzést, a királyok és minisztereik csakhamar felfedezték, hogy a nép milyen könnyen bírható rá olyan adóösszeg fizetésére, amelynek közvetlen behajtásának ellenszegültek volna. A behozatali vámot eleinte bevételszerzés céljából vetették ki; de nemcsak arra jöttek rá, hogy rendkívül kényelmes a javakat a tengerparti kikötővárosban megadóztatni, ahonnan az egész országban szétosztották, hanem a behozott javak megadóztatása az érintett hazai termelők lelkes támogatására talált, akik így a verseny elől védelemben részesültek. Így a „védelem" támogatására érdek keletkezett, amely nemzeti előítéletekből és a közönséges gondolkodásmódból támadt, és fokozatosan olyan rendszer fejlődött ki, amely századokon át irányította az európai nemzetek politikáját. Ez a rendszer, amelyet Adam Smith a közgazdaságtan merkantilista rendszere nevén támadott meg, a nemzeteket a világ pénzéért versengő kereskedőknek tekintette és célja az volt, hogy az országot úgy tegye gazdaggá, hogy a lehető legtöbb arany és ezüst behozatalát és lehető legkevesebb kiáramlását tegye lehetővé. Evégből nemcsak a nemes fémeknek az országból való kivitelét igyekeztek megakadályozni, hanem előmozdították azoknak a javaknak a hazai termelését, amelyeket kint el lehetett adni és mindennemű akadályt gördítettek a hasonló külföldi vagy gyarmati ipar elé. Nemcsak hogy súlyos behozatali vámok vagy tilalmak voltak az olyan idegen ipar termékei ellen, amelyek a honi iparral versenyezhettek volna, hanem azoknak a nyersanyagoknak a kivitele, amelyekre az idegen iparnak szüksége lehetett, kiviteli vámokkal volt terhelve, vagy olyan barbár büntetéssel volt sújtva, mint a halál vagy csonkítás. Tanult iparosoknak tilos volt az országot elhagyniuk, nehogy az idegeneket megtanítsák mesterségükre, és a honi ipart jutalmakkal, egyedárusági pátensekkel és mesterséges piacok létesítése által pártolták — néha a kivitel után fizetett prémiumokkal és néha termékeik használatát megparancsoló törvényekkel. Egyik példája ennek az a parlamenti határozat, amely megparancsolja, hogy minden holttestet gyapjúból készült halotti lepellel temessenek el; az ostobaság e példájának csak azokban a törvényekben talált párjára, amelyeknél fogva az amerikai nép arra van ítélve, hogy havonta földalatti páncélszekrényekbe 2 000 000 dollár ezüstpénzt rejtsen el és száz milliónyi aranyat hevertessen haszontalanul a kincstárban.

De az arany- és ezüstkészlet növelésének kísérlete ilyen eszközök által bolondság és haszontalanság. Bár a nemes fémek értéke nagy, hasznosságuk csekély; főhasználatuk a pénzen kívül a fényűzés lévén. És valamint egy farmer nem gazdagabb, de szegényebb lenne, ha eladná tenyészállatait és ha azért vetné el a magot, hogy aranyat halmozzon fel és ezüst legyen asztalán; vagy valamint egy gyáros csökkentené jövedelmét, ha egy hasznos gépet eladna és az érte kapott pénzt páncélszekrényében tartaná, úgy egy nemzet is szükségképpen csökkenti termelőképességét, ha az olyan dolgok kivitelét fokozza és behozatalát csökkenti, amelyek termelékenyen lennének használhatók, hogy aranyat és ezüstöt gyűjtsön, amelyeket nem használhat termelékenyen. Amennyi a nemes fémekből szükséges pénzhasználatra el fog jutni minden nemzethez, amely a világ kereskedelmében részt vesz, annak az irányzatnak köszönhetően, amely meghiúsít minden, a készlet mesterséges növelésére irányuló törekvést, amely törekvés olyan állandó, mint a víznek az a hajlama, hogy mindig ugyanazt a szintet keresse. Ahol csak kereskedelem van, minden szállításra alkalmas jószág igyekszik onnan, ahol értéke viszonylag csekély, oda, ahol értéke viszonylag nagy. E tendenciát a szállítás nehézsége gátolja, amely attól függ, hogy a különböző dolgok milyen térfogatúak, milyen súlyúak és mennyire vannak romlásnak kitéve értékükhöz képest. A nemes fémek nem szenvednek a szállítás által és csekély súlyuk és térfogatuk lévén értékükhöz képest (kivált az aranynak) annyira szállíthatók, hogy viszonylagos értékük igen csekély megváltozása elegendő ok helyük változtatására. Olyan könnyen vihetők és elrejthetők, hogy a parti őrök és vámtisztek fedezte törvényes megszorítások sohasem akadályozhatták meg őket abban, hogy utat ne találjanak abból az országból, ahol értékük viszonylag csekély volt, olyan országba, ahol értékük viszonylag nagy volt. A zsarnok uralkodók azon kísérletei, hogy Spanyolországban tartsák az Amerikából hozott nemes fémeket, olyan volt, mint a vizet egy szitában megtartani. A nemesfémkészlet növekedésének egy országban szükségképpen az a következménye, hogy értékének egyéb javakhoz viszonyítva, csökkennie kell. Amely pillanatban tehát azok a korlátozások, amelyek által a nemes fémeket igyekeznek odavonzani és visszatartani, olyan irányban kezdenek működni, hogy e fémkészlet növekedni kezd, kiáramlásuk is megindul, erőben növekedve, minél inkább növekszenek az odavonzásukra és visszatartásukra irányuló erőfeszítések. Ezért a valamely ország aranyának és ezüstjének mesterséges növelésére fordított erőfeszítések egyetlen hatása a termelőképesség gátolása és az ezzel foglalkozó ország elszegényedése annak gazdagodása helyett. E tapasztalaton okultak a nemzetek és csak kevesen tesznek közvetlen erőfeszítéseket a nemes fémek odavonzására vagy visszatartására, kivéve, hogy haszontalanul halmozzák fel azokat betörés ellen biztos üregekbe, mint mi tesszük. De az a felfogás, hogy csak az arany és ezüst az igazi pénz és hogy mint ilyeneknek különös értékük van, még mindig alapja a védővámos érvelésnek2; és az a szokás, hogy a behozatalt a vétellel és a kivitelt az eladással kapcsolják össze, amely felfogás a hétköznapi élet gondolkodásában és beszédében alakult, még mindig arra bírja az embereket, hogy elfogadják azt a politikát, amely behozatali vámokkal gátolja a behozatalt. Megszokván, hogy az üzletemberek hasznát úgy mérjék, hogy mennyivel múlja felül az eladás a vételt, az a feltevés, hogy egy nemzet kivitele egyenértékű egy kereskedő eladásával, behozatala pedig annak vételével, könnyen visz arra a következtetésre, hogy minél nagyobb a kivitt árumennyiség és minél kisebb a behozott, annál nagyobb haszna van a nemzetnek a kereskedelemből.3 De csak egy kis figyelem kell, hogy meglássuk, hogy e feltevés az eszmék zavarosságából származik. Ha azt mondjuk, hogy egy kereskedő azért csinál jövedelmező üzletet, mert eladása túlhaladja vételét; eladásnál nem azokra a javakra gondolunk, amelyeket elküld, hanem az értük kapott pénzre; vett dolgoknál pedig nem a behozott javakra gondolunk, hanem a pénzre, amelyet kifizet. Azt gondoljuk, röviden, hogy azért lesz gazdagabb, mert bevétele meghaladja kiadását. Annyira megszokjuk e következtetés miatt a köznapi ügyekben a kifejezések e felcserélését, hogy amikor egy nemzet kivitelére, mint annak eladására és behozatalára, mint annak vételére gondolunk, a szokás arra bír, hogy e szóknak épp ilyen értelmet tulajdonítsunk és így önkéntelenül egy kiadást jelentő szónak bevételi értelmet tulajdonítsunk. De világos, ha egy rendes módon kereskedő által folytatott kereskedelmet egy nemzet kereskedelmével hasonlítunk össze, nem a kereskedő által eladott javak, hanem az általa kiadott pénz az, amely egy ország kivitelével analóg. Csak ahol a kereskedő által űzött kereskedelmi javak cseréje javakért, csak ott analógok az eladott javak a kivitellel és a vett javak egy ország behozatalával. És a falusi szatócs, aki fűszer- és rövidárukat tojásért, csirkékért és mezőgazdasági javakért cserél el, vagy az indiai kereskedő, aki gyártmányokat gerezsnáért cserél el, nyilvánvaló, hogy annál jövedelmezőbb üzletet csinál, minél inkább múlja felül a bevett áruk értéke (behozatala) a kiadott árukét (kivitele). Tény az, hogy a kereskedelem végelemzésében egyszerűen az, ami legkezdetlegesebb formájában, a cserekereskedelemben: javak cseréje javakért. A kereskedelemnek pénz közvetítésével űzött módja nem változtat annak lényeges jellegén, hanem csak lehetővé teszi, hogy azok a különféle cserék, amelyekből a kereskedelem áll, részekre vagy fokozatokra oszoljanak és így eredményesebben legyenek végrehajthatók. Amikor javakat pénzért cserélnek el, a teljes cserének csak fele történt meg. Amikor valaki pénzért ad el valamit, csak azért teszi, hogy a pénzen valami más dolgot vegyen, és csak amennyiben a pénznek megvan e képessége, fogja valaki kívánni vagy elfogadni. A „pénz" szó értelme közönséges használatban nagyon metaforai. A gazdag emberről, mint pénzes emberről beszélünk és ha vagyonáról beszélünk, azt mondjuk, hogy ennyi „pénze" van, holott a tény az, hogy bár milliókat ér a vagyona, soha nincs néhány dollárjánál vagy legfeljebb néhány száz dollárjánál többje birtokában. Birtoka tényleg házakban, földekben, javakban, részvényekben vagy kötvényekben, vagy más kötelezvényekben van, amelyek pénzt jövedelmeznek. E dolgok birtoklásáról úgy beszélünk, mintha pénzt birtokolnánk, mert rendszerint pénzbeli értékük szerint becsüljük meg azokat. Ha az értéket közönségesen kagylóhéjakban, cukorban vagy marhában fejeznénk ki, azt mondanánk a gazdag emberekről, hogy kagylóhéjuk stb.-jük van, épp úgy, mint a bélyegnek csereeszközül való használata a polgárháború elején arra vitt, hogy az akkori idők zsargónjában a gazdag emberekről mint olyanokról beszéltek, akiknek sok bélyegük volt. És amikor egy kereskedő jó üzletet csinál, bár úgy beszélnek róla, hogy pénzt szerez, a valóság az, hogy — ritka esetektől eltekintve — éppolyan gyorsan adja ki a pénzt, amint beveszi. Az ügyes üzletember nem zárja el pénzét. Ellenkezőleg, az eladásból szerzett pénzen siet más bevásárlásokat tenni. Ha nem vesz üzletébe való javakat, vagy személyes élvezetéül szolgáló javakat vagy szolgálatokat, földeket, házakat, részvényeket, kötvényeket, zálogleveleket avagy más dolgokat, amelyekből bő jövedelmet vár.

A nemzetek közti kereskedelem csak számos egyéni ügyletből áll, amelyek csak részei vagy fokozatai a teljes cserének, egészben véve mint a kereskedelem kezdetleges formája, csak javak cseréje javakért. A pénz nem szerepel a nemzetközi kereskedelemben és a világnak csak ezután kell majd elérnie a civilizáció azt a fokát, amikor nemzetközi pénzünk lesz. A papírpénzt, amely ma valamennyi civilizált nemzetnél a pénz nagyobb részét teszi ki, sohasem viszik ki egyenlegül és az arany- vagy ezüstpénzt csak mint jószágot viszik ki és ekkor értéke a színsúlytól függ. Amit valamely nemzet behoz, azt a kivitt javak által fizeti vissza, hacsak nem kapja mint kölcsönt, befektetést, kamatot, földjáradékot vagy adót. Mielőtt a kereskedelem elérte lenne sokféle felosztásának mai finomságát, sok egyéni esetben ez eléggé világos volt. Egy New Yorkból, Philadelphiából vagy Bostonból a tulajdonosnak vagy hajósnak veszélyére elinduló vitorlás, amely terhül lisztet, dongát és szálfát vitt Nyugat-Indiába, ahol eladták, a bevételen cukrot, rumot és melasszt vettek, ezt visszahozták, vagy talán Európába vitték, ott eladták, a bevételen európai árukat vettek, amelyeket hazahoztak. Jelenleg az exportőr és importőr rendszerint különböző személyek, de az egyiktől a kivitt javakért kibocsátott váltót megveszi a másik és a behozott javak fizetésére fordítja. Amennyiben az egész országot illeti, az ügylet ugyanaz, akárcsak az importőrök és exportőrök egyazon személy lennének és ha a behozatal felülmúlja a kivitelt értékben, ez nem jobb bizonyítéka a kereskedelem jövedelmezőtlenségének, mint az, amikor régi időben a kereskedelmi hajó nagyobb értékű terhet hozott haza, mint amilyent elvitt, nem volt bizonyítéka az út jövedelmezőtlenségének.

Lábjegyzetek


	
Pénzt helyettesítő kagylók. A ford. ↩



	
Például Professor Thompson miután leírja, hogy ahol és amikor használták kizárólag a papírpénzt, annyira tudatában van annak, hogy az képes a pénznek minden funkcióját teljesíteni, és kijelenti, hogy annyival fölötte áll az érempénznek, mint a vasút a postakocsinak (Political Economy, p. 152), annak bizonyítására tér át a következőkben (p. 223), hogy védővámokra van szükség a pénzek szegényebb országokból gazdagabb országokba való szivárgásának megakadályozására, így hallgatólag azt teszi fel, hogy csak az arany és ezüst a pénz, mivel sem ő, sem más nem állítaná, hogy egy ország papírpénze átszivároghat egy másik országba. ↩



	
E következtetést a védővámosok a legnevetségesebb túlzásokig vitték; mint például egy védővámos szenátor (Wm. M. Evarts, New Yorkból) legutóbbi nyilatkozatában, hogy kész lenne a szabadkereskedelemre, „ha a védelem annyira kifejlesztette lenne összes termelési ágainkat, hogy az Egyesült Államok az egész világgal képesek lennének eladásban versenyezni és egyidejűleg mentek lennének attól, hogy az egész világtól bármit is vásároljanak". ↩






     

    
    
    
    
     
      
        
              
                Szükségessé teszi-e a nagy munkabér a vámvédelmet?
              

            
      

    
     
      
        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Az Egyesült Államokban jelenleg a vámvédelem erős támogatásra talál abban a hiedelemben, hogy a más országok rosszabbul fizetett munkájának termékei legyőznék a mi jobban fizetett munkánk termékeit, ha megengednék a szabad versenyt. E hiedelem nemcsak arra bírja a munkásokat, hogy azt képzeljék, hogy a védelem szükséges a munkabérek fenntartására — amely dologról később fogok szólni; de arra a hiedelemre is vezet, hogy a védelem az egész ország érdekében szükséges —, amely dolog most akad utunkba. A vámot illető dolgokon kívül e hiedelemnek fontos következményei vannak. Ez lehetővé teszi a munkáltatóknak, hogy közérdekű tettként állítsák be a bérek csökkentését vagy emelkedésük megakadályozását, és jelentősen erősíti a munkások helyzetjavító törekvéseivel szembeni ellenállást: ellenük fordít egy olyan közvéleményt, amely különben semleges maradna, vagy akár határozottan melléjük állna. Ez tisztán kitűnik a nyolcórás-rendszer esetében. E nagy reform ellenzékéből sok származik abból a hiedelemből, hogy a munkabérek növekedése, amellyel a munkaórák leszállítása egyenértékű lenne, az Egyesült Államokat termelés tekintetében a többi országgal összehasonlítva, nagyon kedvezőtlen helyzetbe juttatná. Világos, hogy még azok is, akik leghangosabban állítják, hogy nagyobb munkabéreink következtében van szükségünk a védővámra, igazában maguk sem hiszik el. Mert ha alacsonyabb munkabérű országok ellen kell a védelem, a legalacsonyabb bérű országok ellen kell leginkább és a legmagasabb bérűek ellen legkevésbé. Már most melyik az az ország, amely ellen az amerikai védővámosok leginkább kívánják a védelmet? Ha csak egyetlen ország ellen lehetne védővámunk az egész világon, melyik országot választanák ki az amerikai védővámosok, hogy ellene védelmet kérjenek? Kétségtelenül Nagy-Britanniát. Pedig Nagy-Britannia korántsem a legkisebb munkabérű ország, sőt az Egyesült Államok és a brit gyarmatok után a legnagyobb bérű ország. Rossz szabály az, amelyik nem érvényes minden irányban. Ha mi a nagy munkabérek miatt követelünk védővámot, akkor az alacsony munkabérű országoknak szabadkereskedelmet kellene követelnünk — vagy legalábbis nem kell félniük a szabadkereskedelemtől. Hogy van akkor, hogy ott látjuk Franciaország, Németország és más alacsony bérű országok védővámosait, amint éppolyan hevesen tiltakoznak az ellen, hogy iparukat a nagyobb bérű Nagy-Britannia és az Egyesült Államok ipara tönkretegye, amint a mi védővámosaink tiltakoznak az ellen, hogy a mi iparunkat tönkretegye az, hogy az európai olcsó munka („pauper labor") termékeivel való szabadversenynek legyen kitéve? Amint közönségesen gondolkodnak, az az érv, hogy a nagy munkabérű ország védővámra szorul, ilyen úton jár: „A munkabérek nagyobbak, mint egyebütt; tehát ha az olcsóbb idegen munka termékei szabadon bejöhetnének, a mi drágább honi munkánk termékei leszorulnának a piacról." Ez a következtetés azonban nem vezethető le az előfeltevésből. Hogy érvényes legyen, két állítást kell felvenni: 1. hogy csekély munkabérek csekély termelési költségeket jelentenek és 2. a termelést csakis a költség határozza meg — vagy más szóval, hogy ha a kereskedelem szabad, mindenütt fognak termelni, ahol a legcsekélyebb költséggel termelhető. Vizsgáljuk meg e két állítást külön.

Ha a csekély munkabérű ország versenyben legyőzi a magas bérűeket, hogyan van, hogy bár az amerikai farmmunkás kétszeresét kapja az angol mezőgazdasági munkás bérének, az amerikai gabona mégis legyőzi az angolt? Hogyan van az, hogy bár a munkabérek általános színvonala itt magasabb, mint bárhol az egész világon, mindazonáltal exportáljuk drágán fizetett munkánk termékeit a kevésbé fizetett munkájú országokban? A védővámos felelet az, hogy az amerikai gabona a nagy munkabérek ellenére a gabonatermelés természeti előnyeinél fogva győzi le az angol gabonát; és hogy kivitelünk zöme olyan nyers terményekből áll, amelyekben a munkabér nem olyan fontos termelési költség, mivel ezek nem képviselnek annyi munkát, mint a feldolgozottabb termékek, amelyeket gyártmányoknak neveznek.

E válasz első része elismeri, hogy a munkabér nagysága nem az elhatározó elem a termelési költségben és hogy a csekély munkabérű ország nem termel szükségképpen olcsóbban, mint a magas bérű; míg ami a nyersebb és feldolgozottabb termékek között megvont különbséget illeti, világos, hogy ez olyanféle dolgok összehasonlításán alapul, mint az űrtartalom vagy súly, holott a felhalmozott munka egyetlen mértéke az érték. Egy font posztó több munkát képvisel, mint egy font gyapot, de ez nem igaz, amint egy dollár értékűről van szó. Hogy csekély súlyú posztó nagy súlyú gyapotért cserélhető ki, vagy kis térfogatú órák nagy tömegű búzáért, egyszerűen azt jelenti, hogy egyenlő mennyiségű munka nagyobb súlyokat vagy tömegeket fog előállítani az egyik dologból, mint a másikból; és hasonlóképpen egy bizonyos értékű gabona, érc, kő vagy fa kivitele pontosan épp annyi munkatermék kivitelét jelenti, mint amennyit ugyanolyan értékű csipke vagy díszműáru kivitele jelentene. Ha tovább vizsgálódunk, mindenütt azt látjuk, hogy nem igaz, mintha az alacsony bérű munka előnyt nyújtana a termelésben. Ha igaz lenne, mi az oka annak, hogy az ipar fejlődése nem volt rohamosabb az Egyesült Államok rabszolgatartó államaiban, mint a szabad államokban. Hogy van az, hogy Mexikó, ahol a peon1 munka havi négy-hat dollárért kapható, nem győzi le a mi sokkal jobban fizetett munkánk termékeit? Hogy van az, hogy Kína, India és Japán nem árasztják el a világot olcsó munkatermékeikkel? Hogy van az, hogy Anglia, ahol a munka jobban van megfizetve, mint a kontinensen, egész Európa kereskedelmében és iparában vezet? A tényállás az, hogy a csekély munkabér éppen nem jelent csekély termelési költséget, sőt annak ellenkezőjét. Az általános és nyilvánvaló igazság az, hogy az az ország, ahol a munkabérek a legnagyobbak, a legnagyobb megtakarítással termelhet, mert a munkások értelmessége, szelleme és képessége ott a legnagyobb; mert találmányokat és felfedezéseket ott tesznek leghamarább és ott értékesítik legkészségesebben. A nagy találmányokat és felfedezéseket, amelyek olyan rendkívül növelik a termelőképességet, mind olyan országokban tették, ahol a munkabér viszonylag nagy. Hogy csekély munkabérek rossz munkát jelentenek, jól látható, ahová csak nézünk. Féltucat bengáliai ács kell olyan munka elvégzésére, amelyet egy amerikai ács kevesebb idő alatt végez el. Kínában tartózkodó amerikaiak szinte ingyen kapnak szolgát, de annyi szolgára van szükségük, hogy azok többe kerülnek, mint az Egyesült Államokban; pedig azok a kínaiak, akiket Kaliforniában nagyban használnak háziszolgálatra és akkora bért kapnak, amilyenről nem is álmodtak Kínában, jó munkások. Ha elmegy az ember a High Bridge-hez, néhány ember felügyelete alatt olyan gépet lát, amely sok ezer lóerővel szivattyúzza fel egy kis folyó vizét New York városa számára, míg a Nílus mentén egyiptomi fellahokat látunk, amint vederszámra vagy hengerkerékkel merik a vizet. Mexikóban, havi négy vagy öt dollárnyi munka mellett, századokon át emberek hátán hozták felszínre az ezüstércet, akik nyomorúságos létrákon másztak fel; de amikor az ezüstbányászat Nevadában megkezdődött, ahol napi öt vagy hat dolláron alul munkást nem lehetett kapni, gőzerőt használtak. Oroszországban, ahol a munkabér nagyon csekély, még mindig sarlóval aratnak és cséplővel csépelnek, vagy lovakkal nyomtatnak, míg nyugati államainkban, ahol a munkabér az orosz bérekhez képest nagy, a gabonát géppel aratják, cséplik és zsákolják. Ha igaz lenne, hogy egyenlő munkamennyiség mindig egyenlő eredményeket hozna létre, az olcsó munka olcsó termelést jelentene. De ez kézzelfoghatólag valótlan. Az emberi izom ereje, valóban, nagyjában mindenütt egyforma és ha a munkabér lehetővé teszi, hogy jó testi erőben tartsa fenn magát, a rosszul fizetett munkás talán ugyanolyan fizikai erőt fejthet ki, mint a jól fizetett munkás. De az emberi izmok ereje, noha szükséges minden termeléshez, nem az első és leghatályosabb erő a termelésben. Az erő az emberi értelem, az emberi izmok pedig csak eszközök, amelyek által ez az értelem összeköttetésbe lép és hatalmába keríti a külső dolgokat, hogy a természeti erőket felhasználja és az anyagot kívánságainak megfelelően átalakítsa. Egy értelmes törpe faj, a szöcskénél nem erősebb izomzattal, sokkal több vagyont termelhetne, mint egy ostoba óriás faj, olyan erős izmokkal, mint az elefántéi. Már most, az értelmiség a jóllét fokától, a jóllét foka pedig a munkabértől függ. Ahol az embereknek nyomorúságos, nehéz és bizonytalan megélhetésük van, szellemi képességeik az állat színvonalára szállnak le. Ahol könnyebbek az életfeltételek, azok a tulajdonságok, amelyek az embert az állat fölé emelik és arra képesítik, hogy a külvilágot legyőzze és hatalmába kerítse, fejlődnek és terjednek. Így van az, hogy a munka hatékonysága ott a legnagyobb, ahol a munkásoknak a legjobb megélhetésük és a legtöbb szabad idejük van — vagyis ott, ahol a munkabérek a legnagyobbak. E nyilvánvaló tényekkel szemben hogyan érvelhetünk tehát az a hiedelem helyessége mellett, hogy az alacsony bérű országnak előnye van a termelésben a magas bérű országgal szemben? Ez nem tulajdonítható a vámvédelem tanításainak. Ez inkább egyike azoknak az álokoknak, amelyeket a védővámos rendszer csak felhasznál, semmint amelyért maga lenne felelős. Az emberek nem azért hiszik, mert védővámosok, hanem azért lesznek védővámosok, mert hiszik. És minden látszat szerint éppolyan erősen hiszik és alkalmilag éppolyan buzgón prédikálják az úgynevezett szabadkereskedők, mint a védővámosok. Bizonyítéka ennek a szabadkereskedelmi gazdasági írók az a jóslata, hogy ha a munkásegyleteknek sikerülne a munkabért felemelniük és a munkaidőt leszállítaniuk, ezzel tönkretennék Angliának az a képességét, hogy más nemzeteknek adja el javait, valamint az úgynevezett szabadkereskedők hasonló ellenvetései a munkások hasonló mozgalmai ellen az Egyesült Államokban. Az igazság azonban az, hogy az a felfogás, mintha a csekély munkabérek előny lennének egy ország termelésében, meggondolatlan következtetés abból a mindennapi tényből, hogy egy egyéni termelő számára előny csekély bérért munkást kapni. Igaz, hogy az egyéni termelő előnyt nyer, ha alkalmazottai bérét a rendes színvonal alá nyomhatja, vagy ha olyan munkásokat importálhat, akik olcsóbban dolgoznak és hogy így legyőzheti versenytársait, míg az a munkáltató, aki továbbra is nagyobb munkabéreket fizet, mint más munkáltató, csakhamar leszorul a piacról. De az semmiképpen sem következik, hogy az az ország, ahol a bérek kicsinyek, legyőzheti azt az országot, ahol a bérek nagyok. Mert a munka hatékonyságát, bár némileg az illető munkabérfizetésétől függ, sokkal inkább a jóllét, az értelmesség foka állapítja meg, valamint a belőlük következő szokások és módszerek. Ha az egyes munkáltatóknak sikerül a környezetében szokásos munkabérnél kevesebbért munkásokat kapnia, a nyert munka hatékonysága még nagyban függ a bértől. Azonban az olyan országnak, ahol az általános munkabér csekély, nincs hasonló előnye a többi országgal szemben, mert a munka általános hatékonyságának szintén csekélynek kell lennie.

Az az állítás, hogy a termelés inkább folytatható ott, ahol a munkabér csekély, mint ahol nagy, ugyanazon tévedés más formában, tisztán látható, hogy fogalomzavarból származik. Például Kalifornia első napjaiban gyakran mondták, hogy a munkabér csökkenése nagy jótétemény lenne az államra nézve, mivel a kisebb munkabérek arra képesítenék a tőkéseket, hogy az alacsonyabb minőségű kvarctelepeket is megmunkálnák, ami az akkor létező bérek mellett nem fizetődött volna ki. De világos, hogy pusztán a bérleszállítás nem eredményezte lenne a szegényebb bányák megmunkálását, mivel nem növelhette lenne a bányák kihasználására való munka- vagy tőkemennyiséget és ami rendelkezésre állt, azt inkább fordították volna a gazdagabb, mint a szegényebb bányákra, bármennyire is csökkentek volna a bérek. Azonban azt mondhatta lenne valaki, hogy az eredmény a tőkekamat növekedése lenne, ami így több tőkét hozna be. De nem is említve a munkások beköltözésére gyakorolt elrettentő hatást, egy pillanatnyi gondolkodás bebizonyítja, hogy a munkabérek ilyen csökkentése semmivel sem növelné a tőkekamatot. Növelné a bányatulajdonosok hasznát és a bányák többet jövedelmeznének. Ha eltekintünk a bányászati rendszer haladásától, vagy a termények értékében beálló változásoktól, természetesen a silányabb munkabérek együtt járnak a silányabb bányák kihasználásával, de nem azért, mintha a silányabb munkabérek okoznák a silányabb bányák kihasználását, hanem éppen megfordítva. Amint a dúsabb természeti kincseket lefoglalják és a termelés kénytelen magát olyan természeti kincsek kiaknázására szánni, amelyek ugyanolyan munkával kevesebbet eredményeznek, a munkabérek esnek. Azonban a tőkére nézve ez nem nyereség; és ilyen körülmények között nem is látjuk a kamat emelkedését. A nyereség azoknak jut, akik a természeti kincseket hatalmukba kerítették, és csak azt látjuk, hogy a föld értéke növekszik.

A munkabérek általános leszállításának bármely országban csak az lenne a hatása, hogy a vagyon megoszlása változnék. A termelt mennyiségből kevesebb jutna a munkásoknak és több azoknak, akik a termelés eredményeiben osztoznak, anélkül, hogy abban részt vennének. A kivitelben és behozatalban valószínűleg változások követnék a munkabérek leszállítását, az illető keresletben beálló változás következtében. A munkásosztály, kevesebbet keresvén, mint idáig, kénytelen lenne a fényűzést csökkenteni és talán silányabb táplálékon élni. A többi osztály, látván, hogy jövedelmük gyarapodott, drágább táplálékot használhatna és költségesebb fényűzési cikkeket keresne és nagyobb számmal mehetnének közülök külföldre és idegen országokban élhetnék fel a kivitelből származó jövedelmet, ami által természetesen a behozatal csökkenne. De az ilyen változásoktól eltekintve, az ország külkereskedelme ugyanolyan maradna. Az ország mint egész nem bírna több eladni valóval és nem vehetne többet, mint azelőtt. És kis vártatva jelentkeznék a bérek leszállításával járó elkerülhetetlen hatása a munka süllyedésének, a termelőképesség hanyatlása és úgy a kivitel, mint a behozatal esnék. Épp így, ha egy országban a munkabérek általánosan növekednének, ennek közvetlen következménye az lenne, hogy a vagyon megoszlása úgy változnék, hogy az összes termékből több jutna a munkásosztálynak és kevesebb azoknak, akik mások munkáján élnek. Az eredmény az lenne, hogy nagyobb lenne a kereslet az olcsóbb és kisebb a drágább fényűzési cikkek után. De a termelőképesség semmiképpen sem csökkenne; nem lenne kevesebb kivinni való, mint idáig, sem kevesebb képesség a behozatal megfizetésére. Ellenkezőleg, a tétlen osztályból némelyek olyan kicsinynek találnák jövedelmüket, hogy dolgozniuk kellene és így növelnék a termelést és amint a bérek emelkedésének hatása a nép szokásaiban és a termelési módszerekben megmutatkozna, a termelőképesség növekednék.

     Láttuk, hogy csekély munkabér még nem jelent csekély termelési költséget és hogy nagy munkabér korántsem hátrányos a termelésben, sőt valósággal előnyös. Ezzel megcáfoltuk azt az érvet, amely szerint a nagy munkabérek teszik szükségessé a vámvédelmet: rámutattunk az alapjául szolgáló első feltevés tarthatatlanságára. Érdemes azonban az érv második feltevését is megvizsgálni — hogy a termelést az előállítási költség határozza meg, úgy hogy egy kevesebb természeti előnnyel rendelkező ország nem termelhet, ha egy előnyösebb helyzetű ország szabadon versenyezhet vele. Mert, míg néha azt halljuk, hogy egy országnak azért van védelemre szüksége, mert nagy természeti előnyei vannak, amelyeket ki kell fejleszteni, máskor viszont azt halljuk, hogy a védelem azért szükséges, mert a népesség ritka, a tőke, a gépek vagy az ügyesség hiányzik, vagy mert az adó vagy a kamatláb1 nagy, vagy más okokból, amelyek esetleg igazi hátránnyal járnak.

De tekintet nélkül a vitatott előnyök vagy hátrányok valódiságára, a vámvédelem mint speciális érv megcáfolható, ha kimutatjuk, ami be is bizonyítható, hogy bármilyenek is legyenek előnyei vagy hátrányai a termelésben, egy ország mindenkor növelheti vagyonát a külkereskedelem által.

Ha két országot képzelünk, amelyek mindegyike, bármilyen okból, határozott hátrányban van a termelés némely ágában, amelyben a másiknak határozott fölénye van, világos, hogy a javak szabad cseréje egymás között kölcsönösen áldásos lesz mindkettőjükre, képessé téve az egyiket, hogy a saját hátrányát a másik előnyével pótolja ki, ahogy a vak és a béna tette az ismert mesében. A közöttük fennálló kereskedelem minden jószágból mindkét országnak többet juttat, mint amennyit ugyanakkora munkájuk eredményezne. Ez két munkás helyzetére emlékeztet, akik közül mindegyiknek bizonyos dolgokban nagyobb ügyessége van, mint a másiknak és akik együtt dolgozva, mindegyik annak a résznek szentelvén magát, amelyhez alkalmasabb, több mint kétszer annyit végezhetnek, mintha mindegyik külön dolgoznék.

De képzeljünk el két olyan országot, amelyek közül az egyik minden olyan termelési ágban előnyt élvezne, amelyre a két ország képes. Ha a kereskedelem köztük szabad lenne, vajon az egyik ország csak kivinne, a másik pedig csak behozna? Ez természetesen képtelenség lenne. Lehetetlenné tenné ez a kereskedelmet? Bizonyára nem. Hacsak a kevesebb előnnyel rendelkező ország lakói át nem költöznének a több előnnyel rendelkezőbe, a kereskedelem kölcsönösen kedvező hatása folytatódna. A nagyobb előnyű ország lakói a kisebb előnyűből azokat a termékeket hoznák be, amelyekben a két ország előnykülönbsége a legkisebb és kivinné azokat a termékeket, amelyekben a különbség a legnagyobb. E csere által mindkét nép nyerne. A szűkösebb ország elnyerné általa a gazdagabb ország előnyeinek egy részét és a gazdagabb ország népe is nyerne, mivel mentesülne azoknak a javaknak a termelése alól, amelyek előállítására a legkevésbé alkalmas, és tevékenységét azokra összpontosíthatná, amelyek előállítására a legalkalmasabb. Ez annak a két munkásnak a helyzetéhez hasonlítana, akik ugyanannak a mesterségnek minden részében eltérő ügyességűek — vagyis a képzett és a képzetlen munkás közötti különbséghez. Bár a tanult munkás a munka minden részét hamarább el tudja végezni, mint a tanulatlan, mégis lennének olyan részek, amelyeknél a nagyobb ügyesség előnye kisebb lenne, mint a többinél; és ha ezt a tanulatlan munkásra bízná, több időt fordíthatna azokra a részekre, amelyekben nagyobb ügyessége hatékonyabb, mint az előbbi esetben, úgy itt is mindketten nyernének az együttműködésből.

Így sem az előnyök, sem a hátrányok nem okolják meg a kereskedelem korlátozását.2 A kereskedelem mindig mindkét fél javára szolgál. Ha nem így lenne, nem lenne ösztönzés annak űzésére.

És így csak újból láthatjuk annak a védővámos állításnak a tévedését, hogy ha több munkába is kerül saját országunkban egy tárgy előállítása, mint egyebütt, nem fogunk veszíteni az idegen termék kizárása által, ha nagyobb árt is fizetünk a honi termékért. A munkatermékek kicserélése nem az abszolút, hanem a viszonylagos termelési költségek közti különbségtől függ. A javak jövedelmezően küldhetők olyan helyekről, ahol több munkába kerülnek, olyan helyekre, ahol kevesebbe kerülnek, feltéve (és ez az egyetlen eset, amikor egyáltalán elküldetnék), hogy még nagyobb munkaköltségi különbözet áll fenn azoknak a javaknak a tekintetében, amelyeket az első ország még kíván szerezni.

Így a tea, amelyre Horace Greeley szeret hivatkozni, mint amely termelés előnyösen honosítható meg az Egyesült Államokban terhes adó által, az Egyesült Államokban kétségtelenül kevesebb munkával lenne termelhető, mint Kínában, mert a tengerparton való szállításnál, a csomagolásnál stb.-nél sokat takaríthatnánk meg a kínai rendszerrel szemben. De vannak egyéb dolgok, például az ezüstbányászat, a petróleumfinomítás, a posztószövés, az óragyártás, amelyekben a kínaiakkal szemben való előnyünk sokkalta nagyobb, mint a teatermelésre nézve. Ezért, ha e dolgokat termeljük és közvetlenül vagy közvetve kínai teáért elcseréljük, a hosszú szállítás ellenére is ugyanazzal a munkával több teát kapunk, mint amennyit kapnánk, ha magunk termelnénk teánkat.

Gondoljuk csak meg, hogy ez az elv, vagyis, hogy a javak kicserélését a javak viszonylagos, de nem abszolút termelési költsége irányítja, mennyire illik abba az érvelésbe, hogy a védővámok a honi adózás miatt szükségesek. Természetesen igaz, hogy egy, a termelés bármely ágára kivetett speciális adó ez ágra hátrányos, hacsak hasonló adó nincs kivetve a hasonló termékek behozatalára. De nem igaz az olyan általános adókról, amelyek a termelés valamennyi ágára egyaránt nehezednek. Mivel az ilyen adózás nem változtat a termelési ágak viszonylagos jövedelmezőségén, nem csökkenti a viszonylagos ösztönzést azok űzésére nézve, és valamely külön termelési ágat védelmezni az általános adózás alóli kivétel által az idegen versennyel szemben egyszerűen annyi, mint azoktól, akik ez ágakat űzik, a köztetherből rájuk eső részt leverni.

Az amerikai védővámok kedvenc állítása, vagyis inkább csak volt (mert egykor sokkal többet hallottuk, mint most), hogy a szabadkereskedelem jó a gazdag országoknak, de rossz a szegényeknek — hogy arra képesít egy fejlettebb iparú országot, hogy megakadályozza az ipar fejlődését más országokban és hogy ez országot magának adófizetőivé tegye. De abból az elvből, amely, mint láttuk, a nemzetközi cseréket okozza és irányítja, következik, hogy bármely országra nézve, ha valamely termelésben való hátránya miatt külkereskedelmét korlátozza, ezzel megakadályozza e hátrányoknak azt az enyhítését, amely éppen a külkereskedelem következménye lenne. A szabadkereskedelem önkéntes kereskedelem. Csak úgy űzhető, ha mindkét fél hasznára van és mint a két fél, úgy két ország közül is a szabadkereskedelem viszonylag előnyösebb a szegény és fejletlen országra, mint a gazdag és virágzó országra nézve. A kereskedelem megkezdése Robinson Crusoe és az egész világ között mindkét félre nézve előnyös lenne. De viszonylag az előny sokkal nagyobb lenne Robinson Crusoera, mint az egész világra nézve.

Van egy olyan csoportja az amerikai védővámosoknak, akik megengedik, hogy a szabadkereskedelem magában véve jó, de akik azt mondják, hogy nem fogadhatjuk el addig nyugodtan, míg valamennyi többi nemzet el nem fogadta, vagy míg valamennyi nemzet el nem érte a mi műveltségi fokunkat; vagyis amint néha mondják, míg a millennium el nem jött és az emberek megszűntek saját érdekeikért, mint a másokéival ellenkezőkért, küzdeni. És ugyanígy a brit védővámosok is a „Fair Traders" nevet vették fel. Nem tagadják többé a szabadkereskedelem lényegében való jóságát, de azt vitatják, hogy míg a többi ország védővámokat tart fenn, Nagy-Britanniának önvédelemből szintén védővámos tarifát kell fenntartania, legalább olyan országokkal szemben, amelyek vonakodnak a brit terményeket szabadon bebocsátani.

Azt a tévedést, amely a vámvédelem melletti amerikai érveknek alapja, már az előbbi fejezetben megvizsgáltuk — azt a tévedést, vagyis azt, hogy egy alacsony bérű ország legyőzheti a magas bérű országot; de belevegyül ebbe az a felfogás is, amelyre a brit „fair trader"-ek is hivatkoznak — az a felfogás, hogy a vámok eltörlése valamely országban nem annak népének válik előnyére, hanem a többi ország népének, amelyek így szabadon hozzáférhetnek annak piacához. „Az a tény, hogy a brit gyárosok a mi védővámos tarifánk eltörlésére törekszenek, nem bizonyítja-e, hogy fenn kell tartanunk?", kérdik az amerikai védővámosok. „Nem öngyilkos politika-e az idegeneket szabadon piacunkra bocsátani, míg ők bennünket kizárnak az övéikről?", kiáltják a brit „fair trader"-ek.

Mindezek a fogalmak annak a tévedésnek formái, hogy kivinni jövedelmezőbb, mint behozni, azonban olyan elterjedtek és befolyásosak, hogy helyén való lesz néhány szót fordítani rájuk. Egy vám közvetlen hatása annak a népnek a megszorítása, amely kivetette. Az idegenek kereskedelmi szabadságát csak annyiban rövidíti meg, amennyiben a polgároké meg van rövidítve. Amennyiben az idegeneket illeti, csak közvetve érinti ezek kereskedelmi szabadságát azzal a bizonyos országgal szemben, míg annak az országnak a lakói számára az egész világgal űzött kereskedelem szabadságának megrövidítését jelenti. Mivel a kereskedelem kölcsönös nyereséget foglal magában, igaz, hogy bármely megszorításnak, amely az egyik felet a kereskedelemben megakadályozza, bizonyos mértékben a másik félre is károsan kell hatnia. De az a közvetett kár, amelyet egy védővámos tarifa a többi országnak okoz, megoszlik és csekély ahhoz a kárhoz képest, amelyet a kivető nemzetnek közvetlenül okoz.

Például a vasra sokáig fenntartott vám, amellyel visszatartottuk népünket attól, hogy termékeit brit vasra cserélje, kétségtelenül csökkentette kereskedelmünket Nagy-Britanniával. Hatása azonban sokkal károsabb volt az Egyesült Államokra, mint Nagy-Britanniára. Míg a mi kereskedelmünket feltétlenül csökkentette, Nagy-Britanniának csak velünk való kereskedelmét csökkentette. Amit Nagy-Britannia a velünk folytatott kereskedelem visszaesésével elveszített, azt más piacokon később egészében visszanyerte. Mert a vasra és vasércre kivetett vám, valamint az egész rendszer, amelynek ezek részei voltak, annyira megemelte az amerikai termékek árát, hogy Nagy-Britanniának juttatták a világ szállítóiparának nagyobb részét, amire nézve mi voltunk fő vetélytársa, továbbá kezére játszották Dél-Amerika kereskedelmét és más országokét, amelynek, csupán ezért, legnagyobb része nekünk jutott volna.

És hasonlóképpen, ha bármely nemzet azért szorítja meg saját polgárai kereskedelmi szabadságát, mert más nemzetek is megszorítják a maguk polgáraikét, az olyan politika lenne, mint a közmondás szerint „az arc bosszantására leharapni az orrt". Más nemzetek megkárosíthatnak bennünket olyan adók kivetése által, amelyeknek eredménye az, hogy saját polgáraik szegényebbek lesznek, mert mint e világ polgárainak, valódi érdekünk az, hogy e világ összes többi polgárai gazdagok legyenek. De így egy más nemzet sem károsíthat bennünket annyira, mint ahogy mi károsítanók magunkat, ha hasonló vámokat vetnénk ki saját magunkra táplálóként. Tegyük fel, hogy egy farmer, akinek javított fajtájú burgonyája van, megtudja, hogy szomszédjának olyan jobb minőségű búzája van, amelyet ha elvetne, holdanként sok bushellel teremne többje. Természetesen lehet, hogy elmegy szomszédjához és cserébe kínál neki ültetni való burgonyát vetőmagnak való búzáért. De ha a szomszéd, bár hajlandó lenne búzát eladni, vonakodnék a burgonyát megvenni, nem lenne-e bolond a mi farmerünk, ha kijelentené: „Mivel nem akarod megvenni az én jobb burgonyámat, én sem veszem meg a te búzádat!" Nem lenne-e nagyon ostoba bosszú számára, ha tovább is rosszabb magot vetne és rosszabb termést kapna?

Vagy tegyük fel, hogy az emberiségtől távol, egy féltucat ember úgy lakik és él, hogy kölcsönösen alkalmuk nyílik egymással termékeiket kicserélni. Tegyük fel, hogy öten valami különös babona következtében, ha valamit cserébe kapnak, annak felét elégetik, mielőtt a másik felét haza vinnék. Ez közvetve a hatodik embernek kárára lenne, mivel így saját vagyonukat kisebbítve, öt szomszédja azt a képességet is kisebbíti, hogy vele kereskedjék. De segítene-e magán, ha azt mondaná: „Mivel ez az öt bolond makacsul elégeti annak a felét, amit cserébe kap, nekem is követnem kell példájukat önvédelemből és el kell égetnem annak a felét, amit kapok?" A dolgok természete és rendje e világban, amelyben egynéhány évre vagyunk, olyan, hogy senki sem tehet sem jót, sem rosszat csak a maga számára. Senki sem szabadulhat környezete befolyásától és mondhatja: „Amit mások tesznek, számomra semmi"; sőt azt sem mondhatja senki: „Amit én teszek, semmi a többiekre nézve". Azonban a dolgok iránya olyan, hogy aki jót tesz, maga nyer általa legtöbbet és aki rosszat tesz, mindenkinél inkább magának árt. És akik azt mondják, hogy egy nemzet keresztül-kasul rossz politikát fogadjon el, mert más nemzetek is elfogadták, éppolyan oktalanok, mint akik azt mondják: Hazudjál, mert mások hazugok; ne dolgozzál, mert mások restek; utasítsd vissza a tudományt, mert mások tudatlanok.

Lábjegyzetek


	
Az Egyesült Államokban a Nagy-Britanniában levőből nagyobb kamatláb legújabb időkig egyike volt a főokoknak, amiért az amerikai védővámosok nagy vámokat követeltek. Most nemigen halljuk erről, mióta a kamatláb New Yorkban csak akkora, mint Londonban, ha ugyan nem kisebb, de azért nem hallunk kevesebbet a vámvédelem szükségességéről. Aligha kell e vitában a kamat természetéről és törvényéről tárgyalnom, amely tárgyat a Progress and Poverty-ben vizsgáltam meg. Azonban érdemes annyit megjegyeznem, hogy a nagy kamatláb, ahol nem a biztosság hiányából következik, korántsem tekinthető hátránynak, sőt inkább a termelés aktív tényezőinek (a munka és tőke) nagy jövedelméből — amely jövedelem csökkenik, ha a földjáradék emelkedik és a földtulajdon nagyobb részét kapná terméküknek, hogy megengedje a munkának és tőkének a termelést. ↩



	
Tényleg véve, nincs ország, amelynek a termelés összes ágaira nézve fölénye lenne. Azok a körülmények, amelyek a lakható föld egy részét bizonyos termelésre nézve alkalmasabbá teszik, alkalmatlanná teszik a többire nézve és ami hátrány a termelés bizonyos nemére nézve, általában előny a többire nézve. Még az esőhiány is, amely a föld némely részét hasznavehetetlenné teszi az emberre nézve, ha feltalálás által a napsugarak erejét sikerül közvetlenül felhasználni, lehetséges, hogy a termelés bizonyos ágaira nézve különösen előnyösnek fogják találni. Azok az előnyök és hátrányok, amelyek a népesség változó sűrűségéből származnak, az ipar formáinak fejlettsége stb. szintén igen viszonylagosak. A termelésben való előnyök közül a legpozitívabb — amely legbiztosabban nyújt fölényt az összes ágakban — az, amely a közértelmességből származik, amely a nép tömege kényelmének és szabad idejének növekedésével, vagyis a munkabér növekedésével együtt nő. ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Az angol védővámosok, legalább a XIX. századon keresztül, küzdöttek a mezőgazdaság védelméért, és a gabonavámok eltörlése 1846-ban Waterloojuk volt. A kontinensen is főként a mezőgazdaságról vélik, hogy védelemre szorul, és különös erőfeszítéseket tettek a német sertés védelmére, annyira menve, hogy amerikai versenytársait ki is zárták. De az Egyesült Államokban a vámvédelem legkedveltebb érve az volt, hogy szükséges az ipar létesítésére, és a vámvédelemben uralkodó amerikai eszme az, hogy ez az iparfejlesztés módja. Tényleg azonban az amerikai vámvédelem nem szorítkozott az iparra, sőt nem haboztak olyan vámokat sem kivetni, amelyek által a nyersanyagok ára emelkedvén, épp ellenkezője történt az iparpártolásnak. Abban az általános marakodásban, amely a védővámos rendszerből következett, minden érdek, amely védelemre képes és elég hatalmas, hogy a kongresszusi klikkeket számbavételre kényszerítse, a védelemből kisebb-nagyobb részt biztosított saját számára — amely rész nem alapul a szükségletek vagy érdemek valamely bázisán, hanem a szavazatok számán, amelyek fölött rendelkezik. Így a gyapjút, amelynek termelése egyike a legprimitívebb foglalkozásoknak, amely még a föld feltörését is megelőzi, nagy vámokkal védték, noha bizonyos minőségű idegen gyapjúfajtákra az amerikai gyapjúszövetgyárosoknak szükségük van, akik e vámok által az idegen gyárosokkal való versenynél hátrányban vannak. Hasonlóképpen a vasérc is védelemben részesült, noha az amerikai acélgyárosoknak az amerikai vasércet idegen vasérccel kell keverniük és ezt a nagy vám ellenére is be kell hozniuk. Épp így védték a rézércet is, az amerikai gyárosok, valamint az összes iparágak kárára, amelyekben a réz szerepel. Így védték a sót is, noha elsőrendű szükségleti cikk, amelyet nagy mennyiségben használnak olyan fontos termelési ágakban, mint a hús és hal konzerválása és az ipar számos ágában szerepel. Így védték a fát is, ipari fontossága ellenére, valamint mindazok tiltakozása ellenére, akik erdővidékeink gyors letarolásának következményeit tanulmányozták. Így védték továbbá a kőszenet, bár az ipar számos ágában az olcsó tüzelőszer elsőrendű fontosságú. És így tovább, az egész listán keresztül.

Az efféle vámvédelem az ipar egyenes elbátortalanítása. Ez azonban egyetlen termelési ágat sem támogat valóban, mivel hatása nem az, mintha bármiféle termelést is jövedelmezőbbé tenne, hanem csak azoknak a földeknek vagy bányáknak az árát növeli, ahonnan e nyersanyagok előkerülnek. Azonban mindazon ipari elbátortalanítások ellenére, amelyekre a felhozott esetek csak példák, a vámvédelmet mégis azzal védik, hogy az iparhoz szükséges és azt állítják, hogy az amerikai ipar fejlődése e védelem eredménye. Olyan sokáig és olyan hangosan folytatták az érvelést, hogy manapság népünk elhiszi, amit a védővámos írók és szónokok állandóan hangoztatnak, hogy vámvédelem nélkül semmiféle fontosabb ipart sem űznének most az Egyesült Államokban és hogyha a vámvédelmet eltörölnék, az egyetlen termelési ág, amelyet e nagy ország folytatna, mezőgazdasági cikkek termelése lenne az európai kivitel számára. Hogy annyian elhiszik ezt, az csak ékes bizonyítéka annak a hajlamunknak, hogy elfogadjunk mindent, amit folytonosan a fülünkbe zúgnak. Mert hogy egyes iparágak minden vámvédelem nélkül fejlődnek és hogy védelmi tarifánk csak gátolja és károsítja azokat, mindez a továbbiakban úgy az általános elvek, mint a közismert tények alapján kimutatható. De először is, hadd hívjam fel a figyelmet arra a fogalomzavarra, amely némi hihetőséget ad annak a felfogásnak, hogy az ipart „pártolni" kell. Ipar akkor fejlődik, ha a népesség növekszik és a tőke felhalmozódik, és a termelés természetes rendje szerint, olyan országokban a legfejlettebb, ahol a népesség sűrű és a vagyon nagy. Ez összefüggést látva, könnyű azt nézni oknak, ami valóságban okozat és azt képzelni, hogy az ipar okozza a népsűrűséget és a vagyont. Lényegében ez az az érvelés, amelyet az Egyesült Államok népe előtt attól az időtől fogva hangoztatnak, mióta nemzetté lettünk, egészen a mai napig. Az iparos országok mindig gazdag országok. Azok az országok, amelyek csak nyersanyagokat termelnek, mindig szegények. Tehát, ha gazdagok akarunk lenni, iparral kell bírnunk és hogy iparunk legyen, pártolnunk kell azt. Sokak előtt ez az érv hihető; kivált mert az iparnak e „pártoló" adóit rendszerint úgy hajtják be, hogy fizetésüket nem veszik észre. De éppolyan helyes érveléssel állhatnék a kis Jamaica város népe elé, amelynek közelében élek most, hogy egy színházat segéllyel támogasson.1 Azt mondhatnám nekik: „Minden nagy városnak vannak színházai és minél több színháza van, annál nagyobb a város. Nézzétek New Yorkot! New Yorknak több színháza van, mint Amerika bármely városának és következőleg Amerika legnagyobb városa. Philadelphia áll legközelebb színházai számát és nagyságát tekintetében New Yorkhoz és ezért népessége és gazdagsága tekintetében is. Így, az egész országon keresztül, ahol csak nagy és szép színházak láthatók, nagy és virágzó városok is vannak, míg ahol színházak nincsenek, a városok kicsinyek. Csoda-e, hogy Jamaica olyan kicsiny és olyan lassan fejlődik, amikor egyáltalán nincs színháza? Az emberek nem szívesen települnek le ott, ahol nem mehetnek alkalmilag színházba. Ha azt akarjátok, hogy Jamaica virágozzék, neki kell látni egy színház építésének, amely nagy népességet fog odavonzani. Nézzétek Brooklynt. Brooklyn csak kis parti falu volt, mielőtt lakosai színházat kezdtek építeni és nézzétek, mióta megkezdték, mekkora város lett Brooklynból." Érvelésemet ahhoz téve hasonlóvá, amelyet a republikánus párt 1884-ben intézett az amerikai választókhoz elnökválasztáskor, áttérnék azután a „statisztikára", rámutatnék arra a tényre, hogy amikor a színielőadások megkezdődtek az országban, a népesség egy milliót tett ki; hogy teljesen híjával volt a vasutaknak és hogy egy mérföldnyi távíróvonala sem volt. Akkora volt haladásuk a színházak létesítése óta, hogy az 1880-i cenzus szerint 50,155.783 lakosunk, 97.907 mérföldnyi vasútunk és 291.212⁹/₁₀ mérföldnyi távíróhálózatunk van. Vagy még nagyobb részletekbe mehetnék, mint némely védővámos „statisztikus" szokta tenni. Felvehetném minden New York-i színház épülésének idejét, közölném a város akkori népességét és vagyonát és azután statisztikai adatokat nyújtanék a néhány évvel későbbi népességről és vagyonról, kimutatnám, hogy mindegyik színház építését a népesség és vagyon növekedése követte. Rámutatnék, hogy San Franciscónak nem volt színháza, míg az amerikaiak oda nem jöttek és ezért csak tengődő falu volt; hogy a jövevények azonnal színházakat építettek és többet költöttek azok fenntartására, mint a világ bármely népe, minek következménye San Francisco csodálatos felvirágzása volt. Azt is kimutathatnám, hogy Chicago, Denver és Kansas City, amelyek valamennyien jó színház-városok, híresek gyors fejlődésükről, és mint New Yorknál, statisztikailag bizonyíthatnám itt is, hogy minden egyes színház építését, amely e városokban van, a népesség és vagyon növekedése követte.

Azután, a védővámos szokás szerint, áttérnék a történelmi bizonyításra, hivatkozhatnék arra a tényre, hogy tudomásunk szerint Ninivének és Babilonnak nem volt színháza és teljesen elpusztultak; áttérnék arra, hogy a régi görögök hogyan szerették a közköltségen rendezett színielőadásokat és ezért voltak nagyok a művészetben és harcban; rámutatnék, hogy a rómaiak még a görögöknél is tovább mentek a színház pártolásában és közköltségen a világ legnagyobb színházát építették és hogyan lett Róma a nemzetek urává. És hogy bizonyításomat széppé és hatásossá tegyem, talán átcsaphatok a költészetbe, Byron sorait idézve:


When falls the Coliseum, Rome shall fall;
And when Rome falls — the world!



Ezután hivatkoznám arra a tényre, hogy a rómaiak minden meghódított provinciában színházakat létesítettek, ami magyarázata annak a feltűnő könnyűségnek, mellyel műveltségüket elterjesztették és a meghódított provinciákat nagy birodalmuk szerves részeivé tették; rámutatnék arra, hogy e színházak hanyatlása és a római hatalom és műveltség süllyedése egybeesnek; és hogy a színházak fényének kialvása a középkor éjét vonta maga után. Miután kissé elidőznék annak a kornak a durvaságán és tudatlanságán, amikor nem voltak színházak, diadalmasan mutatnék rá a modern műveltség kezdetére, mint amely egyidejű a misztériumok és udvari álarcos játékok színimulatságának újjáéledésével. És bizonyítván, hogy e színijátékokat hogyan támogatták mindig a szerzetek, municípiumok vagy fejedelmek és hogy miként váltak azok a helyek, ahol játszani kezdtek, nagy városokká, dicsőíthetném annak bölcseségét, hogy „pártolták a zsenge színügyet". Azután az a tény által, hogy az angol színészek a legújabb időkig Ő Felsége szolgáinak címezték magukat és hogy a Lord Chamberlainnek még máig is rendelkezési joga van az angol színpadon és engedélyeznie kell a színdarabokat, mielőtt játszanák, kimutatnám, hogy Anglia nagyságának alapja a zsenge színügyek pártolásának nemzeti rendszere.

Visszatérve saját korunkra, felhívnám a figyelmet arra, hogy Páris, ahol a színházakat még mindig szubvencionálják és a színészek még mindig az államkincstártól húzzák fizetésüket, a világ divat- és művészetbeli fővárosa, folyton gyarapodik népességben és vagyonban, noha ugyanazon ország egyéb részei, amelyeknek nincsenek szubvencionált színházaik, vagy stagnálnak, vagy hanyatlanak. És végül rámutathatnék a mormon vezetőemberek ügyességére, akik a Salt Lake első benépesítésekor tágas színházat építettek és akiknek kisded faluja a vad rengetegben, amely akkor alig volt olyan nagy, mint Jamaica, a színházépítés óta népes és szép várossá lett. És méltatlankodva kérdezném, vajon Jamaica erényes népe eltűrné-e, hogy a gonosz többnejűségben élők túltegyenek rajta?

Ha az ilyen érvelés nem is bírná rá a jamaicaiakat, hogy a „színpártolás" kedvéért megadóztassák magukat, nem lenne-e ez az érvelés legalább is olyan logikus, mint az, amellyel az amerikai népet rávették, hogy az ipar pártolásáért megadóztassa magát? Az igazság az, hogy az ipar épp úgy, mint a színházak, okozata, nem pedig oka a népesség és vagyon gyarapodásának. Ha egy zsebórát, könyvet, gőzgépet, rövidárút, vagy bármely olyan termelési ág termékét vesszük, amelyet iparnak nevezünk és nyomon követjük, hogy hogyan alakult át az a nyersanyag, amelyből készült és amely a természetben található, befejezett formává, azt látjuk, hogy bármely ipari termelés űzéséhez sok egyéb termelési ágra van szükség. Hogy egy ilyen iparág szabadon használhassa a többi termelési ág termékeit, egyik alapfeltétele sikeres űzésének. Alig kevésbé fontos a rokon termelési ágak létezése, amelyek elősegítik a nyersanyaggal való gazdálkodást és felhasználják a melléktermékeket, vagy megkönnyítik a nyersanyag vagy munkaerő előteremtését avagy a termékek eladását és szétosztását. Ez az oka annak, hogy a bonyolultabb termelési ágak miért törekszenek bizonyos határok között a lokalizációra, úgy hogy egy bizonyos kerület valamely iparágban híressé válik anélkül, hogy erre a föld, a klíma, a nyerstermények vagy a nép jelleme észrevehető okot szolgáltatna, míg a kerület más része más iparágban válik híressé. Így Massachusettsnek azokon a részein, ahol a csizma- és cipőgyártást nagyban űzik, azt látjuk, hogy ilyenféle különbségek, mint szögelt és varrott, férfi és női, durva és finom áruk jellemzik a különböző városok iparát. És minden jelentős városban láthatjuk azt a hajlandóságot, hogy a különböző foglalkozási ágak rokonágaikkal egy helyt csoportosuljanak. Ezzel a területi összpontosulással együtt jár az is, hogy az ipar ott jelenik meg, ahol a népesség növekszik. Ezt a törekvést nemcsak a szállítás nehézsége és költsége okozza, hanem az ízlésbeli és a kereslet egyéniségében rejlő különbség. Például sokkal kényelmesebb és megnyugtatóbb számomra, ha egy csónakot akarok készíttetni, ha ott készíttethetem, ahol beszélhetek a hajóáccsal és ellenőrizhetem készítési módját; vagy ha egy kabátot akarok csináltatni, ott jobb, ahol próbálhatom; ha egy könyvet akarok nyomatni, ott jobb, ahol bármikor olvashatom a korrektúrát és beszélhetek a nyomdásszal. Sőt a foglalkozásoknak ez a viszonya, amelynek révén bizonyos foglalkozások megtakarításra vezetnek, mellyel ismét más foglalkozások üzethetnek, nemcsak azt okozza, hogy az egyik foglalkozás virágzása előkészíti az utat a többinek, hanem valósággal sietteti megalakulásukat. Az ipar fejlődése evolúciós folyamat, amely a népesség növekedésével és a társadalom haladásával karöltve jár, amelyben az egyszerűbb iparágak járnak elöl, amelyek alapul szolgálnak a bonyolultabbaknak.

Annak oka, hogy az újonnan telepített országok nem űznek ipart, az, hogy az iparcikkeket olcsóbban szerezhetik — azaz kevesebb munkával —, mintha gyártanák azokat. Valamint a farmer, bár van kőrisfája házhelyén, belátja, hogy olcsóbb rá nézve, ha vesz egy kocsit, mintsem hogy maga csinálja, vagy ha javításra szorul, jobb, ha a bognárhoz viszi, mintsem hogy maga próbálkozzék meg vele, épp úgy egy újonnan és gyéren benépesített országban esetleg kevesebb fáradságba kerül a javakat nagy távolságról hozatni, mint azokat előállítani, még ha a termelésükhöz szükséges összes természeti előnyük meg is van.

Valamely gyáripar űzéséhez szükséges feltételek nem csupán természeti feltételek. Az éghajlatnál, talajnál és ásványi kincseknél is fontosabbak a szükséges segédiparágak és a nagy kereslet. A gyártás ugyanazon dolog nagy mennyiségben való termelését jelenti. Az ügyesség fejlődése, a gépek és javított termelési módok használata csak akkor lehetséges, ha ugyanazon termékből nagy mennyiséget kívánnak. Ha minden kis közösségnek magának kell előállítania valamennyi dologból a keresett kis mennyiséget, ezek csak kezdetleges és pazarló módon termelhetők. Ha azonban a kereskedelem lehetővé teszi, hogy e dolgokat nagyobb mennyiségben termeljék, ugyanaz a munka hatékonyabbá válik, és a különböző szükségleteket jobban ki lehet elégíteni.

A vadak kezdetleges termelési rendszere inkább az elszigeteltségnek, mint a tudatlanságnak tulajdonítható. Egy puska és a hozzá való muníció segítségével egy ember több vadat ölhet meg, mint íjjal és nyíllal, de ha valakinek magának kellene a természet szolgáltatta nyersanyagból fegyvereit előállítania, egész élete alatt aligha készíthetne egy puskát, még ha értene is a fegyverkovácssághoz. Amíg nincs nagyszámú ember, akit fegyverrel és munícióval kell ellátni, és az anyagokat, amelyekből ezek készülnek, nem lehet a nagyüzemi termelés megtakarításával előállítani, addig az előállításhoz szükséges munkát tekintve a legjobb fegyver az íj és a nyíl, nem pedig a lőfegyver. Acélbárddal kevesebb munka árán vágható ki egy fa, mint kőbaltával. De aki maga kénytelen baltáját elkészíteni, sok fát kivághatna kőbaltájával azalatt, amíg acélbárdot készítene az ércből. Mosolygunk a vadakon, akik egy tőrért vagy rézüstért szívesen adnak számos értékes prémet. Számunkra az ilyen cikkek csekély értékűek, mert nagy mennyiségben készülnek, így az egy darabra fordított munka nagyon kevés; ha azonban kis mennyiségben készülnének, ahogyan a vadak csak így állíthatnák elő őket, sokkal több munkába kerülnének, mint a prémek megszerzése. Azok az emberek, akik úgy el lennének szigetelve, mint a vadak, még ha a civilizált termelés eszközeinek és módszereinek teljes ismeretével rendelkeznének is, kénytelenek lennének visszatérni a vadak kezdetleges eszközeihez és módszereihez.

A vadak közé települő művelt emberek nagy fölénye abból fakad, hogy olyan eszközök és fegyverek birtokában vannak, amelyeket csak a társadalom fejlettebb állapota tesz előállíthatóvá; továbbá kapcsolatban maradnak a hátrahagyott, sűrűbb népességgel, és a kereskedelem révén saját javukra fordíthatják egy fejlettebb társadalom ipari fölényét. Ha az első amerikai gyarmatosok képtelenek lettek volna a szükséges javakat Európából behozni és így felhasználni Európa termelésének nagyobb fejlettségét, csakhamar rá lettek volna utalva a vadak szerszámaira és fegyvereire. És ez esett volna meg az összes új telepekkel, amelyek a mi népünk nyugat felé való költözésekor alakultak, ha a sűrűbb népességgel való kereskedelemtől elvágattak volna.

Az új országokban olyan kezdetleges termelési ágak hozzák viszonylag a legnagyobb jövedelmet, amelyek a természetből élelmiszereket és az iparhoz való nyersanyagot állítják elő. Ennek oka az, hogy a kezdetleges termelési ágaknál nem szükségesek olyan költséges szerszámok és készülékek, sem sok más termelési ág közreműködése, valamint a nagyban való termelésnek sincs olyan nagy fontossága. Ezért az új országok lakossága munkájáért a legnagyobb hasznot akkor kapja, ha azt a kezdetleges termelési ágakba fekteti és ha termékeit a magasabb rendű termelési ágakéiért cseréli el, amelyeket leginkább a sűrűn lakott helyekről lehet szállítani.

Amint a népesség növekszik, fokozatosan jön létre az az állapot, amikor a magasabb rendű vagy bonyolultabb termelési ágak létesülhetnek, azok keletkezvén először, amelyekben a természeti viszonyok különösen kedvezőek, amelyek termékeit leginkább keresik és amelyek legkevésbé bírják el a szállítást. Így egy olyan országban, ahol értékes erdők vannak, faipar hamarább fog keletkezni, mint olyan ipar, amelyben különös előny nincs. A téglagyártás meg fogja előzni a porcellánét, az ekegyártás a késekét, előbb fognak csinálni ablaküvegeket, mint távcsőhöz való lencséket és durvább ruhaszöveteket, mint finomakat.

De noha általánosságban leírhatjuk azokat a feltételeket, amelyek az ipar természetes rendjét meghatározzák, e körülmények olyan sokfélék és egymásra való hatásuk és visszhatásuk olyan bonyolult, hogy senki sem jósolhatja meg pontosan, hogy milyen lesz egy adott közösségben a fejlődésnek a természetes rendje, vagy hogy amikor lesz jövedelmezőbb egy dolog gyártása, mint behozatala. Ezért bizonyos, hogy a törvényhozás beavatkozása ártalmasnak fog bizonyulni, és az ilyen kérdéseket a korlátlan magánvállalkozásra kell bízni, amely a közösségre nézve ugyanaz, ami az emberre nézve az öntudatlan vitális tevékenység. Ha elérkezett egy iparág létesítésének ideje, amelynek kedvező természeti feltételei vannak, a létesítés előmozdítását célzó behozatali korlátozások fölöslegesek. Ha pedig ez az idő el nem érkezett, az ilyen megszorítások csak elterelik a munkát és tőkét azokból a termelési ágakból, amelyekben a jövedelem nagyobb, olyanokba, ahol a jövedelemnek kisebbnek kell lennie és így csökkentik a vagyon összes termelését. Valamint világos, hogy ha egy új gyarmat lakosságát megakadályoznák az iparilag fejlettebb országokból való behozatalban, ezzel sok olyan dologtól fosztanák meg, amelyet maga valószínűleg nem állíthatna elő, éppolyan világos, hogy a behozatal megakadályozása szükségképpen hátráltatja a honi termelés egyenletes fejlődését. Lehetséges, hogy az egy vagy néhány iparágra fordított vámvédelem néha sietteti azok kifejlődését, az összes termelés növekedésének rovására; de amikor vámvédelemben megkülönböztetés nélkül minden vámvédelemben részesülni képes termelési ág tényleg részesül, mint az Egyesült Államokban és amilyen az elkerülhetetlen tendencia mindenütt, ahol csak a vámvédelem megindul, az eredmény szükségképpen nemcsak a termelés általános fejlődésének elakadása, hanem még azon termelési ágak fejlődésének elakadása is, amelyeknek érdekében a vámvédelmet leginkább sürgetik, mert megdrágulnak a felhasznált termékek, a hozzájuk kapcsolódó rokon termelési ágakat pedig visszaszorítják.

Ha azt véljük, mint a védővámosok szokták, hogy feltétlenül megtakarítás következik abból, ha a termelőt és fogyasztót „a térben összehozzuk", azt véljük, hogy a dolgok éppolyan jól termelhetők egyik helyen, mint a másikon és hogy a csere nehézségét egyedül a távolság határozza meg. A valóság ellenben az, hogy a javak gyakran egyik helyen könnyebben termelhetők, mint egy másikon, hogy kevesebb munkába kerül azoknak nagy távolságról való hozatása, mint a helyszínén való termelése,2 hogy két, bár egymástól száz mérföldnyire levő pont kereskedelmileg közelebb lehet, mint két egymástól tíz mérföldnyire levő pont egymáshoz. Hogyha a termelőt a fogyasztóhoz távolság dolgában közelebb hozzuk, ha ez a termelési költséget növeli, ez nem megtakarítás, hanem pazarlás.

Nem tagadható azonban, hogy a kereskedelem, amint most folytatják, sok fölösleges szállítással jár és hogy a termelő és fogyasztó nem egy esetben szükségtelenül vannak elválasztva egymástól. A védővámosoknak igazuk van, amikor földünk termékenységi elemeinek tömeges kivitelére, mint tékozlásra, mutatnak rá, arra a kenyéranyag- és húsáradatra, amely az Atlanti óceánon túlra özönlik, valamint a „fair traders"-eknek is igazuk van, amikor azt a tékozlást fájlalják, amelyet az angol élelmiszer-behozatal jelent, holott az angol szántóföldeket kivonják a megmívelés alól. Mindkettőjüknek igaza van, amikor azt mondják, hogy egyik ország nem tehető a másik farmjává és hogy a természeti erőkkel folytatott helyes gazdálkodás közelebb hozná egymáshoz a gyárat és szántóföldet. De nincs igazuk, amikor e bajokat a kereskedelem szabadságának tulajdonítják, vagy amikor azt vélik, hogy a vámvédelem ennek gyógyszere. Hogy a vámok képtelenek e bajokat orvosolni, abból a tényből látható, hogy ez a kimerülésre vezető kivitel nagy védővámjaink ellenére is tovább tart és hogy a belkereskedelem változatlan marad. Ameddig csak a modern civilizáció terjed és ott, ahol befolyása legerősebben érezhető, legnagyobb gyorsasággal központosul a népesség és vagyon óriási városokban és kimerülésre vezető kereskedelem folyik a vidékről a városba. Azonban ez a végzetes tendencia nem természetes és nem a túlságos szabadságból származik, sőt természetellenes és a korlátozásokból keletkezik. Világosan monopóliumokra vezethető vissza, amelyek közül a természeti erők monopóliuma az első és legfontosabb. Egyszóval a római földtulajdon-rendszer, amely a modern civilizációban kiszorította kelta és germán őseinket, ugyanazt a hatást szüli, amelyet a római világban szült — a központok felgazdagodását és a szélek elszegényedését.3 Míg London és New York gyorsabban nőnek, mint Róma valaha, az angol szántóföldek épp úgy vonatnak ki a megmívelésből, mint Latium szántóföldjei és Iowában és Dakotában ugyanaz a kimerülésre vezető mívelés folyik, amely Afrika provinciáit elszegényítette. Ugyanannak a kórnak tünetei mutatkoznak az új civilizációban, amelyek a régit tették tönkre. E kór nem gyógyítható védővámok által.

Lábjegyzetek


	
Az amerikai író előtt nagyon bizar gondolat egy színház közpénzen való támogatása. Holott nálunk ez természetes dolognak látszik. Amikor szóba jött, hogy az Operától, amely legjobb esetben egy-két ezer embernek nyújt szórakozást, az állami támogatás, amely sok millió ember pénzéből kerül ki, megvonassék, több hírlap ezt kultúraellenes stb. felfogásnak bélyegezte. A ford. ↩



	
A védővámos érvek gyakran foglalják magukban azt a kiegészítő feltevést, hogy a „honi termelő" és a „honi fogyasztó" szükségképpen közel vannak egymáshoz tér tekintetében, holott, mint az Egyesült Államokban, esetleg több ezer mérföldnyire lehetnek egymástól. ↩



	
Laveleye óta tudjuk, hogy a földtulajdon története nagyjában minden népnél egyforma, vagyis kezdetben nemcsak a germánok és kelták, hanem a rómaiak sem ismerték a földre nézve a magántulajdont. Hogy a magyarok sem, azt Tagányi Károly mutatta ki. A ford. ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     A vámvédelem eredeti célja a termelők1 pártolása, vagyis a tőke jövedelmének fokozása a termelés bizonyos ágaiban. A védővámos elmélet szerint az az árnövekedés, amelyet a védővám valamely importált cikkre nézve az országon belül előidéz, védi a hazai termelőt (vagyis azt az embert, akinek számára a javakat eladás céljából termelik) a külföldi versenytől azzal, hogy a szokásosnál nagyobb nyereséggel arra ösztönzi, hogy folytassa vagy növelje a termelést. A vámvédelem állítólagos összes kedvező hatása így a foglalkoztató termelő pártolása, valamint egy gép működésének összes hatása egy gyár bonyolult gépezetében a fő lendítőkerék forgatására való hatástól függ. A védővámos elmélet fő lendítőkereke (hogy úgy mondjuk) az, hogy a vámvédelem növeli a védett termelő nyereségét.

De amikor a vámvédelem ellenzői ezt elhiszik, a védett termelők egész osztályát úgy tüntetik fel, hogy polgártársaik rovására gazdagodnak, a világos tények cáfolnak rájuk. Üzletemberek jól tudják, hogy régóta védett termelési ágainkban a nyereség esélye éppolyan csekély és a balsiker esélyei éppolyan nagyok, mint bárhol másutt, — ha ugyan tényleg a védett termelési ágakban nem nehezebb sikert elérni azoknak az ingadozásoknak a következtében, amelyeknek fokozottabban ki vannak téve.

Könnyű felismerni, miért nem jelent a vámvédelem a legtöbb esetben valódi támogatást. Valamely védelmi vám költsége egy nép számára (1), a behozott javak után szedett vám, hozzáadva a vám utáni nyereséget, hozzáadva a csempészet különféle formái után járó kiadást és nyereséget, hozzáadva azokat a költségeket, amelyeket a néha durvább fajtájú csempészek okoznak, akik közül alkalmilag egy-egy szegény és jóbarátok nélküli fegyházba kerül, hozzáadva azokat a sápokat és felezéseket, amelyekben az állami tisztviselők részesülnek és (2) az az ártöbblet, amelyet a védett honi termelés termékeiért kell fizetni. Csakis e második részből kaphatja a védett termelési ág a pártolást. Azonban e résznek, amelyet a nép egészben fizet, csak egy része igazi pártolás. Elsősorban is, mint a közvetlen államsegélyről, úgy a védővámokról is igaz, hogy nem szerezhetők meg ingyen. Valamint a Pacific Mail Steamship Company-nek és a különféle, földdel és kötvényekkel ellátott vasutaknak is nagy összegeket kellett képviseletük biztosítására kiadniuk Washingtonban és szépen osztozniuk kellett a washingtoni lobbyval, úgy annak biztosításának költsége, hogy a kongresszus valamely zsenge iparágat annak ismerjen el, vagy a „pártolás" leszállításának veszedelme elleni harc és minden új vámtarifai törvényjavaslat átnézése jelentős kiadás. De még jelentősebb az a teljes veszteség, amelyet a magukban véve annyira jövedelmezőtlen termelési ágak űzése okoz, hogy csakis államsegéllyel tarthatók fenn. Ehhez a veszteséghez még hozzászámítandó az a pazarlás, amely elválaszthatatlannak látszik az állami gyámolítástól, mert minél inkább védik a termelési ágakat a versenytől, annál lassabban hasznosítják a gépek és a termelési módszerek fejlődését.2 A magasabb árakból származó támogatás nagy részét felemészti ez a pazarlás, így a vámmal védettekhez eljutó tiszta támogatás csak kis töredéke annak, amit a fogyasztók megfizetnek. Egybevetve a termelők pártolását és a fogyasztók megadóztatását, óriási veszteség mutatkozik. Ezért mindig, amikor csak valamely speciális termelési ág érdekében vámot vetnek ki, a termelést érő általános kárnak nagyobbnak kell lennie a speciális termelési ágat érő haszonnál. Mivel azonban az egyik nagy felületre terjed ki, a másik pedig kicsinyre, a haszon szembeötlőbb a kárnál és az egész termelést érő kár nemigen érinti a csekély számú szubvencionált termelési ágat.

De egy vámról szóló törvényjavaslat bemutatása a kongresszusban vagy parlamentben csak olyan, mintha egy banánt vetnénk egy majomketrecbe. Amint az egyik termelési ág védelmét javasolják, az összes többi ág, amelynek védelme lehetséges, elkezd jajveszékelni és tülekedni. Tényleg kénytelenek is vele, mert aki a pártolt körből kimarad, az szükségképpen kárt szenved. Az eredmény, mint az Egyesült Államokban látjuk, hogy valamennyien védelemben részesülnek, némelyek nagyobb, mások kisebb mértékben, aszerint, hogy mennyi pénzt költhetnek és mennyi politikai befolyást gyakorolhatnak. Már most minden vám, amely az egyik termelési ág pártolására növeli az árakat, szükségképpen károsan hat az összes többi ágra, amelynél az első ág terméke szerepel. Így az olyan vám, amely a fa árát növeli, szükségképpen sújtja azokat az iparágakat, amelyek fát dolgoznak fel, a házépítéstől és hajógyártástól kezdve a gyufa és fogpiszkáló gyártásig; az a vám, amely a vas árát növeli, sújtja mindazt a számtalan iparágat, amely vasat dolgoz fel; az a vám, amely a só árát növeli, a majorost és a halászt sújtja; az a vám, amely a cukor árát növeli, a gyümölcskonzerv, szirup és cukros italok gyártóit stb. Így tehát világos, hogy minden újabban támogatott ipar csökkenti a már támogatottak pártolását. És mivel tisztán a pártolás, amelyben a vámmal védettek részesülhetnek, egészben véve sokkal kevesebb, mint az az összeg, amely az árak olyan növelésére szükséges, hogy e védelmet biztossá tegye, világos, hogy az a pont, ahol a védelem semmiféle előnyt sem nyújt a védettnek, sokkal közelebb van, mint az, ahol mindenki védelemben részesül. Például: tegyük fel, hogy az összes termelési ágak száma száz, ezeknek fele védhető. Mondjuk, hogy annak, amibe a védelem kerül, egy negyede jut a védett termelési ágaknak. Akkor (caeteris paribus), hogyha csak huszonöt termelési ág részesül védelemben, a védelemnek még rájuk nézve sincs kedvező hatása, holott természetesen súlyos kárt jelent a többire.

Csak annak kimutatására használom ezt a példát, hogy van olyan pont, amelynél a vámvédelem még azoknak a termelési ágaknak sem válhat javára, amelyeknek pártolására törekszik; nem mintha azt képzelném, hogy számokban kifejezett pontossággal lehetne szólni ilyenféle dolgokról. De bizonyos, hogy van olyan pont és hasonlóképpen bizonyos, hogy az Egyesült Államokban e pontot elérték, sőt túllépték. Vagyis más szóval: a mi védővámos tarifánk nemcsak a termelésben általában nyűg, de nyűg magukra a termelési ágakra nézve is, amelyeknek érdekében a vámokat kivetik. Ha vannak olyan termelők, akik állandó hasznot húznak a védővámokból, ez csak azért van, mert egy vagy más módon védve vannak a hazai versennyel szemben; ennélfogva a vámokból nekik jutó hasznot nem termelőként, hanem monopolistaként élvezik. Más szóval: a vámvédelem csak akkor részesítheti a termelők valamely osztályát az ideiglenesnél tartósabb haszonban, amikor megszűnik a termelési ágat támogatni. Sem vámok, sem segélydíjak nem biztosíthatnak előnyt egy üzletágnak, ha az nyitva áll a belföldi verseny előtt, mert a haszon közös színvonalra törekvése szükségképpen ezt eredményezi. A kockázat, amelynek a védett termelési ágak a tarifa változása miatt ki vannak téve, néha a rendes színvonal fölé emelheti a hasznot; ez azonban nem előnyt jelent, hanem nagyobb biztosítási díj következménye, és noha a fogyasztókra kirótt adó jellegével bír, nem hat a termelési ág kiterjeszkedésére.

Ha a biztosítás elemét kizárjuk, a védett termelési ágakban mutatkozó haszon csak a monopólium valamely neme által tartható a védett ágak színvonalán fölül, amely monopólium épp úgy megvédi őket a honi, mint ahogy a vám megvédi őket a külföldi verseny ellen.

A védővám első hatása, hogy növeli a védett termelési ágban a hasznot. De ha e termelési ág valamelyes védelemben nem részesül a versenyzők odaözönlése ellen, kiket a növekedett haszonnak oda kell vonzania, ez az odaözönlés csakhamar a rendes színvonalra szállítja le a hasznot. Egy többé-kevésbé teljes monopólium, amely bizonyos termelőket így arra képesít, hogy azt a növekedett hasznot, amely a védővám első hatása, meg is tartsák, különböző természetű előnyök birtokából származhatik.

Elsősorban származhatik valamely különös természeti előnyök birtokából. Például az Egyesült Államokban eddig felfedezett egyetlen krómbánya egy családé, ezt pedig nagyon támogatták a krómra kivetett védővám által, amely arra képesítette e családot, hogy a fogyasztókat nagyobb ár fizetésére kényszerítse. Hasonlóképpen az új és gazdag arizonai és montanai réztelepek felfedezéséig a Superior-tó melletti bányák tulajdonosai óriási osztalékokat kaptak a rézre vetett védővám következtében, amely addig, míg a belföldi verseny lehetetlen volt, kizárta az egyetlen versenyt, amely nyereségüket leszállíthatta lenne és így az Egyesült Államokban eladott réz fontján három-négy centtel többet nyerhettek, mint az Európába küldöttön.

Hasonló monopóliumot teremtenek a szabadalmi törvények biztosította kizárólagos jogok. Például az acélgyártásra vonatkozó szabadalmakon alapuló kombináció, amióta a velük való belföldi verseny ki van zárva, az acélbehozatalra kivetett óriási vámnál fogva bátran növelhette osztalékát, valamint a papírnak fából való gyártására vonatkozó szabadalmak tulajdonosai is támogatást nyertek a farostra kivetett vám által.

Vagy pedig hasonló monopólium biztosítható egy olyan üzletág összpontosítása által, amely nagy tőkét vagy különös ismereteket kíván, vagy a termelőknek „ring"-ben vagy „pool"-ban való egyesítése által, ha a honi termelést korlátozzák vagy a honi versenyt elnyomják. Például a kinin-vám 1879-ben elkövetkezett eltörléséig csak három háznak vált hasznára, míg a kőbánya-tulajdonosok kombinációjának — a Márványtermelők Társaságának — sikerült megakadályoznia a márványbányászatban a belföldi versenyt és így megtarthatták azt a nagyobb hasznot, amelyet a külföldi márványra kivetett védővám lehetővé tesz és saját kezükben egyesítették a márvány feldolgozását.

De az ilyen módon elért nagyobb haszon nem segíti elő ezeknek az iparágaknak a fejlődését. Ellenkezőleg: olyan természeti előnyökből, szabadalmi jogokból vagy kombinációkból származik, amelyek akadályozzák terjeszkedésüket; csak az előnyök, jogok és monopolisztikus kombinációk értékét növeli, és nem a termelésbe fektetett tőke haszna. Noha olyan egyéneknek és társaságoknak jusson is e haszon, akik termelők, nem mint termelők részesülnek benne; noha olyanok jövedelmét is növelje, akik tőkések, e hasznot nem tőkebefektetésül, hanem kizárólagossági jogaiknál fogva húzzák.

Azok közül a monopóliumok közül, amelyek azt a hasznot élvezik, amelyről tévesen vélik, hogy a termelőknek jut, a legfontosabbak a magánföldtulajdonból származók. Hogy az, ami a földtulajdonosoknak jut, éppen nem hasznot hozó a termelő számára, azt azonnal beláthatjuk.

A termelés két eredeti tényezője, amely nélkül mi sem termelhető, a föld3 és munka. E két lényeges tényezőhöz járul, ha a termelés átlépi kezdetleges formáit, egy harmadik tényező, a tőke — amely a föld és munka termékéből áll (vagyon), amelynek célja több vagyon termelésének előmozdítása. Így a termelésnek, amint civilizált társadalomban folytatják, három tényezője: a munka, föld és tőke és mivel a modern civilizációban a föld magántulajdon tárgya, a termelés hozadéka feloszlik a föld-, munka- és tőketulajdonos között.

De a termelés e tényezői között lényeges különbség van. A föld csak passzív, a munka és tőke aktív tényezők. Azok a tényezők, amelyeknek felhasználása által és felhasználása szerint a vagyon termelik. Ezért a terméknek csak az a része jutalmazza a termelőt és buzdítja a termelést, amely a munkának és tőkének jut. A földtulajdonos semmiféle értelemben sem termelő, semmivel sem járul a termelő erők összegéhez, és a termelés eredményének az a része, amelyet a természeti erők használatáért kap, nem jutalmazza és nem buzdítja inkább a termelést, mint az a rész, amelyet babonás vadak termésükből bálványuk előtt elégetnek a napvilágért való hálából, amely termésüket megérlelte. Mielőtt ember nincs, nincsen munka; mielőtt az ember nem dolgozott és félre nem tett, nincsen tőke; de még mielőtt ember volt, a föld megvolt. A javak termeléséhez a munkás az emberi tevékenységet szolgáltatja; a tőkés az emberi munka eredményét olyan formában megtestesítve szolgáltatja a termeléshez, amely elősegíti a további tevékenységet. De a földtulajdonos ugyan mit szolgáltat? A föld felületét? A föld rejtett erejét? A benne levő ércet? Az esőt? A napsugarat? A nehézségi erőt? A kémiai vonzódást? Mit szolgáltat a földtulajdonos, ami a termeléshez szükséges bárminemű tevékenységet foglalna magában? A feleletnek úgy kell hangzania, hogy semmit! És ezért ami a termelés eredményéből a földtulajdonosnak jut, nem a termelő díja és nem is ösztönzi a termelést, hanem tisztán csak sarc, amelyet a termelők kénytelenek annak fizetni, akit törvényeink arra hatalmaznak fel, hogy sajátjaként bánjék azzal, amit a Természet szolgáltat.

Már most ez elvek szemmeltartásával, térjünk vissza a vámvédelem hatásához. Tegyük fel, hogy Anglia visszatérne védővámos politikájához és nagy vámot vetne ki a gabonára — amit az angol földesurak nagyon szeretnének. Ez nagyban emelné a gabona árát Angliában és első hatása az lenne, hogy a többi termelési ágat erősen megkárosítván, sokkal nagyobb hasznot biztosítana az angol farmereknek. A haszon növekedése nagy beözönlést jelentene a mezőgazdasági foglalkozásba, a mezőgazdasági föld utáni növekedett kereslet emelné a mezőgazdasági földbért, úgy, hogy a végeredmény az lenne, hogy mire a termelésben helyreállana az egyensúly, Anglia népe többet fizetne a gabonáért, a gabonatermelésben elérhető haszon nem lenne nagyobb, mint bármely más foglalkozásban. Az egyetlen osztály, amely valamelyes hasznot húzna abból a növekedett árból, amelyet az angol népnek élelméért fizetni kellene, a mezőgazdasági föld tulajdonosai lennének, akik egyáltalán nem is termelők.

A védővám éppolyan kevéssé növelheti egy ország földjének értékét, amint nem mozdíthatja elő termelését sem. Sőt ellenkezőleg, iránya az, hogy a földérték növekedését megakassza a javak termelésének megakasztása által; azonban a termelés egy különleges formájának előmozdítása által a föld egy különleges formájának értékét növelheti. Tanulságos ezt megfigyelni, mert ez kellően magyarázza meg a védővám sürgetését, valamint azt is, hogy hová jut az abból származó haszon. Például a fára kirótt adót nem a fa termelői kérték és járták ki — vagyis azok az emberek, akik a fákat ledöntik és fűrészelik és akik csak ebből a forrásból tesznek jövedelemre szert —, sőt még csak nem is növelte jövedelmüket. Azok, akik tényleg e kijárást elvégezték a faadó kivetése és fenntartása érdekében, az erdővidékek tulajdonosai, amely adó tényleg növelte azt a díjat, amelyet a fatermelő köteles az erdő tulajdonosának azért fizetni, hogy fákat vághasson ki. Az üzérkedők egy bizonyos osztálya üzletet csinált abból, hogy a különféle földspekuláció utasításai szerint megkaparította az erdővidékeket, mihelyt azok a népesedés növekedése következtében értékeseknek ígérkeztek lenni. Kompakt és ezért hatalmas érdeket képezvén (például mint mondják, az erdővidék ⁹⁹⁄₁₀₀ a fában olyan gazdag Michigan-államban három detroiti társaságé), kivívhatták a favámot, amely névleg a fatermelők pártolására szolgál, tényleg csak az erdőspekulánst pártolta, aki nemcsak egyáltalán nem termelő, hanem csak zsarolója a termelésnek.4

Ugyanígy áll a dolog sok más adóval. Például a cukoradó hatása a louisianai cukornád-földek árnövekedése és a Hawaii-szigetekkel kötött szerződésünk, amely alapján a hawaii cukor vámmentesen hozható be, egyenértékű (mivel a hawaii cukortermelés nem elég az Egyesült Államok szükségletének fedezésére) a hawaii cukortermelőknek fizetett nagy prémiummal, amely rendkívül növelte a cukortermő föld értékét a Hawaii-szigeteken. Épp így áll a dolog a rézre és rézércre kivetett adóval, amely hosszú ideig arra képesítette az amerikai rézbánytársaságokat, hogy a réz árát magas színvonalon tartsák az Egyesült Államokban, holott az Európába küldött rezet jelentősen olcsóbb áron adták el.5 Az e vámokból származó jövedelem a réztermeléssel foglalkozó társaságoknak jutott, de nem mint réztermelőknek, hanem mint rézbányatulajdonosoknak. Ha, amint ez nagyjában véve a vas- és kőszénbányászatnál szokás, a munkát olyan vállalkozók végzék, akik bért fizetnének a bányatulajdonosoknak, az óriási osztalékok a bányatulajdonosokat illetnék, nem pedig a vállalkozókat.

Horace Greeley úgy vélte, végleg megcáfolta azt az állítást, hogy a vasvám révén kevesen a többség rovására gazdagodnak meg, amikor kijelentette: törvényeink senkinek sem adnak külön privilégiumot a vasgyártásra és azt kérdezte, hogy ha a vám a vastermelőknek olyan rengeteg hasznot biztosít, miért nem látnak hozzá azok a szabadkereskedők a vasgyártáshoz. Amennyiben azokról a termelőkről van szó, akik szabadalmi jogokból vagy kombinációkból — például trösztökből — nem húznak külön hasznot, Greeleynek teljesen igaza van: az, hogy nincs különösebb beáramlás ebbe az üzletágba, bizonyítja, hogy a vastermelők mint termelők, átlagban véve nem szednek a rendesnél nagyobb hasznot. És ha a levegőből lehetne vasat csinálni, ez a tény bizonyítaná azt, amit Mr. Greeley csak bizonyítani vélt, noha azt nem mutatná, hogy a nemzet nem veszít nagyon is a vám által. De vasat nem lehet levegőből csinálni, csakis ércből. És noha a természet, különösen az Egyesült Államokban, bő érckészletekről gondoskodott, de nem osztotta el egyenletesen, hanem külön helyeken vagy telepeken halmozta fel. Ha Mr. Greeley tanácsát követném és a vas árát drágának találva, hozzá akarnék fogni a vasgyártáshoz, engedélyt kell szereznem e telepek egyikének használatához, mégpedig egy olyanéhoz, amely más nyersanyagokhoz és népes központokhoz is közel fekszik. Bőven találnék ilyen telepet, amelyet senki sem használ. De ahol találok olyan telepet, amelyet szabadon használhatok? Hazám törvényei nem tiltanak el a vasgyártástól, de megengedik egyeseknek, hogy eltiltsanak azoknak a természeti anyagoknak a felhasználásától, amelyekből egyedül gyártható a vas — megengedik, hogy egyesek tulajdonba vegyék azokat az érctelepeket, amelyeket a Természet a vasgyártásra rendelt és úgy bánjanak velük, mintha valóban a magántulajdonuk lennének, holott nem ők, hanem Isten helyezte oda őket. Ezért ezeket az érctelepeket azonnal lefoglalják, amint csak némi kilátás is van arra, hogy valaki majd használni kívánja; és ha találok olyat, amely megfelel a célomnak, azt veszem észre, hogy egy olyan tulajdonos birtokában van, aki csak akkor engedi használni, ha akár vételár, akár tonnánként fizetendő bér formájában megfizetem azt a teljes, vagy csaknem teljes hasznot, amelyet a vastermelésbe fektetett tőke rendes kamatán felül hoz.

Így, míg a vas árát növelő vám nem használ a termelőnek, használ a jászolban heverő ebnek (akitől, Aesopus szerint, a szarvasmarhák nem juthatnak a szénához), aki törvényeink szerint jogosan tartja tulajdonban azokat a telepeket, amelyeket a természet már az emberiség megjelenése előtt felhalmozott az eljövendő milliók számára — amely törvényeink arra képesítik vastelepeink monopolistáit, hogy polgártársaiktól súlyos adót csikarjanak ki, sokkal előbb, mintsem egyébként tehették volna.

Így van a dolog a kőszénvámmal is. Nem növeli a kőszénbányászó hasznát, aki azt a jogot veszi meg, hogy a földből kőszenet aknázzon ki, ellenben felhatalmazza a kőszénvidék és a vasutak tulajdonosainak ringjét arra, hogy sok helyen a természet adományának használata után még nagyobb sarcot szedhessen.6

Sok vámunk indokát és hatását jól illusztrálja a behozatali adó, amelyet a bóraxra és bóraxsavra vetettünk ki. Nem volt vám a bóraxon és a bóraxsavon (amely cikkeknek fontos szerepe van az ipar több ágában), míg fel nem fedezték, hogy Nevada államot a természet csaknem tiszta bóraxot tartalmazó teleppel látta el e földrész lakosságának használatára. Miután a Mindenható e szabad ajándéka magántulajdonba került, az Egyesült Államok ilyen esetekre csinált és előkészített törvényei alapján a vállalkozók azonnal olyan vám kivetését szorgalmazták (és persze ki is vívták), amely a bóraxot mesterségesen drágítja és egy természeti kincs monopóliumának hasznát növeli.

Noha iparosainkat és más termelőinket eléggé könnyen nyerték meg azzal a csalóka reménnyel, hogy a védővám növelni fogja hasznukat és befolyásukat arra is fordították, hogy a védővámokat meghonosítsák és fenntartsák, mégis azt hiszem, hogy a vámvédelmet pártoló leghatékonyabb érdek azoké volt, akiknek földjeik vagy egyéb természeti kincseik voltak, amelyekről azt remélték, hogy a védővám értékesebbé fogja tenni. Mert nemcsak hogy a kőszén, vas, fa, cukor, narancs vagy bor termelésére alkalmas földek, a sós-források, bórax-tavak, réz-telepek tulajdonosai az idegen verseny kizárásában a földjeik utáni nagyobb kereslet és azok értéknövekedésének forrását látták, hanem ugyanez az érzelem hatott a városi és falusi ingatlanok tulajdonosaira, akik átlátván, hogy a szomszédságukban levő gyárak felállítása vagy bányák aknázása növelni fogja telkeik értékét, hajlandókká lettek annak a politikának pártolására, amelynek bevallott célja az volt, hogy az ilyen termelési ágakat más országokból a miénkbe ültesse.

Összegezve az eddigieket: A védővám csak eleinte mozdíthat elő egy termelési ágat. Ha a termelés erőviszonyainak idejük volt helyreállni, a haszonnak a védett termelési ágban, hacsak olyan akadályok nem tartóztatják fel, amelyek a nevezett ág további kiterjeszkedése ellen gátat vetnek, a rendes színvonalra kell süllyednie és a vám, elveszítvén további előmozdító hatását, nem nyújt többé semmiféle előnyt a termelőknek, akik a honi versennyel szemben védtelenek. Ez a védett amerikai termelők túlnyomó részének helyzete. A rendszer általános jogtalanságát érzik, anélkül, hogy annak különleges jótéteményeiben részesülnének.

Hogy van az akkor, kérdezhetné valaki, hogy még azok a termelők is, akiket nem véd semmiféle honi támogatás, általában olyan erősen a védővám mellett vannak? Az igazi magyarázatot olyan okokban találhatni, amelyekről később fogok beszélni és amelyek a közönséges felfogást hajlandóvá teszik a védővámos eszmék elfogadására. És noha eléggé éleslátásúak magánérdekeikben, e termelők éppolyan vakok társadalmi érdekekben, mint bármely más osztály. Addig hallották és úgy megszokták utána mondani, hogy a szabadkereskedelem tönkre tenné az amerikai termelést, hogy sohasem jut eszükbe kétségbe vonni; és mivel a vámok hatása annyi más termékre nézve az lévén, hogy saját termelésük megdrágul, anélkül, hogy okát tudnák, látják, hogyha nem védené őket külön vám, az idegen termékek legyőznék az övéiket és így ragaszkodnak a rendszerhez. A vámvédelemre sok esetben szükségük van a többi termelési ág védelme következtében. Ha azonban az egész rendszer eltörölnék, kétségtelen, hogy az amerikai termelés új erővel törne előre.

Lábjegyzetek


	
Jobb kifejezés híján a „termelő" szót abban a korlátolt értelemben használtam, amellyel azokra nézve alkalmazzák, akik tőke fölött rendelkeznek és a termeléssel foglalkozó munkát alkalmazzák. Vámmal védett termelési ágaink (néhány jelentéktelen kivétellel) ilyen módon szervezvék. ↩



	
E diszpozíciót természetesen nagyban növeli vámvédelmi rendszerünknél fogva a gépek költségesebb volta, ami nemcsak a kezdetben szükséges tőkét teszi nagyobbá, hanem a régi gépek kiselejtezését és újak beszerzését is, amelyek a találmányokkal való lépéstartáshoz szükségesek, sokkal bajosabb dologgá teszik. Fordultak elő esetek, hogy brit gyárosok, kiket a verseny arra kényszerített, hogy a legújabb javításokat is adoptálják, tényleg eladták kiselejtezett gépeiket, hogy azokat az Egyesült Államokba szállítsák, vámmal védett amerikaiak használatára. Egy ilyen eset bírta rá David A. Wellst, amikor mint kincstári biztos Európába jött, hogy kételkedni kezdjen vámrendszerünk hasznosságában, mintha az előmozdítaná az amerikai termelést. ↩



	
Egyes magyar írók azzal tetszelegnek maguknak, hogy a földet természetnek nevezik el. Semmi ok sincs ez új műkifejezés meghonosítására, hacsak az nem, hogy a földtulajdon-kérdést elhomályosítsuk. A ford. ↩



	
Amikor a chicagói nagy tűz után a kongresszusban javaslatot nyújtottak be, hogy a város újjáépítéséhez szükséges anyagok behozatalát vámmentesen engedjék meg, a michigani fabárók különvonaton mentek Washingtonba és rávették a bizottságot, hogy a javaslatból a fát hagyja ki. ↩



	
Érdekesen illusztrálja a következő eset azt a módot, hogy hogyan pártolja az amerikai termelést az az adó, amely néhány rézbánya részvényeseit arra képesíti, hogy száz százaléknál nagyobb osztalékot kapjanak részvényeik után: Néhány év előtt egy hollandiai hajó érkezett Bostonba, egy csomó rezet hozva magával, mellyel kapitánya ki akarta javíttatni Bostonban. De megtudván, hogy a szabadság hazájában csak úgy engednék meg, hogy a rezet a hajó belsejéből kivitesse és amerikai iparosokkal kívül felszegeltesse, felrakandó új réz után negyvenöt százalékot, a leszedendő ócska réz után pedig fontonként négy cent vámot fizetne, olcsóbbnak találta, hogy üresen Halifaxiba vitorlázzon, hajóját kanadai munkásokkal javíttassa ki, azután pedig visszatért Bostonba megrakodni. ↩



	
Az a díj, amelyet a kőszénbányászok azért az engedélyért fizetnek, hogy az ércet a földből kiaknázhassák, sok esetben túlszárnyalja a bányászás költségét. Az alabamai Pratt vas- és kőszénbánya-társaság ilyen díja állítólag 10.000 dollár acrenként. A chicagói Inter Ocean-nak, egy szigorúan védővámos lapnak, 1885 okt. 1-i számában találom a Colby vasbánya leírását, amely Bessemerben, Michiganban van. A bánya, írja, azoké, akik 1·25 dollárjával vették holdankint. A Colbyéknak megengedik 40 centért tonnánkint, hogy ércet aknázzanak, ezeknek szerződésük van Sellwood kapitánnyal, az érc 87¼ centjével rakhatja kocsira tonnánkint. Sellwood albérletbe adja e szerződést 12½ centért tonnánkint és az albérlők állítólag 2⅓ centet nyernek tonnánkint, mivel gőzásóval dolgoznak. Leszámítva a szállítást stb-it, az érc egészben véve 2·80 dollárt hoz tonnánkint, míg kiaknázzák, amelyből csak 12½ cent jut annak a cégnek, amely a termelés tényleges munkáját végzi. A napi termelés 12.000 tonna, amely az Inter Ocean szerint a tulajdonosoknak napi 480 dollár tiszta hasznot biztosít; Colbyéknak 150, Morse és Társának 1680, Sellwood kapitánynak 90 dollár jut naponta; az albérlők, akik a bányászást végzik, 30 dollárt keresnek naponta, és bármilyen haszon is legyen a munkából, a bányából eredő tiszta haszon össze-vissza napi 3240 dollár. A jelentés ezzel végződik: Mivel jövőre a termelés legalább megkétszereződik, jól látható, hogy a Colby bányából szép vagyon fog kikerülni. E vagyonhoz kétségtelenül hozzájárul a mi idegen ércre vetett vámunk, de ugyan mennyiben támogatja ez esetben a termelést? Pennsylvániában, Lebanon countyben van egy csaknem tiszta mágneses vasércből álló halom, amelyet csak ki kell ásni. Tulajdonosa Coleman örökösei, akik olyan rendkívül gazdagok lettek, hogy némelyek szerint ők a leggazdagabbak az Egyesült Államokban. Vastermelők, saját ércüket olvasztják, azonkívül vasúttulajdonosok és farmerek, nagy darab értékes földterületeket bírnak és műveltetnek gazdatisztjeik által. Kétségtelenül, ők is nagy támogatásban részesültek a vasvám által, amelyet az amerikai munka védelmére tartunk fenn, amely támogatást azonban úgy élvezik, mint tulajdonosai annak, amit a természet ajándékozott — Mr. Coleman örököseinek. Az érctelepet akkor is aknáznák, ha nem lenne vám, és azt hiszem, már akkor aknázták, amikor még vasra vám nem volt kivetve. ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Ha van ország, ahol a legnyilvánvalóbb tények végleg megcáfolták azt a feltevést, hogy az ipar és a termelés sokszínűségéhez vámvédelem kell, akkor az az Egyesült Államok. Az első amerikai telepesek az indiánokkal való kereskedelemmel és azokban a termelési ágakban dolgoztak, amelyeket a gyér népesség rendszerint a legjövedelmezőbbnek talál: fő megélhetési forrásuk az erdő- és földművelés, valamint a halászat volt, holott eleinte még a téglát és cserepet is az anyaországból hozták. Mindenféle védelem nélkül, sőt a brit rendszabályok ellenére is, amelyek a gyarmatokban az ipar keletkezésének megakadályozását célozták, egyik iparág a másik után vert gyökeret; mire 1789-ben megszületett az első vámtörvény, valamennyi fontosabb iparág — köztük a vas- és textilipar — már szilárdan megvetette a lábát. Ahogyan addig vámok nélkül növekedtek, úgy a lakosság gyarapodásával később is tovább növekedtek volna, még akkor is, ha soha nem vezetünk be vámokat. Azonban az az amerikai, aki azt vitatja, hogy a védővám szükséges a termelés sokszínűségéhez, nem ismerheti hazája történetének azt a hosszú időszakát, amelyben még nem létezett vámrendszer, sőt még azt sem tudhatja, hogy mi történt azóta és történik még egyre szemei előtt. Csak az Egyesült Államok megalakulására kell visszatekintenünk, hogy belássuk: ha igaz lenne, hogy az ipar az új országokban nem fejlődhet vámvédelem nélkül, az Egyesült Államok ipari termelése az Atlanti-óceán egyik kis öble melletti tengerpartra szorulna. Philadelphia, New York és Boston már jelentős városok voltak és az ipar gyökeret vert az Atlanti-óceán mellett, amikor New York és Pennsylvania államok nyugati részét még erdőségek borították, amikor Indiana és Illinois bölénylegelők, Detroit és St. Louis pedig kereskedelmi telepek voltak, amikor Chicagóról nem is álmodtak és a Mississippi mögötti kontinenset olyan kevéssé ismerték, mint ma Afrika belsejét. Az Egyesült Államokban a Keletnek a Nyugattal szemben meg volt mindaz az előnye, amely a védővámosok szerint egy új ország számára lehetetlenné teszi az ipar fejlődését egy régebbi ország versenyével szemben — nagyobb tőkéje, régibb tapasztalata és olcsóbb munkája. És mégis a Kelet és a Nyugat közötti védővámok nélkül az ipar a népességgel együtt fokozatosan nyugatra húzódott, és ma is ebbe az irányba tart. Ez olyan tény, amely egymaga végérvényesen megcáfolja a védővámos elméletet.

Az a védővámos feltevés, hogy az ipar az Egyesült Államokban a védővámos tarifa következtében növekedett, még alaptalanabb, mint az a feltevés, hogy New York növekedése minden új színház építése után, a színház építése következtében történt. Olyan ez, mintha valaki egy vedret vontatna egy csónakkal és azt állítaná, hogy ez segítette a csónakot előre, mert a csónak mégis előre jutott. Az ipar az Egyesült Államokban a népesség növekedése és az ország fejlődése következtében növekedett; nem a vámok következtében, hanem azok ellenére. Hogy a védővámok segítség helyett ártottak az amerikai iparnak, azt mutatja az a tény, hogy iparunk, népességünket és fejlettségünket tekintve, a kelleténél sokkal kisebb — viszonylag csekélyebb, mint a XIX. század elején volt. Ha szabadkereskedelmi politikát folytattunk volna, iparunk természetes edzettségben és erőben nőtt volna fel és ma nemcsak Mexikóba és Nyugat-Indiába, Dél-Amerikába és Ausztráliába vinnénk ki ipari javakat, amint Ohio visz ki Kansasba, Nebraskába, Coloradóba és Dakotába, hanem Nagy-Britanniába is vinnénk ki ipari javakat, éppen úgy, mint Ohio visz ki ma iparcikkeket Pennsylvániába és New Yorkba, ahol már akkor kezdődött az ipar, amikor még Ohio be sem volt telepítve. Azonban az a tarifa, amely az összes nyersanyagok és segédeszközök árát növeli, olyan súlyosan nehezedik iparunkra, hogy természeti előnyeink és népünk leleményessége ellenére, eladásunk vámokkal védett piacunkra szorítkozik és sehol sem versenyezhetünk más országok iparával. A vámnövelés ellenére, mellyel ki akartuk szorítani az idegen behozatalt és saját ipart akartunk teremteni, behozatalunk zöme manapság iparcikkekből áll, míg kivitelünk egy jelentéktelen százalék levonásával, nyersanyagokból. Még azokba az országokba sem küldhetjük cserébe a szükséges iparcikkeket, ahonnan olyan bőven importálunk — például Brazíliába, amelynek alig van ipara —; hogy pedig megfizessük azt, amit tőlük veszünk, kénytelenek vagyunk nyersterményeinket Európába küldeni. Ez nem a kereskedelem természetes állapota. Az Egyesült Államok már régen túl van a fejlődés azon fokán, amelyben csak a nyerstermények a természetes kiviteli cikkek. Közel hatvanmilliónyi lakosságunk van, és több iparcikket fogyasztunk, mint bármely nemzet. Felülmúlhatatlan előnyeink vannak az ipar számára. Kőszéntelepeink terjedelmük és hozzáférhetőségük tekintetében messze túlszárnyalják bármely más civilizált országéit; ezenfelül olyan földgáztartályaink vannak, amelyek úgyszólván munka nélkül szolgáltatnak tüzelőanyagot. Sőt mi több, a gépek feltalálásában és használatában, valamint a nyersanyaggal és munkával való gazdálkodásban mi vagyunk az elsők a civilizált nemzetek között. Mindezeket az előnyöket azonban megsemmisíti a védővám fala, amelyet partjaink mentén emeltünk.

Amióta csak emlékszem, a védővámos sajtó időről időre azt a tényt, hogy külföldről jelentős megrendelést adtak valamely amerikai cikkre, bizonyítékul hozta fel arra, hogy a vámvédelem végre kezdi beváltani a hozzá fűzött reményeket, és hogy az amerikai ipar, amely gyermekkorán át oly alapos védelemben részesült, éppen a világpiacra lépés küszöbén áll. Az ilyen szerencsekívánatok alapjául szolgáló tények általában igazak voltak, de a rájuk épített jóslatok nem teljesültek, és miközben lakosságunk megkétszereződött, iparcikkeink kivitele aránylag csökkent. A magyarázat a következő: az Egyesült Államok magasabb munkabérei és az ebből következő magasabb általános intelligencia ösztönzőleg hatottak az amerikai leleményességre; folytonosan javítjuk a másutt használatos munkaeszközöket, eljárásokat és mintákat. Ezek a javítások folytonosan keresletet keltenek külföldön az amerikai iparcikkek iránt, amely kereslet nagy növekedést ígér. Mielőtt azonban ez a növekedés bekövetkezne, a javításokat olyan országokban honosítják meg, ahol az ipart nem terheli olyan súlyosan a nyersanyagra kivetett adó, és aminek különleges amerikai iparnak kellene lennie, idegen országba költözik. Minden amerikai, aki Londonban volt, kétségtelenül észrevette a westminsteri parlamentépülettel szemben azt az üzletet, amely amerikai áruk eladásával foglalkozik. Van egy csomó ilyen üzlet Londonban és a három királyság minden valamelyes nagyságú városában is találhatók. Ez üzleteknek egészben véve mégis jókora mennyiségű amerikai munkaeszközt és találmányt kell eladniuk, ami részben amellett szól, hogy mégis csak viszünk ki iparcikkeket. Csakhogy az az amerikai csalódni fog, aki ez üzletek számából és abból az érdeklődésből, amellyel a kirakatokat nézik vagy az árukat vizsgálják az emberek, azt képzelik, hogy az amerikai iparcikkek kezdenek állandó piacot találni az óvilágban. Ezek az üzletek a valóságban különlegességi üzletek, mint amilyenek azok a kínai és japán üzletek, amelyek a nagyobb amerikai városokban találhatók és az emberek csak azért mennek oda, hogy lássák azokat az eredeti dolgokat, amelyeket az amerikaiak csinálnak. De alig, hogy ezek az üzletek valamely amerikai találmányt olyan népszerűvé tesznek, hogy jelentős kereslet keletkezik utána, máris néhány angol gyáros megkezdi készítését, vagy az amerikai feltaláló, ha angol szabadalmat eszközöl ki, nagyobb haszonra tesz szert, ha külföldön gyártja cikkeit. Nem lévén kénytelen a védővám okozta kárt viselni, mint Amerikában, olcsóbban termelhet Nagy-Britanniában, mint az Egyesült Államokban, és egy ilyen amerikai találmány bevezetésének következménye az, hogy az Amerikából jövő behozatal növekedés helyett egyszerűen véget ér. Ez illusztrálja az amerikai ipar történetét külföldön. Egyik cikk a másik után, amelyet az Egyesült Államokban találtak fel vagy tökéletesítettek, úgy látszott, hogy meg fog honosulni az idegen piacokon, de elveszítette azt, amint a cikk már valamelyest meghonosult. Gőzmozdonyokat küldtünk Oroszországba, fegyvereket Török- és Németországba, mezőgazdasági gépeket Angliába, folyami gőzösöket Kínába, varrógépeket a világ minden részébe, de sohasem voltunk képesek megtartani azt a kereskedelmet, amelyet feltalálóképességünk biztosított volna.

De a nyílt tengeren és egy olyan termelési ágban, amelyben mi vezettük valaha az egész világot, látható legvilágosabban a mi védővámos politikánk hatása. Harminc év előtt a hajóépítés ez országban a fejlettség olyan magas fokát érte el, hogy nemcsak a magunk, hanem más nemzetek számára is építettünk. Az amerikai hajók voltak leggyorsabb vitorlások, azoknak volt legnagyobb befogadó képességük és kapták a legsürgősebb szállítmányokat és legnagyobb viteldíjakat. Az Egyesült Államok hajóinak tonnaszáma csaknem annyi volt, mint Nagy-Britanniáé, és néhány év múlva remélhető volt, hogy az óceánon miénk lesz a kétségtelen felsőbbség. A legfontosabb brit védővámok 1846-ban való eltörlését a hajózási törvények eltörlése követte 1854-ben és ettől kezdve nemcsak hogy a brit alattvalók szabadon vehettek vagy építhettek hajókat, ahol nekik tetszett, hanem a brit szigetek parti hajózása megnyílt az idegeneknek is. Szörnyűk voltak a brit védővámosok jóslatai, hogy a brit kereskedelem teljes pusztulásnak néz elébe. Yankee-k fogják bejárni az óceánt és az éhségtől félholt svédek és norvégek fogják kiszorítani a piros-pozsgás, marhahúst evő angol tengerészt, saját tengereiből és csatornáiból.

Míg így az egyik nagy kereskedő nemzet elhagyta a védővámot, a másik megkétszerezte. Polgárháborúnk kitörése a vámvédelem aranykora volt és egy nép önzetlen lelkesedése, amely bármilyen áldozatra is képes volt, csakhogy hazája feldarabolását megakadályozza, alkalmul szolgált arra, hogy védővámokat rakjanak rá. A déli államok páncélos hajóinak pusztításai és az amerikai hajóknak ebből következő nagy biztosítási díjai mindenesetre csökkentették volna az óceáni kereskedelmünket; de ez csak múló hatású volt és védővámos politikánk nélkül a háború végén gyorsan visszavívtuk volna a helyünket a világ szállítóiparában és új erővel még tovább haladtunk volna. De olyan politika bilincsei következtében, amely az amerikaiakat megakadályozza a hajók építésében és eltiltja a hajók vételétől, a háború óta kereskedelmünk egyre összébb zsugorodott, míg végre az amerikai hajók, amelyek, amikor 25 milliónyi nemzet voltunk, a föld minden tengerét járták, ma, amikor csaknem 60 millióan vagyunk, ritkán láthatók a mély vizeken. A liverpooli dokkokban, ahol valaha úgy látszott, hogy minden második hajó amerikai, keresnünk kell az árbócerdőben, míg egyet találunk. A sanfranciscói öbölben egyik angol hajót számlálhatjuk a másik után, míg egy amerikait találunk, New York kereskedelmének öthatodát pedig idegen hajók bonyolítják le. Valaha egy amerikai sem álmodott arról, hogy az óceánon nem amerikai hajón fog áthajózni; ma egy sem gondol arra, hogy amerikai hajóra szálljon. Franciák és németek versenyeznek a britekkel, hogy az amerikaiakat Európába vigyék és visszaszállítsák. Valaha a mi hajóink voltak a legjobbak az óceánon. Manapság nincs elsőrendű szállítóhajó amerikai lobogó alatt, és ha idegen hajók nem lennének feltétlenül eltiltva az amerikai kikötők közti szállítástól, a hajóépítés holt mesterség lenne nálunk. Úgy, amint van, teljesen elvesztettük helyünket.

Amikor gyermek voltam, szilárdan meg voltunk győződve, hogy az amerikai hadihajók bármely hajóhadat túlszárnyalnak gyorsaságban, ha ugyan nem harcban is és valamely kereskedő nemzettel való háború esetén tudtuk, hogy a föld összes tengereiben rajzani fognak a gyors amerikai kereskedelmi hajók. Manapság azok a hajók, amelyekre milliókat pazaroltunk, a modern hadviselés céljai szempontjából éppolyan avultak, mint a római gályák. Más nemzetek hajóival összehasonlítva sem harcra, sem mozgásra nem képesek; ami pedig a kereskedelmi hajókat illeti, Nagy-Britanniának teljesen elegek lennének azok a hajók, amelyeken amerikai utasokat és árukat szállít, hogy elfogjon velük bármely hajót, amely kimerészkedne egy amerikai kikötőből. Nem panaszkodom hajóhadunk elégtelensége miatt. Egy hajóhad fenntartása béke idején méltatlan a nagy köztársasághoz1 és ahhoz a helyhez, amelyre a nemzetek között törekednie kellene; nézetem szerint az a sok száz millió, amelyet az elmúlt húsz év alatt hajóhadunkra költöttünk, éppolyan kidobott pénz lenne, ha jó hajókat szereztünk volna is be. Hanem sajnálom a hajóépítés hanyatlását. Nem az a szerencsétlenség, hogy nincs hajóhadunk, hanem hogy nincs gyors kereskedelmi flottánk, hogy nincsenek öntődéink és hajógyáraink, ügyes gépészeink, tengerészeink és iparosaink, akiken a tengeren való igazi hatalom alapul, nem pedig a hajóhadakon. Az a nép, amelynek ereiben a vikingek vére csörgedez, saját maga szorította ki magát az óceánról. Természetesen azok az önző érdekek, amelyek abból a politikából hasznot húznak vagy képzelik, hogy húznak, amely az amerikai lobogót elsöpörte az óceánról, úgy, amint azt semmiféle idegen ellenség nem söpörhette lenne el, az igazit kivéve minden oknak tulajdonítják. Például azt mondják, hogy azért nem versenyezhettünk más nemzetekkel az óceáni kereskedelemben, mert azok a csekélyebb munkabér és olcsóbb tőke előnyével rendelkeznek, szándékosan megfeledkezve arról, hogy amikor a munkabér és kamatkülönbözet sokkal nagyobb volt az óceán két partja között, nemcsak magunknak, hanem más nemzeteknek is szállítottunk és gyorsan emelkedtünk a legnagyobb óceáni szállítók sorába. Az igazság úgy áll, hogy ha a munkabér nálunk nagyobb, ez valósággal csak előnyünkre van, míg másrészt tőke nemcsak éppolyan olcsón kapható New Yorkban, mint Londonban, hanem az amerikai tőkét tényleg arra használják, hogy idegen lobogó alatt járassanak hajókat, azoknak a vámoknak a következtében, amelyek jövedelmezőtlenné teszik, hogy amerikai hajókat építsenek vagy járassanak. De Tocqueville-t ötven év előtt meglepte az a tény, hogy az Egyesült Államok és Európa közti kereskedelem kilenc tizedét, az Újvilág és Európa közti kereskedelemnek pedig három negyedét amerikai hajók közvetítették; hogy e hajók ellepték Havre és Liverpool dokkjait, míg csak kevés angol és francia hajó volt látható New Yorkban. Felismerte, hogy ennek egyetlen magyarázata az: az Egyesült Államok hajói kisebb költséggel szelik át a tengereket, mint a világ bármely más hajói. De, folytatja: „Nehéz megmondani, hogy miért képesek az amerikaiak olcsóbban kereskedni, mint más nemzetek; és az ember hajlandó eleinte ezt a körülményt fizikai vagy természeti előnyöknek tulajdonítani, amelyekkel rendelkeznek; ez a feltevés azonban téves. Az amerikai hajók csaknem annyiba kerülnek, mint a mieink; rendszerint nem jobb alkotásúak és többnyire rövidebb ideig tartanak, az amerikai tengerész fizetése pedig jelentősebb, mint az európai hajókon szokásos. Úgy vélem, hogy felsőbbségük igazi oka nem fizikai előnyökben keresendő, hanem teljesen erkölcsi és értelmi tulajdonságoknak tulajdonítandó.”

„Az európai tengerész megfontoltan hajózik; csak akkor vonja fel vitorláit, amikor az időjárás kedvező; ha váratlan baleset éri, kikötőbe siet; éjjelre bevonja vitorlái egy részét; és ha a fehéredő hullámok a szárazföld közeledtét jelzik, megszakítja útját és megfigyeli a tengert. Az amerikai ellenben megveti ezeket az óvintézkedéseket és dacol a veszélyekkel. Viharos szelek közepette kifeszíti vitorláit; éjjel-nappal kiteszi őket a szeleknek; menet közben javítja ki a viharban esett károkat; és ha végül útja célpontjához közeledik, olyan gyorsan tart a part felé, mintha már látna egy kikötőt. Az amerikaiak gyakran szenvednek hajótörést, de egyetlen kereskedő sem kel át náluk gyorsabban a tengeren, és mivel ugyanazt a távolságot rövidebb idő alatt teszik meg, olcsóbban is járhatják be.”

Nem fejezhetem ki érthetőbben, amit gondolok, mint ha azt mondom, hogy az amerikai kereskedelem módjában bizonyos hősiesség mutatkozik, amelyben nemcsak a nyereségre való számítás, hanem természetének ösztönzése is vezeti.

Amit az éles szemű francia némileg túlzó nyelven ír le, tényleges előny volt — olyan előny, amely nemcsak a hajó vitorlázására, hanem tervezésére, építésére és mindenre vonatkozott, ami csak vele összefüggött. Ezt az előnyt nem valami, a többi emberétől különböző amerikai természet biztosította, hanem az a tény, hogy a nagyobb munkabér és az ebből következő nagyobb kényelem és kedvezőbb körülmények jobban kifejlesztették az eszközök célszerű felhasználásának képességét. Röviden: óceáni sikerünk — valamint minden más sikerünk — titka éppen azokban a tényekben rejlett, amelyek a védővámos rendszer képviselői szerint most kizárnak bennünket az óceánról.

Viszont azt is mondják, hogy a vitorlásnak gőzzel és a fának vassal való helyettesítése okozta az amerikai hajózás hanyatlását. Ez nem inkább oka az amerikai hajózás hanyatlásának, mint az egyszerű tető-árbócrúd helyettesítése a kettőssel. Folyami gőzösök először itt épültek; amerikai hajó volt az első, amely New Yorkból Liverpoolba hajózott, és 30 év előtt amerikai gőzösök vitték véghez a „legpompásabb" átkeléseket. Ugyanaz az ügyesség, ugyanaz az energia, az anyagnak ugyanaz a célszerű felhasználása, amely iparosainkat fahajók készítésére képesítette, épp úgy képesítette lenne őket továbbra is hajók készítésére, tekintet nélkül az anyagban létrejövő változásra. A szabadkereskedelem által nemcsak hogy a fáról vasra való átmenet ellenére lépést tarthattunk volna a többiekkel, de vezethettünk volna is. Ezt még akkor is megtehettük volna, ha egy font vasat sem termeltek volna az egész kontinensen. Az amerikai hajógyártás fénykorában Donald McKay Bostonban és William H. Webb New Yorkban fehérszárnyú vitorlásaikhoz való anyagukat olyan erdőkből szerezték, amelyek tényleg csaknem olyan messzire voltak e városoktól, mint a Clyde-től, a Humbertől vagy a Thamestől. Ha hajógyáraink éppolyan szabadon szerezhetnék be nyersanyagukat, mint angol vetélytársaik, ott, ahol a legjobb és legolcsóbb, éppolyan könnyen gyárthattak volna az Angliából hozott vasból hajókat, mint ahogy tették ezt a fahajóknak Maine-ből, North Carolinából és Oregonból hozott különféle alkatrészeivel. Írország nem termel sem vasat, sem kőszenet, pedig Belfast híressé lett vashajógyártásáról, és a vas csaknem olyan olcsón szállítható az Atlanti-óceánon, mint az Ír-tengeren keresztül. Csakhogy olyan távol áll tőlünk az a kényszerűség, hogy Nagy-Britanniából hozzunk vasat, hogy mivel vas- és kőszéntelepeink nagyobbak, jobbak és könnyebben feldolgozhatók, a forradalom előtt tényleg mi vittünk vasat ebbe az országba. Ha soha nem fogadtuk volna el a vámvédelem politikáját, ma mi lennénk az első vastermelők. Nagy-Britanniának velünk szemben lévő előnye egyszerűen az, hogy elhagyta a vámvédelem elnyomó rendszerét, mi pedig megnöveltük. Ez a politikai különbség a brit termelőt arra képesítette, hogy az egész világ előnyeit a termelésben hasznára fordítsa, az amerikai termelőt pedig lenyűgözte és saját hazája piacára szorította. Spanyolország és Afrika vasérceit, amelyeket bizonyos célokra saját ércünkkel kell keverni, súlyos vámmal terhelték; nagy vám képesített egy nagy acélkombinációt arra, hogy az acélnak egyedárúsági árat biztosítson; nagy vám képesített egy másik kombinációt arra, hogy az amerikai vasat otthon drágán adja el, holott olcsón exportálja Nagy-Britanniába; hogy egy egyetlen lobogógyárat támogassanak, még az amerikai hajó lobogóját magát is 150%-os vámmal sújtották. A hajóéktől az árbóctetőig, az árbócok közti kötelekben lévő sodronytól a hajó gerendázatában lévő bronzig minden, ami csak a hajó építéséhez, kiállításához vagy javításához szükséges, súlyos vámokkal van terhelve. Ha külföldön történik, a javításért is vámot kell fizetni visszajövet. Így fojtott meg a védővám egy olyan iparágat, amelyben még mindig elsők lehetnénk a világon. És azt a sérelmet, amelyet önmagunkon ejtettünk, legalább bizonyos tekintetben az emberiség ellen is követtük el. Ki kételkedhet abban, hogy az óceáni gőzösök ma gyorsabbak és jobbak lennének, ha az amerikai gyárosok szabadon versenyezhettek volna a britekkel?

Noha tengeri jogunk, amely nem Amerikában épült hajónak megtiltja akár csak egy fontnyi teher vagy egyetlen utas szállítását is amerikai kikötőből amerikai kikötőbe, elhomályosítja a vámvédelem hatását a parti hajózásra, ez épp annyira érezhető, mint óceáni kereskedelmünkben. A hajók építése és járatása, különösen a gőzösöké, erősen hatott parti hajózásunk fejlődésének megakasztására és nem egy iparág gyarapodását akadályozta meg a nagyobb szállítási díjak következtében. És hogy a korlátozás mennyire erősíti az egyedárúságot, abból látható, hogy a vámvédelemnek a parti hajózásra való hatása következtében mennyire megkönnyebbült az a zsarolás, amelyet a vasúti szindikátusok űznek. Például a „Pacific Railway" társaság a „Pacific Mail Steamship" hajózási társaságnak havonta 85.000 dollárt fizetett, hogy a New York és San Francisco közti árú- és személyforgalmi díjakból ne engedjen. A vasúti ring képtelen lett volna a versenyt megakadályozni, ha az Atlanti és a Csendes-óceán közötti kereskedelem nyitva lenne idegen hajók számára.

Lábjegyzetek


	
Hogy megvigasztaljon azért, hogy a vámvédelem leszorította az óceánról az amerikai hajókat, Prof. Thompson (Political Economy, 216. oldal) így szól: „Ha más ok nem lenne arra a politikára, amely a külkereskedelmet a minimumra igyekszik leszállítani, elég lenne az a hatás, amelyet a felhasznált emberanyagra gyakorol. Bentham azt vélte, hogy az elképzelhető legrosszabb felhasználása egy embernek az, ha felakasztják; de még rosszabb, ha köztengerészt csinálnak belőle. A tengerész életét és férfias jellemét régóta csodálják dalban és prózában és az e foglalkozáshoz tartozó egyének tényleges kiválóságára annyiszor utaltak, hogy elfeledkeztünk arról, hogy milyen a zöme az eféle embereknek és hogy civilizációnknak és a kereszténységnek milyen képviselőit küldjük ki e tengerészek személyében." Van ebben valami igazság, de ami van, az csak a tágabb értelmű vámvédelemnek tulajdonítandó. Hivatásának természetében nincs meg az oka annak, hogy miért ne részesüljön a tengerész jó ellátásban, jó fizetésben és jó bánásmódban, holott éppolyan értelmes és önérzetes, mint bármely iparos. Hogy ez nem így van, a tengerészeti törvények atyáskodó beavatkozásának tulajdonítandó a munkaadó és munkás közötti viszonyban. A törvény nem kényszerít szolgálati szerződések kötésére a szárazföldön, és a munkás részéről történő bármely szerződésszegés ellenében a munkaadó csak magánjogi védelmet kereshet. Nem korlátozhatja munkása szabadságát, nem kényszerítheti karhatalom vagy börtön által, vagy ha ez abbanhagyja a munkát, nem hozhatja hatóságilag vissza és így a munkaadó és munkás közötti személyi viszony kölcsönös érdekük szabad kiegyeztetésére van bízva. Olyan szolgálatoknál, amelyek éberséget és józanságot kívánnak és ahol a munka folytatásnak hirtelen megtagadása nagy veszteséget vagy vészt okozhat, a munkaadónak az alkalmazottak jellemével és szándékaival kell számolnia és úgy kell fizetnie őket és bánnia velük, hogy ne legyen kitéve annak a veszélynek, hogy ezek ott akarják hagyni. Ami azonban szárazon a szabadság önműködő elvére van bízva, a hajón teljesítendő szolgálatokra nézve a vámvédelem kísérletet tett, hogy az atyáskodó elv alapján szabályozza. Itt nemcsak arra jogosítja fel a munkaadót vagy képviselőjét, hogy az alkalmazottnak személyes szabadságát korlátozza és hogy erőszakkal vagy börtönnel kényszerítse annak a munkának elvégzésére, amelyre szerződött, hanem ha az alkalmazott elhagyja a hajót, a törvény segítségül hívható, hogy az illetőt letartóztassák, elzárják és visszakényszerítsék. Ennek eredménye egyrészt az volt, hogy a hajók tulajdonosainak és parancsnokainak részéről semmi oka sem forgott fenn annak, hogy a legénységgel megfelelő módon bánjanak, másrészt, hogy a tengerészek jelleme degradálódott. Legénységet bőven szereztek a verbuválás vagy elrablás rendszerével, amelyet a hajózók jargonjában „thanghaing"-nak neveznek, amelynek révén részegen vagy akár erőszakkal is visznek embereket a hajóra olyan előleges fizetés vagy „vérdíj" fejében, amelyet a hajó tulajdonosa nyugodtan adhat azért a jogért, hogy az embereket a hajón tarthatja és dolgoztathatja. Az a hatalom, amellyel a hajó parancsnoka fel van ruházva, akinek ügyességétől és eszétől függ minden biztonság a hajón, szükségképpen despotikus; azonban míg egyrészt csak kevéssé akadályozza az önérdek és a hatalommal való visszaélést, amely egy brutális kapitány számára éppolyan, vagy csaknem olyan könnyűvé teszi a legénység toborzását, mint egy humánus számára, még erősebb ösztönzést nyert másrészt a legénység jellemének e rendszer okozta szükségszerű lezüllése. Különféle kísérleteket tettek a dolgok ilyen állásának gyógyítására, de egy szer sem segíthet, amely nem hatol a baj gyökeréig és amely nem engedi meg, hogy a hajós, tekintet nélkül arra, hogy miféle szerződést írt alá vagy miféle előleget fizettek neki vagy érte, épp úgy szabadon hagyhatja el a hajót, mint ahogy bármelyik iparos otthagyhatja munkáját. Elméletileg a törvény épp úgy biztosíthatja az egyik fél szerződési jogát, mint a másikét; tényleg azonban a szegény és befolyástalan mindig hátrányban van, ha a törvényre történik hivatkozás. Ez olyan bűn, amely a védelem mindenféle formájában megvan, az abszolút monarchiától kezdve a védővámokig. ↩

     Eléggé láttuk a vámvédelem hatását a javak termelésére. Hadd vizsgáljuk meg most a munkabérekre gyakorolt hatását. Ez már a vagyon megoszlásának kérdésébe vág.

A vámot illető viták ritkán mennek túl azon a ponton, amelyet mi most értünk el, mert noha, legalább az Egyesült Államokban, sokat beszélnek a vámvédelem hatásáról a bérekre, ez inkább következménye annak a hatásnak, amelyet állítólag a vagyon termelésére gyakorol. Védelmezői azt állítják, hogy a vámvédelem emeli a munkabért, de amennyiben ezt bizonyítani törekszenek, ezt csak úgy érveléssel teszik, amelyet már megvizsgáltunk: vagyis a vámvédelem növeli az ország egészének gazdagságát, amiből következtetik, hogy a munkabéreket is növelnie kell. Vagy ha azt az állítást, hogy a vámvédelem növeli a munkabért, negatív formában teszik — ez az amerikai védővámosok kedvenc módszere —, azt mondják, hogy a vámvédelem megóvja a munkabért attól, hogy más országok alacsonyabb színvonalára süllyedjen. Ez az állítás mindig azon a feltevésen alapul, hogy a vámvédelem szükséges a munkabér magasabb színvonalon tartásához, és ha megszűnne, a hazai termelőknek a külföldi termelők általi kiszorítása miatt a termelés annyira hanyatlana, hogy a munkabérnek is hanyatlania kell.1

De, noha már alapjában megingattuk, hadd vizsgáljuk meg közvetlenül és függetlenül (mivel ez a kérdés legfontosabb része) azt az állítást, hogy a vámvédelem emeli (vagy fenntartja) a munkabért. Noha a munkabérkérdés elsősorban vagyonmegoszlási kérdés, egyik sem bánik vele így az általam ismert védővámos írók közül; és a szabadkereskedők rendszerint ugyanott állnak meg, ahol a védővámosok, úgy érvelvén, hogy a vámvédelemnek csökkentenie kell a vagyon termelését és (amennyiben egyáltalán a munkabérkérdéssel foglalkoznak) ebből azt következtetik, hogy a munkabért is csökkenteni kell. A vita szempontjából ez logikailag teljesen elegendő, mivel a szabadkereskedelem a kereskedés természetes módja, és a bizonyítás terhe azokra hárul, akik korlátozni kívánják. De mivel az én célom nemcsak vitatkozás, nem érhetem be tisztán azzal, hogy kimutassam a vámvédelem melletti érvelés helytelenségét. Megtörténhetik, hogy helyes állítást hamis érvvel támogatnak, és ha teljesen meg akarunk győződni a vámvédelem hatásáról, kutatnunk kell befolyását úgy a vagyon termelésénél, mint annak megoszlásánál. Gyakran származik tévedés abból a feltevésből, hogy ami az egésznek javára vagy kárára van, hasonlóan érinti annak minden részét. Azok az okok, amelyek az összvagyont növelik vagy csökkentik, gyakran ellenkező hatást gyakorolnak egyes társadalmi osztályokra vagy egyénekre. A szódagyártásnál hamuzsírnak szódával való helyettesítése növelte Nagy-Britanniában a vagyon előállítását, azonban csökkentette nem egy highlandi földesúr jövedelmét. Noha a vasút használata nagyban növelte az összvagyont, nem egy kis falu keresetét rontotta el. A háborúkból, noha nagyon pusztítják a nemzeti vagyont, nagy magánvagyonok keletkeznek. Tűz, árvíz és éhínség, noha csapást hoznak a közösségre, jövedelmezőknek bizonyulhatnak egyes egyének számára, és akinek kötése van vagy aki a tőzsdén baisse-re játszott, meggazdagodhat a nehéz idők következtében. Mivel azonban azok, akik munkájukból élnek, minden országban nagy többségben vannak, megvan az az erős gyanú, hogy bárki más is nyerjen, ami csak leszállítja a köz összjövedelmét, szükségképpen káros a munkás számára. De hogy semmit se bízzunk a gyanúra, bármilyen erős is legyen az, vizsgáljuk meg közvetlenül a védővámok hatását a munkabérre.

Ami a vagyon termelésére hatással van, egyúttal annak megoszlására is hatással lehet. Az sincs kizárva, hogy bizonyos körülmények között a vagyon termelésének növekedése vagy csökkenése a megoszlás arányát megváltoztatja. Azonban most csak az első kérdéssel kell foglalkoznunk, mivel a második a vámkérdésnél tovább megy és ha a másodikba is bele akarunk fogni, ezt nem tehetjük addig, míg a vámvédelem törekvéseivel tisztába nem jövünk. A kereskedelem, mint láttuk, a termelés egyik módja, és a vámkorlátozások törekvése a kereskedelemben az, hogy csökkentse a vagyon termelését. Azonban a védővámok a vagyonmegoszlás változását is idézik elő, az által, hogy némely polgárokat nagyobb árak fizetésére kényszerítenek, másoknak viszont külön jövedelmeket biztosítanak. A vagyon megoszlásában az ő javukra létrejövő változás a legfőbb motívum azokra nézve, akik leginkább buzgólkodnak a védővámok kivetésének előmozdításában és akik leginkább óvják a munkásokat azoktól a szörnyű csapásoktól, amelyek e vámok eltörlése esetében bekövetkeznének. De mi módon hathatnak kedvezően a védővámok a vagyon megoszlására? A védővámok közvetlen célja és hatása a javak árának növelése. Csakhogy azok, akik bérért dolgoznak, nem javakat, hanem munkát adnak el. Munkát adnak el, hogy javakat vásárolhassanak. Hogy húzhatnak hát hasznot a javak árának növekedéséből?

Amikor árakról beszélek, a szokásos módon más értékeket a pénz értékéhez viszonyítok. Azonban a pénz csak csereeszköz és a javak viszonylagos értékének mérője. A pénz értéke maga is a többi jószág értékéhez képest emelkedik vagy esik, változván hely és idő szerint. Valóságban az egyetlen igaz és végső értékmérő a munka — bárminek igazi értéke az a munkamennyiség, amely érte cserébe adandó. Tehát pontosan beszélve, a védővámok hatása az, hogy növelik azt a munkamennyiséget, amely bizonyos javakért cserébe adandó. Ezért épp úgy leszállítja a munka értékét, mint ahogy növeli a javak értékét. Képzeljünk el egy olyan tarifát, amely megakadályozná a munkások bejövését, de a javak behozatala elé semmiféle akadályt sem gördítene. Vajon azok, akiknek javaik vannak, magukra nézve hasznosnak tartanának-e egy ilyen tarifát? Már pedig ez az állítás éppolyan észszerű lenne, mint azt mondani, hogy a javakra kivetett tarifa jó azokra nézve, akiknek eladó munkájuk van.

Nem igaz, hogy az olcsóbban fizetett munka termékei kiszorítják a jobban díjazott munka termékeit bármely piacról, ahol szabadon adhatók el, mert, mint már láttuk, rosszul fizetett munka még nem jelent olcsó termelést és a viszonylagos, nem pedig az abszolút termelési költségtől függ a csere. És csak körül kell tekintenünk, hogy meglássuk, hogy még ugyanabban a foglalkozási ágban is, amelynek termékei együtt szabadon kerülnek eladásra, a munkáért fizetett bérek rendszerint nagyobbak a nagy városokban, mint a kicsinyekben, egyes vidékeken, mint másokon. Igaz, hogy minden munkabérnek állandó törekvése, hogy egy színvonalra jusson és hogy ez a törekvés a versenyből származik. Csakhogy ez a verseny nem az áruk, hanem a munka piacának versenye. Az ugyanazon a szabad piacon értékesített javak előállításáért fizetett bérek különbsége nem az áruk versenyének korlátozásából fakadhat, hanem azokból az akadályokból, amelyeket a munkások elhelyezkedési versenye elé állítanak. Amint a munka versenye foglalkozás és hely szerint változik, úgy változik a munkabér is. Az életfenntartás költsége a nagyobb városokban több lévén, mint a kicsinyekben, a nagyobb bérek nem gyakorolnak több vonzóerőt az egyikben, mint a kisebb bérek a másikban, míg a különféle béreket a különböző vidékeken nyilván az a tehetetlenségi erő és az a súrlódás tartja fenn, amely a népesség mozgását késlelteti, vagy pedig olyan fizikai vagy társadalmi okok, amelyek a verseny intenzitásában különbségeket hoznak létre a munkapiacon. A munkabérek közös színvonalra törekvése ugyanabban a foglalkozási ágban a leggyorsabb, mivel a munka átvitele a legkönnyebb. Egy helyen nem lehet egy termelési ágban olyan különbség a munkabérek között, mint amilyenek különböző ágakban vannak, mivel ugyanazon termelési ágban a munkás sokkal kevesebb nehézséggel mehet át egyik munkaadótól a másikhoz, mint amekkora nehézséget a foglalkozás változtatása okoz. Előfordul, hogy látjuk, mint szállítja le az egyik munkaadó a bért és hogy követik a többiek példáját, ez azonban sokkal gyorsabban folyik le, semhogy a javak piacán végbemenő verseny okozhatná. Olyankor fordul ez elő, amikor nagy a verseny a munkáspiacon; és amely viszonyok arra képesítik az egyik munkaadót, hogy a béreket leszállítsa, csakhamar ugyanerre képesítik a többieket is. Hogyha a javak piacán való verseny hozta lenne egy színvonalra a béreket, ezek nem lennének emelhetők egy üzletben vagy egy helyiségben, ha ugyanez nem történnék a többiekben, amelyek ugyanazon piac szükségleteit elégítik ki; holott, ha a bérek emelkednek, látjuk, hogy a munkások először egy üzletben vagy helyiségben kívánnak béremelést és ha ez sikerül, a munkások a többi üzletben vagy helyiségben követik példájukat. Ha már most áttérünk arra, hogy egyik foglalkozást a másikkal hasonlítsunk össze, látjuk, hogy noha megvan a közös színvonalra való törekvés, amely a különböző ágak bérei között bizonyos arányt tart fenn, egy helyen és egy időben nagy térbeli különbségek vannak. E különbségek nem összeegyeztethetetlenek e törekvéssel, sőt ennek tulajdoníthatók, épp úgy, mint a léggömb emelkedése és a kő esése ugyanazt a fizikai törvényt példázza. Míg egyrészt a munkáspiac versenye az összes foglalkozások béreit közös színvonalra törekszik hozni, addig másrészt vannak különbségek a foglalkozások között (amelyek a vonzóerő különbségeiként tekinthetők, továbbá olyan különbségek, amelyek az illető foglalkozási ágakba juthatás nehézségétől függnek), amelyek különböző fokban akadályozzák a munka versenyét és ennek megfelelően különböző munkabér-színvonalakat teremtenek. Bárha e differenciák megvannak, a különböző foglalkozásokban uralkodó béreket mindamellett bizonyos arányban tartja egymáshoz a közös színvonalra való törekvés, aképpen, hogy a bérek esése az egyik termelési ágban maga után vonja az esést a többiben, még pedig nem a javak, hanem a munkások piacán folyó verseny következtében. Így például az asztalosok nem kereshetnének sokáig két dollárt, ha más, éppolyan könnyen eltanulható és gyakorolható foglalkozásokban dolgozó munkások csak egyet keresnének, mivel a nagyobb bérek annyira az asztalosság felé vonnák a munkásokat, hogy ez aztán a versenyt fokozná és a béreket leszállítaná. Ha azonban az asztalosoknak eléggé erős szervezetük volna arra, hogy ez pontosan korlátozza az újonnan belépő munkások számát, nem világos-e, hogy továbbra is két dollárt kereshetnének, míg a többi foglalkozásban hasonló munka csak egy dollárt kapna? Tényleg, a munkásegyletek, a munkások versenyét korlátozván, nem egy foglalkozásban jelentősen emelték a munkabért, sőt különbségeket hoztak létre a szervezetbeli és a nem szervezetbeli egy foglalkozású munkások bérei között. Az ilyen béremelés lehetőségét pedig nyilván nem a javak szabad eladása korlátozza, hanem az a nehézség, hogy a munkások versenye korlátoztassék.

Nem mutatják-e a tények, hogy az amerikai munkásnak nem attól kell félnie, hogy az olcsó idegen munka termékei szabadon adatnak el piacunkon, hanem hogy e munka maga jön át piacunkra? A civilizált világ nagyobb részében uralkodó viszonyok között a munkabér minimumát az határozza meg, amit a gazdasági írók átlagos kényelmi igénynek neveznek, azaz, minél szegényebb az az életmód, amelyhez a munkások szoktak, annál kisebbek béreik és annál nagyobb képességük, hogy a munkabért leszorítsák azon a munkaerőpiacon, amelyre lépnek. Mit szóljunk ezután az „amerikai munkásvédelemnek" arról a módjáról, amely egyrészt vámot vet ki a javakra, olyan ürüggyel, hogy azokat „olcsó munka" állította elő, másrészt pedig beereszti az „olcsó munkást" magát.

Az olcsó munka termékeinek bejövetele nagyon különböző dolog az olcsó munka behozatalátől. Az egyik hatását a vagyon termelésénél érezteti, növelvén a szétosztandó összmennyiséget; a másik a vagyon megoszlására hat, csökkentvén azt a részt, amely a munkásosztálynak jut. A kínai javak szabad behozatalát megengedhetjük, anélkül, hogy ez a bérre a legkevésbé is hatna; azonban mostani helyzetünkben a kínai munkások szabad bevándorlása csökkentené a munkabért.

Képzeljünk el a modern civilizáció általános viszonyai között egy olyan országot, ahol viszonylag nagy a munkabér és egy másikat, ahol viszonylag csekély. Képzeljük el, hogy e két ország egymás mellett volna, csak egy fal választaná el egyiket a másiktól, amelyen javak szabadon mehetnének keresztül, de áthatolhatatlan lenne emberi lények számára. Elképzelhetjük-e, amint a védővámos felfogás kívánná, hogy a magas bérű ország csak importálna, a kisbérű pedig csak exportálna, addig, míg a munka utáni kereslet annyira csökkenne az egyik országban, hogy a bérek a másik ország színvonalára süllyednének? Ez azt jelentené, hogy azt képzeljük, hogy az előbbi ország egyre dobná át javait a falon és értük semmit sem kapna cserébe. Világos, hogy az egyik ország nem exportálna többet, mint amennyit cserébe visszakapna és a másik nem importálhatna többet, mint amennyit cserébe adhatna. A két ország továbbra is kölcsönösen cserélné termékeit és pedig, mint az imént kimutattam, a kicserélendő javakat nem a két ország munkabérei közti különbség határozná meg, sem a termelési költség különbsége, hanem mindkét országban a külföldre javak termelési költségének viszonylagos különbsége. A javak e cseréje mindkét ország kölcsönös előnyére folyna, növelve a termelt javak mennyiségét; de bármilyen arányokat öltene is, ugyan hogy csökkenthetné a munka utáni keresletet vagy miféle hatása lehetne a bérek leszállítására?

Már most változtassuk meg a feltevést és képzeljünk olyan akadályokat két ország között, amelyek megakadályozzák a javak átmenetét; de megengednék az emberekét. Az egyik ország rosszabbul fizetett munkája által termelt egy jószágot sem hozhatnának be a másikba; de vajon megakadályozná-e ez a bérek csökkenését? Nyilván nem. A nagyobb bérű ország munkaadói, mivel képesek lennének olcsóbban dolgozó munkásokat kapni, sietnének leszállítani a munkabért.

Amit így a képzelet segítségével láthatunk, megegyezik azzal, amit a valóságban látunk. A nagy vámok ellenére, amelyekkel a javakat azzal az ürüggyel zártuk ki, hogy az amerikai munkát védjük, az amerikai munkások valamennyi foglalkozási ágban kénytelenek szervezkedéssel védeni magukat, hogy a munkáspiac versenyét megakasszák. Védővámos tarifánk a javak árát emeli, ellenben ami munkabéremelés van, azt a munkásegyletek, a „Munka Lovagjai"2 vívták ki. Ha e szervezeteket összetörnénk, ugyan mennyire akadályozná meg a tarifa, hogy az összes most szervezett foglalkozásokban a munkabérek ne szorítsák le? Egy olyan rendszer, amely tényleg védeni akarná a munkásokat az olcsó munka versenyétől, nemcsak a szerződéses munkások behozatalát tiltaná meg, hanem mindazon munkások partraszállását is, akiknek nincs kellő eszközük, amely a bérverseny kényszerűségétől visszatartsa őket, vagy akik nem állítanak ki kötelezvényt arról, hogy valamely munkásegyletbe lépnek és annak szabályait betartják. És ha már az ilyen rendszer mellett a javakat megvámolják, különösen azokat vámolják meg, amelyeknek űzésére kis, nem pedig nagy tőke szükséges — vagyis a cél az lenne, hogy azok a termelési ágak védessenek, amelyekben a munkások könnyen önállósíthatják magukat, nem pedig azok, amelyekben a tisztán munkásnak sohasem lehet reménye, hogy a maga gazdája lesz.

A mi tarifánknak, mint minden védővámos tarifának, egészen más célja van. Védi a munkaadó termelőt a verseny elől, de éppenséggel nem csökkenti a versenyt azok között, akik neki munkájukat adják el; azok a termelési ágak pedig, amelyeket tisztán munkás vagy akár a kis tőkével rendelkező munkás is folytathat, teljesen gyámoltalanok, amelyek nagyobb helyiségek, drága gépek, nagy tőke vagy sokba kerülő természeti előnyök tulajdona nélkül nem folytathatók.

Nyilvánvaló, hogy a vámvédelem célja a javak eladásában, nem pedig a munka eladásában nyilatkozó verseny csökkentése. Egyes különleges és kivételes esetektől eltekintve, amelyekről ezután fogok beszélni, a javakra kivetett vámtarifa sohasem védheti azokat, akik munkát, nem pedig javakat bocsátanak áruba. Nincsen is vámtarifánkban semmiféle gondoskodás, hogy az olyan munkaadók, akikre nézve e tarifa hasznos, e haszonban munkásaikat is részesítsék. Míg egyrészt a munkaadókat védi a javak piacán, szabadkereskedelmet biztosít számukra a munkás-piacon, és ha a munkásoknak védelemre van szükségük, erre maguknak kell szervezkedniük.

Nem azt mondom, hogy bármiféle tarifa is emelhetné a munkabért. Csak arra mutatok, hogy védővámos tarifánkban nincs is kísérlet erre, bármilyen hatástalan is lenne az, hogy a vámvédelem egész célja és szelleme nem a munkaadók, hanem a munkásvásárlók védelme, nem a munkabér, hanem a haszon fenntartására irányul. Ugyanaz az osztály, amely olyan nagy gondoskodást mutat az amerikai munka védelme iránt, a saját eladó javai árának emelése által, köztudomás szerint a lehető legolcsóbban veszi a munkát és makacsul ellenszegül minden olyan szervezkedésnek, amely a munkások bérét akarja emelni. Az a kiáltás, hogy „Védjük az amerikai munkát!" leghangosabban azokból az újságokból hangzik, amelyek a nyomdászegyletek tilalma alatt állanak; szén és vas lordoktól, akik nagyban hozzák be az „olcsó munkát" és makacsul harcoltak embereiknek minden olyan kívánsága ellen, ami tisztességes munkabérhez hasonló és gyárosoktól, akik azt a jogot igénylik, hogy munkásaik szavazatával rendelkezzenek. A vámvédelem egész szelleme a munka jogai ellen irányul.

Olyan szembetűnő ez, hogy alig szorul magyarázatra; de van egy eset, amikor olyan világosan látható, hogy nem állhatok ellen a kísértésnek, hogy el ne mondjam.

Van a munkásnak egy olyan fajtája, amelyben a tőkének nincs előnye és amelyről már a legrégibb időktől fogva azt tartották, hogy az országnak igazi nagyságát és dicsőségét növeli — a könyvírás mestersége, olyan nehéz munka már magában véve, amely hosszas előkészületet kíván és pénzbeli eredménye az esetek túlnyomó többségében nagyon sovány. Ugyan miféle védelemben részesítette a védővámos többség, amely a kongresszusban olyan régóta uralkodik, a munka e nemét? Míg az amerikai könyvgyáros — a vállalkozó tőkés, aki piacra bocsátja a könyveket — az idegen gyárosokkal szemben gondos védelemben részesült, az amerikai szerzőt nemcsak hogy nem védték meg az idegen szerzők versenyével szemben, hanem még az olyan munka versenyének is kitették, amelyért semmit sem kell fizetni. Semmi más védelmet nem kért, mint ami az általános igazságnál fogva megilleti, ezt azonban állandóan megtagadták tőle. Idegenben készült könyveket nagy védővámmal terheltek, a vámvizsgálók seregét tartják fenn a postahivatalokban és egy amerikai egy külföldi baráttól még ajándékba sem fogadhat el könyvet anélkül, hogy vámot ne fizessen érte. Csakhogy ez nem az amerikai szerző védelme, aki mint szerző csak egyszerű munkás, hanem az amerikai kiadóé, aki tőkés. És ez a tőkés, aki arra nézve, amit elad, olyan gondos védelemben részesül, szabadon kényszerítheti az amerikai szerzőt arra, hogy lopott munkával versenyezzen. A kongresszus, amely évről-évre tartotta fenn a súlyos tarifát azzal az álszent indoklással, hogy az amerikai munkát védi, állandóan vonakodott a nemzetközi szerzői jogot védeni, amely megakadályozná az amerikai kiadókat abban, hogy idegen szerzők műveit lopják, az amerikai írókat pedig nemcsak arra képesítené, hogy az idegen3 írókkal egyenlő feltételekkel vehesse fel otthon a küzdelmet, hanem hogy könyveikért fizetést kapjanak, ha idegen országokban utánnyomják azokat. A nemzetközi szerzőjog védelme, amelyet pedig becsület, erkölcsösség és a hazafias politikának minden parancsa követel, a védővámos érdekek mindenkor ellenezték.4

Mutathatná-e valami világosabban, hogy a vámvédelem igazi motívuma mindíg a munkaadó tőkés haszna, nem pedig a munkás érdeke? Ugyan mit gondolnának arról a kongresszusi képviselőről, aki, mint „munkás-rendszabályt" azt javasolná, hogy a kincstári fölösleget osszák fel két vagy három vasútkirály között és aki komolyan azzal érvelne, hogy ez a munkabért minden kereseti ágban növelné, mivel a vasútkirályok ezzel gazdagabbak lévén, csak emelnék alkalmazottaik bérét, ami a munkabérek növekedésére vezetne más vasutaknál is és ez viszont növekedést szülne minden termelési ágban. Már pedig annak vitatása, hogy a javakra kivetett vámok a munkabért emelik, épp ilyen feltevést tartalmaz.

Azt állítják, hogy a vámvédelem növeli a munkások bérét, vagyis a munkásokét általában. Nemcsak azt vitatják, hogy a vámmal védett külön termelési ágakban növeli a munkabért. Ez annak beismerése lenne, hogy a vámvédelem előnyeit részrehajlóan osztják el, amit pártfogói mindenkor buzgón tagadnak. A védővámosok mindig azt teszik fel, hogy a vámvédelem előnyeit a termelés minden ágában érzik és még a farmmunkások bérére is úgy utalnak (pedig a termelési ágat nem védheti és nem is védi a vám az Egyesült Államokban), mint a vámvédelem eredményeire. A vámvédelem célja az, hogy a behozatal megakadályozásával a védett javak árát annyira növelje, hogy e cikkek honi termelői nagyobb haszonra tehessenek szert. Csak amennyiben és ameddig azt teszi, van a vámvédelemnek egyáltalán pártoló hatása és bármilyen hatása is van a munkabérre, az ebből vezetendő le. Már bebizonyítottam, hogy a vámvédelem legfeljebb csak ideiglenesen növelheti a fogyasztóknak, mint fogyasztóknak jövedelmét, de ettől eltekintve is világos, hogy annak vitatása, hogy a vámvédelem növeli a munkabért, két feltevést foglal magában: 1. hogy a munkaadók hasznának növekedése a munkások bérének növekedését is jelenti és 2. hogy a védett foglalkozásokban való munkabér növekedése az összes termelési ágakban való munkabér növekedését is jelenti. E feltevések puszta megállapítása egyértelmű képtelenségük kimutatásával. Van-e valaki, aki komolyan tenné fel, hogy ha egy munkaadó nagyobb haszonra tesz szert, ezért nagyobb munkabért fog fizetni? Nemrégiben egy brooklyni omnibusz tetején utaztam és beszélgettem a kocsissal. Keserűen és kétségbeesetten beszélt velem hosszú munkaidejéről, kemény munkájáról és szűk fizetéséről, hogy oda van láncolva a kocsihoz, igazibb rabszolga lévén azoknál a lovaknál, amelyeket hajt; és hogy így, lóhajtó géppé válva, alig képes feleségét és gyermekeit eltartani, a szűk időkre pedig mit sem képes félretenni. Azt mondtam neki: „Nem lenne-e jó, ha a törvényhozás megengedné törvény által, hogy a társaságok a jegy árát ötről hat centre emeljék, hogy a kocsisok és kalauzok bérét emelhessék?"

A kocsis egy gyors pillantással végigmért és aztán felkiáltott: „Többet adjanak, mert többet vesznek be! Felemelhetik a jegy árát hat, vagy akár hatvan centre és egy fillérrel sem fizetnének többet! Bármennyit keresnek ők, mi mégsem kapnánk többet, amíg százával várnak olyan emberek, akik örömest foglalnák el helyünket. A társaság nagyobb osztalékot fizetne vagy tőkeemelés nélkül új részvényeket bocsátana ki, de nem a mi fizetésünket emelné."

Nem volt-e igaza a kocsisnak? A munka vevői, akárcsak minden más dolog vevői, nem aszerint fizetnek, amennyit megengedhetnek maguknak, hanem amennyit kénytelenek. Vannak, igaz, alkalmi kivételek, de e kivételek jótékonysági motívumokra vezethetők vissza, amelyet a tapasztalt üzletember, bármennyire is gyakorolja egyébként a jótékonyságot, igyekszik kizárni üzleti ügyeiből. Ha akár egy közúti társaság, akár egy gyáros jövedelmét növeljük, ettől egyik sem fog magasabb munkabért fizetni. A munkaadók sohasem adják okul nyereségük növekedését munkásaik bérének emelésére, bár gyakran hivatkoznak a nyereség csökkenésére, mint a munkabér leszállításának okára. Ez azonban csak ürügy, nem ok. Az igazi ok az, hogy azok a rossz idők, amelyek az ő nyereségüket csökkentik, növelik a munkások között a foglalkozásért való versenyt. Ilyen ürügyekkel csak akkor állanak elő a munkaadók, amikor érzik, hogy bérleszállítás esetén alkalmazottaik kénytelenek beletörődni a leszállításba, mivel mások örömmel lépnek helyükbe. És ahol a munkásegyletek sikeresen akadályozzák meg e versenyt, képesek is a munkabért emelni. A kocsissal való beszélgetésem óta a new-yorki és brooklyni közúti kocsik alkalmazottai a Munka Lovagjainak egyleteibe szerveződtek és így sikerült is fizetésüket valamicskével emelni, munkaidejüket pedig leszállítani, így elnyerték azt, amit semmiféle tarifa nem adhatott volna meg nekik.

Tegyük fel mégis, hogy a védővám valamiképpen növeli a munkaadók nyereségét. A munkások a társaságok nagyobb nyereségétől önmagában semmiféle béremelést nem remélhetnének, és az csak akkor hathatna a munkabérre, hacsak úgy nem hat a versenyre, hogy a munkásoknak erőt ad a béremelés kierőszakolására.

Vannak esetek, amikor a védővámnak ilyen hatása van, de csak kis terjedelemben és rövid időre. Ha egy vám növeli egy bizonyos hazai termelési ág iránti keresletet, és ezzel az adott fajta szakképzett munka iránti keresletet is, akkor ennek a munkának a bére átmenetileg szintén emelkedhet, olyan terjedelemben és annyi időre, amelyet az a nehézség határoz meg, hogy mennyire kaphatók tanult munkások más országokból vagy hogy mennyire szerezhetik meg új munkások a szükséges ügyességet. De ahol valamely termelési ágban csak kevés, különös ügyességű munkás van ezáltal érdekelve, és ha e kevés munkás el is nyerte ezt az előnyt, ez csak munkásegyletek által tartható fenn, amelyek korlátozzák a mesterségbe való bejutást. Az ilyen esetek, úgy gondolom, igazán ritkák, amikor munkabéremelést ér el az a kis munkásosztály, amelynek valamely védett termelési ágban olyan rendkívüli ügyességre van szüksége, hogy száma nem egykönnyen növelhető; és ez esetek még ritkábbak, ha ugyan egyáltalán léteznek, amikor a külföldi munkások behozatalának vagy az új munkások betanításának nehézsége elegendő volt e növekedés fenntartására. A védett termelési ágakban foglalkoztatott munkások nagy tömegének munkája aligha nevezhető szakképzettnek. Legtöbbjét közönséges tanulatlan munkás is elvégezheti, sőt sokszor még a felnőtt ember fizikai ereje sem szükséges, hanem a gépek irányításából áll, olyan műveletekből, amelyeket fiúk és leányok néhány hét, vagy néhány óra alatt is megtanulhatnak. A védett termeléshez szükséges munka túlnyomó részénél, az az ideiglenes béremelkedés, amelyet az említett módon a vámtarifa előidézhetne, olyan gyorsan veszne el, hogy aligha lehetne mondani, hogy egyáltalán mutatkozott. Mert az ilyen foglalkozású munka bérének emelkedését azonnal megsemmisítené a más foglalkozású munkások odaözönlése. Figyelembe veendő továbbá, hogy bármely termelési ágnak vámokkal való „pártolása" szükségképpen árt a többi ágnak és hogy a munkát más foglalkozásokból általa kiűzik és belekényszerítik a pártolt ágakba.

Még akkor sem emelkedne a munkabér, ha e kedvezményt, amelyet e tarifa intenciója szerint a munkaadó termelők kapnak, közvetlenül munkásaik kapnák. Ha azok helyett a törvények helyett, amelyek a munkaadó termelők nyereségét szándékozzák növelni bizonyos termelési ágakban, olyan törvényeket hoznánk, amelyek megemelnék a munkások bérét, az a növekedett verseny, amelyet e kedvezmény okozna, csakhamar annyira leszállítaná e kedvezmény növelte munkabérről arra a fokra, amelyen a bér a kedvezmény nélkül állt. Az eredmény csak az lenne, ami Angliában volt, amikor e század elején a mezőgazdasági munkások nyomorúságos helyzetén a „parish"-adókból vett „munkabérben járuló segítség"-gel akartak pótolni. Amily arányban osztották az adományokat, olyan arányban estek a farmerek által fizetett bérek.

A kocsisnak igaza volt. Semmi sem képes az ő munkabérét növelni, ami nem csökkenti azok versenyét, akik készen álltak, hogy elfoglalják helyét azért a bérért, amelyet ő keresett. Ha törvényt hoznánk, hogy minden kocsis az államkincstárból egy dollárnyi pótlékot kapjon fizetéséhez, az eredmény egyszerűen az lenne, hogy azok, akik szívesen foglalnák el a kocsisságot a mostani fizetésért, egy dollárral olcsóbban vállalnák el. Ha minden kocsisnak két dollárt adnánk naponta, a társulatok ingyen is kaphatnának embereket, épp úgy, mint ahogy a vendéglői pincérek gazdájuktól rendszerint csak ételt és csekély vagy semilyen munkabért sem kapnak, sőt néha még ők fizetnek helyükért.

De ha képtelenség azt képzelni, hogy a vámnak valamelyes hatása is lenne a haszon vagy éppen a béremelkedésre e védett termelési ágakban, mit szóljunk ahhoz a hiedelemhez, hogy a védett termelési ágakban beálló béremelkedés valamennyi termelési ágakban emeli a munkabért? Ez éppolyan lenne, mint azt mondani, hogy a Hudson folyónak gáttal való elrekesztése emelné a new-yorki kikötő színvonalát és következőleg az Atlanti óceánét is. A munkabér, mint a víz egy színvonal felé törekszik és ha nem emelkedik a legalacsonyabb és legelterjedtebb foglalkozásokban, egy külön foglalkozásban csak úgy emelhető, ha el van zárva a versenytől.

Minden országban a munkabér általános nagysága annak a foglalkozásnak a bérszintjétől függ, amelyek a legkevesebb külön ügyességet kívánnak és amelyhez az az ember, akinek munkáján kívül egyebe nincs, legkönnyebben juthat. Mivel ezekből áll a többség, ezek a foglalkozások az alapjai a termelés szervezetének és ugyanazok a többi foglalkozásra nézve, ami az óceán öbleire nézve. A magasabb foglalkozások munkabérei az alacsonyabbakban érvényben levők fölé csak úgy emelhetők, ha a magasabb foglalkozások nagyobb kockázat vagy bizonytalanság által vannak a munkások odaözönlésétől elzárva, avagy ha nagyobb ügyesség, tanultság vagy természeti adomány szükséges, vagy pedig olyan korlátozások által, aminőket a munkásegyletek állapítanak meg. És ha bárminő általános növekedését akarjuk előidézni a munkabérnek, vagy akárcsak egy foglalkozásban akarjuk a munkabér emelkedését biztosítani úgy, hogy ne váljanak egyidejűleg korlátozások szükségesekké, a munkabért az alacsonyabb és elterjedtebb foglalkozásokban kell emelni. Más szóval, hogy előbbi példánkra térjünk vissza, az öblök és a beléjük nyíló kikötők színvonala nem emelhető addig, míg az óceán színvonala nem emelkedett.

Ha másként nem lenne világos, ez általános elv elismerése elegendő lenne annak tisztázására, hogy a behozatalra vetett vámok sohasem emelhetik a munkabér általános nagyságát. Mert a behozatali vámok csak azokat a foglalkozásokat „védhetik", amelyekben nincs elegendő munkás alkalmazva, akik a kívánt készletet előállítsák. Az így alkalmazott munkások sohasem lehetnek többen, mint egy töredéke az olyan javak termelésével elfoglalt munkásoknak, amelyekkel nemcsak a honi keresletet vagyunk képesek kielégíteni, hanem még a kivitelre is jut fölöslegünk és azoknak a munkásoknak, akik olyan munkával foglalkoznak, amely csak a helyszínén folytatható.

Bármilyen alakú vagy méretű legyen is egy jéghegy, a vízből kiemelkedő része mindig sokkal kisebb a víz alattinál. Ugyanígy, bármilyen legyen is egy ország helyzete vagy termelésének sajátossága, a behozatali vámokkal „védhető” foglalkozásokban dolgozók aránya szükségképpen mindig kisebb azokénál, akik nem védhető foglalkozásokban dolgoznak. Az Egyesült Államokban, ahol a vámvédelmet a végletekig vitték, a becslési eredmények mutatják, hogy a munkásoknak csak egy huszada talál alkalmazást a védett termelési ágakban.

Az Egyesült Államokban, mint az egész világon, azok a legalsó és legelterjedtebb foglalkozások, amelyekben az emberek közvetlenül alkalmazzák munkájukat a természetben és ezek közül a földművelés a legfontosabb. Hogy e foglalkozások munkabérei milyen gyorsan növelik a többi foglalkozásban a munkabért, kitűnt Kalifornia első napjaiban, valamint később Ausztráliában. Ha valamely eseménynél fogva Kaliforniában a szakácsok, asztalosok vagy festők utáni kereslet növekedett volna, e növekedést nyomon követte lenne a munkások odaözönlése más foglalkozásokból, amely e keresletet hátráltatta és végül neutralizálta lenne. De az aranybányák felfedezése, amely a tanulatlan munka bérét nagyon emelte, egyúttal valamennyi foglalkozásban emelte a munkabért.

Az Egyesült Államok és az európai országok munkabéreinek különbsége is illusztrációja ennek az elvnek. A gyarmati időkben, mielőtt még bármiféle vámunk is lett volna, a rendes munkabér nagyobb volt itt, mint Európában. Az ok világos. A föld könnyen lévén megszerezhető, a munkás könnyen talált a maga számára foglalkozást és a földművelési munkabér magasabb színvonalon állván, az általános munkabér is nagyobb volt. És mivel a mai napig is könnyebb földet szerezni itt, mint Európában, a földművelésben uralkodó nagyobb munkabér az általános bérnagyságot is magasabb színvonalon tartotta.

Hogy az Egyesült Államokban a munkabér általános nagyságát emeljük, a mezőgazdasági munkások bérét kell emelnünk. Azonban vámtarifánk nem emeli és nem is emelheti a mezőgazdasági termékek értékét, amelyekből kiviszünk, nem pedig behozunk. Már pedig, még ha megmívelhető földünkhöz képest olyan sűrű lakósságunk is lenne, mint Nagy-Britanniának és ha, mint ez, behoznánk, nem pedig kivinnénk mezőgazdasági termékeket, az e cikkekre kivetett védővámos tarifa nem növelhetné a mezőgazdasági béreket és még kevésbé növelhetné más foglalkozásokban, amelyek akkor a legelterjedtebbek lennének. Ezt a gabonatörvények hatása mutatja Nagy-Britanniában, amelyeknek nem az volt a céljuk, hogy a mezőgazdasági munkások bérét vagy akár csak a bérlő jövedelmét is növeljék, hanem a földesúr földbérét. És még ha a földtulajdonos, farmer és munkás közti elkülönülés, az említett viszonyok között, nem is lett volna olyan világos itt, mint Nagy-Britanniában, abból, ami a farmernek használt, semminek sem lett volna legkevésbé is béremelő iránya, hacsak nem úgy használt volna neki, mint munkásnak, nem pedig mint föld- vagy tőketulajdonosnak.

Így hát elméletből láthatjuk, hogy a vámvédelem nem emelheti a munkabéreket. Hogy tényleg nem emeli, a tények döntőleg bizonyítják. Ez kitűnt Spanyol-, Franciaországban, Mexikóban, Angliában a védővámos időkben és mindenütt, ahol csak a vámvédelemmel kísérletet tettek. Az olyan országokban, ahol a munkásosztálynak csekély vagy semmi befolyása sincs a kormányra, sohasem is állították, hogy a vámvédelem növeli a munkabért. Csak az olyan országokban, ahol, mint az Egyesült Államokban, a munkásosztálynak hízelegni kell, fordultak ilyen képtelen érveléshez. És itt is a legvilágosabb tények mutatták meg a vámvédelem teljesen képtelen voltát arra, hogy a munkabért növelje.

A munkabér az Egyesült Államokban nagyobb, mint más országokban, nem a vámvédelem következtében, hanem amiatt, mert sok benépesíteni való földünk volt. Mielőtt még tarifánk lett volna, a munkabér nagyobb volt, mint Európában és a munka termékenységéhez képest sokkal nagyobb, mint most, a vámvédelem annyi éve után. Minden vámvédelmünk ellenére — és legalább az utóbbi huszonnégy évet tekintetében, a védővámosoknak teljesen szabad kezük volt — a munkásosztály helyzete az Egyesült Államokban lassan, de állandóan az európai „olcsó munkás" színvonalára süllyed. Nem következik, hogy ez a vámvédelem következtében van így, de bizonyos, hogy a vámvédelem hatástalannak bizonyult ennek megakadályozásában.

Annak eldöntéséhez, hogy használt-e a vámvédelem az Egyesült Államok munkásosztályának, nem kell olyan számsorokat felsorakoztatni, amelyeket csak szakértő igazolhat és vizsgálhat. A döntő tények ismeretesek. Köztudomású dolog, hogy akiket azzal hatalmaztunk fel, hogy az amerikai népet megadóztassák „az amerikai termelés védelmére", alkalmazottaikat olyan rosszul fizetik, amennyire csak lehet és nem haboznak maguk az idegen munkásokat behozni, akiknek termékei ellen tartják fenn a tarifát. Köztudomású, hogy a védett termelési ágakban a munkabér, ha lehet, csekélyebb, mint a nem védettekben és bár a védett termelési ágak csak egy huszadát foglalkoztatják az Egyesült Államok munkásságának, több sztrájk, több kizárás (lock-out), több bérleszállítási kísérlet fordul elő, mint valamennyi többi termelési ágban. Massachusetts erősen védett termelési ágaiban, a hivatalos jelentés szerint, a munkás nem élhet meg felesége és gyermekei munkája nélkül, New-Jersey erősen védett termelési ágaiban a „védett" munkások közül sokan gyermekek, akiknek szülei a szükségtől kényszerítve, úgy találnak foglalkozást számukra, hogy korukat hamisan mondják be, hogy az állami törvényt kijátsszák. Pennsylvánia erősen védett termelési ágaiban a munkások, akiknek érdekében létesült állítólag a vámvédelem, napi hatvanöt centért dolgoznak és félmeztelen asszonyok élesztik a kohók tűzét. „Kopasztó boltok", lakás- és élelmezési társaságok, Pinkerton5 detektívek és bérencek, a munkások elnyomatásának és züllésének minden alakja és megnyilatkozása jellemzik a védett termelési ágakat. A munkások nagyobb züllöttsége és nyugtalansága a védett, mint a nem védett termelési ágakban részben annak a ténynek tulajdonítható, hogy a védett munkaadók voltak legnagyobb behozói az „olcsó idegen munkás"-nak. De legalább részben, annak a nagyobb hullámzásnak tulajdonítható, amelynek a védett termelési ágak kitévék. Mivel el vannak zárva a külföldi piacoktól, a termékhiányt nem lehet gyorsan behozatallal enyhíteni, a feleslegtől pedig kivitellel megszabadulni és így nagyrészt rájuk nézve „máma hopp, holnap kopp". E heves hullámzások a munkásokat függő, sőt valóságos jobbágyi helyzetbe viszik és a munkabér színvonalát az átlagosnál mélyebbre nyomják. De bármi is legyen oka, tény az, hogy nemhogy a vámvédelem emelné a munkabéreket a védett termelési ágakban, azok a tőkések, akik ez ágakban vannak, még olcsóbb munkát is „élveznének", ha a nem védett termelési ágakban levő munkabérek amazokat is nem tartanák magasabb színvonalon.

Lábjegyzetek


	
Ím, pl. ez a New York Tribune-ból vett példa az elnökválasztás idejéből (1884), mintaképe a védővámok melletti érveknek, amelyeket választási időkben gyártanak az értelmes és dúsan fizetett amerikai munkás számára: „Minden munkás tudja, hogy más országokban nem fizetik a munkát olyan jól, mint itt. Ez a különbség azonban nem állhatna fenn, ha az angol, német vagy kanadai 50 centes munka termékei szabadon lennének eladhatók a mi piacunkon, a mi egy dolláros munkánk termelésével szemben. Ezért ez az ország a külföldi 50 centes munka alkalmazóit adó fizetésére kényszeríti, hogy javaikat e piacon szabadon árusíthassák. Ennek az adónak neve vám. Ha elég nagy a munkabérek közti különbség kiegyenlítésére, úgy hogy ennek az országnak munkabérszínvonala nem szállítható le más országokéra, védővámnak nevezik. Az ilyen vám az amerikai termelés védelme más országok olcsó munkájának versenyével szemben." ↩



	
„Knights of Labor" az Egyesült Államok leghatalmasabb munkásszervezete. A ford. ↩



	
Noha évente tekintélyes összeget gyűjtenek az Egyesült Államokban arra a célra, hogy a Bibliát idegen országok pogányainak küldjék, a hazai „bibliagyárosok" védelmére súlyos adót vetünk ki a Bibliának országunkba való hozatalára. Csak nemrégiben panaszkodtak a Bibliának északi határunkon való átcsempészése miatt, ami vámtisztjeinket kétségtelenül kettőzött éberségre buzdította, mivel hivatalos híradás szerint 1886 február 6-án, déli 12 órakor a vámház előtt az Egyesült Államok jövedéki törvényeinek áthágása miatt a következő tárgyak kerültek nyilvános árverésre: 1 ezüst-ékszerkészlet, 3 üveg brandy, 7 yard astrachan, 1 selyemkötő, 7 könyv, 1 tál, 1 lókabőr takaró, 3 rózsafüzér, 1 ing, 2 pár télikesztyű, 1 pár harisnya, 1 üveg gin, 1 Biblia. ↩



	
Horace Greeley javára kivételt kell tennünk, aki bár védővámos, a nemzetközi szerzői jogvédelemnek lépett pártjára. ↩



	
E cég foglalkozik a sztrájktörők („scab") iparszerű szállításával Amerikában. A ford. ↩

     Kutatásunk eléggé kimutatta a vámvédelem haszontalanságát és képtelenségét. Csupán még azt a védekezést kell megfontolnunk, amelyet akkor szoktak a vámvédelem mellett elmondani, amikor másféle védekezés már nem marad — hogy mivel a tőke befektetése és a termelés szervezete a vámvédelmen alapul, igazságtalan és sérelmes lenne a védővámokat egyszerre eltörölni, hanem hogy leszállításuknak fokozatosan és lassan kell végbe mennie.

Ez a halogatást védő érv, noha sokan fogadják el, sőt sürgetik éppen azok közül, akik ez ideig a vámvédelem legkiválóbb ellenségei voltak, nem állja ki a próbát. Ha a vámvédelem igazságtalan, ha sérti a jogegyenlőséget, amennyiben bizonyos polgároknak lehetővé teszi, hogy megadóztassák polgártársaikat, akkor mindaz, ami teljes és azonnali eltörlésének útjában áll, meghosszabbítja a jogtalanságot. Senki sem szerezhet jogot valamely jogtalanság gyakorlására; senki sem formálhat jogot valamilyen kiváltságra. Ha elismernénk, hogy a pusztán törvény által létrehozott kiváltságokat egy másik törvény nem vonhatja vissza, azzal elfogadnánk azt a képtelen elvet, amelyet Nagy-Britanniában annyira keresztülvittek, hogy egy szinekúrát az ottani vélemény szerint csak úgy lehet megszüntetni, ha az illetőtől ezt megveszik; és azért, mert valakinek ősei azt a privilégiumot élvezték, hogy más emberek nyakán éljenek, ő és leszármazói végtelen időkre megszerezték azt a szent jogot, hogy mások nyakán élősködjenek. Azt az igaz elvet, amelyből semmiféle ürügy alatt egy jottányit sem szabad feladnunk, a Függetlenségi Nyilatkozat mondja ki: azt a magától értetődő elvet, hogy az embereket teremtőjük egyenlő és elidegeníthetetlen jogokkal ruházta fel és hogy bármely törvény vagy intézmény, amely e természetes jogot tagadja vagy korlátozza, bármikor megváltoztatható vagy eltörölhető. Ma aligha lehetne hasznosabb leckét adni a világ tőkéseinek annál, hogy az igazság a befektetések biztonságának egyik feltétele, és aki a nép tudatlanságára vagy szolgaságára épít, a saját kockázatára teszi. Csak néhány ilyen lecke kellene és Európában minden trón leomlanék és minden nagy állandó hadsereg eltűnnék.

Sőt csak az azonnali eltörlés a helyes eljárás a most védett termelési ágakkal szemben. A vámvédelem fokozatos eltörlése ugyanolyan marakodásra és pártfogáshajhászatra adna alkalmat, mint amilyenre minden tarifaváltozás ad és az erősebbek a gyengébbek rovására nyernének. De ami még több, a vámvédelem fokozatos eltörlése nemcsak hogy hosszú időre, bár csökkenő mértékben, folytatását jelentené annak a pazarlásnak, veszteségnek és igazságtalanságnak, amely e rendszertől elválaszthatatlan, hanem ez időszakon keresztül a jövő változások tudata és az erre vonatkozó kétség bizonytalanságot támasztana és nyomasztóan hatna az üzleti életre; holott ha a vámvédelmet egyszerre eltörölnék, bármilyen is legyen a rázkódás, csakhamar vége lenne és a csere és termelés újból biztos alapon szervezkedhetnék. Még abból az elvi feltevésből kiindulva is, hogy a vámvédelem azonnali eltörlése ideiglenes csapást foglal magában, a hirtelen eltörlés éppúgy előnyösebb a fokozatos eltörlésnél, mint ahogy az egyetlen műtéttel végzett amputáció jobb a centiméterenként való amputációnál.

És ami a munkásosztályt illeti — amely iránt azok, akik a hirtelen változást sajnálják, a legnagyobb érdeklődést mutatják —, erre nézve a különbség még nagyobb lenne. Mindig viszonylagos előnye a munkásosztálynak, hogy minden bajjal járó változás minél gyorsabb legyen, mivel a halasztás hatása egyszerűen az, hogy alkalmat szolgáltat a vagyonos osztálynak, hogy e bajt a szegényebbek rovására kerülje el. Ha valamely nagy veszteség éri a közösséget, akár árvíz, akár tűz, akár ellenség, akár dögvész vagy kereskedelmi válság által, a veszteség annál kevésbé érinti a szegényt és annál súlyosabban a gazdagot, minél rövidebb az az idő, amelyre koncentrálódik. Ha valamely országban a folyópénz lassanként értékben csökken, az értékben fogyó folyópénzt azok kezébe fogják kényszeríteni, akik legkevésbé képesek magukat védeni, a javak ára az értékcsökkenés előre való tudása következtében növekedni fog, míg a munka ára csak lassan fog utána kullogni; a tőkéseknek alkalmuk nyílik kölcsöneik biztosítására és az áremelkedésre való számításra és így a veszteség viszonylag sokkal nagyobb súllyal nehezedik a szegényre, mint a gazdagra. Hasonlóképpen, ha az értékét vesztett folyópénz lassanként nyeri vissza értékét, a munka ára gyorsabban esik, mint a javak ára; az adósok küszködnek, mert adósságaikat értékben növekedett folyópénzben kell megfizetniük, és akiknek legtöbb eszközük van, leginkább képesek elkerülni a hátrányokat és hasznukra fordítani a változás előidézte üzérkedési alkalmakat. Ellenben minél hirtelenebbül megy végbe valamely adott változás a folyópénzben, annál egyenletesebb hatása.

Éppígy áll a dolog a közterhek kirovásánál. Nyilvánvalóan a szegényebb osztálynak előnyére válik, ha valamely közköltséget inkább egyszerre rónak le, mintsem hogy évekre terjesszék ki államadósság formájában. Így ha polgárháborúnk költségeit az akkor szedett adózásból fedeztük volna, ez az adózás súlyosan nehezedett volna a gazdagokra. Az államkölcsönnel, a közvetett adózás ikertestvérével azonban nem hárították át a háború költségeit a jelenről a jövőre, mint állították (mert ez csak úgy lett volna lehetséges, ha a háború viseléséhez szükséges eszközöket külföldről kölcsönözték volna, ami tényleg nem történt), hanem az adó, amely egyébként az egyesekre, vagyonukhoz mérten nehezedett volna, hosszú évekre kiterjesztett adóvá vált, amely az egyesekre nem eszközeikhez, hanem fogyasztásukhoz mért arányban vettetett ki, így a szegényekre aránylag nagyobb teher hárult, mint a gazdagokra. Hogy vajon a gazdagokban meglett volna-e a hazafiság egy olyan háború támogatására, amely tőlük viszonylag több áldozatot kívánt volna, mint a szegényektől, akik háborúban túlnyomó nagy részét szolgáltatják az „ágyútöltelék"-nek, az más kérdés; de annyi bizonyos, hogy a hadi adónak évekre való kiterjesztése nemcsak hogy a háború költségét sokszorosan nagyobbá tette, hanem előnyére vált a gazdagoknak és hátrányára a munkásosztálynak.

Ha a vámvédelem eltörlése, mint a védővámosok jósolják, tönkreteszi a kereskedelmet és ipart, jobb akkor mindenkire és különösen a munkásosztály számára, ha e változás határozott és gyors. Ha a természetes termeléshez és cseréhez való visszatérésnek némelyeket munkanélküliekké kell tennie ideiglenesen, jobb, ha egyszerre válnak munkanélküliekké és ezzel leszámolnak, mintsem hogy ugyanaz a veszteség az évek egész sorozatára terjedjen ki, állandóan nyomasztaná a munkaerőpiacot.

A heves, de csak rövid ideig tartó válság idejében komoly következmények nélkül a kincstárból lehetne enyhíteni a nyomort, de bármely arra irányuló kísérlet, amely a kevésbé általános, de hosszabb ideig tartó, a válság hosszú időszakával egybeeső nyomort enyhíteni akarná, a hivatalszerű szegények osztályának teremtését segítené elő.

Valójában azonban a kereskedelmi válságokról és ipari nyomorról szóló beszéd, amely a vámvédelem eltörlését követné, éppolyan alaptalan, mint az a mese, mellyel a déli rabszolgatartók igyekeztek rabszolgáikat a szökéstől visszatartani — hogy az északi hadak Kubába fogják eladni őket; éppolyan alaptalan, mint a köztársasági politikusoknak az a jóslata, hogy egy demokrata elnök megválasztása a „konföderáció" adósságának elismerését, ha ugyan nem a „veszett ügy" újjáéledését jelentené.1

Azt az igazi félelmet, amely a vámvédelem hirtelen való eltörléséről szóló beszéd mögött van, jól példázza az a beszélgetés, amelyet egy barátom folytatott nem régen egy gyárossal, aki egy kombinációhoz tartozik, amely a versenyt otthon akadályozza meg, míg a vám a külföldi versenynek állja útját. A gyáros a vámügybe való avatkozás ellen beszélt és áttért arra a romlásra, amelybe a szabadkereskedelem döntené az országot.

„Igen", mondta barátom, aki látszólag rokonszenves figyelemmel hallgatott oda, „úgy gondolom, ha a vámot eltörölnék, bezárhatná a gyárat."

„No nem, nem egészen úgy", mondta a gyáros. „Még szabadkereskedelem mellett is folytathatnánk; csakhogy akkor nem dolgoznánk akkora haszonnal."

Az a felfogás, hogy gyáraink az üzemet beszüntetik, vaskohóink és szénbányáink becsukódnak a vámvédelem eltörlése következtében, rokon azzal az elképzeléssel, hogy „a fark csóválja a kutyát". Ugyan honnan jönnének a piacainkat elözönlő javak, és hogyan fizetnék meg az árukat? Európában nincs elegendő termelő erő előállításukra, nincsenek hajók szállításukra, nem is beszélve arról a hatásról, amelyet hatvan millió ember szükséglete gyakorolna az európai árakra, amely emberek fejenként többet fogyasztanak, mint a világ bármely népe. És mivel más országok nem fognak bennünket munkájuk termékeivel elhalmozni anélkül, hogy ne kérnék fizetésül a mi munkánk termékeit, a vámvédelem eltörléséből származó behozatal növekedésnek megfelelő kiviteli növekedést kell magában foglalnia.

Igazság szerint azonban e változás nemcsak jótékonyan hatna termelésünk nagy részére, amelynek legalább négy ötödével a behozott javak nem versenyezhetnek, hanem még a védett iparágakra is. Azoknak jövedelme, amelyeket monopólium véd, csökkenne; ott, ahol a vám a rosszabb gépek és hanyag módszerek használatát teszi lehetővé, jobb gépeket kellene beszerezni és jobb módszereket kellene meghonosítani; azonban a gyáripar nagy tömegére a hatás csak jótékony lenne, a nyersanyag olcsóbb beszerzése bőven kárpótolná az árak hanyatlását. És kisebb termelési költség következtében a gyárosaink elől most elzárt idegen piacok megnyílnának. Ha pedig egyes iparágakat „eltiportak", csak azok lennének ezek, amelyeket most közköltségen tartanak el. Az az erőnövekedés, amely a termelés béklyóinak levételével a vagyon termelésében jelentkezne, minden irányban érezhető lenne. A termelés hanyatlása helyett a termelés újjáéledne. A kartelleket megtörnék és ahol most a haszon túlságos, megcsappanna; a termelés azonban egészségesebb viszonyok között és nagyobb energiával folytatódna. Az amerikai gyárosok az egész világon piacokat találnának. Az amerikai hajók újból járnák az óceánokat. A Delaware éppúgy visszhangzana a szögecselő kalapácsok zajától, mint a Clyde és az Egyesült Államok gyorsan foglalnák el azt az első helyet az ipari és kereskedelmi világban, amelyre népességük és természeti kincseik feljogosítják, amelyet azonban most Anglia foglal el, a törvényhozás és közigazgatás pedig a korrupció egy nagy okától szabadulnának meg és az összes kormányzati reformok könnyebbekké válnának.

Lábjegyzetek


	
A köztársasági párt Amerikában a konzervatív, a demokrata a liberális párt; a konföderáció a déli rabszolgatartó államok szövetsége, a veszett ügy pedig a rabszolgaság. A ford. ↩

     Most ahhoz a ponthoz értünk, ahol a vámkérdésről folyó viták rendszerint véget érnek — eddig a határig jutnak el az ellentétes politika nyílt vezérei. Valóban elértük vizsgálódásunk közvetlen célját, amennyiben az a vámvédelem és a szabadkereskedelem viszonylagos előnyeire vonatkozott. Az áramlat azonban, amelyet eddig követtünk, itt más áramlatokkal egyesül, és bár továbbhalad, már csak része egy szélesebb és mélyebb folyamnak. Aki az Ohio vizét az óceánig akarja követni, nem állhat meg ott, ahol az Ohio véget ér, hanem tovább kell haladnia a Mississippin, amely egészen különböző forrásokból eredő folyókat egyesít. Ugyanígy — amint korábban mondtam — a vámkérdés valódi megértéséhez túl kell mennünk magán a vámkérdésen. Most már láthatjuk, miért.

Ami a védővámosok és szabadkereskedők közt szokásosan vitatott kérdést illeti, vizsgálatunk lezárult, és az eredmény egyértelmű. Láttuk a vámvédelem általános elvének képtelenségét és a mellette felhozott részletes érvek tévedéseit. Láttuk, hogy a védővámok nem növelhetik az őket kivető ország összvagyonát, és nem juttatnak nagyobb részt a megtermelt vagyonból a munkásosztálynak. Ellenkezőleg: csökkentik az összvagyont, és a nép tömegének rovására monopóliumokat nevelnek.

De noha közvetve és közvetlenül megcáfoltunk minden a vámvédelem mellett felhozott érvet, bár meggyőzően láttuk, hogy a vámvédelem természeténél fogva ellensége a közérdeknek és hogy a szabadkereskedelem természeténél fogva előmozdítója a közérdeknek, ha kutatásunk itt lezárulna, nem értük el a célt, amelyet magunk elé tűztünk. Én a magam részéről, ha tanulmányunk itt végződnék, azt a munkát, amelyet e könyv írására eddig fordítottam, alig tekinthetném másnak, mint elvesztegetettnek. Mert mindazt, amit eddig láttunk, több-kevesebb összefüggéssel és világossággal már ismételten bebizonyítottak. És a védővám mégis megtartja helyét a nép elméjében. És amíg ennél többet nem mutatunk ki, a vámvédelem meg fogja tartani a helyét. A vámvédelem álokoskodásait kimutatva, minden egyes esetben igyekeztem kimutatni, hogy mi tette az álokot hihetővé, de még mindig hátramarad annak megmagyarázása, hogy miért van e leleplezéseknek olyan csekély hatása. Az a teljes határozottság, mellyel vizsgálódásunk megcáfolta a vámvédelem érveit, épp azt mutatja, hogy még van valami elmondanivaló és hogy a kérdés mélyén olyan igazság rejlik, amelyet még nem találtunk meg.

„Ha a védővámos elmélet csakugyan olyan összeegyeztethetetlen a dolgok természetével és önmagával ellenkező, hogyan lehetséges, hogy annyi évi vitatkozás után még mindig olyan széles körű és erős támogatásban részesül?” A szabadkereskedők e vámvédelemben való hit állhatatosságát rendszerint a nép tudatlanságának tulajdonítják, amelyet önző érdekek támogatnak. De ez a magyarázat aligha elégíti ki az elfogulatlan gondolkodót. E szívósságot nem a tévedés, hanem az igazság magyarázza. Noha az elfogadott tévedést mindig a megszokás és tekintély ereje támogatja és az ellene folytatott küzdelem kezdetben szükségképpen nehéz, de a vita azon folyamata, amelynek során a tévedést az igazsággal szembesítik, az igazságot fokozatosan világosabbá teszi. Annak a körülménynek, hogy egy teljesen tévesnek látszó elmélet széles körű és hosszas vitatkozás ellenére sem inog meg a nép hitében, ellenfeleit annak megfontolására kellene bírnia, hogy vajon érveik eljutottak-e ennek a népi hitnek a gyökeréig és hogy vajon e hit nem nyer-e támogatást olyan igazságoktól, amelyeket nem vettek számításba, vagy olyan tévedésektől, amelyeket eddig nem tártak fel és amelyek még mindig igazságok számába mennek — ahelyett, hogy ezen elmélet szívósságát a népnek az igazság felismerését illető képtelenségének tulajdonítsák.

Később ki fogom mutatni, hogy a védővámos eszme valóban olyan tanokból merít támogatást, amelyeket ugyanazok a gazdasági írók tanítottak és buzgón védtek, akik a vámvédelmet támadták (akik úgyszólván jobb kézzel buzgón védték a vámvédelmet, baljukkal pedig csapást csapás után mértek rá) és olyan gondolatmenetből, amelyet a vámvédelemnek sem ellenzői sem védői nem vontak kétségbe. Azonban most rá akarok mutatni az érvek azon hiányosságára, amely a szabadkereskedők rendszerint használt érveiben rejlik, amikor arról akarják meggyőzni a munkásokat, hogy a vámvédelem eltörlése érdekükben van. Vizsgálódásainkban annyira jutottunk, sőt bizonyos tekintetben még tovább, mint a szabadkereskedők rendszerint. De a legfőbb dologra nézve mit bizonyítottunk? Csupán azt, hogy a szabadkereskedelemnek irányzata a vagyon termelésének növelése és hogy így lehetővé teszi a munkabér növekedését, a vámvédelem irányzata a vagyon termelésének csökkentése és bizonyos monopóliumok teremtése. De ebből még nem következik, hogy a vámvédelem eltörlése bármilyen jó hatással volna a munkásosztályra. Egy kémény tetejéről ledobott téglának az az irányzata, hogy a földre essék. De nem fog a földre esni, ha esés közben egy ház teteje felfogja. Minden olyasminek, ami a munka termelő erejét növeli, az az irányzata van, hogy a munkabért növelje. De nem növeli a munkabért olyan körülmények között, mikor a munkások a verseny folytán a puszta megélhetésért kénytelenek szolgálataikat felajánlani.

Az Egyesült Államokban, mint minden olyan országban, ahol a politikai hatalom a tömegek kezében van, a vámot illető vitának döntő pontja az a hatás, amelyet „a szegény nép” keresetére gyakorol, „amelynek dolgoznia kell”.1 Csakhogy ez a pont túl van azon a határon, amennyire a szabadkereskedők okoskodása szorítkozik. Bebizonyítják, hogy a vámvédelem irányzata a vagyon termelésének csökkentése és a javak árának növelése és ebből arra következtetnek, hogy a vámvédelem eltörlésének hatása az volna, hogy a munkások keresete növekednék. De nemcsak azért gyenge logikailag ez a feltevés, amíg be nem bizonyítják, hogy a jelen körülmények között sem áll útját annak, hogy a munkások ne élvezzék ez irányzat jótékony hatását, hanem noha magában véve természetes feltevés, „a szegény nép” eszében, „amelynek dolgoznia kell”, a szembeötlő tények folytán talál ellentmondásra. Ebben áll a szabadkereskedelem érvelésének gyengesége és ez, nem pedig a tömeg tudatlansága az oka, amiért minden olyan kísérlet, amely a munkásokat a szabadkereskedelemnek nyerje meg, amely pénzügyi vámtarifával helyettesítse a védővámos tarifát, sikertelen, hacsak olyan viszonyok nincsenek, mint negyven év előtt Angliában.

Amíg mindkét fél egyformán kevés kedvet mutat, hogy a vita velejéig menjen, nem lehet kétség, hogy amíg a szokásos vita eldöntéséről van szó, a védővámosok és a szabadkereskedők között, a szabadkereskedőknek vannak jobb érveik. De az a körülmény, hogy a vámvédelembe vetett hit hosszas és széles körű vitatkozást túlélte, hogy ismét felsarjadni látszik, ha egyszer letiporták és szemmel látható spontaneitással támad fel olyan országokban, mint az Egyesült Államok, Kanada és Ausztrália, amelyek vámok nélkül nőttek fel és ahol a rendszert nem támogatja a tehetetlenség törvénye és a megvásárolt érdekek előnye, bizonyítja, hogy kell a vitán kívül valaminek lennie, ami erősen ajánlja a vámvédelmet a népfelfogásnak. Ezt abból is lehet következtetni, amit a védővámosok maguk mondanak. Az érvelésben legyőzetve, a védővámos rendszerint olyféle nyilatkozatot ismétel, amely magában foglalja, hogy hitének igazi alapja érintetlen és amely rendesen olyan állítás alakját ölti, hogy bár a szabadkereskedelem igaz elméletben, de gyakorlatban nem válik be. Ilyen formában az állítás tarthatatlan. Az elmélet csak a tények viszonyának magyarázata és semmi sem lehet igaz elméletben, ami nem igaz gyakorlatban. Azonban a szabadkereskedők valóban kérdést intéznek, amikor válaszul erre hivatkoznak. Az igazi kérdés az, hogy vajon az az okoskodás, amelyen a szabadkereskedelem alapul, számításba veszi-e az összes létező viszonyokat? Amit a védővámos gondol, vagy legalább az a felfogás, amelyre céloz, mikor ilyenképpen az elmélet és gyakorlat közti különbségről beszél, az, hogy a védővámos elmélet nem veszi számításba az összes létező tényeket. És ez igaz. Amint a vámkérdést mutatják, a jelen társadalmi viszonyok között valósággal egy pajzsnak két oldala, úgy hogy akik csak az egyik oldalra néznek, szemüket behunyva a másikkal szemben, egyforma önbizalommal továbbra is ellenkező nézeten lehetnek. És hogy a kettő közti különbséget találóan lehetne úgy jellemezni, hogy az egyik kizárólag az elméletre van tekintettel, a másik kizárólag a tényekre, azt akkor fogjuk látni, ha egy olyan elméletet fejtünk ki, amely az összes tényeket felöleli és amely nemcsak azt magyarázza meg, hogy miért tértek el a becsületes emberek nézetei homlokegyenest ellenkezőleg a vámvédelmet és szabadkereskedelmet illetve, de azt is, hogy miért nem terelték egyik politika védelmezői sem a kérdést abba az irányba, ahol a tisztességes ellentétek kiegyenlíthetők. Mert eljutottunk ahhoz a ponthoz, ahol a vámkérdés Ohiója beleömlik a nagy társadalmi kérdés Mississippijébe. Az pedig nem kell, hogy meglepjen bennünket, hogy a vita két pártja, ahogyan eddig folyt, itt elakadt, mert csak olyan észszerű volna az Angol Cobden Club, vagy az Amerikai Vas- és Acél-Szövetség által képviselt vagyonos osztálytól, vagy ezek tanári székben ülő védőitől a társadalmi kérdés gyökeres fejtegetését elvárni, mint amennyire gyökeres fejtegetést lehetett várni a személyes szabadság kérdését illetve negyven év előtt a rabszolgatartó whigektől és a rabszolgatartó demokratáktól, vagy azoknak a papoknak az egyházi beszédeitől, akiket ők fizettek.

Lábjegyzetek


	
Ezt az érdekes szólamot egy védővámos újságban találom. De jól jellemzi sok szabadkereskedelmi író magatartását is a munkások iránt. ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Már láttuk, hogy a vámvédelem eltörlése ösztönözné a termelést, gyengítené a monopóliumokat, és megszabadítaná a kormányzást a korrupció egyik fő forrásától. „De — kérdezhetik — mi haszna volna ebből a munkásoknak? Emelkedne-e a munkabér?” Egy ideig és bizonyos mértékig igen. A termelés eleven energiája, miután megszabadulna a vámtarifa holt súlyától, átmenetileg növelné a munka iránti keresletet és ritkábbá tenné a munkanélküliséget. Azokban az ágazatokban pedig, ahol lehetséges az összefogás, a munkásoknak jobb alkalmuk nyílna munkaidejük csökkentésére és bérük emelésére — ahogy ez Angliában több ágazatban meg is történt a vámvédelem eltörlése óta. Ám még a vámvédelem teljes eltörlésétől sem várhatjuk a munkabérek általános és tartós emelkedését, sem a munkásosztály helyzetének általános és tartós javulását. A vámvédelem eltörlésének hatása, bármilyen nagy és áldásos volna is, természetében a felfedezések és találmányok hatásához hasonlítana: ezek korunkban rendkívül megnövelték a vagyon termelését, mégsem emelték sehol tartósan a munkabért, és önmagukban nem javították a munkásosztály helyzetét. Ez a szabadkereskedelem gyengesége abban a formában, ahogyan általában védik és értelmezik.

A munkás azt kérdi a szabadkereskedőtől: „Mi haszon lesz abból a változásból, amelyet javasolsz?” A szabadkereskedő csak így felelhet: „Növelni fogja a vagyont és leszállítja a javak előállításának költségét.” Csakhogy napjainkban a munkás már látta, hogy a vagyon rendkívül növekedett, anélkül, hogy a nyereségből neki is jutott volna. Látta, hogy a javak ára nagyot csökkent, anélkül, hogy a megélhetést könnyebbnek találta volna. Ha Angliát nézi, hol nemrégen pénzügyi vámok foglalták el a védővámok helyét és azt látja ott, hogy a munkások nyomorognak és rosszul fizetik őket, a munkabér csekélyebb a nálunk szokásosnál, azok a javulások pedig, amelyek a vámvédelem eltörlése óta léptek életbe, nyilván nem ennek, hanem a munkásegyleteknek, a mértékletességi és jótékonysági egyleteknek, a kivándorlásnak, a közoktatásnak és olyan törvényeknek tulajdoníthatók, amelyek a női és gyermekmunkát és a gyárak és bányák egészségi viszonyait szabályozzák. És ezt látva, a munkás, még ha több-kevesebb világossággal látja is a ringek és kombinációk képmutatását, amelyek az amerikai munkások védelmére követelnek vámokat, elfogadja a vámvédelem tévedéseit vagy legalábbis nem igyekszik visszautasítani őket, nem annyira erősségük, mint éppen az a támogatás gyengesége miatt, amelyet a szabadkereskedelem nyújt neki. A legértelmesebb és legbefolyásosabb amerikai munkások egy tekintélyes része legalább teljesen tudatában van annak, hogy a „vámvédelem” semmit sem tesz a munkásért, de viszont azt sem látják, hogy mit tehetne a szabadkereskedelem. És így a vámkérdést olyannak tekintik, mint amelynek semmiféle gyakorlati jelentősége sincs a munkásokra nézve, amely magatartás a védővámos érdekekre nézve csaknem éppoly kielégítő, mint a vámvédelem buzgó támogatása. Mert ha valamely érdek a törvénybe és a közfelfogásba belefészkelte magát, akik nincsenek ellene, mellette vannak.

Annak bebizonyítása, hogy a vámvédelem eltörlése az összvagyont növelné, még nem szolgáltat elegendő erőt a vámvédelem megdöntésére. Hogy ez megtörténjék, az bizonyítandó be, hogy a vámvédelem eltörlése a többség helyzetének javulását jelenti.

Mint már mondtam, igen természetes az a feltevés, hogy a vagyon növekedett termelése az összesség javára válik és egy gyermek, egy vadember vagy egy olyan civilizált ember előtt, aki dolgozószobájában él és újságokat nem olvas, ez szükségszerű feltevésnek látszanék. Azonban a civilizált társadalomban élő emberek többsége előtt annyira nem szükségszerű e feltevés, hogy a legfontosabb társadalmi jelenségek szokásos magyarázata épp ennek ellenkezőjét foglalja magában. Korunk legfontosabb társadalmi jelenségei kétségkívül a termelés részleges hanyatlásából erednek, amelyek minden nagyobb civilizációval bíró országban bizonyos mértékben állandóak és amelyek visszatérő periódusokban messzire terjedő és hosszan tartó termelési válságokban nyilvánulnak. Mi e jelenségek közönséges magyarázata? Nem tulajdonítják-e ezeket a túltermelésnek?

E magyarázatot kimondva vagy hallgatólagosan még azok is elfogadják, akik a nép tudatlanságának tulajdonítják, hogy nem tudja azokat a jótéteményeket megbecsülni, amelyek a védővámos tarifának pénzügyi vámos tarifával való helyettesítéséből származnak. De amíg azokat a viszonyokat, amelyek gyötrő gondot és keserves nélkülözést okoznak millióknak, általában a vagyon túltermelésének tulajdonítják, vajon csoda-e, ha az a reform, amelyet azon az alapon javasolnak, hogy még jobban fogja a vagyon termelését, nem kelt nagy lelkesedést a népben?

Ha csakugyan a nép tudatlansága adja meg a vámvédelemben vetett hit állhatatosságát, olyan tudatlanság ez, amely a vámkérdésnél sokkal fontosabb és égetőbb kérdésekre is kiterjed — olyan tudatlanság ez, amelynek eloszlatására a szabadkereskedelem védői semmit sem tettek és nem is tehettek, amíg meg nem magyarázzák, hogy a termelő erő rendkívüli növekedése ellenére, amely e századon át egyre gyorsabban növekedett, miért olyan nehéz a pusztán munkásnak megélhetést találnia.

E nagy tényben, hogy a vagyon és a vagyontermelő képesség növekedése nem hoz létre semmiféle olyan általános jótéteményt, amelyben az összes osztályok osztoznak — nem enyhíti a nagy tömegek létért folytatott küzdelmét, ebben van a szabadkereskedelemnek a nép előtti gyengeségének magyarázata. E tény növekvő értékelésének, nem pedig véletlen okoknak tulajdonítható, hogy az egész civilizált világon a szabadkereskedelmi mozgalom egy idő óta veszít energiájából. Az amerikai pénzügyi vámreformátorok csak magukat csalják, ha azt képzelik, hogy a vámvédelem az Egyesült Államokban a Cobden Clubéhez hasonló mozgalom által megdönthető. Ennek már elmúlt az ideje.

Igaz, hogy a brit vámreformátorok képesek voltak negyven év előtt ilyen módon olyan lelkesedést kelteni a népben, amely a vámvédelem megdöntéséhez szükséges. De nemcsak az a tény, hogy a brit vámtarifa az élelmicikkeket drágította, képesítette őket arra, hogy az együttérzésre és a képzeletre azzal a közvetlenséggel és erővel hassanak, ami lehetetlen ott, ahol a vám által érintett javak nem olyan elsőrendű fontosságúak, hanem annak a kornak az érzelmei az ilyen reformokat illetve sokkal reményteljesebbek voltak. Azokat a nagy társadalmi problémákat, amelyek ma olyan hamarosan tűnnek fel a civilizált világ láthatárán, akkor alig vették észre. A politikai zsarnokság és a kereskedelem korlátainak ledöntésében a buzgó és nagylelkű szellemek a munkások felszabadítását és a hosszan tartó szegénység kiirtását látták; és megvolt az a biztos hit, hogy az új kornak, amely most kezdődött a világon, ipari találmányai és fölfedezései a társadalmat legmélyebb alapjából fogják magasabbra emelni. Az a természetes feltevés uralkodott, hogy az összvagyon növekedésének a nép helyzetének általános javulását is kell jelentenie.

De egyik kiábrándulás a másik után lohasztotta le e reményeket és valamint a puszta köztársasági eszmébe vetett hit gyengült, épp úgy gyengült a szabadkereskedőknek a néphez intézett felhívásának ereje annak a hitnek a hanyatlásával együtt, hogy a termelőképesség puszta növekedése a munkabért is növelni fogja. Ahelyett, hogy a vámvédelemnek Nagy-Britanniában történt eltörlését, amint mindenütt várták, a vámvédelem eltörlése követte volna, nemcsak hogy erősebb ma az egész civilizált világon, mint akkor volt, de még Nagy-Britanniában is újból kezdi felütni fejét. Hiábavaló dolog azt mondani a munkásoknak, hogy az összvagyon növekedése helyzetük javulását jelenti. Tapasztalatból tudják, hogy ez nem igaz. Az Egyesült Államok munkásai látták az összvagyon óriási növekedését és azt is látták, hogy amint e vagyon nőtt, úgy nőtt a gazdagok vagyona, anélkül, hogy csak egy szikrával is könnyebb volna munka által megélni. Igaz, hogy a statisztikát lehet úgy intézni, hogy azoknak, akik hinni akarják, megelégedésére be lehet bizonyítani, hogy a munkások helyzete fokozatosan javul. De hogy az nem így van, azt jól tudják a munkások. Igaz, hogy az átlagos fogyasztás növekedett és hogy a javak olcsóbbodása általánosan használttá tett olyan dolgokat, amelyeket valaha fényűzési cikkeknek tekintettek. Az is igaz, hogy sok termelési ágban a munkabér valamelyest növekedett és a munkaidő pedig csökkent a munkások szövetkezése folytán. De noha az élet sorsjátékában kihúzott nyeremények — vagy, ha valaki inkább másként kívánja nevezni, azok, amiket nagyobb ügyességgel, energiával és előrelátással el lehet nyerni — egyre nagyobbak és fényesebbek lesznek, a ki nem húzott jegyek egyre számosabbak lesznek. A nagyobb tehetségű és szerencséjű ember azt remélheti, hogy milliókat fog számlálni, holott egy nemzedék előtt csak tízezreket számlálhatott; de az egyszerű emberre nézve a sikertelenség esélyei nagyobbak és a szükségtől való félelem nyomasztóbb. Nehezebb az átlagos emberre nézve, hogy a maga gazdájává lehessen, hogy családját eltartsa és hogy minden eshetőség ellen biztosítsa magát. Az amiatti félelem, hogy valaki állását veszítse, egyre nagyobb és nagyobb lesz és annak sorsa, aki állásából kiesik, egyre szomorúbb. Ennek igazolására nem kell a statisztikát idézni, hogy bebizonyítsuk, hogy a pauperizmus, a bűn, az elmebajok és az öngyilkosság mennyivel gyorsabban növekszik, mint népességünk gyarapodása. Az előtt, aki napilapjainkat olvassa, kell-e arra bizonyíték, hogy az összvagyon növekedése nem jelenti a munkás általi megélhetés könnyebbségének növekedését?

Íme itt egy cikk, amelyet most találok az újságban, amint írok. Nem azért írom, mintha hasonlóan megdöbbentő hírek ritkák volnának, hanem mert olyan hozzáfűzött magyarázatot találok, amelyet szintén szeretnék idézni: Éhen halt Ohióban.

Dayton, O. Aug. 26. Egyikével a legszörnyűbb halálnemeknek, amelyek civilizált országban valaha előfordultak, halt meg Frank Waltzman e városban ma reggel. Hét gyermeke és felesége van és valaha előkelő polgára volt Xeniának. Minden foglalkozással megpróbálkozott, ahol csak munkát talált és végül kénytelen volt kavicsot lapátolni, hogy gyermekei számára száraz kenyeret keressen. Az egész múlt héten ott dolgozott és szombat este kocsin hozták haza, mivel nem volt jártányi ereje. Ma reggel meghalt. Az eset vizsgálata folytán megállapították, hogy ez az ember éhen halt. A család csaknem két héten keresztül volt híjával a tápláléknak. Felesége szörnyű történetet beszél el haláláról, hogy amíg haldokolva feküdt nyughelyén, gyermekei körülállták és keservesen sírtak kenyérért.

És íme itt van az a jellemző magyarázat, amelyet a New York-i Tribune e kérdéshez fűz, egy pillanatra kizökkentve abból a kísérletből, hogy meggyőzze a munkásokat arról, hogy a vámtarifa javította helyzetüket: Éhen halt.

A Tribune kedden egy a szó szoros értelmében vett éhhalálról szóló igen szomorú hírt hozott olvasóinak Daytonból, O. Sok gondolkozó embert ez eset részletei megdöbbenthettek, hogy ez eset inkább azokhoz a szerencsétlenségekhez hasonló, amelyek az európai életben szokásosak, nem pedig a mienkben. A történet nagy vonásokban elég régi. Először a gazdag kereskedő; aztán az üzlet hanyatlása, csőd, fokozatos züllés, amíg végre a büszkeség és szégyen együtt idézték elő a pusztulást. Néhány év előtt azt mondták volna, hogy ilyen eset lehetetlenség Amerikában és bizonyára volt olyan idő, mikor senkinek sem kellett az ország egy részében sem éhen vesznie, ha tudott és akart dolgozni. Ez időszak alatt az egész világ csodálta az amerikaiak nagyfokú rugalmasságát és visszaszerző képességét. Senki sem gondolt üzleti sikertelenségre. Mindennemű vállalkozás utáni kereslet akkora volt, hogy minden átlagos bátorságú és energiájú ember talált foglalkozást. Ez a visszaszerző képesség talán nem is annyira nemzeti sajátság volt, mint inkább a létező társadalmi helyzet következménye. Persze, amint a dolgok a régibb államokban egyre inkább a rendes kerékvágásba jönnek, az európai és amerikai civilizáció közti párhuzam egyre erősebb lesz és azok a társadalmi kérdések, amelyek azokat a társadalmakat aggasztják, emezekre is kezdik vetni árnyékukat. Legnépesebb központjainkban a verseny egyre szűkebb körre szorítja azon vállalatok területét, amelyekhez pénz nem kell. Aki elesett, annak már nem olyan könnyű felkelnie. És a társadalmi konvenciók jobban kötik az embereket és egyre szűkebb korlátok közé szorítják őket. „Az a szegény fickó, aki tegnap Daytonban éhen halt, az óvilág végzetét szenvedte el. Alul volt és nem tudott felülkerekedni. Meg volt fosztva régi forrásaitól és nem tudott újakat kitalálni. Nagy családja növelte nehézségeit. Nem tudott a fiatalabb és kevésbé lenyűgözött kartársakkal versenyezni és elesett, amint ezren estek el Európa nagy fővárosaiban, de mint remélhetőleg eddig kevesen az amerikai városokban. Azonban a népesség és vagyon gyors növekedésének ez az irányzata. A küzdelem egyre erősebb lesz és amíg a társadalmi kötelezettségek egyre inkább kizárják az ambíciót, a jövedelmi forrás átlagos bősége és a gyors alkalmazkodó képesség hanyatlik, épp úgy, mint ahogy a munkás átlagos ügyessége a mechanikai segédeszközök tökéletesbülésével hanyatlik. A forgalom és a társadalmi zsarnokság mesterkélt követelményei olyan néposztályt neveltek fel közöttünk, akiknek élete örökös küzdelem és épp olyan örökös képmutatás. Kényelmesen élhetnének, ha lemondhatnának a fényűzésről, de nem mondhatnak le és így növelik saját nyomorukat, egyúttal pedig erkölcsileg lezüllesztik magukat. Ilyen módon az egészséges amerikai jellemvonások kiküszöbölődnek és helyettük egy satnya nemzedéket nevelünk fel, amely viszont épp olyan favágók és vízhordók szülője lehet, mint az óvilági városok népessége volt. És itt, épp úgy mint ott, a gyógyszernek és újjászületésnek a mezei élet elevenebb és edzettebb szülötteitől kell származnia.” Nem azt akarom kérdezni, hogyan jöhetne az újjászületés a mezei élet elevenebb szülötteitől, mikor minden népszámlálás a városokban összegyűlő lakosság nagyobb és nagyobb arányát mutatja és mikor a mezőkön át vezető utak legtávolabbi szélei is telve vannak csavargókkal. Csak azért nyomatom le újból ezt a cikket, mert példája annak a szembeötlő ténynek elismerésének, mellyel lépten-nyomon találkozhatunk még azok részéről is, akik formailag tagadják, hogy egyre nehezebbé válik a megélhetésük azokra nézve az Egyesült Államokban, akiknek egyebük nincs, mint a két kezük munkája. E tény lerontja azt a feltevést, mintha védővámos tarifánk emelné vagy süllyesztené a munkabért, de azt a feltevést is lehetetlenné teszi, mintha a vámvédelem eltörlése bármilyen tekintetben is változtatna azon az irányzaton, amely a vagyon növekedésével egyre nehezebbé teszi a létért való küzdelmet. Ez a tendencia az egész világon mutatkozik és a vagyon egyenlőtlenebb megoszlásából származik, amely a vagyon növekedését mindenütt nyomon kíséri.

Hogyan érinthetné ezt a vámvédelem eltörlése? A legrosszabb, amit e tekintetben a vámvédelemről mondhatunk, hogy valamelyest gyorsítja ezt az irányzatot. A legjobb, amit a vámvédelem megszűnése ígérhet, az, hogy ezt némileg visszatartja. Angliában ugyanez az irányzat tartotta fenn magát a vámvédelem eltörlése óta, annak ellenére, hogy a nép támogatására és helyzetének javítására nagy tényezők működtek. A kivándorlás növekedése, az általánosabb iskolázás, a munkásegyletek növekedése, az egészségügyi reformok, a jótékonyság jobb szervezése és a munkások helyzetének állami szabályozása minden időn keresztül egyenesen arra irányult, hogy a munkásosztály helyzetét javítsa. Azonban a szegénység mélysége épp olyan sötét, mint azelőtt és a szükség és a gazdagság közti ellentét épp olyan vakítóan ragyog.

Bár a gabonatörvény reformátorai azt vélték, hogy az éhséget lehetetlenné tették, de noha a gabonatörvényeket azóta régen eltörölték, az éhhalál még mindig szerepel annak az országnak a halálozási statisztikájában, amelyet a vagyon eláraszt.

amíg a „statisztikusok” számokat sorakoztatnak, kimutatva a gazdagnak megelégedésére, hogy mennyivel lett gazdagabb Lázár, íme itt van, amit a világ legnagyobb és leggazdagabb nagyvárosainak kongregacionális papjai „A kitagadott London keserves panaszá”-ban kinyilatkoztatnak:

„amíg mi templomainkat építettük és hitünkkel vigasztaltuk magunkat és azt álmodtuk, hogy a millennium közeledik, a szegény szegényebb, a nyomorult nyomorultabb, az erkölcstelen erkölcstelenebb lett. Az az örvény, amely a társadalom legalsóbb osztályát templomainktól és imaházainktól és minden tisztességtől és műveltségtől elválasztja, napról-napra szélesedett.” Könnyű a tényeknek olyan rendjét összeállítani, amelyek látszólag ellenkező következtetésre mutatnak. De mindez mit bizonyít? Tisztára bolondok házában élünk, ha azt képzeljük, hogy mind e tényezők együttesen egy ezredrészét is megteszik annak, amit tenniük kellene. Szembe kell néznünk a tényekkel és ezek arra a következtetésre kényszerítenek bennünket, hogy a bűn és nyomorúság e szörnyű áradata egyre jobban vesz erőt rajtunk. Napról-napra növekszik.

Mindenütt így hangzik az érdek nélküli, jóindulatú szemlélők tanúbizonysága. Akik a kemény küzdelmen felülemelkedtek, nem látják, hogy mi történik alattuk. De aki nézni akar, láthatja.

És ha hosszabb időszakokat veszünk számításba, mint rendesen szokás, annak megvitatásánál, hogy vajon a munkások helyzete javult-e vagy sem a termelési tényezők javulásával vagy a vagyon növekedésével, a nagy tény íme ez:

Öt század előtt Anglia vagyontermelő ereje a mostanival összehasonlítva, csekély volt. Nemcsak hogy nem is álmodtak azokról a nagy találmányokról és fölfedezésekről, amelyek a gőz használata óta forradalmat okoztak a mechanikai iparban, de még a földművelés is sokkal kezdetlegesebb és kevésbé termelékeny volt. A mesterséges fűre még nem jöttek rá. A burgonya, a sárga-, fehér- és cukorrépa, valamint számos más növény, amely most a gazdára nézve fölötte jövedelmező, ismeretlen volt. Azok az előnyök, amelyek a vetésforgásból származnak, ismeretlenek voltak. A mezőgazdasági felszerelés az ásóból, sarlóból, csépből, a kezdetleges ekéből és boronából állott. A szarvasmarhákat nem nevelték félakkorára, mint most és a juhok felényi gyapjút sem szolgáltattak. Az utak, ahol ugyan egyáltalán voltak, végtelenül rosszak, a kerekes járművek pedig ritkák és kezdetlegesek voltak és egymástól néhány száz mérföldnyire levő helyek, a szállítás nehézségét tekintve, olyan távol voltak egymástól, mint London Hongkongtól vagy San-Francisco New-Yorktól most.

De amaz idők türelmes kutatói — olyan emberek, mint Prof. Thorold Rogers1, aki az árak történetének szentelte magát és aki kollégiumok, nemesi gazdaságok és közhivatalok feljegyzéseit kifürkészte, elmondják, hogy az angol munkás helyzete nemcsak viszonylag, hanem abszolút értelemben is jobb volt a nyers időkben, mint a mai Angliában, öt századnyi haladás után a termelésben. Elmondják, hogy a munkás nem végzett olyan nehéz munkát és jobban élt; hogy nem volt attól a nyugtalanító félelemtől, hogy helyének elvesztése által nyomorogni és koldulni lesz kénytelen, vagy pedig hogy családját úgy hagyja hátra, hogy az közjótékonyságra szorul, hogy éhen ne vesszen. Az a pauperizmus, amely a XIX. század gazdag Angliájában uralkodik, a sokkalta szegényebb XIV. század Angliájában teljesen ismeretlen volt. Az orvosi tudomány tapasztalati és babonás, az egészségügyi szabályozások és óvintézkedések pedig teljesen ismeretlenek voltak. Gyakran volt ragály és néha éhínség, mert a szállítás nehézségénél fogva az egyik kerület szükségén nem lehetett a másik bőségével segíteni. Csakhogy az emberek nem haltak meg a bőség közepette, mint ma; és ami talán valamennyi közül a legjelentősebb tény, hogy nemcsak hogy a nők és gyermekek nem dolgoztak, mint ma, hanem a nyolcórás munkaidő, amelyet még az Egyesült Államok munkásosztálya sem ért el a munkamegtakarító gépek elterjedése ellenére, akkor rendes dolog volt!

Ha ez volt az eredménye a termelőképesség akkora növekedésének, aminőt azelőtt sohasem látott a világ, mi reménysége van arra, hogy a védővám puszta eltörlése tartós jótétemény volna a munkásokra nézve? És nemcsak hogy az ilyenféle tények meggátolnak bármilyen ábrándot a feltevésben, hogy a vámvédelem eltörlése tartósan segíthetne a munkásokon, de még azt a kérdést is sugallják, hogy vajon növelhetik-e tartósan a termelést?

A javak megoszlásának egyenlőtlensége a vagyontermelés csökkentésére törekszik — egyrészt a munkások között az értelmességet és buzgalmat csökkentve, másrészt növelve a munkátlanok és ezek szolgáinak számát, továbbá növelve a vétket, bűnt és pazarlást. Már most, ha a vagyon termelésének gyarapodása a megoszlásban is az egyenlőtlenséget törekszik növelni, nemcsak hiba volna teljes eredményt éppen attól várni, amelynek irányzata a termelés növelése, de egy olyan pontnak is kell lennie, amelynél a megoszlás növekedett egyenlőtlensége semlegesíti a növekedett termelőképességet, épp úgy, mint túlságosan sok vitorla kifeszítése a hajó útját veszélyezteti.

A kereskedelem a termelés egy munkamegtakarító módja, és a kereskedelemre kivetett vámok hatása kétségkívül az, hogy csökkenti a termelőképességet. De bármilyen fontos is legyen a vámvédelem hatása a vagyon termelésének csökkentésére, sokkal kevésbé fontos, mint a termelőerőknek az a pazarlása, amelyet éppen a termelőerők túlságos fölöslegének szoktak tulajdonítani. A védővámok léte nem magyarázza meg kellőképpen a termelőerőknek azt a megbénulását, amely látszólag a termelőképesség fölöslegéből keletkezik a fogyasztásra való kereslettel szemben és amely mindenütt a termelés korlátozására irányuló összefogást eredményezett. És ezt megfontolva, egészen biztosak lehetünk-e, hogy a vámvédelem megszűnésének hatása több volna, mint a vagyon termelésének ideiglenes növekedése?

Lábjegyzetek


	
Thorold Rogers nagy művéből a legérdekesebb részek egy kisebb kötetben jelentek meg: Work and Wages, London, Swan Sonnenschein. Ára 2 s. 6 d. A ford. ↩

     A vámvédelem mellett felhozott érvelés önellentmondó és képtelen; azok a könyvek pedig, amelyek összefüggő rendszer látszatát próbálják kölcsönözni neki, zavarosak és logikátlanok.1 Mindannyian tudjuk azonban, hogy az emberek nem mindig a valódi okokkal magyarázzák magatartásukat vagy véleményüket. Azok mögött az indokok mögött, amelyekkel mások vagy önmagunk előtt igazoljuk viselkedésünket, gyakran egy alig észrevett — esetleg nem is tudatos — érzés vagy felfogás húzódik meg, és valójában ez a döntő tényező.

Tőlem telhetőleg igyekeztem megvizsgálni azokat az érveket, amelyekkel a vámvédelmet ajánlják vagy védik, és ez szükséges is volt vizsgálódásunkhoz, éppen úgy, mint ahogy egy előrenyomuló hadseregnek el kell foglalnia a külső védműveket, mielőtt a fellegvár ellen vonulna. De noha az érveket nem csupán vita kedvéért használták a védővámosok, hanem azért is, hogy önmaguk előtt igazolják a vámvédelembe vetett hitüket, a vámvédelem igazi erejét mégis másutt kell keresnünk. Csak beszélgessünk úgy a vámvédelmet támogató sereg közkatonáival, hogy inkább gondolataikat, mint érveiket igyekezzünk feltárni; akkor meglátjuk, hogy a vámvédelmet támogató valamennyi ok mögött van valami, ami mindezeknek életerőt ad, bármilyen világosan cáfolhatók is ezek az érvek. Az igazság az, hogy a vámvédelem álokai igazi erejüket egy nagy tényből nyerték, ami ugyanaz számukra, mint a föld Antaeus számára a mesében: ha földre vetik őket, ismét felemelkednek. E tény az, amelyet a vitázók közül egyik fél sem igyekszik megmagyarázni — amelyről a szabadkereskedők nyugodtan nem vesznek tudomást, a védővámosok pedig nyugodtan felhasználnak; ami pedig a munkásosztályra nézve a társadalmi tények közül a legszembeötlőbb és legfontosabb — az a tény, hogy legalábbis, amint a társadalmi fejlettség egy bizonyos foka bekövetkezik, többen keresnek munkát, mint ahányan találnak — ez a többlet pedig az ipari válság idejekor nagyon naggyá növekszik. Így a munkára való alkalmat lassanként kiváltságnak tekintik, a munkát magát pedig közfelfogás szerint valami jónak.2 Ebben, nem pedig védőinek mesterkélt érveiben, sem pedig a köréje sorakozó érdekekben van a vámvédelem igazi ereje. Mindazon gondolkodásbeli megszokások mögött, amelyekről említettem, hogy az embereket a vámvédelem álokainak elfogadására hajlandókká teszi, egy még fontosabb van — az a szellembe és beszédbe magát befészkelő szokás, hogy a munkát valami jótéteménynek tekintik.

A vámvédelem, mint láttuk, úgy hat, hogy a közösség vagyontermelő képességét csökkenti — kisebbíti azt az eredményt, amelyet egy adott mennyiségű munka biztosíthat. „Több munkát” ad olyan értelemben, mint a Fáraó több munkát adott a zsidó téglavetőknek, mikor megtagadta tőlük a szalmát; mint ahogy a zsír kiömlése a padra több dolgot ad a háziasszonynak, vagy mint ahogy az eső, amely a szénát átáztatja, több dolgot ad a farmernek.

De ha ezt bebizonyítjuk, mit bizonyítottunk be azoknak az embereknek, akiknek legnagyobb gondja, hogy munkát kapjanak; akik előtt a jó idők eszményképe az, mikor bőven van munka? Az az eső, amely a szénát átáztatja, nyilván kár a farmerre nézve; de vajon kár-e a munkásra nézve, aki ez okból jut egy napi munkához és egy napi fizetéshez, amit különben nem kapna?

A zsír szétfolyása a padlón rossz lehet a háziasszonyra nézve; de a súroló asszonynak, aki ezáltal a neki olyan szükséges féldollárhoz jut, valóságos istenáldás lehet. Vagy ha Fáraó középítkezéseinek munkásai csak úgy aggódtak volna azért, hogy a munka minél tovább tartson, mint a modern középítkezési munkások és ha kívülök olyan kevésbé szerencsés munkástömeg lett volna, amely tolakodott, küzdött, könyörgött volna munkáért a téglagyárban — vajon az a rendelet, amely a munka termelékenységét csökkentve, több munkát adott, valóban népszerűtlen lett volna? De térjünk csak vissza Robinson Crusoehoz. Róla szólva, szándékosan hallgattam Péntekről. Védővámosunk beszélhetett, amíg csak bele nem fáradt, anélkül, hogy meggyőzte volna Crusoet, hogy minél többet kap az arra menő hajóktól és minél kevesebbet ad cserébe azoknak, annál rosszabb lesz rá nézve. De ha félrehívta volna Pénteket, emlékeztette volna, hogy hogyan adta el Crusoe Xuryt rabszolgául, amint nem volt szüksége rá, noha a szegény fiú segítette, hogy megmenekülhessen a móroktól és életét mentette meg és azután fülébe súgta volna Pénteknek, hogy minél kevesebb elvégzendő munka van, annál kevésbé szorul reá Crusoe és annál nagyobb a veszély, hogy visszaadja az emberevőknek, mivel most már biztos benne, hogy megfelelőbb társai lesznek — vajon az az eszme, hogy lehet valami vészes az olcsó áruk özönében, olyan nevetségesnek látszott volna-e Péntek, mint Crusoe előtt?

Akik azt képzelik, hogy a vámvédelemre való hajlandóságot legyőzik a népben, ha arra mutatnak, hogy a védővám több munkát tesz szükségessé ugyanazon eredmény elérésére, elfeledik azt a tényt, hogy minden olyan civilizált országban, amely a fejlettség bizonyos fokát elérte, az emberek többsége képtelen önmagát foglalkoztatni és ha nem találnak valakit, aki munkát adjon nekik, gyámoltalanok és ezért megszokták, hogy a munkát valami önmagában véve kívánatos dolognak tekintsék, azt pedig, ami több munkát okoz, üdvösnek, nem pedig károsnak tartják. Ez az a kőszikla, amely ellen azok a „szabadkereskedők”, akiknek reformeszméi nem terjednek a pénzügyi vámtarifán túl, pazarolják erejüket, amikor kimutatják, hogy a vámvédelem csak a munkát szaporítja a vagyon szaporítása nélkül. És ez az oka annak, mint ezt az Egyesült Államokban, Kanadában és Ausztráliában láttuk, hogy miután az a kezdeti korszak, amelyben nehézség nélkül munkát találni, elmúlt és a régibb országok társadalmi jelenségei mutatkoznak, növekszik a védővámok felállítására való hajlandóság.3

Még sohasem volt olyan ember, aki a munkát önmagáért szerette volna. Még az olyan foglalkozásoknak is, amelyeknek céljuk akár alkotók, akár rombolók legyenek, az, hogy tehetségünket gyakoroljuk vagy unalmunkat elűzzük, hogy kedvünk teljék bennük, valamelyes eredményt kell felmutatniuk. Nem a favágás puszta munkája az, amely rábírja Gladstone-t, hogy az államügyek és a politika gondjától szabadulva, elővegye fejszéjét.

Épp annyi munkát találhatna — erőkifejtés értelmében —, ha fakalapáccsal verne egy homokzacskót. De épp olyan kevéssé találna örömet ebben, mint az az ember, aki élvezettel tesz meg egy jó sétát, találna örömet abban, hogy egy taposó-malomban járjon. Az élvezet abban az eredményben van, amely a munkát nyomon követi, ha látjuk, hogyan repülnek a fadarabkák, mint hajlik a nagy fa és dől le.

A természetes ösztönzés a munkára, amely az emberi szükségletek kielégítésére irányul, e munka terméke. Termelési szervezetünk azonban olyan, hogy a nagy tömeg munkájáért nem e munka termékét vagy annak megfelelő részét remélheti, hanem egy meghatározott összeget, amelyet azok fizetnek neki, akik munkája eredményét saját céljaikra fordítják. Számukra ez az összeg a munka természetes ösztönzője, megszerzése pedig munkájuk célja.

Mármost az a tény, hogy senki sem dolgozik önként, ha nem kap érte valamit, a közfelfogásban összekapcsolja a munkabér fogalmát a munkáéval, és arra készteti az embereket, hogy azt gondolják és mondják: munkát kívánnak, holott valójában azt a bért kívánják, amelyet munkájukért kapnak. Az a tény azonban, hogy a munkabér alapja nem a munka eredménye, hanem elvégzése, elválasztja a munkásnak járó ellenszolgáltatás fogalmát a munka tényleges eredményének fogalmától; az utóbbit háttérbe szorítja vagy akár teljesen ki is küszöböli.

Modern civilizációkban a tömeg embereinek csak munkaereje van. Igaz, hogy a vagyon termelője a munka, abban az értelemben, hogy ez az aktív tényező; de hasznavehetetlen a másik, nem kevésbé fontos passzív tényező nélkül. Ha nincs amire fordítsuk, a munka mit sem termelhet és teljesen gyámoltalan. És így azok az emberek, akiknek munkaerejükön kívül egyebük nincs, hogy ezt az erőt hasznukra fordíthassák, vagy bérlik a munka kifejtéséhez szükséges anyagot, vagy amint túlnyomóan szokás termelési szervezetünkben, eladják munkájukat azoknak, akiknek van ilyen anyaguk. Így áll elő az a helyzet, hogy az emberek többségének találnia kell valakit, aki munkát ad és bért fizet nekik, ő maga pedig magának tartja azt, amit ezek munkája termel. Láttuk, hogy a javaknak pénz általi cseréjéből hogyan keletkezett, csaknem észrevétlenül az a felfogás, hogy a vevő lekötelező szolgálatot tesz az eladónak. Ez a felfogás azonban nagyobb világossággal és sokkal nagyobb erővel jelentkezik, ha a munka eladásáról és vételéről van szó, mint a javakról. Erre több ok van. A munka nem tárolható. Az, aki ma nem ad el valamely jószágot, eladhatja holnap. Mindenesetre megtartja a jószágot. De annak a munkája, aki ma munka nélkül volt, mert senki sem akarta foglalkoztatni, nem adható el holnap. Az alkalmat elszalasztotta és ez a munka, amelyet kifejthetett volna, ha vevőre talált volna, teljesen elveszett. Sőt mi több, azok, akiknek csak munkájuk van, a legszegényebb osztály — az az osztály, amely máról-holnapra él és amely legkevésbé szenvedhet el veszteséget. Sőt még tovább menve, a munka eladói a vevőkhöz képest nagy számban vannak. Minden egészséges embernek van munkaereje, de a modern civilizációban uralkodó viszonyok között aránylag csak kevésnek van az a képessége, hogy a munkát foglalkoztassa, és még a legkedvezőbb időben is akadnak olyanok, akik nehézségre akadnak munkájuk értékesítésekor és akik ezért nélkülözésnek és gondnak, sőt talán fizikai szenvedésnek is ki vannak téve. Ebből keletkezik az az érzet, hogy az, aki más embernek munka által foglalkozást ad, ennek jótevője — amely érzetet még azok a gazdasági írók is terjesztették, akik hadat üzentek egynémely népies származású tévhit ellen, azt tanítván, hogy a tőke foglalkoztatja és tartja fenn a munkást. Ez érzet az összes osztályokat áthatja és minden gondolatunkban és beszédünkben visszatükröződik. Nem olvashatni újságjainkat anélkül, hogy egy épület vagy bármely tervezett vállalat javaslata ne végződjék rendszerint annak megállapításával, hogy mennyi embernek fog foglalkozást adni, mintha a foglalkozást és munkát adás volna közhasznúságának mértéke és olyan valami, amelyért mindenki hálával tartozik. Ez az érzet erős a munkások, de még erősebb a munkaadók között. A gazdag iparos, vas- vagy hajógyáros úgy gondolkodik és beszél azokról az emberekről, akiknek ő „adott foglalkozást”, mintha valóban olyasvalamit adott volna nekik, amivel hálára kötelezte őket és nagyon hajlandó azt gondolni, sőt legtöbbször azt is gondolja, hogy amikor összeállnak, hogy nagyobb munkabért vagy kevesebb munkaidőt követeljenek, vagy ha bármi módon igyekeznek a szabadon szerződő felek helyzetébe kerülni, azt a kezei marják meg, amely táplálta őket, noha a világos tény az, hogy a munkások több értékűt adtak a munkaadónak, mint az nekik, máskülönben nem gazdagodhatott volna meg az ő foglalkoztatásuk által.

Az a megszokás, hogy a munkaadást jótéteményül, a munkát meg ajándékul tekintik, megkönnyítette azoknak a tanoknak az elterjedését, amelyek a munkát önmagában kívánatosnak tartják, amelyből minden nemzet igyekezzék minél többet szerezni; és e megszokás teszi, hogy az a rendszer, amely nyíltan meg akarja akadályozni, hogy más országok végezzék el azt a munkát, amelyet magunk is elvégezhetünk, úgy tűnik, mint amely gazdaggá teszi saját hazánkat, munkásaira nézve pedig valóságos jótétemény. Nemcsak hogy megakadályozza az embereket az az igazság megértésében, hogy a vámvédelem hatása csak a munka termelékenységének leszállításában nyilvánulhat meg, de abban akadályozza őket, hogy egyáltalán törődjenek vele. Megszokták, hogy kívánatosnak nem a munka termelékenységét, hanem a munkát tartsák. Olyan erős ez a megszokás, hogy semmit sem hallani gyakrabban, mint hogy valamely haszontalan befektetésről vagy kiadásról azt mondják, hogy semmi jót sem tett, csak munkát adott, a nyolcórás munkaidőnek pedig legnépszerűbb érve, hogy a gépek az elvégzendő munka mennyiségét annyira leszállították, hogy nincs elég belőle, hacsak kisebb adagokra nem osztják. Amikor az emberek ennyire megszokták, hogy a munkáról, mint önmagában kívánatos dologról gondolkodjanak és beszéljenek, csoda-e, ha az a rendszer, amely munkát ígér, könnyen tesz népszerűségre szert?

A vámvédelem magában véve képtelenség. De nem képtelenebb, mint sok más népies hiedelem. W. G. Sumner, a Yale College professzora, az úgynevezett szabadkereskedőknek egy olyan képviselője, aki hasztalanul igyekezett a vámvédelem álláspontját az Egyesült Államokban olyképpen gyöngíteni, hogy gyökerét ne sértse, az Egyesült Államok vámbizottsága előtt 1882-ben azzal törekedett a vámvédelmet ad absurdum redukálni, hogy kimutatta, miként a védővámos elmélet ilyen feltevéseket foglal magában: nagy, állandó hadsereg a munkabért növelné, mert visszatartaná az embereket a munkapiacon való versenytől; hasonló okból a szegények házának és a börtönöknek lakóit is munka nélkül kell eltartani; jobb a munkásosztályra nézve, ha a gazdagok tétlenségben élnek, semhogy dolgozzanak; a munkásegyletek akadályozzák meg tagjaikat a munkaalkalom csökkentésében, ha vagyis ezek túlságosan sokat dolgoznak; lázadáskor a vagyon pusztítása jó a munkásosztály számára, mert növeli az elvégzendő munkát. De aki az emberek rendes beszédét hallgatja és a napilapokat olvassa, azt fogja látni, hogy e felfogások annyira nem látszanak képteleneknek a közönséges elme előtt, hogy legmegszokottabb eszmék. Vagy talán nem igaz, hogy „a háború alatti jó időket”, általában „a kormány-nyújtotta foglalkozásnak” tulajdonítják, mert annyi embert hívott fegyverbe, hogy hirtelen kereslet állott be a javak után, amelyet részint a meddő fogyasztás, részint a tényleges pusztítás okozott? Nem igaz-e, hogy az összes Egyesült Államokban a munkásosztály a fegyencek foglalkoztatása ellen egy vagy más úton tiltakozik és szívesebben tartaná őket munka nélkül, semhogy ezek elvegyék a munkát a becsületes emberek elől? Nem igaz-e, hogy azt a gazdag embert, aki pazar tékozlása által másoknak „munkát ad”, általában a munkások jobb barátjának tekintik, mint azt a gazdagot, aki „elveszi a munkát azok elől, akik rászorúlnak”, mivel maga végzi el. E nézetek magukban véve lehetnek „nyomorult álokok”, amelyek a józan ész ellen vétenek, de a való tények megismerésén alapulnak. Vegyük közülök a legképtelenebbet. Egy város leégése csakugyan az összvagyon csökkenése. De vajon egy város leégésével járó kár reálisabb veszteség-e, mint az a veszteség, amelyet azon emberek tétlensége okoz, akik szívesen építenének fel egy várost? Ahol bárki, aki dolgozni akar, talál munkát, ott valóban világos volna, hogy a fegyencek, szegények vagy gazdagok tétlenségben tartása szükségképpen csökkenti a munkások jövedelmét; de ahol százezrével kell az embereknek nélkülözéseket tűrniük, mert nem találnak munkát, ott azoknak a munka végzése, akik enélkül is el tudják tartani magukat vagy mások tartják el őket, úgy tűnik, hogy azoktól veszik el a munkát, akik leginkább szorulnak rá vagy leginkább szolgáltak rá.

Az ilyen „nyomorult álokok” továbbra is hatnak az emberek gondolkodására, amíg ezekre a tényekre nem találunk kielégítő magyarázatot, amelyek a „munkára való engedélyt” keggyé teszik. Teljesen reménytelen úgy kiirtani a védővámos eszméket, ahogyan a Sumner professzorhoz hasonló „szabadkereskedők” igyekeznek: e tények figyelembevétele nélkül. Amit ők csemetének tekintenek, amely egyetlen erélyes rántással kitéphető, a valóságban egy olyan fa hajtása, amelynek gyökerei a társadalom alapjáig hatolnak. Az olyan közgazdaságtan, amely mélyebb társadalmi bajt nem ismer, mint a vámoknak védelmi vagy jövedelmi alapon való szervezését, amely csekély kivétellel csak a fennálló dolgok igazolása, a nép ösztöne számára egyáltalán nem vonzó. Azt mondani a munkásoknak, mint Professor Sumner, hogy „a munkásegyletek és a vámvédelem csalás”, egyszerűen éppen annyi, mint fogékonyakká tenni őket a vámvédelem iránt; mert bármit is beszéljenek a vámvédelemről, azt nagyon jól tudják, hogy a munkásegyletek egyes szakmákban növelték a béreket és hogy ezek az egyetlen intézmény, amely némi erőt adott a munkásoknak, hogy a verseny erejének ellenálljanak, amely akadály híján, a legkisebb bérért a legnagyobb munkára kényszeríti őket. Az olyan szabadkereskedőség, amilyent Professor Sumner képvisel — és ilyent tanítanak Angliában és ez próbálta meg felvenni a harcot az Egyesült Államokban a vámvédelemmel —, szükségképpen, ahol csak a munkások politikai hatalommal rendelkeznek, a vámvédelemnek tényleges erőt kölcsönzött. De nemcsak ilyen közvetett úton erősíti az „ortodox közgazdaságtan” a vámvédelmet. A védővámokat elítélve, igazolta a jövedelmi vámokat, és legfontosabb tanításai nemcsak hogy elrekesztették a társadalmi jelenségek olyan magyarázatának útját, hanem egyenes számítással azokat a hiedelmeket erősítette, amelyek a vámvédelmet hihetővé teszik. Azok a tanítások, hogy a munkások foglalkoztatása a tőkétől függ, hogy a munkabért a tőke szolgáltatja és hogy ez a munkások száma és a foglalkoztatásukra szánt tőkemennyiség közötti aránytól függ; egyszóval mindazok a tanítások, amelyek a munkát másodrendű és függő tényezővé szállítják le, arra irányultak, hogy szentesítsék a dolgok olyan felfogását, amely a munkásokat arra bírja, hogy jó szemmel nézzék mindazt, ami más országok termékének az országba való áramlását megakadályozva, legalább látszólag növeli a munka utáni keresletet otthon.

Lábjegyzetek


	
A vámvédelem legújabb apológiája, Vámvédelem és Szabadkereskedelem — a védelmi vámok tudományos helyessége és gazdasági hatása az Egyesült Államokban, Henry M. Hoyttól, Pennsylvania volt kormányzójától (New York, 1886), e tekintetben alig van az átlagon alul, pedig a szerző mindjárt az előszóban kimutatja a közgazdasági kutatásokhoz való készültségét, mikor úgy beszél az értékről, mintha ez a mennyiségnek volna mértéke és egy farmerről olyan esetet képzel, hogy ennek 3500 dollár értékű terméke van, amelyet sem eladni, sem elcserélni nem képes. Ilyen kezdet után alig csodálkozhatunk, hogy munkájának 420 lapja arra a végső következtetésre bírja, amit ritkít betűkkel nyomat, hogy „minél inkább szervezzük és vezetjük olyan irányban versengő iparunkat, mintha az egyetlen nemzet lennénk e földtekén, annál többet fogunk termelni és annál többet oszthatunk szét a termelők között”. Kétségkívül egy olyan felületi csillag, mint Pennsylvania, volna a világok közül a legkívánatosabb ennek a védővámos államférfinak és bölcselkedőnek. ↩



	
A védővámos írók felfogása szerint nem a munka eredményének, hanem magának a munkának kell a nemzeti politika céljának lennie, noha szembeötlő okokból nem sokat magyarázzák e felfogást. Így Prof. Tompson így szól (Political Economy, p. 211.): „A (szabadkereskedelmi) elmélet azt véli, hogy úgy a nemzet, mint a magángazdaság fő célja a munka megtakarítása, holott a nagy probléma annak termelékeny alkalmazása. Ha az olcsó piacon való vásárlás leszállítja a munkamennyiséget, arra a nemzetre nézve, amely így tesz, az összes vásárlások közül a legdrágább lesz.” Vagy megint (p. 235.): „A munka nemzetgazdasága nem abban áll, hogy minél kevesebbel érjük be, hanem hogy annyi számára találjunk jövedelmező foglalkozást, amennyi számára csak lehetséges.” ↩



	
A védővámos szellem növekedése, amely a társadalmi fejlődéssel lépést tart, ami nagyon szembeötlő az Egyesült Államokban, általában az ipari érdekek befolyásának tulajdonítják, amely akkor kezd támadni. De a tények megfigyelése meggyőzött, hogy ez az ok elégtelen és hogy a helyes magyarázat abban a gondolkodásmódban rejlik, amelyet a munkakapás nagyobb nehézsége szült. Például meg vagyok győződve, hogy a vámvédelem sokkal nagyobb Kaliforniában, mint volt ez állam régibb korában. Pedig azok a kaliforniai termelési ágak, amelyek országos vámtarifa által védhetők, még jelentéktelenek azokkal szemben, amelyek nem védhetők. De mikor a csavargók elszaporodnak és a közjótékonyságot bőven veszik igénybe, nem nagyon messze kell fáradni, hogy megtaláljuk magyarázatát amaz érzelem növekedésének, amely pártolja azt a politikát, amely „munkát ad az országban”. Mi sem lehet világosabb, mivel védővámos tarifánk nagyban növeli mindennek az árát, amit csak az amerikai farmer vásárolni kénytelen, holott kevéssel vagy semmivel sem növeli árát annak, amit elad, és azoknak, akik a háború óta igyekeztek a vámvédelem ellen hangulatot kelteni, kedvenc elmélete volt, hogy csak erre kell felhívni a földművelő osztály figyelmét, hogy túlnyomó erejű ellenzék keletkezzék. De minden csodálatra méltó fáradozás ellenére is nehéz bármilyen eredményt is látni. Tény az, amint erről meggyőződhetünk a farmerekkel való beszélgetésben, hogy az átlagos farmer úgy véli, „hogy már túlságosan sokan vannak a gazdálkodásban az emberek” és így meglehetős jóindulattal viseltetik az iránt a politika iránt, amely bár növeli is az általa fizetendő árakat, azt állítja, hogy a termelés többi ágaiban „munkát ad”. ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Ha kutatásunk még nem is vezetett valamely kielégítő eredményre, legalább megmagyarázta, hogy miért olyan határozatlan a védővámosok és szabadkereskedők között olyan régóta folyó vita. Az a paradoxon, amelyhez eljutottunk, olyan, amely felé napjaink összes társadalmi kérdései irányulnak és ha vizsgálódásunk bármely hasonló kérdésre vonatkozott volna, épp ilyen pontig jutott volna el. Vegyük például a gépek hatásának kérdését. Az a vélemény, amely döntő erővel jut kifejezésre, úgy hangzik, hogy bár ideiglenesen kárt, sőt nehézségeket okoz egyeseknek, végeredményében mindenkire nézve hasznos. Másrészt a munkások között nagyon elterjedt vélemény az, hogy a munkamegtakarító gépek károsak rájuk nézve, noha e véleményt, mivel nincsenek a háta mögött azok az erős magánérdekek, amelyek a vámvédelem ajánlásában érdekeltek, nem dolgozták ki olyan pontos rendszerré és nem is talált olyan képviseletre a közvélemény fórumain. Már most ha ezt a kérdést ugyanoly vizsgálat alá vetnénk, mint a vámkérdést, hasonló eredményre jutnánk. Arra a felfogásra jutnánk, hogy a találmányokat éppúgy korlátozni kellene, mint a kereskedelmet — amely felfogásokat egyaránt lehetetlenség logikai következetességgel végigvinni, hacsak képtelenségekbe nem tévedünk. És amíg egyrészt a gépek használata rendkívül növeli a vagyon termelését, másrészt a közelebbi vizsgálat semmi olyast sem mutat ki róla, mintha a megoszlásban egyenlőtlenséget okozna. Ellenkezőleg, kitűnik, hogy a növekedett termelő erőt először a munka használja fel és csere folytán e nyereség annyira megoszlik, hogy valamely olyan újítás hatásában, amely egyik termelési ágban növeli a munka hatékonyságát, hamarosan az összes többi ágban működő munka is osztozik. Így a munkamegtakarító újítás közvetlen tendenciája a munkabér növelése. E tendenciát nem semlegesíti az a tény, hogy a munkamegtakarító találmányok rendszerint tőkét igényelnek, mivel a versenynek, ha szabadon érvényesülhet, az ilyen módon használt tőke kamatát a rendes színvonalra kell hoznia. Még a munkamegtakarító találmány monopóliuma, amely pedig ritkán tartható fenn hosszú ideig, sem akadályozhatja meg, hogy hasznának nagy (és legtöbbször legnagyobb) része közkinccsé ne legyen. Ebből határozottan arra következtethetünk, hogy a munkamegtakarító újítások irányzata az, hogy mindenkinek hasznot hajtsanak és pedig különösen a munkásosztálynak és így természetszerűleg minden bizalmatlanságot, amely jótékony hatásaikkal szemben mutatkozik, annak az ideiglenes eltolódásnak tulajdoníthatjuk, amelyet magasabb szervezetű társadalomban a termelés formájában beálló bármely változásnak okoznia kell, továbbá azoknak a megnövekedett szükségleteknek, amelyeket a szükségletkielégítés növekedett képessége hozott létre.

Bár elméletben világos, hogy a munkamegtakarító találmányoknak az összesség helyzetét kellene javítaniuk, a valóságban épp olyan világos, hogy ezt nem teszik.

Egy olyan országban, mint Nagy-Britannia, még mindig hatalmas tömeg él az éhhalál mezsgyéjén. Ez az osztály a legcsekélyebb előnyt sem élvezte a termelőképesség óriási növekedéséből, hiszen helyzete aligha lehetett volna a mostaninál rosszabb. Béke és bőség idején is alacsonyabb sorban, nehezebben, szűkösebben és megalázóbban él, mint bármely vadember.

Olyan országban, mint az Egyesült Államok, ahol azelőtt ilyen osztály nem volt, kialakulása egyidejű volt a munkamegtakarító gépek feltalálásával. Azok a törvények, amelyeket a csavargók ellen iktattunk államaink törvénykönyveibe, a gyermekmunka megszorítása, amely szükségesnek mutatkozott, városaink sétáló hirdetései, annak a küzdelemnek növekvő elkeseredettsége, amelyet munkásaink vívni kénytelenek, félreismerhetetlenül jelzik, hogy noha a fölfedezés és találmányok állandóan növelték a munka termelőképességét a termelés minden ágában, a pusztán munkás helyzete rosszabbult. Bebizonyítható, hogy a munkamegtakarító találmánynak megvan az a törekvése, hogy a munkásokkal jót tegyen, de hogy ez a törekvés valami módon elsikkad, azt a mi napjaink1 tényei még sokkal kézzelfoghatóbban bizonyítják, mint amennyire világos volt az akkor, amikor John Stuart Mill kétségbe vonta, hogy a mechanikai találmányok csak egyetlen emberi lény napi munkáján is könnyítettek volna. Az igaz, hogy egyes helyeken és egyes foglalkozásokban történt javulás a munkások helyzetében. De nemcsak, hogy ez a javulás nincs arányban sehol a termelő erő növekedésével, hanem nyilvánvaló, hogy nem tulajdonítható ennek. Csak ott van ilyesmi, ahol a munkások szövetkezés vagy törvényhozási beavatkozás által nyerték. A munkásegyletek, nem pedig a gépek okozta nagyobb termelőképesség szállította le a munkaidőt és növelte a munkabért Nagy-Britanniában; a törvényhozás, nem pedig a munka általános helyzetében beálló javulás szüntette meg a nőknek a bányákban való sanyargatását és a kis gyermekek munkáját a malmokban és téglagyárakban. Ahol az ilyen befolyások nem érvényesültek, nemcsak bizonyos, hogy a munkamegtakarító találmányok nem javították a munkások helyzetét, hanem úgy látszik, mintha nyomasztó hatást gyakoroltak volna — akként hatva, hogy a munkát szinte megfosztották értékétől, ahelyett hogy értékesebbé tették volna. Így a gépek, valamint a vámok hatását illetve az éremnek két oldala van. Azok a következtetések, amelyeket az elvek vizsgálatából vonunk le, ellentmondásban vannak azokkal a következtetésekkel, amelyeket a létező tényekből vagyunk kénytelenek levonni. De noha azok között, akik az éremnek csak egyik oldalát nézve, vonakodnak azt figyelembe venni, amit ellenfeleik látnak, vég nélkül folyhat a vita, mégis az ilyen kérdés ellentétes szempontjainak felismerése tesz lehetővé egy olyan magyarázatot, amely mindkettőt magában foglalja.

A megoldandó kérdés tehát az, miért nem idézi elő a szabadkereskedelem, a munkamegtakarító találmány vagy bármely hasonló ok azokat a mindenkire kedvező hatásokat, amelyeket természetes módon várnánk tőle. Ez a vagyon megoszlásának kérdése. Ha a munkásosztály nem részesül arányosan a növekvő vagyontermelés áldásaiból, annak csak az lehet az oka, hogy a termelés növekedését a megoszlás egyenlőtlenségének növekedése kíséri.

A szabadkereskedelem és a munkamegtakarító találmányok önmagukban nem idéznek elő egyenlőtlenebb megoszlást. Mégis előmozdíthatják az egyenlőtlenséget — nem a természetükben rejlő okból, hanem azzal, hogy növelik a termelést. Mint már rámutattam, bizonyos körülmények között a vagyon termelésének puszta növekedése vagy csökkenése is módosíthatja a megoszlás arányait. Vegyünk egy példát:

Egy vízvezeték-szerelő és egy gázszerelő, Smith és Jones, a szokásos módon társüzletet alapítanak a vízvezeték-szerelőségre és gázszerelésre nézve. Ez esetben mindaz, ami a cég hasznát növeli vagy csökkenti, egyformán érinti a társakat, és akár kicsiny, akár nagy legyen ez a haszon, az arány, amelyben mindegyik részesül, ugyanaz marad. De tegyük fel, szerződésük véletlenül olyan természetű, amely szerint a vízvezeték-szerelőt minden olyan haszonból, amelyre a cég vízvezeték-szerelés által tesz szert, kétharmadrész illeti meg, a gázszerelőt pedig a gázszerelés utáni vagyon kétharmada. Ez esetben minden egyes megkötött ügylet nemcsak a cég hasznát növeli vagy csökkenti, hanem aszerint, hogy az ügylet vízvezeték-szerelési-e vagy gázszerelési, a társaknak a haszonban való osztozását közvetlenül fogja érinteni.

Vagy viszont tegyük fel, hogy a társak abbeli képességeikre nézve különböznek egymástól, hogy a kockázatot vállalják. Smithnek családja van és állandó bevételre szorul, holott Jones legényember, aki egy ideig meglehet anélkül, hogy a cégtől pénzt kérjen. Hogy Smith megélhetése biztosítva legyen, megegyeznek, hogy a haszon megosztása előtt egy rögzített összeget húzzon, viszont azonban e biztosított összeg fejében a fennmaradó haszonnak csak negyedrészét kapja. Ilyen esetben a haszon növekedése vagy csökkenése magában véve változtatna a megoszlás arányán. A haszon növekedése a megoszlást Jones javára változtatná; ez annyira mehetne, hogy az ő részét csaknem 75 százalékra emelné, Smith részét pedig alig 25 százalékon fölülire csökkentené. Viszont a haszon csökkenése Smith javára változtatná a megoszlást és neki esetleg 100 százalékot juttatna, holott Jones részét semmire szállíthatná le. Az ilyen esetben mindaz, ami a haszon nagyságát érintené, a megoszlás feltételeire hatna, de semmiféle e körülményből folyó sajátosságnál fogva. Igazi oka valamely külső és e körülménytől független valami volna.

Az általunk megmagyarázandó társadalmi jelenségek az utóbb bemutatott esethez hasonlók. A megoszlás növekvő egyenlőtlensége, amely az anyagi haladást kíséri, nyilván összefügg a vagyon növekedett termelésével és nem keletkezik amaz okok egyik közvetlen okozatából sem, amely a vagyont növeli. Csakhogy a mi példánk még hiányos. Még ha Smith része aránylag csökkent is, növekednék mennyiségben. De azoknál a társadalmi jelenségeknél, amelyeket vizsgálunk, nemcsak, hogy a vagyon növekedésével nem növekszik arányosan az a rész, amelyet egyes osztályok kapnak, hanem abszolút értelemben sem növekszik és egyes esetekben úgy abszolút értelemben, mint viszonylag csökken.

Hogy olyan példát leljünk, amely ezt a pontot is fedje, vegyünk egy másik esetet. Térjünk vissza Robinson Crusoe szigetére, amely igen jó példájául szolgálhat a társadalomnak legegyszerűbb és ezért legérthetőbb formájában. A sziget fölfedezése, amelyet már fentebb említettünk, más hajók kikötésével kapcsolatban, nagyon növelhette volna azt a vagyont, amelyet a sziget két emberből álló népessége termelhetett. De nem következik, hogy a vagyon növekedése által mindkettőjüknek nyerniük kellett. Péntek Crusoe rabszolgája volt és bármekkorára is növelte a világ többi részével űzött kereskedelem a vagyont, csak egy rabszolga bérét követelhette, amely akkora, hogy éppen fenntartja munkaképességét. Amíg Crusoe maga él, bizonyára gondját viselte volna magányosságában volt társának, de amikor idővel a sziget teljesen a civilizált élet körébe lépett és Crusoe vagyona valamelyik örökösének vagy valamely vevőnek birtokába került volna, aki talán Angliában lakik, a művelés pedig arra való tekintettel történt volna, hogy a lehető legnagyobb jövedelmet szolgáltassa, a tulajdonos és a dolgozó rabszolga közti űr nemcsak rendkívül növekedett volna ahhoz az időhöz képest, amikor Crusoe és Péntek lényegében méltányosan osztoztak munkájuk közös gyümölcsén, hanem a rabszolga része abszolút értelemben véve is csökkent, helyzete pedig alábbvaló és sanyarúbb lett volna. Nem szükséges pozitív kegyetlenségre vagy túlságos szigorra gondolnunk. Azoknak a rabszolgáknak, akik a dolgok új rendjében Péntek helyét elfoglalták, összes állati szükségletei kielégítést nyerhettek — épp annyit ehettek, mint Péntek, jobb ruhákat viselhettek, jobb házakban lakhattak, nyugodtak lehettek az emberevőktől való félelmet illetve, betegségükben pedig szakszerű orvosi kezelésben részesülhettek. És mindezt látva, a sziget „statisztikusai” számokat gyűjthettek és diagrammákat rajzolhattak, annak kimutatására, hogy e munkásoknak mennyivel jobb helyzetük van, mint elődjüknek, aki kecskebőrt viselt, barlangban hált és állandóan abban a félelemben élt, hogy felfalják és ezeknek az uraknak kutatási eredményei a sziget összes újságaiban pompáztak volna, ilyenféle kísérő megjegyzésekkel: Nézzétek számokban, amelyek nem hazudhatnak és ábrákban, amelyek megnézhetők, hogy mennyire javára válik az ipari haladás mindenkinek, még a rabszolgának is!

De olyan dolgok tekintetében, amelyeket a statisztikusok számításon kívül hagynak, helyzetük rosszabb volna Péntekénél. Egyhangú, örömtelen munkára kárhoztatva, amelyet nem könnyít meg a változatosság, amelyet lealacsonyít a felelőtlenség, nem buzdít az eredmény látása és az abban való részesedés, éltük Péntekéhez képest inkább gépek, mint emberek élete.

És az ilyenféle változások eredménye azokra a munkásokra nézve is hasonló volna, akiket szabadoknak nevezünk — tudniillik szabadok abban, hogy saját erejüket munkára használják, de nem szabadok abban, ami ennek használatára szükséges. Ha Péntek ahelyett, hogy Crusoe lábát fejére tette volna, azt jelezve, hogy ezentúl az ő rabszolgája, egyszerűen elismerte volna Crusoe tulajdonjogát a sziget fölött, mi lett volna a különbség? mivel csak Crusoe tulajdonán élhetett az általa megállapított feltételek mellett, szabadsága csak annyiban állott volna, hogy szabad lett volna kivándorolnia, magát a tengerbe ölni, vagy pedig kiadni magát az emberevőknek. Azok, akik csak ilyen szabadságot élveznek — vagyis szabad választásuk van, hogy éhen haljanak vagy kivándoroljanak, vagy valakinek engedélyét kell megkapniuk, hogy dolgozhassanak —, nem gazdagodhatnak meg olyan találmányok folytán, amelyek a vagyon termelését mozdítják elő. Mert épp úgy nincs hatalmuk az abban való részesedés követeléséhez, mint a rabszolgának. Annak, aki munkájukra szorul, annyit kell adnia nekik, mint amennyit egy rabszolgának kell adnia, ha dolgoztatni akar vele — amennyi életének és erejének fenntartására elég; ha azonban senki sem akad, akinek munkájukra szükség volna, éhezniük kell, ha nem tudnak koldulni.

Adjátok meg Crusoe-nak a sziget fölötti tulajdonjogot és Péntek, a szabad ember, épp úgy alá volna vetve akaratának, mint Péntek, a rabszolga, és éppúgy képtelen a vagyon megnövekedett termeléséből bármilyen részt is követelni, bármekkora és bármilyen okból jövő is legyen ez. És ami igaz egy emberről, igaz bármennyiről. Képzeljünk el tízezer Pénteket, akik valamennyien szabad emberek, valamennyien teljesen rendelkeznek önmagukkal és csak egy Crusoe-t, a sziget feltétlen urát. Amíg tulajdonjogát elismerik és ezt erőszakkal képes fenn is tartani, nem épp olyan tökéletesen ura-e ez az egy ember a tízezernek, mintha húsuknak és vérüknek törvényes tulajdonosa volna? mivel senki sem használhatná az ő szigetét az ő beleegyezése nélkül, következőleg senki sem dolgozhatnék, sőt nem is élhetne az ő engedélye nélkül. Ez a parancs: „El a birtokomról”, halálos ítélet volna. A sziget tulajdonosa arra a tízezer „szabad ember”-re nézve, akik a szigeten élnek, földesuruk vagy földi istenük, akit jobban félnének, mint bármely istenséget, amely vallásuk tanítása szerint fölöttük uralkodik. Mert mint egy skót földesúr mondta bérlőinek: „Bár az Úristen alkotta a földet, de én vagyok ura. És ha nem cselekesztek úgy, amint én mondom, eltakarodtok róla!”

A vagyon semmiféle növekedése sem képesítheti az ilyen szabad munkásokat arra, hogy a puszta megélhetésnél többre tartsanak igényt. A külkereskedelem szabaddá tétele, a munkamegtakarító gépek feltalálása, ásványi kincsek fölfedezése, dúsabban termő növények meghonosítása, az ügyesség növekedése csak egyszerűen azt az összeget növelné, amelyet földesuruk azért a kiváltságért követelne, hogy szigetén élhetnek és semmiképpen sem növelhetné azt, amit azok követelhetnek, akiknek munkájukon kívül nincs egyebük. Ha az égből esnék le a vagyon a szigetre, az is az övé volna. És hasonlóképpen mindama takarékosság, amely ezeket a tisztán munkásokat arra képesítheti, hogy olcsóbban éljenek, egyszerűen csak azt az adót növelné, amelyet ezek megfizetni, amaz pedig kicsikarni volna képes.

Természetesen senki sem használhat ki egy ilyenféle hatalmat teljességében vagy csak a maga számára. Egyetlen egy földesúr tízezer szegény bérlő, valamint egy úr tízezer rabszolga között csak olyan egyedül érezné magát, mint Robinson Crusoe Péntek megérkezése előtt. Az ember természeténél fogva társas állat és bármilyen önző is legyen az ilyen ember, mégis csak a saját társadalmi helyzetéhez közelebb álló társak után támad vágya. A természetes ösztön arra fogja bírni, hogy jutalomban részesítse azokat, akik kedvében járnak, az okosság pedig ráveszi, hogy tízezer Péntekje közül a befolyásosabbakat érdekeltekké tegye tulajdonjogának fenntartásában; a tapasztalat viszont meg fogja mutatni, ha ugyan a számítás rá nem vezeti, hogy nagyobb bevételre tehet szert, ha az erősebbeknek, ügyesebbeknek és szorgalmasoknak némi részt ad abból, amit munkájukkal előállítottak. De noha egy ilyen sziget egyetlen ura hajlandó volna kiváltságait adományozások, hosszabb időre szóló bérletek, szabadságok vagy járadékok által egy többé-kevésbé számos osztállyal megosztani, amely így mindama javítások előnyeiben részesülne, amelyek a vagyon termelését előmozdítják, mégis maradna egy osztály, az átlagos képességű pusztán munkásoké, akikre nézve az ilyen javítás semmiféle előnyt nem jelentene. És csak egy kissé kell szűken bánni a szigeten a munkára való engedély megadásával, hogy a lakosság kis százaléka állandóan az éhhalál szélén álljon, könyörögve, hogy munkaerejét használhassa, ez olyan versenyt támasztana, amelyben egymással vetélkedve, az emberek maguktól mindazt felajánlanák, amit csak munkájuk a puszta megélhetésen fölül termel, azért a kiváltságért, hogy dolgozhassanak.

Bizonyos elveket néha annál világosabban láthatunk, minél világosabban képzeljük el azok megvalósítását olyan viszonyok között, amelyek reánk nézve szokatlanok; tény azonban, hogy az a társadalmi rend, amely a jelenkori civilizációban olyan osztályt hozott létre, amely csak mások engedélye folytán dolgozhat és élhet, ilyen úton soha elő nem állhatott volna. Robinson Crusoe további kalandjainak olvasója emlékezhet, hogy Crusoe hosszú távolléte alatt, amint Defoe írja, Will Atkins vezetése alatt három angol gazember igényt támasztott a sziget tulajdonjogára, azt állították, hogy Robinson Crusoe nekik adta, és azt követelték, hogy a lakosok haszonbér fejében nekik dolgozzanak. Noha a spanyolok, valamint a békés angolok, akik szokva voltak otthon az épp ilyen természetű jogcímek elismeréséhez, amelyeket nem is más országba, de más világba költözött emberek nevében támasztottak, csak nevettek ezen a követelésen és mikor Will Atkins és társai továbbra is hangoztatták, addig tartották fogva őket, amíg csak ki nem verték fejükből azt a gondolatot, hogy mások dolgozzanak helyettük. Ha azonban a három angol gonosztevő hatalmába kerítette volna az összes lőfegyvereket, mielőtt kijelentette volna, hogy igényt tart a sziget tulajdonjogára, a lakosok talán kénytelenek lettek volna e jogot elismerni. Így egy földtulajdonos és egy nem földtulajdonos osztály keletkezett volna, amihez az egész lakosság néhány nemzedék alatt annyira hozzászokott volna, hogy azt vélte volna a természetes rendnek és ha idők folytán elkezdték volna gyarmatosítani a többi szigetet, ugyanazt az intézményt létesítették volna ott is. Már most, ami Crusoe szigetén ilyenképpen történhetett volna, ha a három angol gazember kezébe keríti az összes lőfegyvereket, szakasztott így esett meg nagyobb szabásban az európai civilizáció fejlődésében és esik meg folytatásként a világ többi részében. Így van azután, hogy civilizált országokban egy nagy osztályt találunk, amely, bár képes dolgozni, ki van rekesztve amaz elemek használatának jogából, amelyek a munkaképesség kihasználásához szükségesek és amely vagy kényszerül munkája eredményének egy részét földjáradékként átengedni, vagy olyan munkabérrel megelégedni, amely kevesebb munkája eredményénél, hogy az elemek használati jogát elnyerhesse. Egy ilyképpen gyámoltalan osztály mit sem nyerhet a termelő erő haladása által. Ahol ilyen osztály van, a közvagyon növekedése csak a megoszlás egyenlőtlenségének növekedését jelentheti. És bárha e törekvés némileg enyhíthető a munkásegyletek és hasonló szövetkezések által, amelyek mesterségesen csökkentik a versenyt, teljesen érvényesül azokra nézve, akik az ilyenféle szövetkezésen kívül vannak.

És, hadd ismételjem, a megoszlásban beálló növekedett egyenlőtlenség nemcsak azt jelenti, hogy azok tömege, akiknek munkaképességükön kívül egyebük nincs, nem osztoznak arányosan a vagyon növekedésében. Azt jelenti, hogy helyzetük úgy abszolút értelemben, mint viszonylag rosszabbul. Az ipari haladásnak természete — sőt valódi lényege azoknak a csodás erőknek, amelyeket az emberi feltalálás és fölfedezés tett szabadokká, hogy szükségképpen ártanak, ha nem használnak. Az erők magukban véve sem jók, sem rosszak. Jót vagy rosszat idéznek elő azoktól a viszonyoktól függően, amelyekben érvényesülnek. Olyan társadalomban, amelyben mindenki egyenlően használhatná az anyagi mindenséget, hatásuk csak áldássá lehetne. Azonban az olyan társadalomban, amelyben némelyeket az anyagi mindenség abszolút uraivá ismernek el, mások pedig adófizetés nélkül nem használhatják, az az áldás, amelyet az erők hozhatnának, átokká válik — tendenciájuk, hogy a függetlenséget lerombolják, az ügyességet fölöslegessé tegyék és a kézművest puszta munkaerővé változtassák, hogy mindent központosítsanak hogy az alkalmazottra nézve megnehezítsék, hogy saját urává legyen és hogy a nőket és gyermekeket egészségtelen, káros munkára szorítsák. Az a változás, amelyet az ipari haladás a munkás helyzetében létrehoz és amelyet csak a munkásegyletek tevékenysége korlátoz némileg, ugyanaz a változás, amely azt a rabszolgát, aki eddig kecskebőrruhás gazdájának változatos tevékenységében és kezdetleges kényelmében osztozott, olyan rabszolgává változtatja, ki a gyári termelésnek puszta eszköze. Csak hasonlítsuk össze a régi idők képzett kézművesét a mai koréval, aki csak etetője egy gépnek. Hasonlítsuk össze a régebbi kor amerikai farm béresét, aki társadalmilag egyenlő volt munkaadójával, a „cowboy”-jal, ki egyhangú életét csak az teszi élénkké, mikor a gulyát összeterelik vagy verekedésbe keveredik, vagy a „búzagyár” arató munkásával, ki barakkokban vagy csűrökben hál és néhány havi munka után mint „tramp” (csavargó) megy tova. Vagy hasonlítsuk össze Connemara vagy Skye szegénységét Belfast vagy Glasgow sokkalta nyomorultabb ínségével. Tegyük csak meg ezt az összehasonlítást és aztán mondja meg bárki is, hogy azokra nézve, akik csak életük puszta fenntartásáért adhatják el munkájukat, nem sötét képet tüntet-e fel legnagyobb ipari haladásunk. És hogy a munkamegtakarító találmányoknak vagy reformoknak ilyen hatást kell kifejteniük egy olyan társadalomban, ahol bolygónkat magántulajdonnak ismerik el és hol a világra jövő gyermekektől e bolygó használatának minden joga meg van tagadva, hacsak a jogcímet nem veszik vagy nem öröklik valamely holt embertől, ezt világosan láthatjuk, ha a munkamegtakarító találmányokat elképzelhető legteljesebb megvalósulásukban képzeljük el. Ha megfontoljuk, hogy a munka célja a szükségletek kielégítése, az a felfogás, mintha a munkamegtakarító találmányok a munka termékenyebbé tétele által ínséget okozhatnának, képtelennek látszik. De ha a találmányokkal annyira mehetnénk, hogy képesek volnánk javakat munka nélkül előállítani, ugyan mi volna ennek hatása arra az osztályra, amely munkaerején kívül mit sem mondhat magáénak és amely, bár bővebben legyen vagyon, mint valaha volt, sohasem részesülhet benne munkaereje áruba bocsátása nélkül? Nem azt jelentené-e ez, hogy annak értéke, amit ez az osztály eladhat, nullára van leszállítva, hogy minden elképzelhető gazdagság közepette szegényekké lettek, hogy még a szegényes megélhetés lehetőségének eszközeitől is megfosztották őket, hogy rá vannak utalva a koldulásra vagy éhenhalásra, ha lopni nem tudnak? A találmányok ilyen pontot soha nem érhetnek el, de ebbe az irányba törekszenek a modern találmányok. És nem nyújtja-e ez némi magyarázatát a csavargók és szegények hadának, valamint az ínség és éhség okozta haláloknak a gazdagság kellő közepette?

Annyi bizonyos, hogy a vámvédelem eltörlése növelné a vagyon termelését. Azonban a jelen viszonyok között a vagyon termelésének növekedése is átokká válhat — eleinte csak a munkásosztályra, végül pedig az egész társadalomra nézve. Nem igaz-e hát akkor, kérdezhetné valaki, hogy a vámvédelem azáltal, hogy legalább csökkenti a kereskedelemnek azt a szabadságát és kifejlődését, amely olyan lényeges a modern ipari folyamatok teljes érvényesüléséhez, kedvező a munkásosztályra nézve? Úgy gondolom, hogy a vámvédelem ereje a munkások között ilyenféle bizonytalan érzelmekből ered. Az én válaszom tagadó volna. Nemcsak, hogy a vámvédelem, amely csak a termelő tőkések védelme az idegen verseny ellen a honi piacon, a monopólium és egyenlőtlenség felé irányuló tendenciával bír, de képtelen a modern találmányok és haladás központosító törekvését megakasztani. Ha ezt a vámvédelem által akarják elérni, nemcsak a külkereskedelmet kell eltiltanunk, hanem a belkereskedelmet is meg kell szorítanunk. Nemcsak a munkamegtakarító találmányok bármilyen új alkalmazását kell megtiltanunk, de meg kell akadályoznunk a legfontosabb, már használatban levők alkalmazását. Szét kell rombolnunk a vasutat és vissza kell térnünk a csónakhoz és szekérhez; el kell vágnunk a távíróvezetéket és a postakocsira kell bíznunk magunkat; sarlóval kell az aratógépet helyettesítenünk, tűvel a varrógépet, kézi szövőszékkel a gyárat; egy szóval, mellőznünk kell mindazt, amit egy század találmányai számunkra nyújtottak és azokhoz az ipari eljárásokhoz kell visszatérnünk, amelyek száz év előtt voltak. Ez épp olyan lehetetlenség, mint, egy csirkére nézve, hogy visszabújjon a tojásba. A férfi aggá és gyermekessé lehet, de ha egyszer férfikorát elérte, nem lehet újból gyermekké. Nem, a társadalmi javulás reményének útja nem hátrafelé hanem előre van.

     A vámvédelem eltörlése önmagában olyan, mint egy rabló elűzése. Ez azonban semmit sem használ annak, akit egy még erősebb és kapzsibb rabló továbbra is kifoszt.

A munka olyan emberhez hasonlítható, akire egy sor rabló leselkedik, miközben hazaviszi keresetét. Az egyik ennyit, a másik annyit követel, végül pedig jön egy, aki mindent elvesz, ami megmaradt — csupán annyit hagy áldozatának, hogy életben maradjon és másnap is dolgozhasson. Amíg ez az utolsó rabló ott marad, mit használ emberünknek, ha egyet vagy akár valamennyit elkergeti a többiek közül? A munka ma ilyen helyzetben van az egész művelt világban. A rabló pedig, aki mindent elvesz, amit a többiek meghagytak: a magánföldtulajdon. Bármilyen nagy legyen egy javítás és bármilyen áldásos egy reform, önmagában nem segíthet azon az osztályon, amelyet megfosztottak az anyagi elemek használatának minden jogától, és így csak munkaerejével rendelkezik. Ez az erő önmagában éppoly haszontalan, mint a vitorla szél, a szivattyú víz vagy a nyereg ló nélkül.

A munkát egy csomó rablótól fenyegetett emberhez hasonlítottam; mert minden országban a magánföldtulajdonon kívül más dolgok is vannak, amelyek a közjóllétet csökkentik és a munka termelte vagyont a nem termelők kezeibe terelik. Ilyen hatása van a termelés és a forgalom folyamatait és szervezetét érintő monopóliumoknak és a védővámoknak. Ugyanez a hatása a rossz csereeszközöknek és pénzügyeknek, a rossz kormányzásnak, az államadósságnak, az állandó hadseregnek, a háborúnak és a háborús készülődésnek. De mindezek közül némelyik egyik, másik másik országban szembeötlő, mégsem ezek okozzák az ország elszegényedését; annak okát másutt kell keresni. Ezek a kisebb rablók, és ha elkergetjük őket, csak annyival többet hagyunk a nagy rablónak.

Ha a munkások elszegényedésének igazi oka eltörölnék, bármely új irányú reform javítana a munkások helyzetén; amíg azonban ez az ok létezik, semmiféle reform sem okozhat állandó javulást. Eltörölhetik az államadósságokat, lefegyverezhetik az állandó hadseregeket, a háborút és a háború gondolatát is elfeledhetik, a védővámokat megszüntethetik, a kormányzást a legtisztábban és a legtakarékosabban végezhetik és a földmonopólium kivételével az összes monopóliumokat megszüntethetik, anélkül, hogy a munkásosztály helyzetében bármilyen tartós javulás is állna be. Mert mindezen reformok gazdasági hatása csak az volna, hogy csökkentenék a javak pusztulását vagy növelnék a vagyon termelését, és amíg a munkáért való verseny azok részéről, akik képtelenek önmagukat foglalkoztatni, állandóan olyan minimum felé szorítja le a munkabért, amely a munkásnak csak puszta megélhetést juttat, ennél többet az átlagos munkás nem kaphat. Amíg ez a tendencia érvényben van — és amíg magánföldtulajdon lesz, érvényben kell lennie —, a munkásosztály személyi tulajdonságaiban beálló javulások (ha lehetségesek is), például az ügyesség, értelmesség, mértékletesség vagy szorgalom növekedése, mit sem javíthat anyagi helyzetükön. Az ilyenféle javulások csak addig segíthetnek az egyeseken, amíg az egyesekre szorítkoznak és így előnyt adnak nekik az átlagos munkások tömegével szemben, akiknek munkabére az összes többi bér alapja. Ha az ilyen személyes javulások általánossá válnak, hatásuk csak az lehet, hogy a versenyt arra képesítik, hogy a munkabért még alacsonyabb színvonalra szorítsa. Ahol kevesen tudnak olvasni és írni, e képesség különös előnnyel jár és azt az egyént, aki e képességgel bír, az átlagos munkás fölé emeli, mivel olyan bért biztosít számára, amely különös ügyességet kívánó munkáért jár. De ahol mindenki tud olvasni és írni, önmagában ez a képesség nem menti meg az átlagos munkásokat, hogy épp olyan alárendelt helyzetük ne legyen, mintha nem tudnának olvasni és írni. Hasonlóképpen ahol restség vagy mértéktelenség uralkodik, a szorgalmasnak és mértékletesnek különleges előnye van, amely föléje emelheti az átlagos munkások fölé; ha azonban ezek az erények általánosakká válnának, ez az előny megszűnne. Ha a munkások nagy tömege annyira megjavítaná vagy annyira lesüllyesztené életmódját, hogy képes volna a most fizetett legkisebb munkabér feléből megélni, a munkáért való verseny, amely az embereket arra készteti, hogy puszta megélhetésért dolgozzanak, megfelelően szorítaná le a munkabér színvonalát.

Nem mondom, hogy azok a reformok, amelyek a tömeg értelmét növelik, vagy életmódját javítják, még ilyen értelemben is haszontalanok. Az értelem terjedése abban az irányban hat, hogy az embereket a gazdagság közepette elégedetlenekké tegye a szegénység életével és a mértéktelenség csökkenése alkalmasabbakká teszi őket arra, hogy az ilyen sors ellen fellázadjanak. Az iskolák és mértékletességi egyesületek így a forradalomra előkészítő tényezők. De sohasem törölhetik el a szegénységet, amíg a földdel magántulajdonként bánnak. Azok a tiszteletreméltó emberek, akik azt képzelik, hogy a kötelező oktatás vagy a szeszesitalok eladásának tilalma eltörölheti a szegénységet, ugyanazt a hibát követik el, mint a gabonavámellenes törvény reformerjei, amikor azt képzelték, hogy a vámvédelem eltörlése az éhséget lehetetlenné tenné. Az ilyen reformok önmagukban véve jók és üdvösek, de olyan világban, mint a mienk, amelyet olyan lények laknak, mint mi és amelyet csak egy csekély rész kizárólagos tulajdonaként tekintenek, bármilyen elképzelhető viszonyok között is, szükségképpen kell lennie egy olyan osztálynak, amely az éhhalál szélén áll. Ez a szükségesség a dolgok természetében van; az ember és a külvilág közti viszonyból következik. A föld a földgolyó felszíne — a bennünket körülvevő légóceán feneke, amelyre fizikai alkatunk utal bennünket. Ez az egyetlen lehetséges lakóhelyünk, egyetlen lehető műhelyünk, az egyetlen tárház, ahonnan a szükségleteink fedezésére alkalmas anyagot elővehetjük. A földet szűkebb értelemben véve, megkülönböztetve a víztől és levegőtől, mégis szükséges a többi elem használatához. Föld nélkül az ember nem fordíthatja hasznára a nap fényét és hőjét, nem használhatja azokat az erőket, amelyek az anyagban vannak. És bármi is legyen lényegében, az ember, fizikai alkatát tekintve, csak változó alakja az anyagnak, átmeneti módja a mozgásnak, amely folytonosan a természet tárházából merít és épp olyan folytonosan hozzá tér vissza. Fizikai alkatát és erejét tekintve, épp olyan viszonyban van a földdel, mint a szökőkút a medencével vagy a gázláng a gázzal, amely táplálja. Ezért, bármilyenek is legyenek a viszonyok, az az ember, aki, ha egyáltalán él és dolgozik, kénytelen olyan földön élni és dolgozni, amely másé, szükségképpen rabszolga vagy koldus.

A rabszolgaságnak két formája van, az, amelyet Péntek fogadott el, amikor Crusoe lábát saját fejére tette és az, amelyet Will Atkins és társai igyekeztek meghonosítani, amikor igényt támasztottak a sziget tulajdonára, a többi lakosra pedig ráparancsoltak, hogy minden munkát végezzenek. Az egyiket, amely az embert tulajdonná teszi, csak akkor alkalmazzák, amikor a népesség gyérebb, amikor a másik még nem alkalmazható, amely a földnek tulajdonná tételében áll. Mert amíg a népesség gyér és szabad, még el nem foglalt föld bőven van, a munkások elkerülhetik azt, hogy kénytelenek legyenek a föld használatát megvenni, vagy névleges áron jutnak hozzá. Ezért rabszolgák szerzése — azaz olyan embereké, akik anélkül dolgoznak másokért, hogy cserébe mások dolgoznának nekik — csak úgy lehetséges, ha személyüket tulajdonná tesszük, vagy a rabszolgaság vagy szolgaság röghöz kötött alakját honosítjuk meg, ami csak mesterséges megelőlegezése annak a hatalomnak, amelyet a földtulajdonos csak a sűrűbb népességgel kap meg és amely abban áll, hogy a munkásokat arra a földre kényszerítik, amelyen munkájuk felhasználása kívánatos. De mivel a népesség egyre sűrűbb, a föld pedig egyre jobban elfoglalttá válik, a földnélküliek versenye a föld használatáért fölöslegessé teszi azt, hogy személyüket tulajdonná tegyük vagy hogy helyhez kössük őket azért, hogy ellenérték nélkül juthassunk munkájukhoz. Ők maguk fognak könyörögni az engedélyért, hogy munkájukat odaadhassák azért, amit a rabszolgának is meg kell adni — egy darab földért, amelyen élhessenek és saját munkájuk termékéből annyit, amennyi életük fenntartásához elegendő. Ez a tulajdonosra nézve a rabszolgaság legmegfelelőbb formája. Nem okoznak neki fejtörést rabszolgái, nem kénytelen korbácsoltatni őket, hogy dolgozzanak, vagy megláncolni, hogy meg ne szökjenek, vagy vérebekkel vadászni rájuk, ha elszöknek. Nincsen semmi köze hozzá, hogy jól táplálják-e őket gyermekkorukban, sem eltartásukra nincs gondja betegség vagy aggkor esetén. Felőle élhetnek kalibákban, keményebben és kegyetlenebbül dolgoztathatja őket, mint bármely valamelyest emberséges rabszolgatulajdonos, mégpedig egy szemernyi lelkiismeret-furdalás vagy a közvéleménynek bármilyen rosszallása nélkül. Röviden szólva, ha a társadalom a fejlődésnek azt a pontját éri el, ahol a föld használatáért való erős verseny megindul, a földnek tulajdonban tartása kevesebb kockázattal és bajjal több hasznot nyújt, mint az emberek tulajdonban tartása.

Ha az imént említett két fiatal angol átjött volna hozzánk és bizonyos számú amerikai polgárt vásárolt volna, nem kaphattak volna ezek munkájának termékéből annyit, mint amennyit most kapnak, amikor földet vettek, amelyet az amerikai polgárok szíves-örömest munkálnak meg a termés feléért. És így, ha törvényeink meg is engednék, bolondság volna egy angol hercegtől vagy márkitól, ha átjönne hozzánk, hogy tízezer már megszületett vagy csak születendő amerikai csecsemőre szerződést kössön abban a reményben, hogy majd ha képesek lesznek dolgozni, nagy hasznot fog belőlük húzni. Mert ha egymillió acre földet vesz vagy bekerít, amely nem szaladhat el, sem táplálékra, sem ruhára, sem nevelésre nem szorul, tíz vagy húsz év múlva tízezer felnőtt amerikai polgárra tehet szert, akik készek annak felét átengedni, amit összes munkájuk termelhet az ő földjén, azért az engedélyért, hogy a másik felén magukat és családjukat eltarthassák. Ez a munka termékéből többet biztosít számára, mint amennyit ugyanannyi rabszolgából kicsikarhatna. És amint az idő múlik és az amerikai polgárok szaporodnak, e föld tulajdonjoga arra fogja képesíteni, hogy még többet és még olcsóbban dolgozzanak számára. Az ő földspekulációja épp olyan spekuláció az emberek felnövésére, mintha gyermekeket vett volna és születendő csecsemőkre nézve kötött volna szerződést. Mert ha csecsemők nem születnének és emberek nem nőnének fel Amerikában, földje értéktelenné válna. Az ilyen befektetés haszna nem a föld vagy annak képességei növekedéséből származik, hanem a népesség növekedéséből.

A földnek magában véve nincs értéke. Érték csak az emberi munkából származik. Csak akkor járul érték a földtulajdonhoz, amikor a földhöz való jog egyenértékű a munkásokhoz való joggal. És ahol a földnek spekulatív értéke van, ennek oka az a remény, hogy a társadalom növekedése a jövőben e tulajdonjogot a munkásokra való tulajdonjoggal teszi egyenértékűvé. Igaz, hogy az összes értékes dolgoknak megvan az a tulajdonságuk, hogy tulajdonosuk értük vagy használatukért munkát vagy ennek termékét kaphatja. De az olyan dolgokkal való ügyleteknél, amelyek maguk is munkatermékek, ezek az ügyletek cserét jelentenek — a munkáért vagy munkatermékért adott egyenértékű munkatermék adását. Azonban a föld nem munkatermék, már létezett, mielőtt ember lett volna és ezért, amikor a földtulajdonjog a munka vagy munkatermék fölött rendelkezik, bár ez az ügylet csere formájában is történik, ez a valóságban elsajátítás. Az a hatalom, amelyet az értékes föld tulajdonjoga nyújt, abban áll, hogy emberi szolgálatot kapunk, anélkül, hogy emberi szolgálatot nyújtanánk, olyan hatalom, amely lényegileg nem más, mint az elsajátításnak az a hatalma, amelyen a rabszolgatartás alapul. Nem a csere, hanem a zsarolás az, amelyről akkor beszélnénk, ha némelyek arra kényszeríthetnék a többieket, hogy fizessenek azért, amit a természet adott.

Az olyan dolgok értéke, mint a gabonáé, a vágómarháé, a hajóké, a házaké, a javaké vagy a fémeké, csereérték, amely a termelési költségen alapul, ezért csökken, amint a társadalom haladása csökkenti az előállításukhoz szükséges munka mennyiségét. A föld értéke azonban elsajátítási érték, amely azon alapul, hogy mennyi sajátítható el általa, ezért a termelés növekedésével együtt nő. Így történik, hogy – mint láttuk – miközben a javak minden fajtájának értéke állandóan csökken, a föld értéke folyamatosan emelkedik.

A találmányok és fölfedezések, amelyek növelik a munka termelőképességét, csökkentik azoknak a dolgoknak az értékét, amelyeknek termeléséhez munka szükséges, ellenben növelik a föld értékét, mivel növelik azt a mennyiséget, amelynek fizetésére a munka kényszeríthető a föld használatáért. És így, ahol a föld teljesen magántulajdonban van, a javak termelésének semmiféle növekedése és semmiféle takarékosság a javak fogyasztásában nem juttathat a tisztán munkásnak többet, mint rabszolgabért. Ha az égből hullana alá vagy a föld mélyéből bukkanna elő a vagyon, nem tehetné gazdaggá a munkást. Csak a föld értékét növelhetné.

Nem is kell a képzelőtehetséghez fordulnunk, hogy ezt láthassuk. Nyugat-Pennsylvaniában csak nemrégen jöttek rá, hogy ha fúrásokat eszközölnek a földbe, égethető gázok törnek elő — a természet részéről puszta ajándékozása egy olyan dolognak, amely eddig csak munka által volt termelhető. Ennek az új erőnek, hogy tudniillik ezentúl fúrás és szivattyúzás által lesz kapható az, amihez eddig a szén kiaknázása és hevítése volt szükséges, az a közvetlen és természetes tendenciája, hogy a munkát értékesebbé tegye és a munkások keresetét növelje. De mivel Pennsylvaniában a föld magántulajdon, semmiféle ilyes hatása nem lehet. Hatása elsősorban az, hogy azoknak a földeknek tulajdonosait gazdagítja, akiknek földjében a fúrásokat végzik, akik, mint törvényes tulajdonosai az egész világegyetemnek, amely földjük fölött és alatt van, vámot szedhetnek a természet ajándékának használata után. Másodsorban azok a tőkések, akik arra vállalkoztak, hogy a gázt csövekben Pittsburghba és más városokba továbbítsák, olyanféle szövetséget kötöttek, mint a Standard Oil Company, amiáltal a természetes gáz eladását hatalmukba kerítették és ezzel a tőke rendes kamatjánál jóval nagyobb haszonra tesznek szert. Azonban némi előny mégis marad, mert az új tüzelőanyag annyira könnyebben kezelhető és annyival egyenletesebb hőt fejleszt, hogy a pittsburgi üveg- és vasmunkások még ugyanakkora költség mellett is gazdaságosabbnak találják a régi tüzelőanyagnál. Sokáig azonban ezt az előnyt sem élvezhetik. Ha állandónak bizonyul, hamarosan tömegesen érkeznek majd az üveg- és vasmunkások Pittsburghba, hogy ez előnyben részesedjenek és ennek az lesz a következménye, hogy Pittsburghban a városi telkek értéke annyira fog emelkedni, hogy végül e fennmaradó előny is a pittsburgi föld tulajdonosainak jut.1 És ha a szivattyúzó társaság monopóliumát eltörlik, vagy ha törvényhozási intézkedés nyereségét a tőke rendes keresetére szállítja le, a végső eredmény, hasonló módon, nem a munkások, hanem a földtulajdonosok számára lesz előnyös.

Ugyanígy a vasút csak azért csökkenti a szállítási költséget, hogy a föld értékét növelje, nem pedig a munkáét és ha a díjtételek csökkennek, a földtulajdonosok húzzák a hasznot, nem pedig a munkások. Csak így áll a dolog bármilyen természetű javítással. A szövetségi kormány a bőkezű pártfogó szerepét játszotta Washington városával szemben. Következőleg a telkek értéke emelkedett. Ha a szövetségi kormány minden washingtoni háztartást szabad világítással, szabad tűzifával és szabad élelemmel látna el, a telkek ára még jobban növekednék és végeredményben a washingtoni „ingatlanok” tulajdonosai zsebelnék be az ajándékot.

A termelés eredeti tényezői a föld és a munka és ezek terméke a tőke; a tőkés csak közvetítő a földesúr és a munkás között. Ezért azok a munkások, akik azt képzelik, hogy a tőke a munkások elnyomója, hamis nyomon járnak. Először is sok, ami első pillantásra a tőke nyomásának látszik, valóságban csak annak a gyámoltalanságnak eredménye, amelybe a munka azáltal jutott, hogy ki van szorítva a föld használatának minden jogából. A szegény romlásának oka maga a szegénység. A tőkének nem áll hatalmában azokat az embereket, akiknek szabad hozzáférhetése van a természethez, arra kényszeríteni, hogy munkájukat éhbéreken adják el. Másodszor, bármennyit is sikerüljön a tőkés monopóliumoknak elsajátítani a munkás keresetéből, ezek csak a kisebb rablók, akik csak azt veszik el, amit ha eltörölnék, a földtulajdonos venne el.

Bármilyen egyszerű vagy bonyolult is legyen a társadalmi szervezet, bármilyen kevesen vagy sokan legyenek is a közvetítők a földtulajdonosok és azok között, akik tisztán csak munkaerejükkel rendelkeznek, ahol a megszerezhető föld teljesen néhány ember tulajdonába került, kell lennie egy olyan osztálynak, az átlagos képességű és ügyességű munkásokénak, amely sohasem remélhet a puszta megélhetésnél többet a legkeményebb munkáért és amely állandóan abban a veszélyben forog, hogy még ezt sem képes megszerezni. Látjuk, hogy ez az osztály Nyugat-Írország és a Skót-felföld egyszerű ipari szervezeteiben megvan és látjuk, még mélyebbre süllyedve és elzüllöttebben a nagy brit városok bonyolult ipari szervezetében. A termelőképesség rendkívüli növekedése ellenére is láttuk kialakulását az Egyesült Államokban, amint a föld tulajdonba vétele haladt. Ennek így kellett történnie, mert az emberi viszonyok közül a legmélyebbre ható az ember és az általa lakott bolygó közti viszony. Hogy annak felismerése, miszerint az emberek a világ tulajdonosok osztályára és egy olyan osztályra oszlanak, amelynek semmi törvényes joga a világ használatához nincs, hogy az ebből folyó következmények felismerése mennyi egyébként érthetetlen dolgot magyaráz meg, azt itt nem fejthetem ki, mert csak a vámkérdést tárgyalom.

Láttuk, hogy miért képes csak egy időre segíteni a munkásosztályon az, amit tévesen neveznek „szabadkereskedelem”-nek — a védővámok puszta eltörlése — és most olyan pontot értünk el, ahonnan tovább haladhatunk kutatásunkban és megállapíthatjuk, hogy mik lennének az igazi szabadkereskedelem következményei.

Lábjegyzetek


	
Pittsburgh földjének legnagyobb tulajdonosa egy Schenley nevű angol család, amelynek nagy jövedelme van a földjáradékból és így (a pennsylvaniai védővámosok örömére) behozatalunkkal szemben növeli kivitelünket, mintha csak megannyi pennsylvaniai embert tartanának tulajdonban. ↩

     „Jöjj velem!” mondta Richard Cobden, amikor John Bright tört szívvel fordult el egy friss sírtól. „Angliában nők és gyermekek halnak meg éhen – a törvény okozta éhségtől. Jöjj velem, és addig nem nyugszunk, amíg ezeket a törvényeket el nem töröljük.” Ilyen szellemben született és növekedett a szabadkereskedelmi mozgalom, olyan lelkesedést keltve, amilyet semmiféle tisztán pénzügyi reform nem kelthetett volna. És bár a védővámot a szavazati jog korlátozásával, „rotten borough”-okkal és arisztokratikus kiváltságokkal sáncolták körül, Nagy-Britanniában megbukott. És mégis – továbbra is van éhség, és továbbra is halnak meg tőle nők és gyermekek.

De ez nem jelenti a szabadkereskedelem csődjét. Amikor eltörölték a vámvédelmet, és a védővámtarifa helyébe jövedelmi vámtarifa lépett, a szabadkereskedelem csak keveset nyert. Hogy Nagy-Britanniában még mindig halnak éhen nők és gyermekek, azt a reformerek azon hibája okozta, hogy félúton megálltak. A szabadkereskedelmet még nem próbálták ki Nagy-Britanniában. A szabadkereskedelem a maga teljességében valóban eltörölné az éhséget. Ezt azonnal meglátjuk.

Vizsgálatunk megmutatta, miért nem lehet a vámvédelem eltörlése tartósan kedvező hatással a munkásokra, noha jelentősen növelné a vagyon termelését. Amíg a föld, amelyen mindnyájunknak élnünk kell, kevesek tulajdona, a termelőképesség növekedése csak azt a díjat emelheti, amelyet tulajdonosai a föld használatáért követelhetnek. Ha a földet továbbra is a lakosság egy része kizárólagos tulajdonának tekintik, a termelőerő semmiféle növekedése nem javíthat azok helyzetén, akiknek munkaerejükön kívül semmijük sincs — még akkor sem, ha a munka szükségessége szinte megszűnne, a vagyon pedig az égből hullana vagy a föld gyomrából törne elő. A vagyon elképzelhető legnagyobb növekedése csak a „túltermelésnek” nevezett jelenséget fokozná a végletekig, és általános szegénységre kárhoztatná a munkásokat. Ebből az következik, hogy ha a vámvédelem eltörlését vagy bármely más reformot valóban áldásossá akarunk tenni a munkások számára, meg kell szüntetnünk a földhöz való törvényes jog egyenlőtlenségét, és mindenki számára helyre kell állítanunk a közös örökséghez fűződő természetes, egyenlő jogot.

Hogyan valósítható ez meg? Gondoljuk át egy pillanatra, pontosan mi a teendő, mert itt gyakran keletkezik zavar. Ha egy ország minden egyes lakosának egy ország földjéhez való egyenlő jogát akarjuk biztosítani, az nem azt jelenti, hogy mindenkinek egy egyenlő nagyságú darab földet biztosítsanak. Olyan végtelenül kezdetleges társadalmat kivéve, ahol a népesség ritka, a munkamegosztás csak kevéssé előrehaladott és a családok közösségben élnek és dolgoznak, a földnek bármiféle egyenlő darabokra osztása gyakorlatilag lehetetlen volna. A társadalomnak olyan állapotában, amilyen ma a civilizált országokban uralkodik, végtelenül nehéz, ha ugyan nem teljesen lehetetlen volna, a föld egyenlő felosztását végrehajtani. És nem is volna kielégítő az ilyen felosztás. Az első felosztás csak kezdetét jelentené a nehézségeknek. Ahol a népesség növekszik és ennek központjai folyton változnak, ahol különböző foglalkozások a föld különböző használati módjait hozzák létre és különböző minőséget és mennyiséget kívánnak, ahol javítások, találmányok és fölfedezések folyton új használati módokat szülnek és a viszonylagos értéket megváltoztatják, az a felosztás, amely ma egyenlő volna, hamarosan egyenlőtlenné válna és az egyenlőség fenntartására minden évben új felosztás volna szükséges.

Ha azonban minden évben új felosztást akarnánk végezni, vagy a földet közösnek akarnánk tekinteni, amelyből senki sem tarthatna igényt egy külön rész kizárólagos használatára, ez csak ott volna megvalósítható, ahol az emberek mozgatható sátrak alatt élnének és semmiféle állandó befektetést sem hajtanának végre, aminthogy ez valóban meg is akadályozna minden előhaladást ebből a helyzetből. Senki sem vetne, vagy építene házat, vagy nyitna bányát, vagy ültetne gyümölcsöt, vagy ásna árkot, ha bárki más is jöhetne és elűzhetné arról a földről, amelyből vagy amelyről ezek a befektetések nem mozdíthatók el. Ezért feltétlenül szükséges a föld megfelelő használatához és javításához, hogy a társadalom nyugodt birtoklást biztosítson a használónak és javítónak. Ezt a kérdést vetik fel folytonosan azok, akiknek a földkérdésnek a mienkéhez hasonló tárgyalása nem tetszik. Ezek igyekeznek elhomályosítani az eredményt azáltal, hogy minden olyanféle javaslatot, hogy a földhöz való egyenlő jog biztosítsák, úgy állítanak be, mintha a föld egyenlő felosztására való javaslat volna és úgy igyekeznek a magánföldtulajdont védeni, hogy kimutatják annak szükségességét, hogy a befektetőnek a nyugodt birtoklás biztosítsák. Csakhogy e két dolog lényegesen más. Először is a földhöz való egyenlő jog a föld egyenlő felosztása által nem biztosítható és másodszor, fölösleges a földet egyesek magántulajdonává tenni azért, hogy a befektetéseket eszközlőknek befektetéseik háborítatlan birtoklását biztosítsák, amely az embereket ezek megtételére sarkalja. Ellenkezőleg, a magánföldtulajdon, amint ezt bármely országban is láthatjuk, hogy sarcolhassa a befektetőket, a tulajdonost, aki olyan, mint a mesebeli kutya a jászolban, bár maga nem eszi a szénát, de a közelítő ökörre fogát vicsorítja. Arra képesíti a pusztán földtulajdonost, hogy a befektetővel megfizettesse azt a kiváltságot, hogy befektetéseket hajtott végre és nem egy esetben arra is képesíti, hogy a befektetéseket elkobozza.

Íme, két magától értetődő, egyszerű elv:

I. Minden embernek egyenlő joga van a természet nyújtotta elemek használatához és élvezetéhez.

II. Minden embernek kizárólagos joga van annak használatához és élvezetéhez, amit saját munkája által állít elő.

Nincs összeütközés e két elv között. Sőt ellenkezőleg, kiegészítik egymást. Hogy teljesen biztosítsuk az egyéni tulajdonjogot a munka termékéhez, a természet elemeit közös tulajdonnak kell tekintenünk. Ha bárki is a napfényt joggal tartaná saját tulajdonának és arra kényszeríthetne engem, hogy megfizessek a nap tevékenységéért gabonám érésekor, ez szükségképpen csökkentené a munkám termékéhez való tulajdonjogot. És viszont, ahol mindenki számára biztos a munkája termékéhez való teljes tulajdonjog, senkinek sem lehet tulajdonjoga ahhoz, ami nem munkájának terméke. Bármilyen bonyolult is a termelés szervezete, bármilyen fejlett is a civilizáció, ezeknek az elveknek a megvalósítása semmiféle nehézségbe sem ütközik. Teendőnk csak az, hogy úgy tekintsük a földet, mint az egész nép közös tulajdonát, amint például egy vasút több részvényes, vagy egy hajó több hajósnak együttes tulajdona. Más szóval, a földet a most használóknak nyugodt birtokában hagyhatjuk és megengedhetjük, hogy a most használatlan földet azok vegyék birtokukba, akik azt használni kívánják, olyan feltétellel, hogy azok, akik a földet ilyenképpen bírják, méltányos díjat fizessenek azért a kizárólagossági jogért, amelyet élveznek, vagyis olyan bért, amelynek alapja annak a kiváltságnak az értéke, amelyet az egyén a közöttől azáltal nyer, hogy a köztulajdonból egy részre kizárólagos használati jogot nyer és amelynek semmi köze se legyen a földre vagy a földbe tett befektetésekhez vagy ahhoz a haszonhoz, amely tőkéje vagy munkája használatának tulajdonítható. Ilyen módon mindenki egyenlő helyzetben volna azoknak a természeti elemeknek a használatát és élvezetét illetve, amelyek nyilvánvalóan az emberiség közös öröksége és az a földérték, amelyet nem a használó egyén, hanem a közösség növekedése idézett elő, a köznek jutna és közcélokra volna fordítható. Amint Herbert Spencer mondta: „Az ilyen tan megegyezik a civilizáció legfejlettebb állapotával; megvalósítható anélkül, hogy ezzel a javak közössége járna együtt és nem okozva szükségképpen nagyon komoly forradalmat a létező viszonyokban. A szükséges változás csak a földesurak változása volna. A külön tulajdon átváltoznék az összesség közös tulajdonává, az ország a társadalom-testület nagy szövetkezetéé volna. A dolgoknak ilyen rendje teljes összhangban volna az erkölcsi törvénnyel. Az összes emberek egyformán lehetnének földesurak, minden embernek egyformán állna szabadságában, hogy bérlő lehessen. Ezért az ilyen rendszer alapján az egész föld nyilván bekeríthető, elfoglalható és megművelhető, teljesen híven az egyenlő szabadság törvényéhez.”1

Hogy ez az egyszerű változás, mint Spencer mondja, a fennálló viszonyokban nem okozna komoly forradalmat, ezt sok esetben nem veszik észre azok, akik először gondolkodnak erről. Gyakran mondják, hogy noha ez az elv nyilvánvalóan igaz és könnyen volna alkalmazható egy éppen népesülni kezdő új országban, rendkívül nehezen volna megvalósítható egy már benépesített országban, ahol a földet már magántulajdonként osztották fel, mivel az ilyen országban, ha a földet köztulajdonba vennék és aztán bérbe adnák egyeseknek, ebből a legnagyobb szabású, gyors forradalom keletkeznék. Ez az ellenvetés azonban azon a téves felfogáson alapul, — hogy mindent egyszerre kell megtenni. De gyakran esik meg, hogy egy meredek lejtőn, amelyet nem remélünk megmászhatni és arról is le kell mondanunk, hogy elég hosszú és magas létrát csinálhassunk megmászására, egy szelíden lejtő kerülőút segítségével feljuthatunk. És ez esetben nyitva van számunkra egy szelíden lejtő út, amelyen olyan messzire juthatunk, hogy a többi már könnyű lépés lesz. Hogy a földet az egész nép gyakorlatilag közös tulajdonává tegyük, hogy a földjáradékot közhasználatra kisajátítsuk, arra sokkal egyszerűbb és könnyebb út van, mint a földnek formális tulajdonbavétele és parcellákban való bérbeadása — olyan út, amely nem jár rázkódtatással, amely a jelen szokásokkal egyező és amely ahelyett, hogy a kormánygépezet nagy növelését kívánná, ennek nagy egyszerűsítését teszi lehetővé.

Minden fejlett közösségben nagy összegek szükségesek közcélokra és az ilyként szükséges összegek a társadalmi fejlődéssel együtt nőnek, nemcsak valóban, hanem aránylag is, mivel a társadalmi haladás állandóan olyan ténykedéseket törekszik áthárítani a közre, amelyeket kezdetlegesebb viszonyok között egyesek végeznek el. Már most, az emberek nem szoktak ugyan földjáradékot, haszonbért fizetni az államnak, hanem szoktak adókat fizetni. Ez adók némelyikét ingó vagyonra vetik ki, másokat foglalkozásra, üzletre vagy személyre (mint például a jövedelmi adó, amely tulajdonképpen jövedelem szerinti személyi adó), másokat a javak szállítására vagy cseréjére, amely utóbbi csoportba a vámok okozta adók tartoznak és némelyeket, legalább az Egyesült Államokban, az ingatlanokra — azaz a földértékekre és befektetésekre együttvéve. Az ingatlanra kivetett adó az a része, amely a befektetések leszámításával vettetik ki a földértékre, természeténél fogva nem adó, hanem földjáradék — közcélra elveszi annak a jövedelemnek egy részének, amely tulajdonképpen a közé, a föld használatához való közös jog alapján. Már most világos, hogy ha a köz használatára akarjuk elvenni a földből származó összes jövedelmet, ugyanazt a hatást érhetnénk el, mint a formális kisajátítással és bérbeadással, ha az összes ma szedett adót egymásután eltörölnénk — és addig emelnénk a földérték utáni adót, amíg a lehető legjobban meg nem közelítené a föld teljes évi jövedelmét. Amikor az elméleti tökéletességnek e pontját elérték, a föld adás-vételi ára megszűnik és az a díj, amelyet az egyén a köznek a közös tulajdon használatáért fizet, formailag is azzá lesz, ami valóban — földbér, földjáradék. Amíg azonban ezt a pontot elérik, ez a földbér szedhető egy, már összes államainkban szedett adó növelése által, amelyet (amint most a közvetlen adót vetik ki) a befektetések leszámításával vetnek ki a föld adás-vételi értékére, amely érték minden másnál könnyebben és pontosabban állapítható meg. Ennek a hatásnak a részletesebb magyarázatát illetve, amelyet a közköltségek behajtásának módszerében e változás okoz, az olvasót azokra a munkákra kell utalnom, amelyekben a tárgy e részét bővebben fejtegettem, mint itt tehetném. E hatás háromféle volna:

Elsősorban az összes adó, amely most a munkát vagy a tőke használatát terheli, megszűnne. Senkit sem adóztatnának meg egy ház építéséért, vagy ha egy farmba befektetéseket hajt végre, vagy ha bányát nyit meg, ha külföldről árukat hoz be, vagy bármi módon növeli azokat a javakat, amelyek emberi szükségleteket elégítenek ki és nemzeti vagyont képeznek. Mindenki szabadon állíthatna elő és tehetne félre vagyont; vehetné, adhatná, ajándékozhatná, cserélhetné minden akadály nélkül az emberi termelés bármely cikkét, amelynek használata nem közveszélyes. Mindazok az adók, amelyek az árakat növelik, ha a javak kézről kézre járnak, legvégén pedig a fogyasztót terhelik, eltűnnének. A házak vagy más ingatlan befektetések csak olyan biztosak volnának, mint most, adhatók, vehetők volnának, mint most, azonban alá volnának vetve annak az adónak vagy földjáradéknak, amely a köznek azért a földért jár, amelyen e házak épültek. A házakat és a telkeket, amelyen épültek, vagy más befektetéseket és azt a földet, amelybe ezeket befektették, csak úgy adnák bérbe, mint most. De a bérlő által fizetendő összeg kisebb volna, mint most, mivel most az épületekre vagy befektetésekre vetett adók végeredményükben (a hanyatló községek kivételével) a használót sújtják és ezért a bérlő élvezné eltörlésük előnyét. És e leszállított földbérrel vagy földjáradékkal a bérlő mindazon adókat megfizetné, amelyeket most földbérén kívül fizet — azonfelül pedig mindaz, amit a föld után fizet, nem növeli a földesúr vagyonát, hanem egy olyan alapot, amelyben a bérlő maga is egyenlő részes lenne.

Másodsorban nagy és folyton növekvő alap állna közcélokra rendelkezésre, a munka gyümölcseire vagy a tőke jövedelmére vetett adó nélkül – olyan alap, amely a sűrűn lakott országokban nemcsak mindannak fedezésére volna elegendő, amit a kormányzati kiadásokra szükségesnek vélnek, hanem még jókora többletet is biztosítana közcélokra.

Harmadsorban, ami mind közül a legfontosabb, a földmonopólium megszűnne, a föld megnyílna és nyitva maradna a munka használatára, mivel mindenkire nézve nagyon jövedelmezőtlen volna a földet úgy birtokolni, hogy ne használja ki teljes mértékben és úgy a földüzérkedésre való kísértés, mint ennek lehetősége eltűnne. A föld spekulatív értéke azonnal eltűnne, amint megtudnák, hogy akár használják a földet, akár nem, az adó az értékkel együtt növekedne; senkinek sem volna kedve olyan földet birtokban tartani, amelyet nem használna. A föld tőkésített vagy adás-vételi értékének eltűnésével eltűnne az a díj, amelyet azoknak, akik a földet használni akarják, fizetniük kell, a föld értékének különbségét pedig az mutatná, amit a köz javára névleg adó, valóban azonban földjáradék alakjában kell fizetni. Amíg marad használatban föld, azok, akik használni akarják, nemcsak vételár, hanem bármilyen adó vagy bér fizetése nélkül kaphatnák meg. Semmit sem kellene fizetni a föld használatáért, amíg kevésbé alkalmas föld nem kerülne művelés alá és a birtoklás ilyképpen nem nyújtana előnyt a befektetett munka és tőke hozadékán fölül. És bármennyire növelje is a népesség növekedése és a társadalom haladása a földértéket, ez a növekmény az egész közösségnek jutna, azt a közalapot gyarapítva, amelynek a legszegényebb épp olyan egyenlő részese volna, mint a leggazdagabb.

Így a jelenlegi egyenlőtlen vagyonmegoszlás egyik fő oka eltűnne, és megszűnne az az egyoldalú verseny is, amely most leszorítja a munkabért. Ha a munka hozzáférhetne a termelés természeti elemeihez, képes volna önmagát foglalkoztatni; a verseny pedig, amely éppoly teljesen és szabadon érvényesülne a munkaadók, mint a munkások között, természetes szintjére emelné a munkabért – a munka termékének teljes értékére – és ott is tartaná.

De térjünk vissza a vámkérdéshez. A vámvédelem eltörlése magában véve — a védővámtarifának jövedelmi vámtarifával való helyettesítése — olyan lanyha és félénk alkalmazása a szabadkereskedelmi elvnek, hogy valóságos gúny róla mint szabadkereskedelemről beszélni. A jövedelmi tarifa csak valamivel enyhébb megszorítása a kereskedelemnek, mint a védelmi tarifa. A szabadkereskedelem igaz értelmében nemcsak a vámvédelem eltörlését kívánja, hanem minden vám megsemmisítését — az összes korlátozás megszüntetését (azok kivételével, amelyeket a közegészség vagy erkölcs érdekében létesítenek), amelyek a javaknak egy országba való behozatalát vagy egy országból való kivitelét akadályozzák. Csakhogy a szabadkereskedelem logikailag nem állhat meg a vámházak eltörlésénél. Egyformán alkalmazandó a bel- és külföldi kereskedelemben és igaz értelmében az összes belföldi adó eltörlését kívánja, amelyek a vételt, eladást, szállítást vagy cserét, valamely ügylet kötését vagy üzlet folytatását sújtják, kivéve persze, ha az adó indoka a közbiztonság, közegészség vagy közerkölcs. Így tehát az igazi szabadkereskedelem elfogadása mindenfajta közvetett adó eltörlését, továbbá azt jelenti, hogy a közkiadások fedezésére egyenes adót kell kivetni.

De ez még nem minden. A kereskedelem, mint láttuk, a termelés egy módja és a kereskedelem felszabadítása üdvös, mert a termelés egyik szabaddátétele. Ugyanazon okból tehát, amiért nem kell senkit sem megadóztatnunk azért, mert értékes javak behozatala által növeli egy ország vagyonát, nem kell megadóztatnunk azt sem, aki egy ország vagyonát azáltal növeli, hogy az országban termel értékes javakat. Tehát a szabadkereskedelem elve nemcsak azt követeli, hogy az összes közvetett adót eltöröljük, hanem hogy eltöröljük mindazokat a közvetlen adókat, amelyek olyan javakat sújtanak, amelyek munkaeredményei; hogy, röviden, a természetes ösztönzés által nyissunk szabad utat a termelésnek — tudniillik a termelt javak birtoklása és élvezése által —, anélkül, hogy bármiféle adót vetnénk ki a vagyon (azaz munka által termelt dolgok) termelésére, összegyűjtésére vagy birtoklására, mindenkire rábízva, hogy termeljen, cseréljen, adjon, ajándékozzon vagy hagyományozzon.

ezért az egyetlen adók, amelyek a szabadkereskedelmi elvvel összhangban jövedelmet nyújthatnak, e két osztályba tartoznak:

1. A vagyon fitogtatására kivetett adók. mivel a vagyon fitogtatásra való felhasználásának motívuma egyszerűen a vagyon-költés képességének kimutatása és mivel ez épp olyan jól kimutatható az adófizető képesség által, a tisztán fitogtatásra kivetett adók még a vagyon élvezését sem szorítják meg, a vagyon termelését pedig nem akadályozzák. Csakhogy az ilyen adók, ha van is helyük az adózás elméletében, nem bírnak gyakorlati fontossággal. Ilyen csekély összegeket szednek Angliában az olyan adókból, amelyeket parókás szolgák, címerek viselése stb. után fizetnek, de nálunk ilyen adókat nem alkalmaztak és egyebütt sem képesek jelentékenyebb jövedelmet szolgáltatni.

2. A földértékre kivetett adók. A földértékre kivetett adókat nem szabad összetéveszteni a földadókkal, amelyektől lényegesen különböznek. A földadók — vagyis a földre mennyiség vagy térfogat szerint kivetett adók — egyformán vonatkoznak minden földre és így végeredményükben a termelést sújtják, mivel a föld használatát korlátozzák, olyan adó, amely a termelés megkezdésének feltételeitől függ. A földértékre kivetett adók azonban nem vonatkoznak minden földre, hanem csak az értékesekre és pedig értékük szerinti arányban. Ezért egyáltalán nem korlátozzák a munkának azt a lehetőségét, hogy a földet használja és egyszerűen annak a díjnak az adó útján való elvételét jelentik, amelyet a munka az értékes föld tulajdonosának fizet annak használatáért. Más szóval a kiterjedés szerinti földadót végeredményeként a földtulajdonosok a föld használóira háríthatnák át és így a termelést drágítanák, a földértékre kivetett adó, amint ezt minden közgazdasági író elismeri, szükségképpen a földtulajdonost sújtja és semmi módon sem háríthatja át a föld használójára. A föld tulajdonosa épp olyan kevéssé kényszeríthető azokat, akiknek eladja vagy bérbeadja földjét, hogy megfizessék a földértékre kivetett adót, mint ahogy nem kényszerítheti őket egy jelzálogkölcsön megfizetésére.

A földértékre kivetett adó valamennyi adónem közül legjobban felel meg egy tökéletes adó összes követelményeinek. Mivel a földet sem elrejteni, sem elvinni nem lehet, a földjáradékot adó nagyobb biztonsággal vethető ki és nagyobb könnyűséggel és kisebb költséggel hajtható be, mint bármely más adó, viszont legkevésbé mértékben sem akadályozza a termelést vagy csökkenti az erre irányuló kezdeményezést. Valójában csak forma szerint adó, lényegében földhaszonbér — mivel a köztulajdon használatáért keletkező olyan értéket vesz el, amely nem egyéni munkából származik, hanem a köz növekedéséből. Mert semmi olyan nincs benne, amit a személyes tulajdonos vagy művelő ad a föld értékéhez. Az az érték, amelyet ő termel, a befektetéshez tartozik. Mivel az egyéni munka eredménye, joggal az egyéné és nem adóztatható meg a termelési kedv csökkentése nélkül. Azonban az az érték, amely magához a földhöz járul, olyan érték, amely a köz növekedéséből keletkezik és a társadalmi haladással együtt nő. Ezért ez joggal a közé és az utolsó fillérig elvehető a termelési kedv bármilyen csökkentése nélkül.

A földjáradéki adó tehát az egyetlen olyan adó, amely a szabadkereskedelmi elvvel összhangban jelentékeny jövedelmet képes nyújtani. A szabadkereskedelmi elv olyan messzemenő megvalósítása, amely eltöröl minden, a termelést gátló vagy csökkentő adót, csaknem ugyanazt az eljárást foglalná magában, amelyet – mint láttuk – a földhöz való közös jog megállapítása és az összes polgár egyenlő alapra helyezése kíván.

Hogy ez az eljárás teljesen ugyanaz legyen, ehhez csak az kell, hogy a földjáradék megadóztatását, amire az igazi szabadkereskedelem kényszerít bennünket közjövedelem szerzése céljából, olyan mértékig vigyük, hogy elvegyük amennyire a gyakorlatban csak lehet, az összes jövedelmet, amely a köz növekedése által eredő földértékből származik.

De csak egy lépéssel kell tovább mennünk, hogy belássuk, hogy a szabadkereskedelem valóban meg is kívánja ezt és hogy a két reform ilyenképpen tökéletesen azonos.

A szabadkereskedelem szabad termelést jelent. Már most a termelés teljes felszabadításához nemcsak a termelésre kivetett összes adók, hanem a termelés összes korlátozásának eltörlése szükséges. Egy szóval az igazi szabadkereskedelem azt kívánja, hogy a termelés aktív tényezőjének, a munkának szabad hozzáférése legyen a termelés passzív tényezőjéhez, a földhöz. Ennek elérésére az összes földmonopóliumot meg kell szüntetni és a természeti elemek használatához való egyenlő jog úgy kell biztosítani, hogy a földet az egész nép haszonélvezetében levő közös tulajdonná kell tenni. Így azután a szabadkereskedelem ugyanazon egyszerű eljárásra visz, amely, mint láttuk, szükséges ahhoz, hogy a munka felszabaduljon a rabszolgaságból, és a vagyon megoszlásában érvényesüljön az az igazság, amely valamennyi osztály számára áldásossá tesz minden javítást vagy reformot. A tévesen szabadkereskedelemnek nevezett részleges reform, amely csak tisztán a vámvédelem eltörléséből áll — a védővámos tarifának jövedelmi vámtarifával való felváltás —, nem segíthet a munkásokon, mivel nem érinti amaz igazságtalan és egyenlőtlen vagyonmegosztás főokát, amely, mint manapság láthatjuk, a munkát gyógyszerré, a népességet pedig betegséggé teszi a vagyon akkora túlhalmozottságának közepette, hogy túltermelésről beszélünk. A szabadkereskedelem, ezzel szemben, nemcsak a vagyon legnagyobb termelését, hanem annak legarányosabb megoszlását idézi elő. Könnyű és világos módja annak a változásnak az előidézésére, amely kizárólag képes a megoszlásban való igazság biztosítására, és azok a legnagyobb fölfedezések és találmányok, amelyeket az emberi elme most tesz, olyan tényezőkké változtathatók át, amelyek a társadalmat legmélyebb alapjából emelik fel.

Ezt azoknak a nagy francia gondolkodóknak a köre, amely az elmúlt században először emelte fel a szabadkereskedelem zászlaját, a legvilágosabban látta. Amit ők indítványoztak, az nem volt a védővámos tarifának puszta jövedelmi vámtarifával való helyettesítése, hanem minden közvetlen és közvetett adó teljes eltörlése egyetlen, a földjáradékra kivetett adó — az impôt unique — kivételével. Észrevették, hogy az adózás egyszerűsítése nemcsak a kereskedelemnek és iparnak a rárakott terhektől való megszabadítását jelenti, hanem a társadalomnak tökéletes átalakítását is — minden ember a föld használatához való természetes és egyenlő jogainak helyreállítását. Mivel ezt felismerték, beszéltek róla olyan kifejezésekben, hogy azok egy pusztán pénzügyi reformról szólva, bármilyen áldásos is legyen az, szerfölött túlzottaknak látszanának, az emberiségre vonatkozó fontosságra nézve azokhoz az első találmányokhoz hasonlítván azt, amelyek a civilizációban való első haladást lehetővé tették — a pénz használatához és az írásjelek elfogadásához.

És bárki, ha meggondolja, hogy milyen messzirehatók azok a jótétemények, amelyek az emberiségre abból az eljárásmódból származnának, amely a vagyon termelésének minden megszorítását eltörli, egyúttal méltányos vagyonmegoszlást is biztosítana, be fogja látni, hogy e nagy franciák nem voltak túlzók.

Az igazi szabadkereskedelem felszabadítaná a munkát.

Lábjegyzetek


	
Hogy ezt az elvet később Herbert Spencer szégyenletesen megtagadta, visszavonta anélkül, hogy elvváltoztatását kellően és elfogadhatóan meg tudta volna okolni, nem változtat ez elvek helyességén. Lásd George-nak A Perplexed Philosopher című munkáját. A ford. ↩

        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Most már láthatjuk, hogy miért volt a szabadkereskedelem védelme olyan tartózkodó és bátortalan.

Azért, mert a szabadkereskedelem elve logikai végkövetkeztetéséig víve felszámolná a természet adományainak azt a monopóliumát, amely lehetővé teszi, hogy a nem dolgozók fényűzésben éljenek a szegények rovására, „akiknek dolgozniuk kell”. Az úgynevezett szabadkereskedők még a vámok teljes eltörlését sem merték követelni; a szabadkereskedelem elvét csupán a védővámok eltörlésére próbálták korlátozni. Ha tovább mennek, útjukat állta volna a „törvényes érdekek” oroszlánja.

Nagy-Britanniában Quesnay és Turgot eszméi olyan talajra találtak, amelyen abban az időben csak csonka alakban fejlődhettek. A földtulajdonos nemesség hatalma csak akkor kezdett némi ellensúlyra találni a tőke hatalmának növekedésében és sem a politikában, sem az irodalomban a munkásoknak nem volt szavuk. Adam Smith amaz osztályába tartozott a tudósoknak, akik erős okoknál fogva hajlandók a dolgokat mindig épp olyan világításban látni, mint az uralkodó osztály és aki a műveltség elterjedése és a könyvek olcsóbbá válása előtt más feltétellel nem is remélhette, hogy meghallgatják. Néha az abszolút önkényuralom árnyában több gondolat-, szólás- és sajtószabadság uralkodik, mint ott, ahol a hatalom kiterjedtebb és kétségtelen, hogy negyven év előtt biztonságosabb volt Oroszországban véleményt nyilvánítani a jobbágyság ellen, mint Dél-Karolinában a rabszolgaságot kétségbe vonni. És így, amíg Quesnay, Franciaország urának kedvenc orvosa, a versailleisi palotában szabadkereskedelmi javaslataiból levonhatta az impôt unique szabályszerű következtetését, Adam Smith ha olyan radikális lett volna, aligha jutott volna ahhoz a szabad időhöz, hogy a Wealth of Nations-t megírhassa, vagy azokhoz az eszközökhöz, hogy kinyomassa.

Nem bírálgatom én most Adam Smithet, csak azokra a viszonyokra utalok, amelyek egy eszme fejlődésére hatással voltak. Az a feladat, amelyre Adam Smith vállalkozott — hogy kimutassa a védővámok képtelenségét és esztelenségét —, a maga idejében és helyén eléggé nehéz feladat volt és még ha látta is, hogy mennyivel tovább vezetnek ennél azok az elvek, amelyeket hirdetett, az olyan ember okossága, aki azt kívánja megtenni, amit éppen a maga korában tehet, abban bízva, hogy az általa megvetett alapra a kellő időben mások majd felépítik az épületet, arra vehette rá, hogy elvei továbbvitelét kerülje.1

Bárhogyan is álljon a dolog, világos, hogy éppen mert az igazi szabadkereskedelem valóban nagyon messzire vezet, a brit úgynevezett szabadkereskedők megelégedtek a vámvédelem eltörlésével és Quesnay jelszavát: „Tegyük szabaddá az utat és hagyjuk a dolgokat magukra”, így rövidítették: „Hagyjuk a dolgokat magukra”, elhagyva ezzel fontosabb felét. Mert még egy további lépés — ha úgy a jövedelmi, mint a védővámok eltörlését akarták volna — veszedelmes talajra vitt volna. Az angol írók nemcsak arra hivatkoznak, hogy a jövedelmi tarifa megtartását védjék, hogy a közvetlen adózást lehetetlenség volna helyreállítani anélkül, hogy a brit nép ne kérdezné magától: ugyan miért támogatnánk a királyi kegyencek utódait azáltal, hogy olyan nagy összegek után fizetünk kamatot, amelyeket emberöltők előtt a haszontalannál rosszabb háborúkra költöttek; hanem azért is, mert a közvetlen adózást nem lehetne védeni a még fontosabb „törvényes jogok” veszedelme nélkül. Még egy lépés a védővámok eltörlése után és a brit szabadkereskedelmi mozgalom teljes erejével szemben találta volna magát azzal a fetissel, amely iránt néhány emberöltő óta olyan nagy tiszteletre tanították a brit népet, mint az alkotmány igazi oszlopa iránt — a magánföldtulajdonnal.

Mert a brit királyságokban (Irország és a skót Highland kivételével) a magánföldtulajdont sehol sem állították fel olyan rövid és könnyű úton, mint Will Atkins igyekezett meghonosítani Crusoe szigetén. A bitorlások és jogfosztások hosszú sorozatának fokozatos eredménye volt. A brit jog szempontjából ma is csak egy tulajdonosa van a brit földnek, a Korona — vagyis a brit nép. Az egyéni földbirtokosok az alkotmány elmélete szerint még mindig azok, amik valamikor valóban voltak — csak ideiglenes birtokosok. Az a mód, amelynél fogva tényleges tulajdonosokká lettek, az volt, hogy a közvetett adózásra hárították át azt a földbért és adót, amelyet földjeik után kellett fizetniük, másrészt viszont magában növelték birtokaikat közterületek bekerítése által, csak úgy, mint ahogy néhányan ugyanazon osztályból a mai közterületeinkből csak nemrégen kerítettek be nagy darabokat.

A brit vámtarifa teljes eltörlésének természetes következménye volna a belső közvetett adók nagyobb részének eltörlése és így súlyos közvetlen adózást tenné szükségessé, amely nem a fogyasztásra, hanem a birtoklásra esnék. Abban a pillanatban, amikor ez szükségessé válna, az a kérdés, hogy a földbirtokosok mekkora részt viseljenek ebből, olyan módon keletkeznék, hogy feltárulna a brit föld tulajdonjogának egész kérdése. Mert nemcsak hogy minden gazdasági szempont úgy utal a földjáradékra, mint a közjövedelem természetes forrására, hanem minden brit hagyomány is. Névleg még ma is egy font után négy shillinges földadót hajtanak be a járadékérték után Angliában (20%), csakhogy az az értékbecslés, amely szerint az adót kivetik, III. Vilmos idejéből származik, ezért ténylegesen alig rúg egy pennyre egy font után (0·4%).

Ha a közvetett adózást eltörölnék, ez volna az az adó, amelyhez természetszerűleg visszatérnének. A földesurak ellenállása a jogcím kérdését hozná felszínre és így minden olyan mozgalomnak, amely annyira jut, hogy a közvetett adózás helyébe a közvetlen adózást javasolja, szükségképpen azzal a kívánsággal kell végződnie, hogy a brit népnek öröklött jogát visszaadják.

Ez az oka annak, hogy miért változott a szabadkereskedelem elve „brit szabadkereskedelem” nevű nyomorúságos dologgá, amely hirtelen megállítja tulajdon elveinek kivitelét és miután minden vám igazságtalanságát és esztelenségét kimutatja, továbbra is úgy bánik a jövedelmi tarifával, mintha ennek szükségképpen kellene léteznie.

Amikor ezeket az okokat jelölöm olyanokul, amelyek megakadályozták, hogy a szabadkereskedelem túlmenjen a vámvédelem eltörlésén, természetesen nem azt akarom mondani, hogy ezek az okok tudatosan vezették a szabadkereskedőket. Határozottan mutatok arra, amit sokszor kétségkívül csak határozatlanul éreztek. A rokonszenvet, előítéletet és ellenszenvet nem valamely gondolkodási folyamat során szerezzük, hanem attól a körtől vesszük át, amelyben mozgunk. És a szabadkereskedelem kiváló harcosai, azok az emberek, akik olyan helyzetben voltak, hogy vezethették és nevelhették a közvéleményt, ahhoz az osztályhoz tartoztak, amelyben az említett érzelmek uralkodtak — mert ez a jó nevelés és az „otium” osztálya. Az olyan társadalomban, ahol a vagyon igazságtalan megoszlása azoknak juttatja a munka gyümölcseit, akik nem dolgoznak, az az osztály, amely a közoktatás és a közvélemény eszközeivel rendelkezik — az az osztály, amelyre a tömeg felvilágosításért és vezetésért tekint, nem szívesen fog az eredeti jogtalanság ellen síkra szállni, bármilyen is legyen az. Ez elkerülhetetlenül következik abból a tényből, hogy a vagyonos és szabad idővel rendelkező és következőleg a műveltséggel és befolyással bíró osztály szükségképpen nem az az osztály, amely a vagyon igazságtalan megoszlása által veszít, hanem az, amely (legalább aránylag) nyer általa. A vagyon hatalmat és „tekintélyt” jelent, amíg a szegénység gyengeséget és tekintélytelenséget. Így tehát az az osztály, amely ilyen társadalomban vezet és tekintéllyel bír, ha hajlandó is eltűrni határozatlan általánosságokat és megvalósíthatatlan javaslatokat, nem néz jó szemmel semmiféle olyan kísérletet, amely a társadalmi bajok igazi okát kutatja, mivel éppen ez az ok adja meg neki osztályuralmát. Másrészt viszont az az osztály, amely e bajok miatt szenved, éppen emiatt a tudatlan és befolyástalan osztály, amely alárendeltsége tudatában szívesen fogadja el a fölötte álló osztály tanításait és előítéleteit; a közülök támadó és maguknak utat törő tehetségesebb embereket pedig a felsőbb osztály befogadja és szolgálatába veszi, mert hiszen csak ez az osztály jutalmazhat. Ezért tart olyan sokáig a társadalmi igazságtalanság és ezért olyan nehéz ellene küzdeni. Így esett meg, hogy amíg a rabszolgaság déli államainkban fennállt, nemcsak maguknak a rabszolgatartóknak befolyása, hanem az egyházak és iskolák, az iparosság és a sajtó olyan eredményesen kárhoztatták a rabszolgaság jogosságának bármilyen kétségbevonását, hogy olyanok, akiknek sohasem volt rabszolgájuk és nem is remélték, hogy lesz, készek voltak üldözni és számkivetni bárkit, aki csak egy szót is szólt e hús- és vértulajdon ellen — sőt, ha rákerült a sor, készek voltak személyesen elmenni és lelövetni magukat az „eredeti intézmény” védelmére. Így esett meg, hogy még a rabszolgák is azt hitték, hogy az abolicionisták leggonoszabbjai az emberi nemnek és készek voltak részt venni abban a sportban, hogy egyet kátrányban és tollban meghempergessenek. És ilyenképpen az az intézmény, amely egy aránylag csak kis osztálynak volt érdeke és a valóságban olyan kevéssé volt hasznot hozó még ennek a kis osztálynak is, hogy most, amikor a rabszolgaságot már eltörölték, bajos volna egyetlen volt rabszolgatulajdonost is találni, aki helyre akarná állítani, ha tehetné — nemcsak ott uralkodott a közvéleményen, ahol fennállott, hanem olyan befolyása volt Északon, ahol nem is létezett ez intézmény, hogy az „abolicionista” szó sokáig rokonértelmű volt az „ateistá”-val, a „kommunistá”-val és „gyújtogató”-val.

A gőz és a munkamegtakarító gépek meghonosításának Nagy-Britannia termelésében akkora hatással volt az ipar fejlődésére, hogy eloszlatta minden látszatát annak, hogy a gyáripari osztálynak valami haszna van a behozatali vámokból, hogy képes volt felrázni a tőkésosztályt, hogy felvegye a harcot a „földérdek” uralmával szemben és hogy a munkások városi összpontosításával azokból fontos politikai tényezőt teremtett.

A vámvédelem eltörlését Nagy-Britanniában a mezőgazdasági földtulajdonosok ellenzése ellenére két elem szövetsége vitte keresztül: a tőkéé és a munkáé, amelyeknek egyike sem lett volna képes egymagában a győzelem kivívására. De e kettő közül az, amelyet a manchesteri gyárosok képviseltek, nagyobb tényleges és önálló erővel rendelkezett, mint azok, akiknek szellemét a gabonavámellenes liga szónoklatai irányították. A tőke szolgáltatta az agitációhoz a vezetést, a szervezőképességet és az anyagi eszközöket és miután célját elérte, a szabadkereskedelem további mozgalmának várnia kell annak a hatalomnak a növekedésére, amely mint független tényező csak most kezd bevonulni a brit politikába. A jövedelmi vámok eltörlése felé irányuló minden további haladás nemcsak a városi telkek és bányák tulajdonosainak erejével növelte volna a mezőgazdasági földtulajdonosokét, hanem magát azt az osztályt is átkényszerítette volna az ellenzékbe, amely legtevékenyebb volt a szabadkereskedelmi mozgalomban. A tőkések, olyan esetet kivéve, amikor nyílt érdekeik világos és erős összeütközésbe kerülnek a földtulajdonosokéival, mint Nagy-Britanniában, mint társadalmi osztály, ezekkel együtt ugyanazon érzelmeket táplálják. Még Angliában is, ahol pedig a három társadalmi rend — földtulajdonosok, tőkések és munkások közötti különbség világosabb, mint bárhol, a földtulajdonosok és tőkések közti megkülönböztetés inkább elméleti, mint valóságon alapuló. Más szóval, a földtulajdonos egyszersmind tőkés is és a tőkés rendszerint vagy valóban földtulajdonos bizonyos mértékben, vagy reméli, hogy az lesz, vagy jelzálogkölcsönök által van érdekelve a földtulajdon hasznában. Közkölcsönök és az erre alapított befektetések ezenkívül is hatalmas tényezői annak a keserű ellenszenvnek terjesztésének a vagyonosok között minden olyan dologgal szemben, amely a tulajdon eredetét vita tárgyává teszi. Az Egyesült Államokban ugyanezek az elvek érvényesültek, noha a termelési ágak fejlettségének különbözősége miatt a szövetkezés különböző volt. Itt a mezőgazdasági érdek volt az, amely nem volt „védhető” és a tevékeny és hatalmas gyáripari érdek a védővámosok oldalára állt. És bár a „földérdek”-et nem is táncolták úgy körül politikailag, mint Nagy-Britanniában, azonban nemcsak hogy a földtulajdonosság jobban elterjedt, hanem gyors növekedésünk a jelen lakosság nagyobb részét érdekeltté tette a földérték növekedésére alapított spekuláció által abban, hogy előre megszerezzék azt a hatalmat, hogy még a jövendő nemzedékre adót vessenek ki. Így a magánföldtulajdon a valóságban erősebb lett itt, mint Nagy-Britanniában, amíg a vámvédelem ellenségei éppen a földtulajdonosokra számítottak elsősorban. Ilyen körülmények között még kevesebb hajlandóság volt a szabadkereskedelmi elvek szabályszerű következményeinek levonására, mint Nagy-Britanniában és a szabadkereskedelmet az amerikai népnek egy „pénzügyi reform” elkorcsosult formájában mutatták be, mert ahhoz sem volt bátorságuk, hogy legalább a „brit szabadkereskedelmet” követeljék.

Lábjegyzetek


	
Adam Smith nagyon jól ismerte a francia fiziokraták elveit, hiszen közvetlenül érintkezett velük Párisban. Főművében szigorúan bírálja el egész rendszerüket, bár azok képviselőiről a legnagyobb tisztelettel beszél. Ez azonban csak annál súlyosabbá teszi bírálatát, amely, hogy mennyire nem volt jóhiszemű, A. Oncken Quesnay munkáihoz (Oeuvres économiques et philosophiques de F. Quesnay. Francfort s/M, J. Baer & Cie. Paris, J. Pellmann & Cie. 1888) írt előszavában, bár maga is nagy tisztelője Adam Smithnek, kétségtelenül igazolja. A ford. ↩

     Az egész művelt világban, különösen Nagy-Britanniában és az Egyesült Államokban, most olyan erő van kibontakozóban, amely képes a szabadkereskedelem elveit logikai végkövetkeztetésükig vinni. Ennek az erőnek az ilyen célú egyesítése azonban nehézségekbe ütközik.

Gondolkodásra van szükség, amíg rájövünk, hogy egy okból sokféle okozat származik és hogy a bajok sokaságának gyógyszere egyetlen egyszerű reform lehet. Amint az emberek az orvosi tudomány gyermekkorában azt hitték, hogy minden külön tünet külön gyógyszert kíván, épp úgy amikor az emberi elme a társadalmi jelenségek felé kezd irányulni, megvan az a hajlandóság, hogy külön gyógymódot keressen minden baj ellen, vagy azt képzeli (ugyanazon rövidlátás egy másik alakja), hogy az egyetlen megfelelő gyógyszer az, amely eme bajok hiányát tételezi fel; mint például a vétek és bűn gyógyszeréül, hogy minden ember jó legyen; vagy a szegénység gyógyszeréül, hogy az állam tartson el minden embert. Most elegendő társadalmi elégedetlenség és elegendő vágy van társadalmi reform után, ahhoz, hogy egy irányban való egyesülés esetében nagy dolgokat lehessen véghez vinni. Hanem a figyelmet elterelik és az erőt megosztják azok a reformjavaslatok, amelyek bárha magukban véve jók, a nagy cél elérésére tekintetében vagy elégtelenek vagy túlságosak. Előttünk egy vándor, akit rablók támadtak meg, megkötözték, szemét bekötötték, száját betömték és úgy hagyták. Vajon körbeálljunk-e vitatkozni, hogy szépségtapaszt ragasszunk arcára vagy inkább megfoltozzuk kabátját, vagy arról vitatkozzunk egymással, hogy merre kell útját vennie és hogy kerékpár, ló és kocsi vagy vasút volna-e legjobb számára? Ne halasszuk-e el az ilyen vitatkozást akkorra, amikor az ember kötelékét elvágtuk? Akkor majd fog látni, beszélni és segíteni magán saját maga. Bár sebzett arccal és tépett kabáttal, de mégis talpra állhat és ha nem is talál megfelelő alkalmatosságot, legalább szabadságában lesz járnia.

A „társadalmi kérdésről” most folyó vita ehhez hasonlít: mindenféle elégtelen vagy megvalósíthatatlan javaslatot ajánlanak, miközben megfeledkeznek az egyszerű megoldásról — meg kell szüntetni a korlátozásokat, és lehetővé kell tenni, hogy a munka szabadon használja saját erejét.

Ez az első teendő. Önmagában talán nem elegendő minden társadalmi baj orvoslására és egy fejlettebb társadalmi állapot megteremtésére, de legalább megszünteti az elterjedt szegénység fő okát. Mindenkinek alkalmat ad munkája hasznosítására és arra, hogy megtartsa az őt megillető keresetet; előmozdít minden más javulást, és megkönnyíti a további reformokat.

Figyelembe kell vennünk, hogy az önmagukban jó reformok és javítások sem képesek általános javulást előidézni, amíg a gyökeres reformok elmaradnak. Minden munkának megvan a maga sorrendje, amelyet be kell tartanunk, ha eredményt akarunk elérni. Egy lakóházon a tető éppoly fontos, mint a falak, és az építkezés végcélját azzal fejezzük ki, hogy a ház tető alá került. Mégsem kezdhetjük az építést a tetővel: az alappal kell kezdenünk. Térjünk vissza a rablók sorától kifosztott munkás példájához. Bölcsebben teszi, ha egyenként küzdi le őket, mint ha egyszerre támad valamennyiükre. Elsőként azzal a rablóval kell szembeszállnia, aki mindent elvesz, amit a többiek meghagynak. A többi elűzésével ugyanis csak annyit nyer, hogy könnyebben szabadulhat meg ettől az utolsó rablótól. Ha azonban ennek szegül ellen, közvetlenül hárít el egy bajt; keresetéből többet vihet haza, jobban táplálhatja és erősítheti magát, így eredményesebben küzdhet a többi rablóval is — talán puskát vehet vagy ügyvédet fogadhat, aszerint, milyen védekezési mód szokásos hazájában. A munkásoknak ugyanígy kell megszabadulniuk az őket sarcoló rablóktól. A nyers erő keveset ér, ha nem vezeti értelem.

A munkások első kísérlete helyzetük javítására az, hogy magasabb bér követelésére szövetkeznek közvetlen munkaadóikkal szemben. A szervezetek tagjaiért így lehet valamit tenni, de ez önmagában kevés. A szakszervezet csak mesterségesen csökkentheti a versenyt a szakmán belül, de semmilyen hatással nincs azokra az általános viszonyokra, amelyek az embereket elkeseredett versenyre kényszerítik egymással, hogy megélhetéshez jussanak.

Az olyanféle egyletek, mint a Knights of Labor, amelyek a szakszervezetekhez képest azok, amik a szakszervezetek egyes tagjaikra nézve, bár nagyobb hatalommal rendelkeznek a munkabér emelésére, törekvésükben ugyanolyan nehézségekkel kell megküzdeniük. Minden ilyen törekvésnek megvan az a velejáró gyengesége, hogy egyetemes áramlatok ellen kell küzdenie. Hasonlít egy ember törekvéséhez, aki egy tömegben úgy akar helyet csinálni magának, hogy visszataszítja azokat, akik mindenfelől szorongatják, vagy mintha valaki pusztán az emberi izom erejével próbálna egy nagy gépet megállítani, ahelyett, hogy elzárná a gőzt. Ezt azok, akik eleinte hajlandók voltak a szakszervezetek hatalmában bízni, kezdik belátni és az események logikája még inkább fogja őket ennek belátására bírni. De annak észrevevése, hogy nagy eredmények elérésére az egyetemes áramlatok is figyelembe veendők, azokat, akik nem szokták ez áramlatok okait ellenezni, arra bírja, hogy bizalmukat a munkásság önkéntes szervezésének valamely formája helyett a munkásság állami szervezésének és irányításának valamely formájába helyezzék.

Mindazok a válfajok, amelyeket általában szocializmusnak neveznek, többé-kevésbé világosan elismerik minden ország munkásainak érdekközösségét. Bármit is lehet a szemére vetni a szocializmusnak legszélsőbb formáiban, az az érdeme legalább megvan, hogy csökkenti a nemzeti előítéleteket és a hadsereg lefegyverzésére és a háború eltörlésére törekszik. Így tehát ellentétben áll a vámvédelem sarkalatos elvével, hogy a különböző „nemzetek” embereinek érdekei eltérők és ellentétesek. Azonban másrészt azok, akik szocialistáknak nevezik magukat, nemhogy rossz szemmel néznék az állami beavatkozást és szabályozást, hanem még rokonszenvezni is hajlandók a vámvédelemmel, mert e részben összhangban van a szocializmussal és úgy tekintenek a szabadkereskedelemre, legalább amint a nép előtt fel szokták tüntetni, mint amely a szabad versennyel van összefüggésben, amely az ő gondolkodásuk szerint a gyengébb eltiprását jelenti.

Igyekezzünk tehát, amennyire ilyen röviden lehet, egybevetni azokat az eredményeket, amelyekhez eljutottunk, mindazzal, amit e szó különböző jelentésárnyalataiban „szocializmusnak” neveznek.1

A szocializmusban, az individualizmustól megkülönböztetve, van egy kétségtelen igazság — és erre az igazságra (különösen azok, akik a szabadkereskedelmi elvekkel azonosították) nagyon is kevés ügyet vetettek. Az ember mindenek előtt egyén — különálló lény, amely társaitól vágyaiban és képességeiben különbözik, amely e képességek kifejtésére és e vágyak kielégítésére egyéni tért és szabadságot kíván. De társadalmi lény is, amelynek olyan vágyai vannak, amelyek társaiéval egybehangzanak és olyan képességei, amelyek csak együttes cselekvésben érvényesülhetnek. Ezért az egyéni tevékenységnek és a társadalmi tevékenységnek külön területe van — bizonyos dolgok, amelyek legjobban úgy intézhetők el, ha mindenki maga cselekszik és mások, amelyek legjobban úgy intézhetők el, ha a társadalom cselekszik tagjai helyett. És a haladó civilizáció természetes irányzata az, hogy a társadalmi viszonyok aránylag fontosabbak legyenek és hogy egyre inkább kiterjessze a társadalmi tevékenység területét. Erre nem voltak eléggé figyelemmel és ez idő szerint kétségkívül baj származik abból, hogy olyan ténykedések vannak az egyéni működésre bízva, amelyek a társadalom haladása és az ipar fejlődése folytán a társadalmi tevékenység birodalmába mentek át; épp úgy, amint másrészt baj származik a társadalmi beavatkozásból olyan ügyekben, amelyek tulajdonképpen az egyénéi. A társadalomnak nem kellene a távírót és vasutat magánszemélyek vezetésére és ellenőrzésére bízni;2 nem kellene a társadalomnak beavatkoznia és tartozásait behajtani vagy arra törekednie, hogy a magánszemélyek termelési tevékenységét irányítsa.

De ha van igazság a szocializmusban, amit az individualisták elfeledtek, van viszont olyan szocialista iskola, amely hasonlóképpen nem tudja, hogy az individualizmusban is van igazság; ezeknek a társadalmi helyzetre vonatkozó javaslatai abba az osztályba tartoznak, amelyet túlságosnak („super-adequate”) neveztem. A szűkebb értelmű szocializmus — az a szocializmus, amely szeretné, ha az állam magába olvasztaná a tőkét és megszüntetné a versenyt — azoknak a célja, akik a társadalmat legbonyolultabb szervezetében szemlélve, nem vették észre, hogy az egyszerűbb viszonyok között világos elvek épp olyan igazaknak bizonyultak azokban a bonyolultabb viszonyokban, amelyek a munkamegoszlásból és a fejlettebb munkaeszközök és módszerek használatából erednek és így abba a tévedésbe estek, amely egy teljesen különböző iskola gazdasági íróitól származik, akik azt tanították, hogy a tőke a munka foglalkoztatója és eltartója és akik arra törekedtek, hogy a földtulajdon és a munkatermék tulajdon közti megkülönböztetést zavarossá tegyék. Ez olyanok célja, akik az „orthodox közgazdaságtan” könyörtelenségétől és reménytelenségétől fellázítva, még mindig annak tévedésébe estek és annak zavarától nem látnak. Összekeverik a „tőkét” a „termelési eszközökkel”, és elfogadják azt a tételt, hogy a „természetes bér” az a minimum, amelyből való megélhetésre a verseny a munkást kényszerítheti, úgy igyekeznek elvágni azt a csomót, amelyet megoldani nem tudnak, hogy az államot teszik egyedüli tőkéssé, munkaadóvá és a versenyt eltörlik.

Az a javaslat, hogy az állam irányítsa az egész termelést és forgalmat, így biztosítva mindenkinek munkát és megakadályozva egyes vagyonok túlzott növekedését, ugyanabba a kategóriába tartozik, mint az a kívánság, hogy minden ember legyen jó. Kétségtelen: ha mindenkinek megfelelő foglalkozást jelölnének ki és minden vagyont méltányosan osztanának szét, senki sem maradna munka nélkül, és nem volna igazságtalanság a vagyon megoszlásában — éppúgy, ahogy ha mindenki jó volna, senki sem volna rossz. De az útját kereső emberen nem segítünk azzal, ha azt mondjuk neki, hogy úgy ér célba, ha odamegy. Legfőbb kívánságunk lehet, hogy minden ember jó legyen, de ezt csak azoknak a körülményeknek a megszüntetésével közelíthetjük meg, amelyek egyeseket rosszra csábítanak, másokat pedig arra kényszerítenek. Az, hogy mindenki „tehetségéhez képest adjon” és „szükségleteihez képest kapjon”, valóban az elképzelhető legfejlettebb társadalmi állapot. De hogyan remélhetnénk e tökéletesség elérését, amíg nem találunk módot arra, hogy minden ember munkához és tisztességes keresethez jusson? Nagylelkűek akarunk lenni, mielőtt megtanultunk volna igazságosnak lenni?

Mindazok a tervek, amelyek az emberek közti egyenlőséget úgy akarják biztosítani, hogy a vagyon elosztását a kormány kezébe teszik, abban a végzetes hibában szenvednek, hogy a dolgot a rossz végén kezdik. Előre tisztességes kormányt tételeznek fel, holott nem a kormány alakítja a társadalmat, hanem a társadalom a kormányt; és amíg a vagyon megoszlásában nincs lényeges egyenlőség, tisztességes kormány sem várható.

Ahhoz azonban, hogy minden embert a lényeges egyenlőség alapjára helyezzünk – hogy ne legyen hiány munkában, se „túltermelés”, a bérek ne szoruljanak a létfenntartás minimuma felé, és ne legyenek egyik oldalon irtózatos vagyonok, a másikon pedig proletárok légiói –, nem szükséges, hogy az állam tulajdonába vegye a termelés összes eszközét, és az állam legyen a munkaadó és a forgalom közvetítője. Csak ki kell nyilvánítani az egyenlő jogot a termelés ahhoz az eredeti eszközéhez, amelyből minden más eszköz származik. Ez korántsem jelenti a kormány tevékenységének és szervezetének kiterjesztését; sőt, mint láttuk, nagymértékű csökkentését jelenti. Így a kormányzat megtisztítását két módon is elősegítené: először a társadalmi viszonyok javításával, amelytől a kormányzás tisztasága függ, másodszor pedig a közigazgatás egyszerűsítésével. Ha ezt a lépést megtettük, biztonsággal megkezdhetjük az állam tevékenységének növelését a maga együttműködési területén.

Valójában nem a munka és a tőke, hanem a munka és a monopólium között van összeütközés. Lehet, hogy a gazdag munkaadó „kiszipolyozza” a megszorult munkásokat. De kiszipolyozó hatalma vajon saját gazdagságából vagy a munkások szorult helyzetéből fakad? Bármilyen gazdag legyen is, hogyan szipolyozhatna ki olyan munkásokat, akik nélküle is biztos megélhetést találnak? A munkaadó hatalmának igazi oka a munkások egymás közti versenye a foglalkozásért. Ez a verseny pedig abból fakad, hogy az embereket megfosztották az önálló munka természetes lehetőségétől, ezért kénytelenek egymás alá ígérni a munkaadó fizette bérért. Töröljük el azt a monopóliumot, amely megakadályozza az embereket önmaguk foglalkoztatásában, és a tőke többé nem nyomhatja el a munkát. A tőkés nem kaphatna olcsóbban munkaerőt, mint amennyit a munkás saját gazdájaként megkereshetne. Ha megszüntetjük azt az igazságtalanságot, amely megfosztja a munkást a saját munkája teremtette tőkétől, a tőkés és a munkás közti éles különbség is eltűnik. Akik látják, hogy a verseny a legszélsőségesebb romlottságba kényszeríti az embereket, és ezért magát a versenyt akarják eltörölni, ahhoz hasonlítanak, aki egy égő ház láttán megtiltaná a tűz használatát. A belélegzett levegő testünk minden négyzethüvelykére tizenöt font nyomást gyakorol. Ha ez a nyomás csak egy irányból érne bennünket, a földhöz lapítana és péppé zúzna. Mivel azonban minden irányból egyformán hat, teljes szabadsággal mozgunk. Nemhogy kellemetlenséget nem okoz, hanem nélkülözhetetlen célokat szolgál; ha megszűnne, meghalnánk.3

Így áll a dolog a versennyel is. Ahol olyan osztály létezik, amely az élethez és munkához szükséges elemhez való jogától ki van tagadva, ott a verseny egyoldalú és amint a népesség nő, kénytelen a legalsóbb osztályt tényleges rabszolgaságba és gyakran éhhalálba szorítani. Ahol azonban mindenkinek természetes jogai biztosítva vannak, ott a verseny minden irányban működik — munkaadók és munkások, vevők és eladók között egyaránt — és senkit sem sérthet. Sőt ellenkezőleg, a legegyszerűbb, legkiterjedtebb, legrugalmasabb és legfinomabb rendszere lesz az együttműködésnek, amelyre társadalmi fejlettségünk jelen helyzetében és ahol csak szabadon érvényesülhet, biztosan támaszkodhatunk a termelés koordinálása és a társadalmi erőkkel való gazdálkodás tekintetében. Röviden, a versenynek épp olyan szerepe van a társadalmi szervezetben, mint azoknak az életfenntartó ösztönöknek a testi szervezetben, amelyek a tudat küszöbe alatt vannak. Valamint ezeknek, a versenynek is csak arra van szüksége, hogy szabad legyen. Az a határvonal, amelynél az államnak közbe kell lépnie, az, ahonnan kezdve a szabadverseny lehetetlenné válik — amelyhez hasonló határvonal az, amely az emberi szervezetnél elválasztja a tudatos tevékenységet a tudattalantól. Van ilyen határvonal, bár a szélső szocialisták és a szélső individualisták nem ismerik. A szélső individualista olyan, mint az az ember, aki azt szeretné, hogy éhsége szerezzen neki táplálékot; a szélső szocialista olyan, mint az az ember, aki azt szeretné, hogy tudatos akarata irányítsa gyomrát, hogy hogyan eméssze meg. Az individualizmus és szocializmus a valóságban nem ellentétes, hanem egymást kiegészítő. Ahol az egyik elv birodalma végződik, ott kezdődik a másiké. És bár a „laissez faire”-t olyan individualizmus jelszavának tekintették, amely az anarchizmus felé hajlik és az úgynevezett szabadkereskedők a „kínálat és kereslet törvényét” a társadalmi igazságtalanságot érző emberek botránykövévé tették, semmi olyas nincsen a szabadkereskedelemben, ami az észszerű szocializmussal ellenkeznék. Ellenkezőleg, csak logikai következményeiig kell vinnünk a szabadkereskedelmi elvet, hogy belássuk, hogy ilyen szocializmusra vezet. A szabadkereskedelem elve, mint láttuk, a szabadtermelés elve is — nemcsak a védővámok eltörlését kívánja, hanem a termelésre vetett összes korlátozásokét is. Az utóbbi években a termelés korlátozására vetett egész sereg korlátozás, amelyek célja a termelés csökkentése és az árak növelése összpontosítás és szövetkezés által, kezdik éreztetni magukat és egyre nagyobb fontosságot nyernek.

A szövetkezések termelést korlátozó hatalma némely esetben szabadalmi törvényeink nyújtotta időleges monopóliumokból származik, amely (mivel ez az a jutalom, amelyet a társadalom a feltalálás számára tart fenn) a kárpótlás elvén alapul, bármilyen hibás is legyen módszerében.

Ezektől az esetektől eltekintve a termelés korlátozásának hatalma részben a vámtarifa korlátozásaiból ered. Az amerikai acélgyárosok nemrég csak azért korlátozhatták termelésüket, és emelhették egy csapásra 40 százalékkal a sínek árát, mert a behozott síneket magas vám terheli. Összefogással addig emelhetik az acélsínek árát, amennyibe az importált sín a vámmal együtt kerül, de tovább nem. A vám eltörlésével tehát ez a hatalmuk megszűnne. A verseny kiküszöböléséhez a világ valamennyi vasművének össze kellene fognia, ez pedig a gyakorlatban lehetetlen.

Másrészt e megszorító hatalom a természeti előnyök monopolizálhatásának képességéből keletkezik. Ez megsemmisülne, ha a földérték megadóztatása jövedelmezőtlenné tenné a földnek használat nélküli tulajdonban tartását. Még ezenkívül olyan üzletágak birtoklásából keletkezik, amely természetüknél fogva kizárják a versenyt, mint a vasút, a távíró, gáz és hasonló társaságok.

A napilapokban olvasom, hogy a „kőszénérdek” féltucat képviselője egy New York-i irodában gyűlt össze a múlt este (1886. március 24.). Tanácskozásuk, amelyet mindössze egy ebéd szakított meg, hajnali három óráig tartott. Amikor elváltak, „úriemberek közti kölcsönös megértés” jött létre, hogy a kőszén termelését megszorítják, árát pedig emelik.

Hogyan lehetséges, hogy fél tucat ember néhány üveg pezsgő és egy láda szivar mellett, „úriemberek közti kölcsönös megértéssel” munka nélkül hagyhatja a pennsylvaniai bányászokat, és az egész keleti partvidéken megemelheti a kőszén árát? E hatalom három forrásból származik, eltérő arányban.


	
A kőszénre kivetett védővámból. A szabadkereskedelem ezt megszüntetné.



	
A föld monopolizálásának hatalmából, amelynél fogva megakadályozhatnak másokat abban, hogy olyan kőszéntelepeket használjanak, amelyeket ők maguk nem akarnak használni. Az igazi szabadkereskedelem, mint láttuk, ezt eltörölné.



	
A vasutak fölötti rendelkezésből és az ebből következő hatalomból, amelynél fogva a díjtételeket megállapíthatják és megkülönböztetéseket tehetnek a szállításban.





A szállítási díjtételek megállapításának és ezáltal a személyek és helyek közti különbségtétel hatalma lényegében véve ugyanoly természetű hatalom, mint amilyent a kormányok a behozatali vámok szedése által gyakorolnak. És a szabadkereskedelem elve épp olyan világosan megkívánja az ilyen megszorítások eltörlését, mint a behozatali vámok eltörlését. De itt olyan ponthoz jutunk, ahol a kormány részéről pozitív tevékenységre van szükség. A vég- vagy „verseny”-pontok közti utak kivételével, ahol két vagy több út találkozik (de még ezeket illetően is az az irányzat, hogy kombináció által szüntessék meg a versenyt), a javak és személyek vasúti szállítása, a távíró, távbeszélő, gáz, vízvezetéki és hasonló társulatokhoz hasonlóan, monopólium természetű. Állami ellenőrzésre van tehát szükség, hogy megakadályozza a korlátozásokat és kizárásokat. Az ilyen ellenőrzés nemcsak hogy nem ellenkezik a szabadkereskedelem elvével, hanem következik belőle, valamint az állam beavatkozása, hogy megakadályozza és megbüntesse a személy és vagyon elleni merényleteket, az egyéni szabadság elvéből következik. Így, ha a szabadkereskedelmet logikai következményeiig visszük keresztül, elkerülhetetlenül arra jutunk, amit a monopolisták, akik „magukra” akarnak hagyatni, hogy a közönséget zsarolhassák, „szocializmus”-nak vádolnak és ami valójában szocializmus is, olyan értelemben, hogy a társadalmi tevékenység területét helyesen ismeri fel. Hogy az ilyen üzletágakat, amelyek természetüknél fogva egyedárúságok, törvény szabályozza-e, vagy a köz kezelje őket, módszer kérdése. Azonban előttem úgy tűnik, hogy a tapasztalat mutatása szerint jobb eredmény biztosítható, az állami korrupció veszélye kisebb állami kezelés, mint állami szabályozás esetében. A kormányzat nagy egyszerűsítése azonban, amely a jelen bonyolult és erkölcsromboló adózási mód eltörléséből származnék, nagyban növelné azt a könnyűséget és biztonságot, mellyel e módszerek bármelyike alkalmazható volna. Ha az állam vállalná magára mindama társadalmi tevékenységet, amelynél a verseny nem érvényesülhet, ez nem járna a kormányhatalomra gyakorolt illetéktelen nyomással és a jelen adószedési rendszerünkhöz hasonlóan, nem idézne elő olyan korrupciót és becstelenséget. Sőt a vagyon egyenletesebb megoszlása, amit e reform által egyszerűsített kormányzásból következnék, növelné a közértelmiséget és tisztábbá tenné a közerkölcsöt és arra képesítene bennünket, hogy a közügyek kezelésénél a becsületesség és arravalóság szigorúbb mértékét alkalmazzuk. Nincs jogunk feltenni, hogy az emberek épp olyan kapzsiak és becstelenek volnának olyan társadalmi állapotban, hol a legszegényebb is kényelmes megélhetést találhatna, mint jelenlegi társadalmi helyzetünkben, amikor a szegénységtől való félelem esztelen kapzsiságot okoz.

Sőt van még egy másik út is, amelyen át a valódi szabadkereskedelem erősen a szocializmus felé törekszik, annak legemelkedettebb és legjobb értelmében. Ha a köz annak a kizárólagos jognak használatának értékét elveszi, amely a földbirtokból származik, ez mindenütt, ahol csak a társadalmi fejlődés egy bizonyos fokot meghaladott, a mai adózás szolgáltatta jövedelemnél még többet nyújtana, holott a jelen adózási mód eltörlését közvetve és közvetlenül a közkiadások óriási csökkenése követné. Így egy olyan alap állna elő, amely a társadalmi fejlődéssel együtt gyarapodva, most elhanyagolt társadalmi célokra volna használható. És azok közül a célok közül, amelyek az olvasó előtt kívánatosnak tűnnének, amelyek a közjövedelem fölöslegére való tekintettel, az emberi tudomány, a jó ízlés terjesztésére és nevelésére és az egészséges vágyak kielégítésére lennének fordíthatók, egy sem kielégítésre méltóbb, mint azoknak tisztességes ellátása, akik természetes védőiktől megfosztottak, vagy akik saját hibáikon kívül képtelenek a létért való küzdelemre. Szégyennek és gyalázatnak tartanók, ha egy nagy gőzhajó, amely az óceánt szeli, nem állna meg a legnyomorúságosabb lélekvesztő vészjelzésére; egy gerendára felkapaszkodó gyermek láttára a hatalmas hajó megfordulna és az emberek rohannának, hogy csónakot vessenek a haragvó tengerre. Ilyen erősen szólal meg közös emberi voltunk köteléke, amint túlemelkedünk a civilizált élet zsivaján. És mégis — ha egy bányászt élve temetnek el, ha egy mázoló leesik állványáról, ha egy fékező kocsikapcsolás közben elgázolódik, ha egy kereskedő megbukik, megbetegszik és meghal, a szervezett társadalom az özvegyet és árvákat sorvasztó nyomorban hagyja, vagy lealázó alamizsna kérésére utalja. Ennek nem így kellene lennie. Már annak magában, hogy valaki a művelt társadalom polgára, az ilyen sors ellen biztosítékul kellene szolgálnia. És megfontolva, hogy az a jövedelem, amelyet a köznek a földből kell kapnia, amelynek értéke a köz növekedéséből származik, igazában véve nem adó, hanem egy igazságos földbér hozadéka. Egy angol demokrata (William Saunders, országgyűlési képviselő) e szavakkal fejezi ki az igazi szabadkereskedelem célját: Minden adót el kell törölni, és mindenkinek nyugdíjat kell adni.

Erről mint a legszélsőbb szocializmusról beszélnek azok, akiknek a dolgok helyes állapotáról való fogalma az, hogy a királyi kegyencek utódait és kékvérű tolvajokat egész életükön keresztül pazar henyélésben kell eltartani a küzdő munkásoktól kicsikart nyugdíjakon, amíg a munkás és felesége, a kemény munkától elnyűve, amelyért alig kaptak a megélhetéshez elég bért, a lealázó plébániai alamizsnára utalva vagy pedig egymástól elválasztva éljenek a szegények házában. Ha ez szocializmus, akkor csakugyan igaz, hogy a szabadkereskedelem szocializmusra vezet.

Lábjegyzetek


	
A „szocializmus” kifejezést olyan tág értelemben használják, hogy bajos határozott jelentést fűzni hozzá. Engem magamat is a szocialisták közé sorolnak azok, akik támadják a szocializmust, amíg azok, akik szocialistáknak vallják magukat, kijelentik, hogy nem vagyok az. A magam részéről sem nem tartok igényt e névre, sem vissza nem utasítom és a két elv egymást kiegészítő igazságát látva, nem nevezhetem magamat több joggal individualistának vagy szocialistának, mint az, aki azokat az erőket vizsgálja, amelyek a bolygókat pályájukon tartják, nem nevezheti magát centrifugalistának vagy centripetalistának. A Marx iskolájából való német szocializmus (amelynek Angliában H. M. Hyndman a vezérképviselője, Amerikában pedig legjobb ismertetését Laurence Gronlund nyújtotta), előttem nagyratörő célú, de összefüggéstelen keveréke az igazságnak és tévedésnek, amelynek hibájául a radikalizmus hiánya jelölhető meg — vagyis, hogy nem hatol a dolog gyökeréig. ↩



	
Az Egyesült Államokban, mint Nagy-Britanniában is, tudvalevőleg az összes vasúti és távíróvonalak magánszemélyekéi. Hogy Magyarország mennyit köszönhet Baross Gábornak, aki vasakarattal és becsületességgel odajuttatta a dolgot, hogy legalább főbb vonalaink az államéi, azt a jövő még inkább meg fogja mutatni. A ford. ↩



	
Az ilyen dologban mutatkozó zavar nagy forrása annak elmulasztásából származik, hogy a terminusokhoz határozott értelmet fűzzünk. Folyton arra kell gondolni, hogy semmi olyasmi, ami akár munka, akár föld számba megy, nem nevezhető tőkének a szó határozott értelmében és hogy sok dolog, amiről közönségesen mint tőkéről beszélünk — mint például behajtható adósságok, államkötvények —, még csak nem is vagyon, aminek minden igaz tőkének lennie kell. Úgy e, mint hasonló pontok teljesebb megvilágítására az olvasót Progress and Poverty-re kell utalnom. ↩






     

    
    
    
    
     
      
        
              
                Gyakorlati politika
              

            
      

    
     
      
        Az 1909-es magyar kiadás szövege Braun Róbert fordításában, a korabeli nyelvhasználatot korszerűsítve.



      

     
     Egyszer egy vonaton találkoztam egy pittsburgi rezesbandával, amely egy ünnepségről tért vissza. A karmesterrel egymás mellett ültünk és a zene hangjai között, amellyel az éjszakát rövidebbé igyekeztek tenni, elkezdtünk beszélgetni, a politika után a vámkérdésre térve. Nem fejeztem ki saját véleményemet, sem nem vitattam az övét, csak néhány kérdést intéztem hozzá, hogy hogyan használ a vámvédelem a munkásoknak. Feleletei alig látszottak őt magát kielégíteni és egyszer csak így szólt: „Nézze csak, ismeretlen, kérdezhetek-e én öntől valamit? Nem akarom megbántani, de szeretnék minden hímezés-hámozás nélkül valamit kérdezni. Szabadkereskedő ön?”

„Az vagyok.”

„Igazi szabadkereskedő — olyan, aki el akarja törölni a vámot?”

„Igen, igazi szabadkereskedő, aki azt szeretné, ha az Egyesült Államok és a világ többi része között épp olyan szabad volna a kereskedelem, mint Pennsylvania és Ohio között.”

„Ide a kezét, ismeretlen”, mondta a karmester felugorva. „Szeretem az olyan embert, aki nem kertel.”

„Gyerekek”, kiáltotta, néhány zenészhez fordulva, „itt van egy olyan fajta ember, amilyent sohasem láttatok; itt van egy igazi szabadkereskedő és nem szégyenli ezt nyíltan elismerni.” Amikor a „gyerekek” kezet fogtak velem, körülbelül mintha az „élő csontváz”-zal vagy a „kínai óriás”-sal fogtak volna, a karmester folytatta: „Tudja, idegen, egész életemen keresztül hallottam szabadkereskedőkről, de ön az első, akivel találkozom. Láttam embereket, akiket mások szabadkereskedőknek neveztek, de amikor rákerült a sor, mindig letagadták. Legfeljebb annyit engedtek meg, hogy egy kissé le szeretnék szállítani vagy fel szeretnék emelni a vámot. De egyre azt hangoztatták, hogy vámnak kell lennie és végül is azt hittem, hogy nem igazi szabadkereskedők, hogy csak afféle szélhámosok.”

Azt hiszem, pittsburgi barátom e tekintetben jellegzetes képviselője volt a korabeli amerikai nép nagy tömegének. Azok a szabadkereskedők, akiket láttak és akikről hallottak, siettek letagadni ez elnevezést vagy legalábbis hangsúlyozták, hogy vámnak kell lennie és visszarettentek a hirtelen leszállításoktól. Csoda-e, ha a vámvédelem téveszméi annyira terjeszkednek, amikor ilyen az egyetlen akadály, amelyre bukkannak? Puszta bevételi reformmá zsugorítva, rejtve marad a szabadkereskedelem összhangja és szépsége, erkölcsi ereje elvész, a társadalmi bajokat gyógyító ereje nem mutatkozhat meg és a vámvédelem igazságtalansága és aljassága nem vádolható be a nyilvánosság előtt. „Isten nemzetközi törvénye” puszta kincstári kérdéssé válik, amely csak az észhez és nem a szívhez szól, a zsebhez és nem a lelkiismerethez és amely mellett lehetetlenség azt a lelkesedést felkelteni, amely egyedül képes megküzdeni hatalmas érdekekkel. Mihelyt megengedjük, hogy a vámházak mégis fenntartandók és behozatali vámokat csak kell szedni, az átlagos ember azt a következtetést vonja le, hogy ezek a vámok akár védővámok is lehetnek vagy legalábbis keveset fog törődni velük. Ha óvjuk az embereket attól, hogy nagyon gyorsan ne mozogjanak, nehezen lesznek hajlandók egyáltalán mozogni. Az ilyen védekezés nem olyan természetű, amely vitatkozást idéz elő, gondolatokat kelt és hatalmas ellenállással szemben egy nagy ügyet előmozdít. Féligazság nem félig olyan erős, mint az egész igazság és ha egy olyan elvet, mint a szabadkereskedelemé, csökkentünk abban a reményben, hogy az ellenállást lefegyverezzük, ez annyit jelent, hogy sokkal nagyobb mértékben csökkentjük a segíteni képes támogatás hatalmát, mint ahogy csökkentjük azt az ellenállást, amely ellen küzdenünk kell. Az olyan elv, amelyet a nép felfogása a maga tisztaságában megért, elveszti hatalmát, ha engedmények elhomályosítják és kompromisszumok elgyengítik.

De annak a hibának, amelyet a szabadkereskedelem ilyen hívei elkövetnek, mélyebb gyökere van, mint a követendő taktika helytelen értelmezése. Legnagyobbára olyanok ők, akik eszméiket a főiskoláinkon tanított határozatlan és összefüggéstelen közgazdaságtanból merítik, vagy az „államjogok” és a „szilárd alkotmány” most megtört és elgyengült politikai hagyományaiból. Azért nem mutatják be a szabadkereskedelmet szépségében és erejében, mert nem is látják úgy. Nincs meg bennük a meggyőződés ereje, mert nincs bennük meggyőződés. Véleményük van, de a társadalmi vagy gazdasági törvény biztos ismerete nélkül, képtelenek megmagyarázni amaz alapvető társadalmi jelenségeket, amelyek igazi erősségei a vámvédelemnek. Mindössze azt ígérhetik a munkásoknak, hogy a termelés növekedni és sok árucikk ára csökkenni fog. De hogyan győzhet ez meg olyan embereket, akik megszokták, hogy úgy nézzék a „túltermelést”, mint a nagy ínség okát és akiknek egyre azt mondták eddig, hogy a javak túlbősége oka annak, amiért ezren szenvednek azok hiánya folytán? És ha szembeállítják azzal a ténnyel, hogy a jövedelmi vámreformnak nem sikerült eltörölnie a szegénységet és eltörölnie az ínséget, ha megkérdik, hogy Nagy-Britanniában az általa javasolt eljárás ellenére is miért olyan csekély a munkabér és miért olyan szörnyű a szegénység, az ilyen szabadkereskedő nem adhat a kérdezőnek kielégítő választ, még ha önmagának adhatna is. Az egyetlen válasz, amelyet filozófiája adhat — az egyetlen válasz, amelyet a „szabadkereskedői” kézikönyvek tanította közgazdaságtanból meríthet —, az, hogy a kétségbeesett küzdelem a létért, amely az embereket a nyomorba és ínségbe taszítja, a dolgok természetében van. És akár egy értelmes teremtő tudatos akarásának tulajdonítsa a dolgok e természetét, akár vak erők működésének, az az ember, aki akár határozottan, akár határozatlanul e feleletet elfogadja, képtelen arra, hogy akár maga érezze, akár másokban felkeltse Cobdennek Brighthoz intézett felhívásának szellemét. Így történik azután, hogy a szabadkereskedelem, egyszerű fiskális reformmá válva, csak alacsonyabb és gyengébb indítékokra támaszkodhat, amelyek elégtelenek arra, hogy az embereket tömegesen megmozgassák. Vegyük csak a rendes szabadkereskedelmi irodalmat. Célja a vámvédelem inkább hibás politikájának, mint igazságtalanságának kimutatása; a zsebre és nem a szimpátiára hivatkozik. Pedig a népszerű mozgalmak megindítására és fenntartására inkább az erkölcsi érzékre, mint az értelemre, inkább a szimpátiára, mint az önérdekre kell hivatkozni. Mert bármiként is álljon a dolog az egyénnél, a tömeg embereinél az igazság érzete erősebb és igazabb, mint az értelmi felfogás és egy kérdés csak akkor idézhet elő általános megvitatást és bírhatja a tömeget tettre, amikor a jog és jogtalanság kérdésének formáját ölti fel. És amíg az anyagi haszon vagy kár annál kevésbé érint bennünket, minél nagyobb azok száma, akik osztoznak velünk, a szimpátia ereje növekszik, amint embertől emberhez halad — összetömörít és ragadós. Aki azonban a szabadkereskedelem elvét logikai következményéig követi, az alapjában mérhet csapást a vámvédelemre, minden kérdésre megfelelhet, minden ellenvetést megcáfolhat, a legbiztosabb ösztönökre és a legerősebb indítékokra hivatkozhat. Az nem merő pénzügyi reformot fog látni a szabadkereskedelemben, hanem olyan mozgalmat, amelynek törekvése és célja nem kevesebb, mint a szegénység eltörlése, továbbá a belőle folyó bűné, véteké és süllyedésé azáltal, hogy a kitagadottak újból visszahelyezik természetes jogaikba, a társadalom pedig az igazságosság alapjára állítják. Azt meg fogja ragadni egy nagy ügy lelkesítése, amelyért élni, halni érdemes és olyan lelkesedés fogja áthatni, amelyet képes lesz másokban is felébreszteni. Igaz, hogy aki a szabadkereskedelem mellett a maga teljességében emel szót, sokkal erősebb érdekek ellenállását fogja felidézni, mint azok, amelyeknek a védővámok fenntartása az érdeke. De másrészt olyan erőket hozna a szabadkereskedelem zászlaja alá, amelyek nélkül nem győzhet. És azoknak, akik a gondolkodást fel akarják ébreszteni, nem annyira az ellentmondástól kell félniük, mint inkább a közömbösségtől. Ellentmondás nélkül nem lehet azt a figyelmet kelteni, azt az energiát felébreszteni, amelyek a mozdulatlanságnak, a fennálló visszaélések e legerősebb bástyájának leküzdésére szükségesek. Egy olyan kérdésben, amelyet senki sem vitat, nem kevésbé lehetetlen pártot gyűjteni, mint ahogy a gőzt nem lehet nyomás kifejtésére bírni egy nyílt edényben.

Az Egyesült Államok munkásosztálya, amely eddig a vámvédelem szavazati erejét alkotta, készen áll egy olyan mozgalomra, amely az igazi szabadkereskedelem érdekében rájuk támaszkodik. Az elmúlt néhány évben agitáló ügynökségek dolgoztak közöttük, amelyek megingatták a vámvédelembe vetett hitüket. Ha nem tudták meg, hogy a vámvédelem nem segítheti őket, széltében megtudták, hogy nem segíti őket. Arra a tényre ébredtek, hogy valami hiba van a társadalom szervezetében, noha nem is látják tisztán, hogy mi a hiba; fokonként kezdték érezni, hogy a munka felszabadítására gyökeres intézkedések szükségesek, noha nem tudják, hogy mik ezek az intézkedések. És e nagy tömegben, amely így kezd mozogni és tapogatózni, elszórva van egyre több ember, akik tudják, hogy mi az eredeti baj — olyan emberek, akik látják, hogy a remény és pedig az egyetlen remény, a társadalmi igazságtalanság gyógyítására, mindenki egyenlő jogának elismerése amaz elemhez, amely az élethez és munkához szükséges. Különösen az ilyenféle emberekhez szeretnék szólni. Ők az a kovász, amelyben megvan az erő, hogy az egész tésztát megkelessze.

A magánföldtulajdon eltörlése olyan nagy feladat, hogy első pillantásra kivitelezhetetlennek látszik. Ez azonban csak azért van, mert a közvélemény még nem ismerte fel eléggé e nagy változás igazságosságát és szükségességét. Ehhez mindenekelőtt gondolatokat kell ébreszteni. Nem az a döntő, hogyan szavaznak az emberek, hanem az, hogyan gondolkodnak. A gondolatébresztés legfőbb eszköze pedig a vita. Ahhoz, hogy egy elvet a lehető legszélesebb körben és leghatásosabban vitassanak meg, konkrét formát kell adni neki, és be kell vinni a gyakorlati politikába. Így az emberek, amikor szavazniuk kell róla, kénytelenek lesznek gondolkodni és beszélni is róla.

Egy nagy elv védői nem alkudhatnak meg: az elvet teljes egészében kell hirdetniük, és teljes megvalósítását kell célul kitűzniük. Az agitátor buzgóságát azonban ki kell egészítenie a politikus ügyességének. Az előbbinek nem kell félnie az ellenzék felkeltésétől, az utóbbinak viszont a lehető legkisebbre kell csökkentenie az ellenállást. A politikai és a katonai ügyesség egyaránt abban áll, hogy a legnagyobb erőt a legkisebb ellenállás pontjára összpontosítjuk. Ha egy elvet gyorsan és hatásosan akarunk bevinni a gyakorlati politikába, bevezetésének módja legyen annyira mérsékelt, hogy miközben magában foglalja az elvet, a lehető legnagyobb támogatást biztosítsa, és a legkisebb ellenállást váltsa ki. Csekély jelentőségű, hogy az első lépés hosszú vagy rövid. Ha a helyes irányban indultunk el, a haladás már csak azon múlik, hogy ezen az úton maradjunk.

Ilyen módon szoktak a nagy kérdések mindig a politikai tevékenység fázisába lépni. Fontos politikai harcok előörsi csatározásokkal kezdődnek, amelyek magukban véve csekély jelentőségűek és rendszerint nem a főkérdésnél, hanem kisebb vagy mellékkérdéssel összefüggő program alapján dőlnek el. Így az Egyesült Államokban a rabszolgaság kérdése úgy került a gyakorlati politikába, hogy a rabszolgaságot az új területre is ki akarták terjeszteni és végképpen a déli államok szecessziójának programjával dőlt el. Mint célt tekintve, az abolicionista mozgalom alig tekinthetett a köztársaság javaslataira, de a javaslatok voltak annak a megvalósításnak az eszközei, amelyek megvalósítására közvetlenül hasztalanul törekedtek volna az abolicionisták.

Ugyanígy van a vámkérdéssel. Hogy védővámunk van-e vagy jövedelmi vámunk, magában véve csekély fontosságú, mert bár a vámvédelem eltörlése növelné a termelést, az egyenlőtlen megoszlás tendenciája érintetlen maradna és hamarosan semlegesítené. De ami jelentéktelen mint cél, fontos mint eszköz. Igaz, hogy a vámvédelem kis rabló, de őrszeme a nagy rablónak — amely kis rabló nem győzhető, ha a küzdelmet nem terjesztjük ki maga a nagy rabló erőssége ellen. A nagy rabló annyira körül van sáncolva és az emberek olyan régóta megszokták zsarolását, hogy nehezen vehetők rá, hogy egyenesen rátámadjanak. De ha azokat segítjük, akik e kis rablóval keveredtek harcba, ez a legkönnyebb utat nyitja arra, hogy urát is megtámadjuk és hogy olyan szellemet keltsünk, amely kész lesz továbbmenni.

Hogy mindenki számára biztosíthassuk ezt a képességet, hogy dolgozzék és hogy munkája gyümölcseit teljességében élvezze, a földhöz való egyenlő jogot kell biztosítanunk.

A műveltség mai fokán csak egyetlen út vezet a földhöz való egyenlő jog biztosításához. Az olyan intézkedések, mint a parasztbirtokok létesítése, a „földkorlátozás” vagy a közbirtokok maradékának fenntartása a tényleges telepesek számára, nem közelítenek ehhez a célhoz, hanem távolítanak tőle. Csak egy viszonylag jelentéktelen osztályt érintenek, azt is csupán ideiglenesen; végül pedig nem gyengítik, hanem inkább erősítik a földtulajdon intézményét azzal, hogy több ember érdekévé teszik fenntartását. A magánföldtulajdont csak az adózás útján lehet eltörölni. Ez az út világos és egyenes: el kell törölnünk minden terhet, amely valóban adó, a közjövedelmet pedig a földjáradékból, vagyis a földértékből kell fedeznünk. Ahhoz, hogy a föld teljesen szabaddá váljon és a munka is felszabaduljon, természetesen a teljes földértéket közcélra kell fordítani. Ez azonban elkerülhetetlenül követi azt a döntést, hogy a ma szükséges jövedelmet, vagy akár csak jelentős részét ebből a forrásból szedjük be — ahogy egy városban a védősereg leverését a győztes sereg bevonulása követi.

Az Egyesült Államokban a földtulajdon ellen indulás egyenes útja a helyi adózás, mivel ezt bizonyos mértékben már most is a földértékre vetik ki. És kétségkívül ez az az út, amelyen a végső és döntő haladás menni fog. De a nemzeti politika hatalmasabb az államinál és egy kérdés gyorsabban és alaposabban tehető vita tárgyává, ha nemzeti és nem helyi kérdés.

Ahhoz, hogy egy programot bevigyünk a politikába, nem kell új pártot alakítanunk. Pártokat nem lehet mesterségesen gyártani: a már létező pártokból nőnek ki, amikor olyan kérdés kerül napirendre, amely megosztja az emberek véleményét.

A vámkérdés olyan eszközt ad a kezünkbe, amellyel az adózás egész rendszerét, ezen keresztül pedig az egész társadalmi kérdést vita tárgyává tehetjük. Ahogy vizsgálódásunk során végig láttuk, a vámkérdés szükségképpen megnyitja az egész társadalmi kérdést. A róla folyó vitának ma mélyebbre kell hatolnia, mint a gabonavám elleni brit mozgalomnak vagy a whigek és demokraták vámháborúinak, mert a gondolkodás és a találmányok fejlődése a vagyon megoszlását korunk égető kérdésévé tette.

Ha a vámkérdést a nemzeti politika programjának részévé tesszük, minden újságban, minden szószéken és minden utcasarkon, ahol két ember találkozik, vita indul a munkáról és a bérről, a tőkéről és a munkáról, az adóviselésről, a tulajdon természetéről és jogáról. Végül pedig arról a kérdésről, amelyhez mindezek elvezetnek: milyen viszonyban állnak az emberek azzal a bolygóval, amelyen élnek? Így egyetlen év alatt többet tehetünk a nép közgazdasági felvilágosításáért, mint máskülönben évtizedek alatt.

Ezért arra sürgetem mindazokat, akik a munkások felszabadítására és társadalmi igazságosságra törekszenek, hogy szívvel-lélekkel vessék bele magukat a szabadkereskedelmi mozgalomba, és segítsenek előtérbe állítani a vámkérdést. A vámharcban a szabadkereskedelem pártja áll legközelebb a munkások érdekeihez. Amíg a munkások úgy tekintenek a munkára, mint valami nyomorúságos dologra, amely „védelemre” szorul, a munkaalkalomra pedig mint kegyes tőkések vagy atyáskodó kormányok adományára, addig nem ébredhetnek jogaik tudatára. A szabadkereskedelmi mozgalom valójában a munkások felszabadításáért folytatott harc előcsatározása. Ezen az úton kell haladnia a bikának, hogy letekerje kötelét. Nem számít, hogy a vámvédelem elleni program ma még igen félénk: innen indul a folyamat. Az sem számít, hogy egyszerre milyen keveset remélhetünk elérni. A társadalmi haladás lépésről lépésre történik, és mindig a következő lépésre kell készülnünk.1

Nem számít az sem, hogy azok, akik most a szabadkereskedelem mozgalmában működnek, nem rokonszenveznek céljainkkal; az sem, hogy vádolnak és hamisan értelmeznek bennünket. A mi politikánk az, hogy támogassuk, erősítsük és sürgessük őket. Az sem számít, milyen hamar akarnak megállni; az az irány, amelyben haladni akarnak, az az irány, amelyen nekünk is kell mennünk, ha el akarjuk érni célunkat. Ha erőnket az övékkel egyesítjük, nem mi állunk az ő szolgálatukba, hanem mi használjuk fel őket. De maguk az emberek is, ha helyesen indulnak el és ha a vita hevétől elragadtatnak, tovább fognak menni, mint ahogy most álmodnák is. Törvénye az ilyen mozgalmaknak, hogy egyre radikálisabbakká kell lenniük. És amíg egyfelől szerencsénk van az Egyesült Államokban, hogy a vámvédelemnek olyan vezérei vannak, akik egy lépést sem engednek, amíg nem kénytelenek, másfelől politikai viszonyaink is különböznek az 1846-iki nagy-britanniaiaktól, amikor a munkásosztály ki volt zárva a politikai hatalomból, a vámvédelem híveinek kellő időben történt meghódolása egy időre megakasztotta a mozgalom természetes menetét és így megakadályozta azt, hogy a vámvédelem eltörlésére irányuló követelés nem vált egyszersmind a földtulajdonosság eltörlésére irányuló követeléssé. Az az osztály, amely Nagy-Britanniában csak most kezd politikai hatalmat nyerni, már rendelkezik vele.

De még Nagy-Britanniában is világosan láthatók a szabadkereskedelem mozgalmának elkerülhetetlen tendenciái. Nemcsak, hogy a vámvédelem előkészítette a talajt a sokkal fontosabb kérdések számára, amelyek most kezdenek szerepelni a brit politikában, nemcsak hogy a szabadkereskedelem mozgalma olyan reformokra vezetett, amelyek a politikai hatalmat a tömeg kezébe helyezik, hanem a munka, amelyet azok végeztek, akik a vámvédelem elleni harcon kezdték és nem elégedtek meg annak eltörlésével, a legjelentősebb tényezők egyike volt annak a forradalomnak a siettetésében, amely most kezdetén van — az a forradalom, amely addig nem állhat meg, amíg a brit nép a szülőföldjében való természetes jogaiba visszahelyezve nincs.2

Richard Cobden látta, hogy a vámagitáció végre a földagitációba fog átmenni, és abból, amit felőle hallottam, hajlandó vagyok azt hinni, hogy ha ma élne és egészséges volna, vezére lenne annak a mozgalomnak, amely a brit népet szülőföldjében való természetes jogaiba akarja visszahelyezni. De bárhogy is álljon a dolog, a brit szabadkereskedelmi mozgalom hagyott maga után egy töredéket, amelynek tagjai, közöttük Thomas Briggs3, folytonosan amellett érveltek, hogy a szabadkereskedelmet végső következményeiig kell vinni. És a most Nagy-Britanniában dolgozó forradalmi tényezők közül a leghatásosabbak egyike a Liverpooli Pénzügyi Reform Egylet, amelynek Pénzügyi Reform Évkönyve és egyéb közleményei annyit tesznek, hogy a brit nép megismerje a bitorlás és jogfosztás folyamatát, amely által Nagy-Britannia földje egy osztály magántulajdonává lett és a brit munkát egy horda ingyenélő arisztokrata terhével rakták meg. Azonban a Liverpooli Pénzügyi Reform Egylet olyan emberekből áll, akik nagyrészt visszariadnának bármely nyílt támadástól a földtulajdon ellen. Ők egyszerűen szabadkereskedők a manchesteri iskolából, akik elég logikusak annak belátásához, hogy a szabadkereskedelem úgy a jövedelmi, mint a védővámok eltörlését jelenti. De amikor a közvetett adózást támadják, szükségképpen súlyos csapásokat mérnek a magánföldtulajdonra és az arisztokráciát alapjában aláássák, mert a közvetett adózás történetére utalva, kimutatják, hogy hogyan váltak a nemzet földjének bérlőiből annak tényleges urai; és mikor a földjáradékra kivetett közvetlen adó helyreállítását javasolják, olyan programot nyújtanak, amely a brit földnek a brit nép számára való visszaadását foglalja magában.

Így esik, hogy amikor az emberek a szabadság egy elvét elfogadják, egyre tovább és tovább jutnak és hogy a kereskedelem szabadságának bátor védelme végül a munka szabadságának védelmévé alakul át. És így kell ennek lennie az Egyesült Államokban is. Amint a vámkérdés nemzeti program lesz, a vámvédelem elleni küzdelemben a szabadkereskedők kénytelenek lesznek a közvetett adózást megtámadni. A vámvédelem olyan jól van körülsáncolva, hogy mielőtt egy jövedelmi vámtarifát biztosítanának, a szabadkereskedelem pártjának tevékeny szellemei már messze túl lesznek azon a parton, hogy ennyi kielégítse őket; másrészt, mielőtt a közvetett adózás eltörlését elérnék, az adókivetés terhe és a magánföldtulajdon természete és hatása már annyit voltak megvitatva, hogy a többi már csak idő kérdése lesz.

A magánföldtulajdon éppoly kevéssé védhető, mint az ember tulajdonként való birtoklása. Olyan képtelenül célszerűtlen, olyan sértőn igazságtalan, hogy csak erőszakkal honosítható meg és csak úgy tartható fenn, hogy összezavarják a nép elméjében azt a különbséget, amely a földnek és egyéb dolgoknak, amelyek munka eredményei, tulajdonban tartása között van. Mihelyt ez a megkülönböztetés világos — és a vámkérdésnek alapos megvitatása világossá kell hogy tegye —, a magánföldtulajdon ítélete is ki van mondva.

Lábjegyzetek


	
Semmi sem indokolja, hogy a jelenlegi rendszerben a nemzeti célokra szükséges jövedelem nagy részét ne fedezhetnénk a földérték bizonyos százalékából, a többit pedig ne hagyhatnánk a helyi kormányzatnak — ahogy az állami, megyei és községi adókat is egyetlen kivetéssel, ugyanazon hivatalnoki szervezet hajtja be. Az így elérhető gazdaságosságon túl az is bőséges indokot ad a földjáradék nemzeti célokra fordítására, hogy a nagyvárosok és bányatelepek földjáradéka a lakosság általános növekedésének köszönhető. A vámok teljes eltörlésének azonban nem kell megvárnia ezt az intézkedést. A papírpénz kibocsátása, amely a nemzeti kormány kizárólagos joga, helyesen alkalmazva jelentős jövedelmet biztosíthatna; a további szükséges bevételt pedig különféle adók fedezhetnék, amelyek ugyan gazdaságilag kevésbé tökéletesek a földjáradék adóztatásánál, mégis sokkal kevésbé kifogásolhatók, mint a behozatali vámok. Az alkoholtartalmú italokra kivetett fogyasztási adót el kellene törölni, mert táplálja a korrupciót, több iparágnak árt és jutalmazza a hamisítást. Állami monopóliummal vagy a kiskereskedelmi engedélyek megadóztatásával ugyanakkor jelentős jövedelemhez lehetne jutni az italforgalomból, mégpedig a közegészségre és a közerkölcsre nézve is előnyösebben, mint a jelenlegi rendszerben. Több olyan bélyegilleték is van, amely viszonylag kevésbé káros, és könnyen, olcsón beszedhető. A független szövetségi bevétel valamennyi lehetséges forrása közül azonban az örökségi és hagyatéki adó biztosítaná a legnagyobb jövedelmet a legkisebb kárral. Nagy népességnél a halálozások aránya éppoly szabályos, mint a születéseké; az özvegyek, kiskorú gyermekek és szegény rokonok javára tett megfelelő kivételekkel ez az adó senkit sem sújtana túlságosan. A vagyon halálkor vagy annak közeledtével történő átruházása ráadásul nyilvános, ezért az adó könnyen beszedhető és nehezen kijátszható. A földjáradék kisajátítása önmagában is szíven ütné a túlnőtt vagyonokat; egy ilyen adó további előnye volna, hogy átruházásukkor is beavatkozna. ↩



	
Itt George nyilván az ír agrárius forradalmat érti. A ford. ↩



	
A Tulajdon és Adózás stb. szerzője és meleg támogatója annak a mozgalomnak, amely a brit népnek földjét igyekszik visszaszerezni. Mr. Briggs a gabonatörvény ellenes mozgalomban működő manchesteri gyárosok egyike volt és ezt a győzelmet csak kezdetnek tekintve, egyre azt hangoztatta, hogy Nagy-Britannia még mindig a vámvédelem átka alatt szenved és hogy az igazi szabadkereskedelemért folyó harc csak ezután következik. A ford. ↩

     Egy gazdag polgár, akit valaha támogattam, sőt másokat is felhívtam, hogy támogassák az elnöki székért való harcban, abban a hiedelemben, hogy Jefferson iskolájából való demokrata, nemrég egy levelet közölt, amelyben azt ajánlja, hogy lássuk el acélpáncéllal partjainkat, mert különben idegen hajóhadak jönnek át és bombázni fognak bennünket. Ennek a félénkség sugallta tanácsnak az az alig leplezett célja, hogy a közpénzek olyan rendkívüli kiadására bírjon bennünket, amely meg fog akadályozni bármiféle adóleszállításra vonatkozó kívánságot és így a vámringeknek további fosztogatási engedélyt fog biztosítani. Jól példázza a védővámos szellem gyökerében való aljasságát, amely szellem épp olyan kevéssé érti az amerikai köztársaság méltóságát és törődik annak remélhető jövőjével, mint amennyire nem törődik polgárainak nagy tömegével — „a szegény emberekkel, akiknek dolgozniuk kell”.

Ami jó, az minden jó dologgal harmonizál, ami rossz, az más rossz dologra is törekszik. Helyesen alkalmazza Buckle A civilizáció történetében a „védővámos” kifejezést nemcsak a vámrablás rendszerére, hanem arra a szellemre is, amely azt tanítja, hogy a többség szolgaságra született és a kisebbség uralomra, amely a trónusokat szuronyokkal támogatja, sekélyes hiúságot és kicsinyes irigykedést léptet a fenkölt hazafiság helyébe és az európai ifjúság virágát egyenruhás rabszolgákká változtatja, akiket arra képeznek ki, hogy parancsszóra egymást gyilkolják. Nem véletlen, hogy Mr. Tilden, amikor meg akart szabadulni a fölös bevételtől, hogy megakadályozza a védővámok eltörlésére irányuló törekvést, azt javasolta, hogy költsék páncélerődökre, csakhogy ne fordítsák valamilyen közhasznú célra. Az erődítések, hajóhadak és állandó hadseregek nemcsak azért kedveznek a védővámos céloknak, mert állandó kiadást jelentenek és egy osztályt fejlesztenek ki, amely a hadi kiadásokat úgy tekinti, mint amely az ő hasznukat és fontosságukat idézi elő, de kiegészítő részei annak az elméletnek, amelynek tanítása szerint a mi érdekeink ellentétesek a többi nemzetéivel.

Mivel nincsenek ellenséges szomszédai és nem keveredett bele az európai civódásokba, az amerikai köztársaság már hatvanmilliós lakosságánál fogva is a föld egyik leghatalmasabb nemzete. Gyorsan közeledik ahhoz a helyzethez, amelyből nézve még a legnagyobb birodalmak is eltörpülnek; ezért bátran mosolyoghat minden olyan javaslaton, hogy az óvilág monarchiáinak fegyverkezését majmolja, és azon az állításon is nevetnie kellene, hogy ipara tönkremegy, ha kikötőit megnyitja a világkereskedelem előtt.

A nemzetek óriásának biztonsága nem a páncélerődöktől és nem is a páncéloshajóktól függ, amelyeket a találmányok fejlődése néhány év alatt még háborúban is haszontalan limlommá változtat. Biztonságát lakossága és annak gazdagsága, népének műveltsége, leleményessége és szelleme adja: mindaz, ami szükség idején valóban hasznos lehet. Egyetlen nemzet sem merné könnyelműen megtámadni, és egyik sem tehetné büntetlenül. Ha valaha újra külháborúnk lesz, azt magunk fogjuk előidézni. És ha túl erősek vagyunk ahhoz, hogy támadástól kelljen félnünk, annál igazságosabbaknak kell lennünk, nehogy mi támadjunk meg másokat.

Ha kikötőinket megnyitjuk a világkereskedelem előtt, sokkal inkább biztosítjuk épségüket, mintha az acélringjeink készítette páncélzattal látnánk el őket. A szabadkereskedelem nemcsak visszaszerezhetné uralmunkat az óceánon, amelytől a vámvédelem megfosztott, hanem növelné az igazi hadierő alapját jelentő termelőerőket is. Az acélburkolatú erődök nem védhetnek meg a dinamitszóró léggömböktől és halált osztó léghajóktól, amelyek alighanem a pusztító találmányok következő nemzedékét alkotják; a szabadkereskedelem viszont elejét vehetné annak, hogy valaha ellenünk küldjék őket. A védővámos szellem, amelyet acélpáncéllal igyekeznek védeni, a nemzeti ellenségeskedés és harc szelleme; a szabadkereskedelemé a testvériség és a béke.

Nemesebb pálya nyílik meg az amerikai köztársaság előtt, mint az európai hóbortok és bűnök utánzása. Ahelyett, hogy abban legyen követő, ami alantas és aljas, vezető lehetne abban, ami nagy és magasztos. A független államok szövetsége, amely vitáit közös bíróságon dönti el és nem gördít akadályokat a kereskedelem és utazás elé, képes, hogy a világnak a rómaiaknál nagyobb békét biztosítson.

Miben rejlenek uniónk legfontosabb előnyei? Nem a kereskedelem teljes szabadságában áll-e, amelyet biztosít, és az érdekek azon közösségében, amely e szabadságból következik? Ha államaink ellenséges vámtarifákkal küzdenének egymás ellen, ha egy polgár sem léphetné át a határt poggyászvizsgálat nélkül, és ha egy New Yorkban nyomtatott könyvet csak a vám megfizetése után lehetne elküldeni Jersey Citybe, vajon meddig maradna fenn uniónk, és mennyit érne? Uniónk igazi haszna, az az államközi béke alapja, amelyet biztosít, az, hogy útját állta az állami vámtarifák felállításának és hogy egy kontinens legjava részében a szabadkereskedelmet biztosította számunkra.

Akkor terjeszthetjük ki „a szabadság terület”-ét, amikor csak nekünk tetszik — amikor a más nemzetekkel való érintkezésben ugyanazt az elvet alkalmazzuk, amelyet államaink között alkalmazunk. Magunkhoz csatolhatjuk Kanadát minden tekintetben, mihelyt leromboljuk azt a vámfalat, amelyet magunk építettünk magunk köré. Nem kell egyáltalán kölcsönösséget kívánnunk; ha eltöröljük vámházainkat és visszahívjuk poggyászvizsgálóinkat és biblia-kobzóinkat, Kanada nem akarná, és nem is tudná fenntartani a maga vámházait. Ez a két országot valóban eggyé tenné. Az pedig, hogy a kanadaiak akarnak-e külön parlamentet fenntartani és egy brit uracsot fizetni, aki Rideau Hallban egy nevetséges udvart tartson, legkevésbé sem tartozik ránk. A korlátlan kereskedelemből származó benső viszony hamarosan feledésbe juttatná a határvonalat és a kölcsönös érdek és a kölcsönös kényelem hamar vezetne arra, hogy ugyanazon törvények és intézmények terjedjenek el mindkét országban.

És így lenne a tengerentúli fajrokonainkkal is. Vámházaink eltörlésével és kikötőink megnyitásával minden kívánatos áru szabad bejövetele számára, a kereskedelem a brit szigetek és az Egyesült Államok között olyan óriási lenne, az érintkezés olyan benső, hogy egy néppé válnánk és kétségkívül összehangolnánk pénzrendszerünket, postánkat és törvényeinket, hogy az angol és amerikai épp annyira egy közös ország polgárainak éreznék magukat, mint a New York-i és a kaliforniai. Háromezer mérföldnyi víz épp olyan kevéssé akadálya ennek, mint háromezer mérföldnyi szárazföld. És ilyen szoros viszonyok között a vér és nyelv kapcsa hamarosan megmutatná hatalmát és a közös érdek, közös kényelem és testvéries érzés hamarosan szerződést hozhat létre, amely, saját szavaink szerint, minden angolul beszélő népet egy szövetségben egyesítené „az igazság helyreállítására, a belső békesség biztosítására, a közös védelemről való gondoskodásra, a közjólét előmozdítására és a szabadság áldásainak biztosítására”. Így egyesítené a szabadkereskedelem azt, amit a vámvédelem egy század előtt elválasztott és az angolul — a jövő világnyelvén — beszélő nemzetek szövetkezése által az első lépést tenné meg az emberiség szövetkezése felé.

És a többi nemzethez való viszonyunkra a vámvédelemtől való elfordulásunk hasonló hatású volna. Olyan követség küldése a spanyol-amerikai testvérköztársaságokhoz, amely az ezekkel való kereskedelmet kéri, mit sem ér, amíg olyan vámtarifát tartunk fenn, amely kereskedelmüket elűzi. Csak kikötőinket kell megnyitnunk, hogy kereskedelmüket magunkhoz vonjuk és hogy természeti kincseiket hasznunkra fordítsuk. És mindennél hatalmasabb volna fellépésünk erkölcsi hatása. Egy szárazföldi köztársaság, amilyen a mienk, amely igazán a szabadság elvébe veti bizalmát, ennek látványa forrongásba hozná a művelt világot.

Mert, amint kimutattam, a természetes jogok megsértése, amely a védővámokat létrehozza, elválaszthatatlanul összefügg a természetes jogok megsértésével, amely a népet adófizetésre kényszeríti a megélhetés kiváltságáért. Az egyiket nem lehet eltörölni a másik nélkül. És egy olyan köztársaság, amelyben a szabadkereskedelmi elv ilyenképpen végső következményéig érvényesült, amely így elismeri az emberek egyenlő és elidegeníthetetlen jogait, valóban olyan volna, mint egy halmon épült város.

A köztársaságot fenyegető veszély nem kívülről, hanem belülről jön. Biztonságát nem az európai partokról vízre bocsátott armadák veszélyeztetik, hanem a saját országútjain csavargókból gyülekező viharfelhő. Nem kell nyugtalanítania, hogy Krupp szörnyű ágyúkat önt, Cherbourgban és Woolwichban pedig példátlan romboló erejű lövegeket halmoznak fel; az viszont rossz előjel, hogy a pennsylvaniai bányászok napi 65 centért dolgoznak. Semmiféle győztes ellenség nem taposhatja földünket, amíg a nagybirtok üszögje „silány termést” nem idéz elő az embertermésben. Ha fennáll a veszély, hogy városaink lángba borulnak, a tüzet csak a polgárháború fáklyái okozhatják, nem idegen bombák. E veszélyektől nem védenek meg az erődök, nem nyújtanak biztosítékot az acélpáncélosok, és az állandó hadseregek sem használnak. Az európai vámvédelem utánzásával sem kerülhetjük el őket. Abból fakadnak, hogy hűtlenné váltunk a szabadság szelleméhez, amely a köztársaságot életre hívta. Csak úgy háríthatjuk el őket, ha intézményeinket összhangba hozzuk a szabadság elvével.

Mert igaz, amint az első francia nemzetgyűlés kinyilatkoztatta, hogy az emberi jogok nem ismerése, elhanyagolása vagy megvetése egyetlen okai a közszerencsétlenségeknek és a kormányzás megromlásának.

Íme, az egész dolog végkövetkezménye: hogy úgy cselekedjünk másokkal, mint ahogy kívánnánk, hogy mások cselekedjenek velünk — hogy éppen olyan gondosan tiszteljük mások jogait, mint ahogy szeretnénk, hogy mások tiszteljék a mi jogainkat, ez nemcsak az egyének tökéletesedésére adott tanács, hanem olyan törvény, amelyhez összes társadalmi intézményeinket és nemzeti politikánkat alkalmaznunk kell, ha a béke és bőség áldásait a magunk számára biztosítani akarjuk.

